Datasets:

NorHsangPha

/

shan-news-shannews_org

like 0

2018-05-18T08:27:37

https://shannews.org/archives/5038

လုၵ်ႈႁဵၼ်းသင်ၶတႆး ဢၼ်ယဝ်ႉၸၼ်ႉ Diploma တင်း M.A တီႈမိူင်းသီႇႁူဝ်ႇ မီး 32 တူၼ်

လုၵ်းႁဵၼ်းသင်ၶတႆး ၸိူဝ်းၵႂႃႇၶိုၼ်ႈႁဵၼ်း ၸၼ်ႉၸွမ်တီႈမိူင်းသီႇႁူဝ် ဢၼ်ယဝ်ႉၸၼ်ႉ Diploma တင်း ၸၼ်ႉ M.A မီး တင်းမူတ်း မီး 32 တူၼ် ဝႃႈၼႆ။ ၼႂ်းပီ 2018 ၼႆႉ လုၵ်ႈႁဵၼ်းသင်ၶတႆး ဢၼ်ႁဵၼ်းယဝ်ႉၵႂႃႇ တီႈၸၼ်ႉၸွမ်ၵေႇရႃႇၼႄႇယ မိူင်းသီႇႁူဝ်ႇၼၼ်ႉ ၸၼ်ႉ Diploma 9 တူၼ်၊ ၸၼ်ႉ M.A 29 တူၼ် ဝႃႈၼႆ။ လုၵ်ႈႁဵၼ်းသင်ၶတႆး ဢၼ်ယဝ်ႉၸၼ်ႉ Diploma တီႈၸၼ်ႉၸွမ် ၵေႇရႃႇၼႄႇယ(Kelaniya) မိူင်းသီႇႁူဝ်ႇသမ်ႉ ၸဝ်ႈၶူးသုၸိတ်ႉ တၢင်ႉယၢၼ်း။ ၸဝ်ႈၶူးဝိရိယ တၢင်ႉယၢၼ်း၊ ၸဝ်ႈၶူးၵုၼ်တလ တၢင်ႉယၢၼ်း၊ ၸဝ်ႈၶူးဢုတ်တမ မိူင်းပၼ်ႇ၊ ၸဝ်ႈၶူးလၵ်ၶၼ လၢင်းၶိူဝ်း၊ ၸဝ်ႈၶူးၵေႃလိၼ်တ ၵဵင်းတုင်၊ ၸဝ်ႈၶူး ၶမႃဝုထ ၵုၼ်ႁဵင် ၊ ၸဝ်ႈၶူး မၼိ ၸၼ်တႃ ၵျွၵ်ႉမႄးလႄႈ ၸဝ်ႈၶူး ဝိတပထေရီ မိူင်းၼၢႆး ၸဵမ်ၸိူဝ်းၼႆႉ။ လုၵ်ႈႁဵၼ်းသင်ၶတႆး ဢၼ်ယဝ်ႉၸၼ်ႉ M.A တီႈၸၼ်ႉၸွမ် ၵေႇရႃႇၼႄႇယ(Kelaniya) မိူင်းသီႇႁူဝ်ႇသမ်ႉ ၸဝ်ႈ တူၼ်ၶူး(သြႃႇ) ၵႃလိင်တ လၢင်းၶိူဝ်း မိူင်းၵၢဝ်၊ ၸဝ်ႈတူၼ်ၶူး ၸၼ်တႃဝရၽိဝမ်သ မိူင်းပွၼ်၊ ၸဝ်ႈတူၼ်ၶူး ၶေမႃဝမ် သႃၽိဝမ်သ လွၵ်ႉၸွၵ်ႇ၊ ၸဝ်ႈၶူး ၶေမိၼ်တ ၼမ်ႉၶမ်း၊ ၸဝ်ႈၶူး ပၺ်ၺႃၸေႃတ လၢင်းၶိူဝ်း၊ ၸဝ်ႈၶူးၼရိၼ်တႃၽိ ပႃလ ၼမ်ႉၸၢင်၊ ၸဝ်ႈၶူး ဢေႃၸေယၽိပႃလ တၢင်ႉယၢၼ်း၊ ၸဝ်ႈၶူး ၼၼ်တိသေၼႃၽိပႃလ သႅၼ်ဝီ၊ ၸဝ်ႈၶူး ပၼ်တိတသီရိ ပၢင်လူင်၊ ၸဝ်ႈၶူး သေႃၽိတ တၢင်ႉယၢၼ်း၊ ၸဝ်ႈၶူးၵိၼ်ၸၼ တၢင်ႉယၢၼ်း၊ ၸဝ်ႈၶူး ပၺ်ၺႃၼၼ် တ လႃႈသဵဝ်ႈ၊ ၸဝ်ႈၶူး Chow Samching Manhai မိူင်းဢႃႇသမ်ႇ၊ ၸဝ်ႈၶူး သေႃၽၼ ပၢင်လွင်း၊ ၸဝ်ႈၶူးဢေႃ ၽႃသ မိူင်းယေႃ၊ ၸဝ်ႈၶူး သုၼၼ်တ တၢင်ႉယၢၼ်း၊ ၸဝ်ႈၶူး သုၸိၼ်တႃ တၢင်ႉယၢၼ်း၊ ၸဝ်ႈၶူး ၵုသလ လၢင်းၶိူဝ်း၊ ၸဝ်ႈၶူး ၵုသလၽိပႃလ လၢႆးၶႃႈ၊ ၸဝ်ႈၶူး ဝေပုလ်လ ၵျွၵ်ႉမႄး၊ ၸဝ်ႈၶူးဢုတ်တမသႃရႃလင်ၵႃရ ၵျွၵ်ႉမႄး၊ ၸဝ်ႈၶူး ၸိတ်တသႃရ သီႇပေႃႉ၊ ၸဝ်ႈၶၢဝ် သုၼ်တရဝမ်သီ ၼမ်ႉၸၢင် ၸဵမ်ၸိူဝ်းၼႆႉ ဝႃႈၼႆ။ မိူဝ်ႈဝၼ်းတီႈ 12-13/05/2018 ၼၼ်ႉၵေႃႈ လုၵ်ႈႁဵၼ်းတႆး(သင်ၶ တင်း ၵူၼ်းႁိူၼ်း) ဢၼ်ႁဵၼ်းယဝ်ႉၸၼ်ႉ B.A M.A လႄႈ Ph.D တီႈၸၼ်ႉၸွမ်မၸုလႃးလူင်းၵွၼ်း ၼႂ်းၵုင်းထဵပ်ႈတင်း ၵဵင်းမႆႇလႄႈ ဢိၵ်ႇထႅင်ႈလၢႆတီႈ ၼႂ်းမိူင်းထႆး/ ၼွၵ်ႈမိူင်း ႁူမ်ႈၵၼ်မႃးႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃးလူင်းၵွၼ်း ဢယုတ်ႉထယႃး ဝင်းၼွႆႉ ၸိုင်ႈ ထႆး တင်းမူတ်း 50 ပၢႆ။

['ပၢႆးပိင်ႇၺႃႇ']

2018-05-18T07:27:06

https://shannews.org/archives/5036

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 18/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348 ပျႃး၊ ငိုၼ်းၶႄႇ 1 ယႅၼ်ႉ = 211.71 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 18/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 17/05/2018 ငိုၼ်းထႆး 1 ဝၢတ်ႇ = 41.816 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1345 ပျႃး၊ ငိုၼ်းၶႄႇ 1 ယႅၼ်ႉ = 210.89 ပျႃး။

['ၵၢၼ်မၢၵ်ႈမီး']

2018-05-18T06:45:24

https://shannews.org/archives/5033

သိုၵ်း RCSS တင်း SSPP ယိုဝ်းၺႃးၵၼ် ၼႂ်းၸႄႈဝဵင်းၼမ်ႉတူႈ

သိုၵ်း RCSS တင်း SSPP ယိုဝ်းၺႃးၵၼ် ၼိူဝ်တၢင်းလူင် (ႁိမ်းမၢႆလၵ်း 13/14) ဝူင်ႈၵၢင်ၼမ်ႉတူႈ တင်း ဝဵင်းလႃႈသဵဝ်ႈ ယၢမ်းဝၢႆးဝၼ်းမိူဝ်ႈဝႃးၼႆႉ။ ဝၼ်းတီႈ 17/5/2018 ၼၼ်ႉ ႁႅင်းသိုၵ်းပႃႇတီႇမႂ်ႇသုင်ၸိုင်ႈတႆးမွၵ်ႈပၢၵ်ႇ ထူဝ်းသိုၵ်းဢဝ်ႁူမ်ႇလူမ်ႈ ဝူင်ႈ ၵၢင်ၼမ်ႉတူႈ လႃႈသဵဝ်ႈ၊ ၸမ်ၾၢႆႇဝဵင်းၼမ်ႉတူႈ။ ၽွင်းၼၼ်ႉ သိုၵ်း RCSS ၵေႃႈ ႁွတ်ႈထိုင်ပၵ်းသဝ်း ဝႆႉႁိမ်းၼၼ်ႉ။ သွင်ၾၢႆႇယိုဝ်းၺႃးၵၼ် ယၢမ်းဝၢႆးဝၼ်း 3 မူင်း 40 မိၼိတ်ႉပၢႆပၢႆ တေႃႇ 3 မူင်း 50 မိၼိတ်ႉပၢႆပၢႆ။ ပဵၼ်ပၢင်တိုၵ်းၵၼ် မွၵ်ႈ 10 မိၼိတ်ႉ။ တင်းသွင်ၾၢႆႇဢမ်ႇတိူဝ်ႉမၢတ်ႇသင် – ဝႃႈၼႆ။ ဢိင်ၼိူဝ်ဢၼ်လႆႈတွင်ႈထၢမ် တင်းသွင်ၾၢႆႇသေ – ၾၢႆႇSSPP ဝႃႈ- မီးသိုၵ်းၸုမ်းၼိုင်ႈငွႆးယိုဝ်း ၵူၼ်းပႂ်ႉယၢမ်း။ ယင်းဢမ်ႇထၢင်ႇပဵၼ်သိုၵ်း RCSS ယွၼ်ႉၵပ်းသိုပ်ႇၵၼ်ယူႇ – ဝႃႈၼႆ။ ၾၢႆႇ RCSS ၵေႃႈသမ်ႉဝႃႈ – သိုၵ်း SSPP ဢဝ်ၵွင်ႈလူင်ပွႆႇသႂ်ႇႁဝ်း ဢွၼ်တၢင်း – ဝႃႈၼႆ။ ၸၢႆးၶမ်း ဝၢၼ်ႈၸၢမ်မိူင်းမူႉ လၢတ်ႈဝႃႈ – သိုၵ်းၸိူဝ်းၼႆႉ ၶဝ်ႁဵတ်းသင်ပေႃးဢမ်ႇႁူႉယဝ်ႉ။ သိုၵ်းမၢၼ်ႈ သိုၵ်းလွႆယိုဝ်းၵၼ်၊ သိုၵ်းတႆး သိုၵ်းလွႆ ယိုဝ်းၵၼ်။ သိုၵ်းတႆး ၼင်ႇၵၼ်ၵေႃႈ ယိုဝ်းၵၼ်ထႅင်ႈ – ဝူၼ်ႉဢမ်ႇ ပွင်ႇယဝ်ႉ ။ ၼႂ်းၸေႈဝဵင်းၼမ်ႉတူႈၼႆႉ မိူဝ်ႈ လိူၼ်မၢတ်ႉ သိုၵ်း TNLA တင်း သိုၵ်း RCSS ယိုဝ်းၵၼ်ႁၢဝ်ႈႁႅင်း ၵူၼ်းမိူင်းမွၵ်ႈႁဵင် ၺႃးၽေးသိုၵ်းသိူဝ်၊ ၽွင်းၼၼ်ႉ သိုၵ်းမၢၼ်ႈ တင်း TNLA ၵေႃႈ ပဵၼ်ပၢင်တိုၵ်းၵၼ် ဢမ်ႇထၢတ်ႇ။ ထိုင်မႃး ႁူဝ်လိူၼ်မေႊ သိုၵ်း TNLA သမ်ႉ ၶိုၼ်ႈယိုဝ်း လေႃႇတိုၵ်း SSPP ထႅင်ႈ – လွင်ႈတၢင်း ၸိူဝ်းၼႆႉ ႁဵတ်းႁႂ်ႈၵူၼ်းမိူင်း ဢမ်ႇႁတ်းလူင်းႁႆႈ လူင်းသူၼ် တႃႇၽုၵ်ႇသွမ်ႈ ႁႃၵိၼ် လဵင်ႉတွင်ႉ ။

['ၵၢၼ်သိုၵ်း']

2018-05-18T03:24:20

https://shannews.org/archives/5029

ၵူၼ်းတိူဝ်ႉမၢတ်ႇယွၼ်ႉပၢင်တိုၵ်းတီႈမူႇၸေႈၼၼ်ႉ လုတၢႆတီႈႁူင်းယႃလူင် မိူင်းၶွၼ်ထႅင်ႈၵေႃႉၼိုင်ႈ

ၵူၼ်းမၢတ်ႇမၢၵ်ႇၵွင်ႈတီႈပၢင်တိုၵ်း တပ်ႉသိုၵ်းတဢၢင်းၶဝ်ႈယိုဝ်းႁူင်းCasino တေႃႇလွင်း တီႈမူႇၸေႈၼၼ်ႉ တၢႆတီႈႁူင်းယႃမိူင်းၶွၼ်ထႅင်ႈၵေႃႉၼိုင်ႈလႄႈ ယၢမ်းလဵဝ်မီးၵူၼ်းတၢႆယွၼ်ႉပၢင်တိုၵ်းၼၼ်ႉ 21 ယဝ်ႉ။ ၸၢႆးယီႈလႅင်ႇ မၢတ်ႇမၢၵ်ႇၵွင်ႈတီႈပၢင်တိုၵ်တီႈမူႇၸေႈ သေလုတၢႆတီႈႁူင်းယႃမိူင်းၶွၼ် မိူဝ်ႈဝၼ်းထိ 16 ၵေႃႉဢၼ်လုတၢႆတီႈႁူင်းယႃမိူင်းၶွၼ် မိူဝ်ႈဝၼ်းထိ 16 ၼၼ်ႉ ၸိုဝ်ႈႁွင်ႉဝႃႈ ၸၢႆးယီႈလႅင်ႇ။ ပဵၼ်ၵူၼ်းၼမ်ႉၶမ်း။ ဝၼ်းပဵၼ်ပၢင်တိုၵ်းၼၼ်ႉ ၸၢႆးယီႈလႅင်ႇလႄႈမေးၼၢင်း ဢိၵ်ႇဢူၺ်းၵေႃႉမၼ်းၵေႃႉၼိုင်ႈ လုၵ်ႉမူႇၸေႈ တေမိူဝ်းၼမ်ႉၶမ်း ။ၺႃး သိုၵ်းတဢၢင်းယိုဝ်းၵၢင်တၢင်းဝႃႈၼႆ။ ၵူၼ်းႁူႉၸၵ်းၸၢႆးယီႈလႅင်ႇလၢတ်ဝႃႈ- “ၸၢႆးၶဝ်ၼႆႉပဵၼ်ၵူၼ်းပွၵ်ႉၼိူဝ် ၼမ်ႉၶမ်း။ မႃးႁဵတ်းၵၢၼ်တီႈမူႇၸေႈ။ ၼႂ်ၼၼ်ႉၶႃတေမိူဝ်းပွႆးပၢင်ၶႅၵ်ႇတီႈၼမ်ႉၶမ်းၶိုၼ်း။ မိူဝ်းၺႃးယိုဝ်းလႄႈ ဢူၺ်းၵေႃႉမၼ်းတၢႆထင်တီႈ ။ မေးၼၢင်းမၼ်းမၢတ်ႇၸဵပ်းတီႈႁူဝ်ၶဝ်ႇ။ တူဝ်ၸၢႆးယီႈလႅင်ႇသမ်ႉ မၢၵ်ႇၵွင်ႈတိူဝ်ႉတီႈၶေႃးလႄႈ တီႈဢႅဝ်။ ၵႂႃႇဢဝ်ဢွၵ်ႇတီႈႁူင်းယႃမိူင်းၶွၼ်။ မိူဝ်ႈသိုၼ်းၼၼ်ႉပေႃးထွၼ်ဢွၵ်ႊသီႊၵျိၼ်ႊၵေႃႈ တၢႆၵႂႃႇႁေယဝ်ႉယိုင်”- ဝႃႈၼႆ။ မိူဝ်ႈဝႃး လုၵ်ႈလၢင်းၼၢင်းမေး ဢဝ်တူဝ်တၢႆမႃးၼမ်ႉၶမ်းသေ တေလုမ်းလႃးသၢင်းၵဵဝ်ႇပၼ်ဝႃႈၼႆ။ ဝၼ်းထိ 12 လိူၼ်မေႊၼၼ်ႉ သိုၵ်းတဢၢင်း TNLA ၶဝ်ႈယိုဝ်းႁူင်းတေႃႇလွင်း ဢၼ်မီးတီႈ ႁူဝ်ၶူဝ်ၼမ်ႉပေႃႉ၊ ယိုဝ်းပႃး တႃႈႁိူဝ်း ၼွင်ယၢင်းဢၼ်တေၶၢမ်ႈၼမ်ႉမၢဝ်းလႄႈယိုဝ်းပႃးတီႈ ၸေႈလၢၼ်ႉ ။ လႆႈပဵၼ်ပၢင်တိုၵ်းၵၼ်တင်း ပီႇတုၸိတ်ႉမဵဝ်ႉမ ၊ ပီႇတုၸိတ်ႉပၢၼ်းသေးလႄႈပလိၵ်ႈႁူမ်ႈၵၼ်။ ႁဵတ်းႁႂ်ႈၵူၼ်းမိူင်း မၢတ်ႇၸဵပ်း 27 ပၢႆ လုတၢႆ 19 ထင်တီႈ။ ၵူၼ်းမၢတ်ႇၸဵပ်းၼၼ်ႉသူင်ႇယူတ်းယႃတူဝ်တီႈႁူင်းယႃလၢႆလၢႆတီႈ။ ဢၼ်သူင်ႇၵႂႃႇယႃတူဝ်တီႈဝဵင်းလိူဝ်ႇၼၼ်ႉ ၵႂႃႇတၢႆတီႈ ပၢင်ႇဢူႈလူင် ၵေႃႉၼိုင်ႈ လႄႈ တၢႆတီႈမိူင်းၶွၼ် ၵေႃႉၼိုင်ႈ ။ ၵူၼ်းတၢႆမီး 21 ၵေႃႉ။ ၼႂ်း 21 ၵေႃႉၼႆႉပႃးၵူၼ်းမိူင်းၶႄႇ သၢမ်ၵေႃႉ။

['ၵၢၼ်သိုၵ်း']

2018-05-17T12:07:34

https://shannews.org/archives/5026

ၽုၵ်ႇၾင်လူင်းတိုၼ်း ၼႂ်းပၢႆးပၺ်ၺႃ

“ပၺ်ၺႃပဵၼ်ႁႅင်းမိူင်း ဢွၼ်ႁိူဝ်ႈႁိူင်းၶိုၼ်ႈယႂ်ႇ” “လိၵ်ႈလၢႆးမိူၼ်ၾႆးပိူင်း ဢွၼ်ႁိူဝ်ႈႁိူင်းၶိုၼ်ႈယႂ်ႇ” “မေႃလိၵ်ႈၸင်ႇၵေႃႉၸၢႆး လၢႆးလီၸင်ႇပေႉပိူၼ်ႈ” “သၢႆၸႂ်ၶိူဝ်းပဵၼ်လိၵ်ႈ ၸၢႆးယိင်းႁိၵ်ႈသွၼ်ဢၢၼ်ႇ” ပေႃးမႃးတူၺ်းၶေႃႈၵႂၢမ်းၵူၼ်းထဝ်ႈၶဝ် သင်ႇသွၼ်လၢတ်ႈၸႃ မႃးၸိူဝ်းၼႆႉၸိုင် လၢတ်ႈလႆႈႁတ်းႁတ်းဝႃႈ တႆးႁဝ်းၼႆႉ တိုၼ်းပၼ်ႁႅင်းပၢႆးပၺ်ၺႃ၊ တိုၼ်းဝႆႉၵႃႈၶၼ် ပၢႆးပၺ်ၺႃ၊ တိုၼ်းတိုၵ်းသူၼ်း လုၵ်ႈလၢင်း လၢၼ်လိၼ် ႁႂ်ႈႁဵၼ်းသွၼ် ဢဝ်တၢင်းႁူႉ တၢင်းမေႃ ပၢႆးပၺ်ၺႃမႃးယူႇ။ ၼႂ်းဝၼ်းမိူဝ်ႈၼႆႉ ၵူၼ်းလူင်တႆးႁဝ်းၶဝ် လၢႆလၢႆၸဝ်ႈ ၸဵမ်ဢဝ်ၽူႈဢွၼ်ႁူဝ်ၵၢၼ်မိူင်း၊ ၽူႈဢွၼ် ႁူဝ်ၵၢၼ်သိုၵ်း၊ ၽူႈ ဢွၼ်ႁူဝ်ၵၢၼ်လိၵ်ႈလၢႆးၶဝ်ၵေႃႈ တူၵ်ႇလၢတ်ႈၵၼ်ၶိူဝ်းၶိူဝ်းယႂ်းယႂ်းဝႃႈ ၶဝ်ပၼ်ႁႅင်း ပၢႆးပၺ်ၺႃ၊ တိုၵ်းသူၼ်း၊ ဝႆႉၵႃႈ ၶၼ်ၼိူဝ်ၵၢၼ်ႁဵၼ်းၵၢၼ်သွၼ် ပၢႆးပၺ်ၺႃၼႆ ႁင်းၽႂ်မၼ်းလႄႈ ၵူၼ်း ၼုမ်ႇၸိူဝ်းသူၼ်ၸႂ်၊ ၸိူဝ်းႁၢမ်းသုၼ်ႇ ပၢႆးပၺ် ၺႃမႃး ယွၼ်ႉပၢင်တိုၵ်းသိုၵ်းသိူဝ်ၵေႃႈ မိူၼ်ႁၢင်ႈမီး ၸႂ်ယႂ်ႇ ၸႂ်ၵႂ်ႈ ၼိူဝ်ၶေႃႈလၢတ်ႈၶဝ်ၸဝ်ႈ တင်းၼမ် တင်းလၢႆ။ ၸိူင်ႉၼၼ်ၵေႃႈလၢႆး တေႃႇထိုင်ဝၼ်းမိူဝ်ႈၼႆႉ ၵူၼ်းလူင်၊ ႁူဝ်ၼႃႈ ဢၼ်ဢွၼ်ႁူဝ်တူင်ႉတိုၼ်ႇ ၶတ်းႁႅင်း ၾင်ဢူၵ်း၊ တူဝ်၊ ႁူဝ်ၸႂ် ၸုၵ်းမၼ်ႈ ဢမ်ႇၵိူင်းဢမ်ႇၸၢႆႉတေႃႇသူႈၼင်ႇၶေႃႈ ၼင်ႇၵႂၢမ်း တႃႇႁႂ်ႈပၢႆးပၺ်ၺႃတႆး ပေႃးတေႁိူဝ်ႈႁိူင်း၊ ႁႂ်ႈလုၵ်ႈလၢၼ်လိၼ်တႆး ပေႃးလႆႈၸၢမ်ႇပူၺ်ႈ ႁပ်ႉႁဵၼ်းႁူႉ သွၼ်ဢဝ် တၢင်းႁူႉမေႃ ၼင်ႇသုၼ်ႇလႆႈသုၼ်ႇပဵၼ်ၶဝ်မီး ၼၼ်ႉ မိူၼ်ႁၢင်ႈပႆႇမီးသေၸဝ်ႈသေၵေႃႉ။ လႄႈ ပၢႆးပၺ်ၺႃတႆးႁဝ်းၵေႃႈ တိုၵ်ႉတူၵ်းလႃႈတူၵ်းလိုၼ်း၊ ၸိူဝ်းႁၢမ်း သုၼ်ႇႁဵၼ်းသွၼ်ၵေႃႈ တိုၵ်ႉသိုပ်ႇႁၢမ်းသုၼ်ႇႁဵၼ်းသွၼ်ယူႇ တေႃႇထိုင်ဝၼ်းမိူဝ်ႈၼႆႉ။ ဝႃႈလႃးၵေႃႈ ၵၢၼ်လူင်းတိုၼ်း ၼႂ်းပၢႆးပၺ်ၺႃ ဢၼ်ၵူၼ်းလူင်တႆးႁဝ်းၶဝ် လၢတ်ႈၸႃၵၼ်ယူႇၼၼ်ႉ ပဵၼ်ၵၢၼ်လူင်းတိုၼ်းၼႂ်းၵႂၢမ်းလၢတ်ႈ ၸွမ်း လူမ်းၵူၺ်းႁိုဝ်။ ပဵၼ်ၵၢၼ်လူင်းတိုၼ်း ဢၼ်လၢတ်ႈႁႂ်ႈပိူၼ်ႈၸူမ်း ယွင်ႈၶိုၼ်ႈၵူၺ်းႁိုဝ် ၼႆၼၼ်ႉ ပဵၼ်ဝႆႉၶေႃႈထၢမ် တႃႇ ၵူၼ်းလူင်တႆးလႄႈ ၽူႈဢၼ်လၢတ်ႈဝႃႈ တူဝ်ၶဝ်ပဵၼ်ႁူဝ်ၼႃႈ ၽူႈၼမ်းတႆးၼၼ်ႉယူႇ။ မိူၼ်ၼင်ႇႁဝ်းႁူႉၵၼ် ၸႅင်ႈၸႅင်ႈလႅင်းလႅင်းဝႃႈ ၼႂ်းပီႁူဝ်ပၢၵ်ႇသၢဝ်းဢဵတ်းၼႆႉ ပဵၼ်ၵၢပ်ႈပၢၼ်ဢၢႆႊထီႊ (ပၢၼ်ၶေႃႈမုလ်း)၊ ပဵၼ်ၵၢပ်ႈပၢၼ် ဢၼ်ၵူႈလွင်ႈ လႅၵ်ႈလၢႆႈၽႂ်းၶၼ်၊ ပဵၼ်ၵၢပ်ႈပၢၼ် ဢၼ်ဢဝ်ပၢႆးပၺ်ၺႃ ၵၢၼ်ၸႂ်ႉ ဢွၵ်းဢေႃ ပၢႆးဝူၼ်ႉ ပဵၼ်ၸဝ်ႈပဵၼ်လၵ်း။ သင်ၸိူဝ်ႉဝႃႈ ၵၢၼ်ပၢႆးပၺ်ၺႃတႆးႁဝ်း ဢမ်ႇယၢင်ႈၶိုၼ်ႈၼႃႈ၊ ၵူၼ်းလူင်း တႆးႁဝ်း တိုၵ်ႉလၢတ်ႈၵဝ် လၢတ်ႈမႂ်း၊ တိုၵ်ႉႁဵတ်းၵဝ် ႁဵတ်းမႂ်း၊ တိုၵ်ႉၶမ်ဢိုတ်းၶမ်ဢၢတ်း ၼႂ်းၵၢၼ်ၽေႃႇၼမ်ႉၼႄတူဝ် ၵၢၼ်လၢတ်ႈၸႃၶဝ်၊ တိုၵ်ႉဢဝ်ၵၢၼ်ၸႂ်ႉႁႅင်းတူဝ် ပဵၼ်ၵႅၼ်ပဵၼ်လၵ်းယူႇၸိုင် ထႅင်ႈသိပ်းပီမိူဝ်းၼႃႈလႄႈ မိူဝ်းၼႃႈပၢႆး ပၺ်ၺႃတႆးႁဝ်းၼၼ်ႉ ပဵၼ်ဢၼ်လီၼၵ်းၸႂ်လႄႈ ပဵၼ်ဢၼ်လီမႆႈၸႂ်တႄႉတႄႉ။ ၵၢၼ်လႅၵ်ႈလၢႆႈလႄႈ ၵၢၼ်ပူၵ်းပွင်ဝၢၼ်ႈမိူင်း တင်းလူင်ၼၼ်ႉ တႄႇလႅၵ်ႈလၢႆႈ၊ တႄႇပူၵ်းပွင်တီႈ ပၢႆးပၺ်ၺႃၵႂႃႇ ၼင်ႇၵူႈၵေႃႉၵူႈၵူၼ်း ယုမ်ႇယမ်ႁၼ်လီၵၼ်ၼၼ်ႉၸိုင် လီတႄႉတႄႉ။ ပဵၼ်လွင်ႈ လႅၵ်ႈလၢႆႈလႄႈ ၵၢၼ်ပူၵ်းပွင် ဢၼ်ၸိုဝ်ႈၸႂ်ႈ မႅၼ်ႈတီႈ မႅၼ်ႈတၢင်းမၼ်းယဝ်ႉ။ ၵၢၼ်ၽုၵ်ႇ ၾင်လူင်း တိုၼ်း တင်းသဵင်ႈၼၼ်ႉၵေႃႈ ၵၢၼ်ၽုၵ်ႇၾင် လူင်းတိုၼ်း ၼႂ်းပၢႆးပၺ်ၺႃၼၼ်ႉ လႆႈၼမ်ႉတွၼ်း ၽွၼ်းပၢင်ႈမၼ်းလိူဝ်သေ ၵၢၼ်လူင်းတိုၼ်းတၢင်ႇတီႈ တၢင်ႇဢွင်ႈ ယဝ်ႉ။ သင်ၸိူဝ်ႉဝႃႈ ၶႂ်ႈပူၵ်းပွင်ဝၢၼ်ႈမိူင်း၊ ၸိူဝ်ႉၶိူဝ်း၊ ၶႂ်ႈလႆႈၼေႃႇသႅင်တႅၼ်းၶိူဝ်း ဢၼ်တေမႃးပဵၼ်ၽွၼ်းလီ တႃႇဝၢၼ်ႈမိူင်း၊ တႃႇမုၵ်ႉၸုမ်း၊ တႃႇၼႃႈဝၢၼ်ႈတႃသူၼ် တူဝ်ၵဝ်ႇ ၼင်ႇၸႂ်၊ ၼင်ႇၶႂ်ႈလႆႈၶႂ်ႈပဵၼ်ၼၼ်ႉ တႄႉတႄႉယူႇၸိုင် ငဝ်းလၢႆး ဢၼ်တိုၵ်ႉပဵၼ်ယူႇမီးယူႇ ၼႂ်းဝၼ်းမိူဝ်ႈၼႆႉၼၼ်ႉ ပဵၼ်ၶၢဝ်းယၢမ်းလီ တႃႇႁဵတ်းသၢင်ႈ လူင်းတိုၼ်း ၼႂ်းပၢႆးပၺ်ၺႃ ၽေႃႇၼမ်ႉၼႄတူဝ် ႁႂ်ႈလုၵ်ႈလၢၼ်တႆးႁဝ်း ပေႃးလႆႈႁပ်ႉ ပွၼ်ႈဢဝ် သုၼ်ႇလႆႈႁဵၼ်းသွၼ် ဢဝ်တၢင်းႁူႉမေႃ ၼင်ႇသုၼ်ႇလႆႈသုၼ်ႇပဵၼ်ၶဝ်မီး ၼၼ်ႉယဝ်ႉၼႆ ၶႂ်ႈ တိုၵ်းသူၼ်း ၽူႈယႂ်ႇၵူၼ်းလူင်လႄႈ ၽူႈၼမ်းတႆးတင်း လၢႆၼင်ႇၼႆ။ ၶႂ်ႈၶိုၼ်းသမ်ႉလၢတ်ႈထႅင်ႈဝႃႈ ပဵၼ်လွင်ႈလူင်းတိုၼ်း ၼႂ်းပၢႆးပၺ်ၺႃတဵမ်တဵမ်ထူၼ်ႈထူၼ်ႈ ၼင်ႇၼႆၵူၺ်း ဢၼ်တေ ဢွၼ်ဢဝ်ၶိူဝ်းတႆးႁဝ်းတင်းသဵင်ႈ ပူၼ်ႉလွတ်ႈတႂ်ႈမိုဝ်းၶဵၼ်၊ ပူၼ်ႉလွတ်ႈၼႂ်းၵၢၼ် ပဵၼ်ၶီႈၶႃႈလႄႈ ၵွၼ်းဢဝ်ၶိုၼ်းမိူင်း တႆးလႆႈ ၼင်ႇႁဝ်းယိူင်းဢၢၼ်းဝႆႉၼၼ်ႉ။ ၸၢႆးဢွင်ႇၶမ်း 17 May 2018

['Uncategorized']

2018-05-17T11:04:32

https://shannews.org/archives/5015

သိုၵ်း TNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ်ထႅင်ႈ ၼႂ်းၸႄႈဝဵင်းၵူတ်ႉၶၢႆ

ၼႂ်းလိူၼ်မေႊၼႆႉ တပ်ႉသိုၵ်း TNLA တင်း တပ်ႉသိုၵ်းမၢၼ်ႈ ပဵၼ်ပၢင်တိုၵ်းၵၼ်မႃး မီး 11 ပွၵ်ႈ ယူႇတီႈသိုၵ်း တဢၢင်း ပိုၼ်ၽၢဝ်ႇဢွၵ်ႇဝႆႉ။ ဝၼ်းတီႈ 16/05/2018 ယၢမ်းၵၢင်ၼႂ် 6:00 မူင်း ထိုင် 6:30 မူင်း တပ်ႉသိုၵ်း TNLA တပ်ႉၵွင် 571၊ 478 တင်း တပ်ႉသိုၵ်းမၢၼ်ႈ တပ်ႉမ 88 ပဵၼ်ပၢင်တိုၵ်းၵၼ် ၼႂ်းၵႄႈဝၢၼ်ႈလွႆၶွၼ် တင်း ဝၢၼ်ႈႁူဝ်မေႃႇ ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ။ ယူႇတီႈတပ်ႉသိုၵ်း TNLA ဢွၵ်ႇလိၵ်ႈပိုၼ်ၽၢဝ်ႇဝႆႉၼၼ်ႉ ယွၼ်ႉသိုၵ်းမၢၼ်ႈၽိူမ်ႉႁႅင်းသိုၵ်းၶဝ်ႈၼႂ်းၼႃႈတီႈ တပ်ႉ သိုၵ်း TNLA တူင်ႉၼိုင်ၵႂႃႇမႃးလႄႈ ယူႇတီႈတပ်ႉသိုၵ်း TNLA လႆႈႁပ်ႉတိုၵ်းၶိုၼ်း” ဝႃႈၼႆ။ ဢၼ်လႆႈပဵၼ်ပၢင်တိုၵ်းၼႆႉ ယွၼ်ႉသိုၵ်းမၢၼ်ႈႁႅၼ်းသိုၵ်းလေႃႇတိုၵ်း သိုၵ်းၶၢင် KIA တၢင်းၸႄႈဝဵင်းမိူင်းၶၢင် ႁၢဝ်ႈႁႅင်း၊ ယူႇတီႈ TNLA သိုၵ်းလွႆ၊ MNDAA သိုၵ်းၵူဝ်းၵၢင်ႉ၊ AA ရၶႅင်ႇ ၸိူဝ်းၼႆႉ တေဢမ်ႇၵွတ်ႇၵႆႇတူၺ်းလႆႈ တေၶပ်းၶိုင်တုမ်ႉတွပ်ႇ ၵႂႃႇၸွမ်းၼင်ႇ ၽႅၼ်ၵၢၼ်သိုၵ်းမီးၼႆသေ ႁႅၼ်းသိုၵ်းတိုၵ်းလၢႆတီႈလၢႆၵမ်း။ ၵူၼ်းမိူင်းမူႇၸေႊ ယင်းလႆႈလူႉတၢႆ ၸွမ်းပၢင်တိုၵ်း 20 ပၢႆ။

['ၵၢၼ်သိုၵ်း']

2018-05-17T11:02:27

https://shannews.org/archives/5012

ၶႄႇဢီးသူၼ်း ႁႂ်ႈၸုမ်းဝႃႉ လူင်းလၢႆးမိုဝ်း NCA

ၶႄႇ ဢီးသူၼ်း ႁႂ်ႈၸုမ်းဢူၺ်းလီ ပွတ်းႁွင်ႇ ဢၼ်ပႃးၸုမ်းဝႃႉၼၼ်ႉ လူင်းလၢႆးမိုဝ်းၵိုတ်းတိုၵ်း ပတ်းပိုၼ်ႉတူဝ်ႈ မိူင်း NCA ဝႃႈၼႆ။ ဝၼ်းတီႈ 18 ဢမ်ႇၼၼ် 19 ၼႆႉ တူဝ်တႅၼ်းၸုမ်းဢူၺ်းလီ ပွတ်းႁွင်ႇတေႁူပ်ႉလူင်ပွင်ၸိုင်ႈၶႄႇ၊ လူင်ပွင်ၸိုင်ႈ ၶႄႇ ၶပ်းၶိုင်ပၼ်တႃႇႁႂ်ႈႁူပ်ႉထူပ်းတူဝ်တႅၼ်းလူင်ပွင်ၸိုင်ႈမၢၼ်ႈ သိုၵ်းမၢၼ်ႈ ဝႆႉဝႃႈၼႆ။ ၽူႈၼင်ႈလုမ်းၵပ်းသၢၼ်ဝႃႉ တီႈလႃႈသဵဝ်ႈ လၢတ်ႈတီႈသိုဝ်ႇၶၢဝ်ႇ The Ladies News ဝႃႈ “ ယူႇတီႈၶႄႇ ယူႇၼႂ်း ဝူင်ႈၵၢင်သေ ၵပ်းသိုပ်ႇၸတ်းပၼ် ၸုမ်းဢူၺ်းလီပွတ်းႁွင်ႇ ဢၼ်ဝႃႉ ဢွၼ်ႁူဝ်လႄႈလူင်ပွင်ၸိုင်ႈမၢၼ်ႈ၊ တပ်ႉ သိုၵ်းမၢၼ်ႈ သူၼ်းဢီးႁႂ်ႈၵႂႃႇ ၸွမ်းၶၵ်ႉၵၢၼ်လွင်ႈငမ်းယဵၼ်။ ယွၼ်ႉၼၼ် ယူႇတီႈတၢင်းႁၼ်ထိုင်ၶႄႇတႄႉ ၶႂ်ႈ ႁႂ်ႈၸုမ်းဢူၺ်းလီပွတ်းႁွင်ႇ လူင်းလၢႆးမိုဝ်း NCA” ဝႃႈၼႆ။ သိုပ်ႇလၢတ်ႈထႅင်ႈဝႃႈ “ ယူႇတီႈၶဝ်တႄႉ ၶႂ်ႈႁႂ်ႈလူင်းလၢႆးမိုဝ်းၼၼ်ႉယဝ်ႉ။ ဢၼ်ငူပ်ႉငီႉၵၼ် ႁဵတ်းသၢင်ႈတႃႇတေ လူင်းလၢႆးမိုဝ်းၼၼ်ႉၵေႃႈ ယူႇတီႈၶႄႇ ၶႂ်ႈႁႂ်ႈပဵၼ်ၼၼ်ႉယဝ်ႉ။ ဢၼ်ၶဝ်ၶဝ်ႈၼႂ်းၵႄႈၵၢင်သေ ၸတ်းႁဵတ်းၸွႆႈၼၼ်ႉ ၵေႃႈ တင်းၼမ်တေႁူႉၵၼ်မူတ်းယူႇ။ ၵွပ်ႈသင်လႄႈၼႆ ၼင်ႇႁိုဝ် ၸွမ်းလႅၼ်လိၼ် ပေႃးတေၵတ်းယဵၼ်။ ယဝ်ႉၵေႃႈ ၼႂ်းမိူင်းၶႄႇၶဝ်ၵေႃႈ တေလႆႈၵတ်းယဵၼ်။ သင်ဝႃႈ ၸွမ်းလႅၼ်လိၼ် ဢမ်ႇၼိမ်သဝ်းၵေႃႈ ဝၢႆးမႃး ၵူၼ်းမိူင်း တေတုၵ်ႉၶ ဢွၼ်ၵၼ်ပၢႆႈ ၶဝ်ႈၼႂ်းမိူင်းၶႄႇ ယူႇတီႈၶႄႇၶဝ်ၵေႃႈ တေလႆႈႁူဝ်ၶႆႈ လွင်ႈၼႆႉ တေဢွၼ်ၵၼ်ႁူႉ တင်းၼမ်” ဝႃႈၼႆ။ ပူၼ်ႉမႃး မိူဝ်ႈပၢင်ၵုမ်လူင် ပၢင်လူင်ပွၵ်ႈၵမ်း 2 ၼၼ်ႉၵေႃႈ ယူႇတီႈၶႄႇ ယူႇၼႂ်းဝူင်ႈၵၢင်မၼ်းသေ ၸွႆႈၶပ်းၶိုင်ပၼ် လႄႈ ၸုမ်းဢူၺ်းလီပွတ်းႁွင်ႇ 7 ၸုမ်း ၸင်ႇလႆႈၶဝ်ႈႁူမ်ႈလဵပ်ႈႁဵၼ်း ၼႂ်းပၢင်ၵုမ်ၵႂႃႇ ဝႃႈၼႆ။

['ၵၢၼ်မိူင်း']

2018-05-17T10:59:50

https://shannews.org/archives/5007

ပႃႇတီႇႁူဝ်သိူဝ် လူင်းပိုၼ်ႉတီႈႁူပ်ႉထူပ်းၵူၼ်းမိူင်း ၼႂ်းၸႄႈဝဵင်းသီႇပေႃႉ

ၽူႈတႅၼ်းသၽႃး တင်း ၽူႈပွင်ၵၢၼ် ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လူင်းပိုၼ်ႉတီႈတွင်ႈထၢမ် လွင်ႈယၢပ်ႇၽိုတ်ႇ ၵူၼ်းမိူင်း ၼႂ်းဢိူင်ႇၼွင်ဢၢင်ႇ တင်း ဢိူင်ႇလၢဝ်ၶုၼ်ႇ။ ဝၼ်းတီႈ 15/05/2018 ယၢမ်းၵၢင်ၼႂ် 9 မူင်း ၽူႈတႅၼ်းသၽႃးၸႄႈမိူင်း တင်း ၽူႈပွင်ၵၢၼ် ပႃႇတီႇႁူဝ်သိူဝ် ၸႄႈ ဝဵင်းသီႇပေႃႉ ႁူပ်ႉထူပ်းတွင်ႈထၢမ် ၵူၼ်းမိူင်း တီႈဝၢၼ်ႈၼႃးၵၢင် ဢိူင်ႇၼွင်ဢၢင်ႇ ၸႄႈဝဵင်းသီႇပေႃႉ ၸႄႈတွၼ်ႈ ၵျွၵ်ႉ မႄး ၸိုင်ႈတႆးပွတ်းႁွင်ႇ။ ၼႂ်းပၢင်ႁူပ်ႉထူပ်းၼၼ်ႉ ၵူၼ်းမိူင်းတၢင်ႇထိုင် လွင်ႈယၢပ်ႇၽိုတ်ႇ မိူၼ်ၼင်ႇ ၼမ်ႉ၊ ၾႆး၊ ၶူဝ်လႄႈ လွင်ႈတီႈလိၼ် ၵူၼ်းမိူင်း ဢၼ်တပ်ႉသိုၵ်းမၢၼ်ႈ ၶလရ 23 ႁုပ်ႈဢဝ်ဝႆႉ တႃႇ 57 ဢေႊၶိူဝ်ႊပၢႆၼၼ်ႉ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵမ်ႈၼမ် ယူႇတီႈ ၵူၼ်းမိူင်းၼႂ်းပိုၼ်ႉတီႈ တၢင်ႇယွၼ်းမႃးတႄႉ ၵဵဝ်ႇၵပ်းလွင်ႈၼမ်ႉ ၾႆး ၶူဝ် ၸိူဝ်းၼႆႉ။ ထႅင်ႈဢၼ်ၼိုင်ႈ ဢၼ်ၵူၼ်း ဝၢၼ်ႈၼႃးၵၢင် တၢင်ႇယွၼ်းမႃးၼၼ်ႉ ၵဵဝ်ႇၵပ်းလွင်ႈတီႈလိၼ် ဢၼ်တပ်ႉသိုၵ်းမၢၼ်ႈ ၶလရ 23 ယိုတ်းဝႆႉၼၼ်ႉ။ သိုၵ်းမၢၼ်ႈ ပၼ်ၶိုၼ်းၵမ်ႈၽွင်ႈ ယဝ်ႉၼႆသေတႃႉဢမ်ႇထိုင်ၼႂ်းမိုဝ်း ၵူၼ်း မိူင်း။ ယွၼ်ႉၼၼ် လွင်ႈၼႆႉ ႁႂ်ႈပႃႇတီႇႁူဝ်သိူဝ် ၸွႆႈၵႄႈလိတ်ႈၶပ်းၶိုင်ပၼ်” ဝႃႈၼႆ။ ၵဵဝ်ႇၵပ်းလွင်ႈ ၼမ်ႉ၊ ၾႆးလႄႈ ၶူဝ်တႄႉ တေယူႇတီႈငိုၼ်းၵွင်တိုၼ်းၸႂ်ႉၸၢႆႇ ၼႂ်းပီၼႃႈ။ တေၸတ်းႁဵတ်းပၼ်ၵႂႃႇ ပဵၼ်ၶၵ်ႉပဵၼ် တွၼ်ႈ ၸွမ်းၼင်ႇႁၢင်ႈႁႅၼ်းဝႆႉ ဝႃႈၼႆ။ ၸၢႆးလၢဝ်သႅင် သိုပ်ႇလၢတ်ႈဝႃႈ ၵဵဝ်ႇၵပ်းလွင်ႈတီႈလိၼ်ၼၼ်ႉ ႁဝ်းၶႃႈတေၵဵပ်းၶေႃႈမုလ်းမၼ်းတႅတ်ႈၼႅတ်ႈသေ ၸွႆႈၶပ်းၶိုင်ၵႂႃႇ။ လွင်ႈတၢင်းမၼ်းတႄႉ ၶႂ်ႈသုၵ်ႉယုင်ႈဝႆႉဢိတ်းၼိုင်ႈ။ ယူႇတီႈၵူၼ်းဝၢၼ်ႈၶဝ်တၢင်ႇလၢတ်ႈမႃးတႄႉ တပ်ႉသိုၵ်း ၶလရ 23 သီႇပေႃႉ ပၼ်ၵူၼ်းမိူင်းယဝ်ႉၼႆသေတႃႉ ပႆႇထိုင်မိုဝ်းၵူၼ်းမိူင်း၊ ၸိူဝ်းၼႆႉ တေလႆႈၶႆႈႁႃ” ဝႃႈၼႆ။ တီႈလိၼ်ၵူၼ်းမိူင်း ဢၼ်တပ်ႉသိုၵ်းမၢၼ်ႈ ၶလရ 23 သီႇပေႃႉ ႁုပ်ႈယိုတ်းဢဝ်ၵႂႃႇ မိူဝ်ႈပီ 1992 တင်းမူတ်း 57.29 ဢေႊၶိူဝ်ႊ ၸဝ်ႈၶွင် 8 ၸဝ်ႈ။ မိူဝ်ႈပီ 2017 ၼၼ်ႉ မွပ်ႈ ပၼ်ၶိုၼ်းၵူၼ်းမိူင်းယဝ်ႉၼႆသေတႃႉ ၵူၺ်းၵႃႈ ဢမ်ႇႁွတ်ႈ ၽႅဝ်ၼႂ်းမိုဝ်း ၸဝ်ႈၶွင်တီႈလိၼ် ဝႃႈၼႆ။ လိူဝ်ၼၼ်ႉ ယၢမ်းဝၢႆးဝၼ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ သိုပ်ႇလူင်းပိုၼ်ႉတီႈႁူပ်ႉထူပ်း ၵူၼ်းတၢင်းပွတ်း ဢိူင်ႇ လၢဝ်ၶုၼ်ႇ ဝႃႈၼႆ။

['ၵူႈလွင်ႈလွင်ႈ']

2018-05-17T10:56:35

https://shannews.org/archives/5003

ၼႂ်းၶၢဝ်းတၢင်း 1 ပီ ၵူၼ်းမိူင်းၺႃးၽေးၾႃႉၽႃႇ လႆႈလူႉတၢႆ 100 ပၢႆ

ၼႂ်းမိူင်းႁူမ်ႈတုမ် ၼႂ်းၶၢဝ်းတၢင်း 1 ပီ ပူၼ်ႉမႃးၼၼ်ႉ ၵူၼ်းမိူင်းထူပ်းၺႃးၽေးၾႃႉၽႃႇ လူႉတၢႆ 100 ပၢႆၼႆ ယူႇတီႈၵႅမ်ၸွမ်ၸိုင်ႈ ဢူးႁိၼ်ၼရီပၼ်ထီးယူႇ လၢတ်ႈ။ ယူႇတီႈၶွမ်ႊမတီႊၸိူဝ်ႉၸၢတ်ႈၵဵဝ်ႇၵပ်းလွင်ႈၽေးသၽႃႇဝ ၸတ်းႁဵတ်းပၢင်ၵုမ်တီႈၼေႇပျီႇတေႃႇ မိူဝ်ႈဝၼ်းတီႈ 15/05/2018 ၼၼ်ႉဝႃႈ တႄႇဢဝ် လိူၼ်ဢေႊပရိူဝ်ႊ 2017 ထိုင် လိူၼ်မၢတ်ႊၶျ် 2018 တႃႇၶၢဝ်းတၢင်းၼိုင်ႈပီမႃး ၼႂ်းမိူင်းႁူမ်ႈတုမ်မၢၼ်ႈ ပဵၼ်ၽေးၾႃႉၽႃႇ 109 ပွၵ်ႈ။ ၵူၼ်းမိူင်းၺႃးၾႃႉၽႃႇ လႆႈလူႉတၢႆ မီး 111 ၵေႃႉ။ မၢတ်ႇၸဵပ်း 39 ၵေႃႉ ဝႃႈၼႆ။ ဢူးႁိၼ်ၼရီပၼ်ထီးယူႇ ၵႅမ်ၸွမ်ၸိုင်ႈလၢတ်ႈဝႃႈ “ ယၢမ်းတေႃႈလဵဝ်ၼႆႉ ပဵၼ်ၶၢဝ်းၾူၼ်ၶၢဝ်းလူမ်းလႄႈ တိုၵ်းသူၼ်းထိုင် ႁႂ်ႈပီႈၼွင်ႉၵူၼ်းမိူင်းဝႆႉသတိၵၼ် ယွၼ်ႉၼၼ် တေၸၢင်ႈပဵၼ်ၽေး ၾႃႇတႅၵ်ႇၾႃႉလင်၊ လူမ်းၽတ်ႉပဝ်ႇႁၢဝ်ႈႁႅင်း၊ ၾူၼ်မၢၵ်ႇႁဵပ်းတူၵ်း၊ ၾႃႉတေၸၢင်ႈၾႃႇသႂ်ႇ၊ ၼမ်ႉတေၸၢင်ႈၼွင်းလုပ်ႇထူမ်ႈ၊ ၽႅၼ်ႇလိၼ်ဝႆ လႄႈ လိၼ်တေၸၢင်ႈၵူၼ်ႇ ၸိူဝ်းၼႆႉ”ဝႃႈၼႆ။ မိူဝ်ႈဝၼ်းတီႈ 14 ပူၼ်ႉမႃးၼႆႉၵေႃႈ ၸၢဝ်းလႃးႁူႇ ပွၵ်ႉ 3 ပုင်ႇပႃႇၶႅမ် ၵႂႃႇႁဵတ်းႁႆႈၺႃးၾႃႉၽႃႇ လိုမ်းတူဝ်ၵႂႃႇ 5 ၵေႃႉ၊ မႃတၢႆတူဝ်ၼိုင်ႈ။ သူင်ႇယႃတူဝ်တီႈႁူင်းယႃပုင်ႇပႃႇၶႅမ် ၸႄႈဝဵင်းမိူင်းတူၼ်သေ ယၢမ်းလဵဝ် ႁူႉတူဝ်ၶိုၼ်းယဝ်ႉ ဝႃႈၼႆ။ လိူဝ်ၼၼ်ႉ တိုၵ်းသူၼ်းထိုင် ၵူၼ်းမိူင်းလွင်ႈၽေးဢိင်ႇသၼ်ႇၽႅၼ်ႇလိၼ်ဝႆ ယွၼ်ႉၽေးၽႅၼ်ႇလိၼ်ဝႆၼႆႉ ဢမ်ႇ လိူၵ်ႈၶၢဝ်းယၢမ်း။ ႁႂ်ႈဢွၼ်ၵၼ်ဝႆႉသတိ သေၵမ်း ၼႆယဝ်ႉ။

['သိင်ႇဝႅတ်ႉလွမ်ႉ']

2018-05-17T07:30:38

https://shannews.org/archives/5001

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 17/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.75 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1339 ပျႃး၊ ငိုၼ်းၶႄႇ 1 ယႅၼ်ႉ = 210.39 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 17/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 16/05/2018 ငိုၼ်းထႆး 1 ဝၢတ်ႇ = 43.061 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 210.42 ပျႃး။

['ၵၢၼ်မၢၵ်ႈမီး']

2018-05-16T09:23:20

https://shannews.org/archives/4997

ၸုမ်းဢူၺ်းလီ ပွတ်းႁွင်ႇတင်း သိုၵ်းမၢၼ်ႈ ပဵၼ်ပၢင်တိုၵ်းၵၼ်လၢႆပွၵ်ႈ ၵူၼ်းမိူင်းမႆႈၸႂ်

တပ်ႉသိုၵ်း TNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၵူတ်ႉၶၢႆ၊ ၼႂ်းၸိုင်ႈတႆးပွတ်းႁွင်ႇလၢႆတီႈ လၢႆပွၵ်ႈ၊ ၾၢႆႇသိုၵ်းမၢၼ်ႈၽိူမ်ႉႁႅင်းတူင်ႉၼိုင်ၵႂႃႇမႃးလႄႈ ၵူၼ်းမိူင်းမႆႈၸႂ် ၵူဝ်ပဵၼ်ပၢင်တိုၵ်းယႂ်ႇလူင်ထႅင်ႈ။ ဝၼ်းတီႈ 15/05/2018 တပ်ႉသိုၵ်း TNLA တပ်ႉၵွင် 223 တင်း တပ်ႉသိုၵ်းၵူဝ်းၵၢင်ႉ MNDAA ႁူမ်ႈၵၼ် ပဵၼ် ပၢင်တိုၵ်း တင်း သိုၵ်းလူင်ပွင်ၸိုင်ႈမၢၼ်ႈ တပ်ႉမ 11 တီႈႁိမ်းမၢၼ်ႈဝဵင်း ၸႄႈဝဵင်းၵူတ်ႉၶၢႆ ၸိုင်ႈတႆး ပွတ်းႁွင်ႇ။ ၼႂ်းဝၼ်းလဵဝ်ၵူၺ်း ပဵၼ်ပၢင်တိုၵ်းၵၼ် 2 ပွၵ်ႈ။ မိူဝ်ႈယၢမ်း 9:00 မူင်းထိုင် 9:30 မူင်း ၵမ်းၼိုင်ႈ။ ယၢမ်းၵၢင်ဝၼ်း 12:00 မူင်း ထိုင် 12:30 မူင်းၵမ်းၼိုင်ႈ။ ၼႂ်းပၢင်တိုၵ်းၼၼ်ႉ ၸုမ်းဢူၺ်းလီပွတ်းႁွင်ႇ ႁုပ်ႈလႆႈၵွင်ႈသိုၵ်းမၢၼ်ႈ လဝ်းၼိုင်ႈ ဝႃႈၼႆ။ ၼႂ်းဝၼ်းလဵဝ် ၵူၺ်းၼင်ႇၵဝ်ႇ ယၢမ်းၵၢင်ၼႂ် 7 မူင်း ထိုင် 10 မူင်း တပ်ႉသိုၵ်းၶၢင် KIA တပ်ႉၸုမ်း 6 ႁူမ်ႈပႃး တပ်ႉသိုၵ်းၵူဝ်းၵၢင်ႉ ပဵၼ်ပၢင်တိုၵ်းၵၼ်တင်း တပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉမ 11 တီႈမိူင်းၵူဝ်း ၸႄႈ ဝဵင်းမူႇၸေႊ ၸိုင်ႈတႆးပွတ်းႁွင်ႇထႅင်ႈ။ ၵူၼ်းပိုၼ်ႉတီႈမိူင်းၵူဝ်း လၢတ်ႈဝႃႈ “ ပၢင်တိုၵ်းၼႆႉ ပဵၼ်ၼႂ်းၵႄႈ မိူင်းၵူဝ်း တင်း ပၢင်ႇသၢႆး။ ဢွင်ႈတီႈပဵၼ်ပၢင်တိုၵ်း တႄႉ တေယၢၼ်ၵႆၵၼ်တင်း ပၢင်ႇသၢႆး မွၵ်ႈ 6 လၵ်း။ ၸွမ်းသဵၼ်ႈတၢင်းလူင် မိူင်းၵူဝ်းတႄႉ ဢမ်ႇၸႂ်ႈၼင်ႇၵဝ်ႇ။ တီႈပဵၼ်ပၢင်တိုၵ်းၵၼ်ၼၼ်ႉ တေပဵၼ်တၢင်းၼႂ်း ဢိတ်းၼိုင်ႈ။ ဢမ်ႇၸမ်ဝၢၼ်ႈၵူၼ်း” ဝႃႈၼႆ။ ၵဵဝ်ႇၵပ်းလွင်ႈပဵၼ်ပၢင်တိုၵ်းၼႆႉသေ မိူဝ်ႈဝၼ်းတီႈ 14/05/2018 ယၢမ်းၵၢင်ၼႂ် 10 မူင်းၼၼ်ႉၵေႃႈ သိုၵ်းTNLA တင်း သိုၵ်းမၢၼ်ႈ ပဵၼ်ပၢင်တိုၵ်း ၼႂ်းၵႄႈ 105 လၵ်း တင်း ၼမ်ႉၽၵ်းၵႃ ႁိမ်းဝၢၼ်ႈၼမ်ႉဢုမ် ၸႄႈဝဵင်းမူႇၸေႊ ၵမ်းၼိုင်ႈ ဝႃႈၼႆ။ မိူဝ်ႈဝၼ်းတီႈ 12/05/2018 ၼၼ်ႉသမ်ႉ သိုၵ်း TNLA တင်း သိုၵ်းမၢၼ်ႈ၊ ပလိၵ်ႈယႄးလႄႈ ၸုမ်းပျီႇတူႉၸိတ်ႉ ပဵၼ်ပၢင်တိုၵ်းၵၼ် တီႈၶူဝ်ၼမ်ႉပေႃႈ၊ တႃႈႁိူဝ်းၼွင်ယၢင်း၊ ၸႄႈလၢၼ်ႉလႄႈ ၼႂ်းၸႄႈဝဵင်းမူႇၸေႊ လၢႆတီႈ။ ၼႂ်းဝၼ်းလဵဝ်ၵူၺ်း တိူဝ်ႉၺႃးၵူၼ်းမိူင်း လႆႈလူႉတၢႆ/မၢတ်ႇၸဵပ်း ႁိမ်း 50 ၵေႃႉ ဝႃႈၼႆ။

['ၵၢၼ်သိုၵ်း']

2018-05-16T09:08:01

https://shannews.org/archives/4994

ၸႄႈဝဵင်းမွၵ်ႇမႆႇ သိုၵ်းမၢၼ်ႈ ပေႃႉထုပ်ႉၵူၼ်းမိူင်း 3 ၵေႃႉ မၢတ်ႇၸဵပ်းႁၢဝ်ႈႁႅင်း

ၼႂ်းၸႄႈဝဵင်းမွၵ်ႇမႆႇ သိုၵ်းမၢၼ်ႈ ဢဵၼ်ႁႅင်း 30 ၵေႃႉ ႁွၼ်ႈထဝ်ႇတူင်ႉၼိုင်ၼႂ်းပိုၼ်ႉတီႈသေ တီႉမတ်ႉၵူၼ်းမိူင်း 3 ၵေႃႉ ထဵတ်ႈထၢမ် ပေႃႉထုပ်ႉၵူၼ်းမိူင်း ၼႄးဝႃႈ ပဵၼ်ၵူၼ်းသူင်ႇၶဝ်ႈၼမ်ႉတၢင်းၵိၼ် ပၼ်သိုၵ်းတႆး ဝႃႈၼႆ။ ၾၢင်ႁၢင်ႈ – ၵူၼ်းမိူင်း ဢၼ်ၺႃးပေႃႉထုပ်ႉ တီႈဢိူင်ႇၵိူၼ်ႇတလူင် ၸႄႈဝဵင်းမွၵ်ႇမႆႇ ဝၼ်းတီႈ 09/05/2018 ယၢမ်းဝၢႆးဝၼ်း 1 မူင်း သိုၵ်းမၢၼ်ႈ တပ်ႉၶမယ 430 ၸၼ်ႉၶုၼ်သိုၵ်း လူင် ဢွၼ်ႁူဝ် သိုၵ်း 30 ၵေႃႉ လုၵ်ႉတၢင်းဢိူင်ႇၼႃးႁီးသေ လတ်းထိူၼ်ႇၵႂႃႇ တၢင်းဝၢၼ်ႈပုင်ႇၸူၵ်း ဢိူင်ႇၵိူၼ်ႇတူလူင်(ၵၢၼ်ႇတူးလူင်) ၸႄႈဝဵင်းမွၵ်ႇမႆႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ထူပ်းၺႃး ၵူၼ်းဝၢၼ်ႈ 3 ၵေႃႉ ဢၼ်တိုၵ်ႉႁဵတ်းႁႆႈ ယူႇၼႂ်းသူၼ်၊ လႆႈ ထုၵ်ႇသိုၵ်းမၢၼ်ႈၸုမ်းၼႆႉ တီႉမတ်ႉၵႂႃႇ ထဵတ်ႈထၢမ် ၵၢဝ်ႇႁႃဝႃႈပဵၼ်ၵူၼ်းသူင်ႇၶဝ်ႈၼမ်ႉတၢင်းၵိၼ် ပၼ်သိုၵ်းတႆး ၼႆသေ တီႉမတ်ႉပေႃႉထုပ်ႉႁၢဝ်ႈႁႅင်း ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းမွၵ်ႇမႆႇၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းဝၢၼ်ႈ 3 ၵေႃႉၼႆႉ ၺႃးၶဝ်ၸႅတ်ႈ ထၢမ်လႄႈ ပေႃႉထုပ်ႉၶဝ်ႁၢဝ်ႈႁႅင်း။ ဝၢႆးပွႆႇၶဝ် 3 ၵေႃႉယဝ်ႉၼၼ်ႉ ၸၢႆးလႃႉၸဵင်ႇ တင်း ၸၢႆးၼႅင်ႇ ၶဝ်သွင်ၵေႃႉ တႄႉ ဢမ်ႇႁတ်းၼွၼ်းတီႈႁိူၼ်း။ ထႅင်ႈၵေႃႉၼိုင်ႈ ၸၢႆးလွႆတႄႉ လႆႈယူတ်းယႃတူဝ်ဝႆႉယူႇ” ဝႃႈၼႆ။ ၵူၼ်းမိူင်း ၸိူဝ်းၺႃးသိုၵ်းမၢၼ်ႈတီႉၺွပ်းပေႃႉထုပ်ႉၼၼ်ႉ 1) ၸၢႆးလႃႉၸဵင်ႇ ဢႃယု 35 ပီ ပေႃႈလုင်းတဵင်းလႅင်ႇ မႄႈ ပႃႈသႃႇ ယူႇဝၢၼ်ႈၵုင်းလူမ်း ဢိူင်ႇၵိူၼ်ႇတူလူင်။ ၸၢႆးလွႆ ဢႃယု 37 ပီ ၸိုဝ်ႈပေႃႈ လုင်းငႃႉ မႄႈဢိင်း ယူႇ ဝၢၼ်ႈမႆႉသႃး ၸေး ဢိူင်ႇၵိူၼ်ႇတူလူင် လႄႈ ၸၢႆးၼႅင်ႇ ဢႃယု 35 ပီ ၸိုဝ်ႈပေႃႈ လုင်းတွႆႈ ယူႇဝၢၼ်ႈပုင်ႇၸူၵ်း ဢိူင်ႇၵိူၼ်ႇတူလူင် ၸႄႈဝဵင်းမွၵ်ႇမႆႇ ဝႃႈၼႆ။ သိုၵ်းမၢၼ်ႈၸုမ်းၼႆႉ တီႉမတ်ႉၶဝ်သၢမ်ၵေႃႉၵႂႃႇၶၢင်ဝႆႉတီႈတပ်ႉၶဝ် တီႈၵိူၼ်ႇတူလူင် မိူဝ်ႈဝၼ်းတီႈ 09/05/2018 ထိုင်မႃး ဝၼ်းတီႈ 11/05/2018 ၸင်ႇပွႆႇတူဝ်ၶဝ် 3 ၵေႃႉၼႆႉ ဢွၵ်ႇမႃး ဝႃႈၼႆ။

['သုၼ်ႇလႆႈၵူၼ်း']

2018-05-16T08:58:36

https://shannews.org/archives/4992

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 16/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.05 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 210.42 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။

['ၵၢၼ်မၢၵ်ႈမီး']

2018-05-16T08:34:23

https://shannews.org/archives/4984

ၸဝ်ႈသိလ်ထမ်းဝုၼ်းၸုမ်ႉ တင်း ၸဝ်ႈသုၶမ်း ႁူမ်ႈတႄႇၵွင်းမူး တီႈလွႆလူင်သုင်သုတ်းမိူင်းတႆး

ၸဝ်ႈသိလ်ထမ်းဝုၼ်းၸုမ်ႉတင်း ၸဝ်ႈသုၶမ်း ႁူမ်ႈၵၼ် တႄႇၵွင်းမူး/ထၢတ်ႈ တီႈလွႆလူင်ဢၼ်သုင်သုတ်းၼႂ်းမိူင်းတႆး မီးတၵ်ႉၵႃႇသတ်ႉထႃး ၶဝ်ႈႁူမ်ႈၸွမ်းတင်းၼမ် ဝႃႈၼႆ။ ဝၼ်းတီႈ 08/05/2018 ၸဝ်ႈတူၼ်ၶူးလူင် သုၶမ်း တင်း ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်ၼမ်းၼႃႈ တၵ်ႉၵႃႇ သတ်ႉထႃး ၼႂ်းပိုၼ်ႉတီႈသေ ႁူမ်ႈၵၼ်ၵႂႃႇၵေႃႇသၢင်ႈတႄႇၸေႇတီႇၵွင်းမူး/ ထၢတ်ႈ တီႈလွႆလဵင်း လွႆဢၼ်သုင်သုတ်း ၼႂ်း မိူင်းတႆး။ ၸၢႆးပႃႉ ၽူႈဢွၼ်ႁူဝ်တူင်ႉၼိုင် ၸုမ်းၵူၼ်းၼုမ်ႇတႆး တၢင်ႉယၢၼ်း လၢတ်ႈတီႈၽူႈတွႆႇႁွၵ်ႈဝႃႈ “ ၸဝ်ႈၶူးဝႃးဝုၼ်း ၸုမ်ႉသမ်ႉ လုၵ်ႉတၢင်းမေႃႇၾႃႉမိူင်းလိူၼ်းသေ ၶၢမ်ႈၶူင်းမႃး ယူႇတီႈတၵ်ႉၵႃႇသတ်ႉထႃး ၵႂႃႇပႂ်ႉႁပ်ႉတွၼ်ႈသေ ယဝ်ႉၵေႃႈ သိုပ်ႇၶိုၼ်ႈလွႆလဵင်း။ လႆႈႁပ်ႉႁူႉဝႃႈ ၸဝ်ႈသိလ်ထမ်း တင်း ၸဝ်ႈၶူးသုၶမ်း ဢွၼ်ႁူဝ် တၵ်ႉၵႃႇသတ်ႉ ထႃးၵႂႃႇတႄႇၵွင်းမူး တီႈၼိူဝ်လွႆလဵင်းၼၼ်ႉ သူႇၼိုင်ႈ တၢင်းသုင် တေမီး 9 သွၵ်ႇ။ ပလၢင်ႇသမ်ႉ တေမီး 8 ပေႇ။ ဢွင်ႈတီႈဢၼ်တေတႄႇထၢတ်ႈၼၼ်ႉ တေၵေႃႇၵွင်းမူးလူင်ၼႂ်းၵၢင်သူႇၼိုင်ႈ တၢင်းၶၢင်ႈသမ်ႉ တေ ႁဵတ်းၵွင်း မူးဢွၼ်ႇသီႇသူႇ။ တင်းမူတ်း 5 သူႇ” ဝႃႈၼႆ။ ၼႂ်းဝၼ်းၶိုၼ်ႈလွႆလဵင်းၼၼ်ႉ မီးတၵ်ႉၵႃႇသတ်ႉထႃး ၵူၼ်းၼႂ်းပိုၼ်ႉတီႈၶဝ်ႈႁူမ်ႈ တင်းၼမ်လၢႆ။ မီးတၵ်ႉၵႃႇသတ်ႉထႃး ၶဝ်ႈႁူမ်ႈၸွႆႈထႅမ် ႁူမ်ႈႁဵတ်းၵၢၼ်လီၵူႉသူလ်ႇတဵင်ႇ မၢၵ်ႇဢုတ်ႇ၊ ပုၼ်၊ သၢႆးလႄႈ ၼမ်ႉ ၶွင်ၵိၼ်ၶွင်ယႅမ်ႉတၢင်းၶိူင်ႈၸႂ်ႉ ၶူဝ်းသွႆ တႃႇႁဵတ်းထၢတ်ႈၵွင်းမူး ဝႃႈၼႆ။ လွႆလဵင်းၼႆႉ တၢင်းသုင် မီး 8,777 ထတ်း ယူႇၼႂ်းၵႄႈလႅၼ်ၶႅၼ်ႈ မိူင်းယႆ၊ တၢင်ႉယၢၼ်း။ ပဵၼ်လွႆဢၼ်သုင်သုတ်း ၼႂ်းမိူင်းတႆးပတ်းပိုၼ်ႉ ဝႃႈၼႆ။ Photo FB by Sao Su Kham

['ၾိင်ႈငႄႈၾိင်ႈထုင်း']

2018-05-16T08:28:03

https://shannews.org/archives/4979

ၸၼ်ႉၸွမ်ၸဝ်ႈႁေႃၶမ်းထႆး လုၵ်ႈႁဵၼ်း/သင်ၶတႆး ႁဵၼ်းယဝ်ႉ လႆႈႁပ်ႉၸုမ်ႈၶူးပီၼႆႉ ႁိမ်း 50 တူၼ်/ၵေႃႉ

လုၵ်ႈႁဵၼ်းတႆး ဢၼ်ၵႂႃႇႁဵၼ်းယဝ်ႉ တီႈၵုင်းထဵပ်ႈ လႄႈ ၵဵင်းမႆႇၸိူဝ်းၼၼ်ႉ ႁူမ်ႈၵၼ်ႁပ်ႉၸုမ်ႈၶူး တီႈၸၼ်ႉ ၸွမ်မႁႃၸုလႃးလူင်းၵွၼ်း ဝင်းၼွႆႉ မိူင်းၵဝ်ႇ ဢႃယုတ်ႉထယႃး မိူဝ်ႈႁူဝ်လိူၼ်မေႊၼႆႉ ဝႃႈၼႆ။ ဝၼ်းတီႈ 12-13/05/2018 ၶၢဝ်းတၢင်း 2 ဝၼ်း ယူႇတီႈၸၼ်ႉၸွမ်မႁႃၸုလႃးလူင်းၵွၼ်း ဢယုတ်ႉထယႃး ဝင်းၼွႆႉ ၸိုင်ႈထႆး မွပ်ႈယိုၼ်ႈၸုမ်းၶူး ပၼ်လုၵ်ႈႁဵၼ်း တင်းမူတ်း ႁိမ်း 5000 ၵေႃႉ ၼႂ်းၼၼ်ႉ ပႃးလုၵ်ႈႁဵၼ်းၵူၼ်းႁိူၼ်း/ သင်ၶတႆး တင်းၼမ် ဢၼ်ယူႇတီႈၵုင်းထဵပ်ႈ(မိူင်းၵွၵ်ႇ)၊ ၵဵင်းမႆႇလႄႈ ထႅင်ႈလၢႆတီႈသေ ၶိုၼ်ႈႁဵၼ်းယဝ်ႉၵႂႃႇၼၼ်ႉ ဝႃႈၼႆ။ ၸၼ်ႉၸွမ်မႁႃၸုလႃးလူင်းၵွၼ်း ဢယုတ်ႉထယႃး ဝင်းၼွႆႉ ၸိုင်ႈထႆး ၸဝ်ႈၶူးၶမ်းလႅင်း ၶေႇမိၼ်ႇတ ဢၼ်ႁဵၼ်းယဝ်ႉၸၼ်ႉ B.A လၢတ်ႈတီႈၽူႈတွႆႇႁွၵ်ႈဝႃႈ “ တီႈၵုင်းထဵပ်ႈတႄႉ သင်ၶ/ ၵူၼ်းႁဵၼ်းၸိူဝ်းႁဵၼ်းယဝ်ႉၸုပ်ႈၼႆႉ မီး 28 ၵေႃႉ။ မီးလုၵ်ႈႁဵၼ်းတႆးႁဝ်း ဢၼ်ၶိုၼ်ႈႁဵၼ်းၸၼ်ႉၸွမ် မႁႃၸုလႃးလူင်း ၵွၼ်း ၵူႈတီႈတီႈမႃးႁပ်ႉ။ ပႃးတင်းၵဵင်းမႆႇၵေႃႈ မႃးႁပ်ႉ။ ပီၼႆႉ တေလႆႈဝႃႈ တၵ်ႉၵႃႇသတ်ႉထႃး ပီႈၼွင်ႉတႆး မႃးႁူမ် ၸူမ်းၸွမ်းၵေႃႈမီးတင်းၼမ်။ ယူႇတီႈလုၵ်ႈႁဵၼ်းသင်ၶတႆးႁဝ်းၶႃႈ လႆႈႁပ်ႉၸုမ်ႈၶူးတီႈ ၸၼ်ႉၸွမ်မႁႃၸုလႃး ဝင်းၼွႆႉ ပီၼႆႉ ပဵၼ်ၸုပ်ႈတီႈ 9 ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈလုၵ်ႈႁဵၼ်းတႆး ၸိူဝ်းဢၼ်ႁဵၼ်းယဝ်ႉတီႈ ၸၼ်ႉၸွမ်မႃႁႃၸုလႃး လူင်းၵွၼ်း တီႈၵဵင်းမႆႇ ၵေႃႈမီးတင်းၼမ်၊ ဢၼ်ၵႂႃႇႁပ်ႉ တီႈဝဵင်းဢယုတ်ႉထယႃးတႄႉ မီး 3 ၵေႃႉ ဝႃႈၼႆ။ ယိင်းႁွမ်ႁၵ်ႉၶိူဝ်း ဢၼ်ႁဵၼ်းယဝ်ႉၸၼ်ႉ B.A တီႈၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ တၢင်းၵဵင်းမႆႇႁဝ်းၶႃႈတႄႉ ၵႂႃႇၵၼ် 3 ၵေႃႉ။ ၸၢႆး 2 ၵေႃႉ၊ ယိင်း ၵေႃႉၼိုင်ႈ။ တင်းမူတ်းဢၼ်ႁဵၼ်းယဝ်ႉၵႂႃႇတႄႉ မီးႁိမ်း 20 ၵေႃႉ ဢၼ်လႆႈ ႁပ်ႉႁူႉ။ လိူဝ်ၼၼ်ႉ သင်ၶၸဝ်ႈဢၼ်ၵႂႃႇႁပ်ႉၵေႃႈမီးယူႇ ၵူၺ်းၵႃႈ ဢမ်ႇလႆႈႁူႉသဵၼ်ႈသၢႆမၢႆ။ လွင်ႈလႆႈၵႂႃႇႁပ်ႉၸုမ်ႈ ၶူးၼႆႉ တေလႆႈဝႃႈ ပဵၼ်ဢၼ်လၢၵ်ႇလၢႆးလိူဝ်သေ ဢၼ်ႁဝ်းၶႃႈၾိုၵ်းႁပ်ႉတီႈၵဵင်းမႆႇ။ တီႈၸၼ်ႉၸွမ် ဝင်းၼွႆႉၼၼ်ႉ မီးပၵ်းပိူင်ၶႅမ်ႉလႅပ်ႈလီသေ မိူဝ်ႈႁဝ်းၾိုၵ်း” ဝႃႈၼႆ။ လုၵ်ႈႁဵၼ်းသင်ၶတႆး 28 တူၼ်/ ၵေႃႉ တီႈၵုင်းထဵပ်ႈ ဢၼ်ႁပ်ႉၸုမ်ႈၶူး ပီ 2018 ႁူဝ်လိူၼ်မေႊၼႆႉ ၸၼ်ႉ Ph.D 1 တူၼ်၊ ၸၼ်ႉ M.A 3 တူၼ်လႄႈ ၸၼ်ႉ B.A 24 တူၼ်။ ဢၼ်လႆႈပႃးလၢဝ်ၸွင်ႈ သမ်ႉမီး 10 တူၼ် ဝႃႈၼႆ။ ယူႇတီႈၸၼ်ႉၸွမ်မႁႃၸုလႃးလူင်းၵွၼ်းၼႆႉ မွပ်ႈယိုၼ်ႈၸုမ်ႈၶူးလုၵ်ႈႁဵၼ်း တင်းမူတ်း ႁိမ်း 5000 ၵေႃ ။ မွပ်ႈယိုၼ်ႈပၼ်ပႃး လုၵ်ႈႁဵၼ်းဢၼ်ၶိုၼ်ႈၸၼ်ႉၸွမ်မႁႃၸုလႃးလူင်းၵွၼ်းလႄႈႁူမ်ႈလူၺ်ႈ ၵိင်ႇၽႄ ထႅင်ႈ 11 ၸၼ်ႉၸွမ် ၼႂ်းမိူင်း/ ၼွၵ်ႈမိူင်း ဝႃႈၼႆ။ ၸၼ်ႉၸွမ်မႁႃၸုလႃးလူင်းၵွၼ်းၼႆႉ ပဵၼ်ၸၼ်ႉၸွမ်ၸဝ်ႈမုၼ်ယႂ်ႇၶုၼ်ႁေႃၶမ်းထႆးတင်ႈဝႆႉ။ ပိူင်လူင်ပူင်သွၼ်ပၼ် ၵဵဝ်ႇၵပ်းသႃသၼႃၼႆသေတႃႉ တၢင်ႇပၢႆးၵေႃႈမီး၊ ၵူၼ်းႁိူၼ်းၵေႃႈၶဝ်ႈႁဵၼ်းမႃးၼမ်။

['ပၢႆးပိင်ႇၺႃႇ']

2018-05-16T07:40:09

https://shannews.org/archives/4975

ၼႂ်းပၢင်တိုၵ်းတီႈမူႇၸေႊၼၼ်ႉ ၵူၼ်းၸၢဝ်းၶႄႇ လႆႈတၢႆၸွမ်း 3 ၵေႃႉ

ပၢင်တိုၵ်း တီႈမူႇၸေႊ မိူဝ်ႈဝၼ်းသဝ်ပူၼ်ႉမႃးၼၼ်ႉ ၵူၼ်းၸၢဝ်းၶႄႇ 3 ၵေႃႉ ထုၵ်ႇၺႃးယိုဝ်းတၢႆသေ လႆႈၽဝ်ႇ ၶၢပ်ႈတူဝ် ဢဝ်တဝ်ႈလုပ်ႇသူင်ႇထိုင် ပီႈၼွင်ႉၸၢဝ်းၶိူဝ်းၶႄႇၶဝ် တၢင်းပွတ်းမိူင်းၶႄႇ ဝႃႈၼႆ။ ဝၼ်းတီႈ 14/05/2018 ၽူႈမီးပုၼ်ႈၽွၼ်းပလိၵ်ႈ ၸႄႈဝဵင်းမူႇၸေႊ လႆႈဢဝ်ၽဝ်ႇၶၢပ်ႈတူဝ်ၵူၼ်းမိူင်းၶႄႇ 3 ၵေႃႉ သႂ်ႇၼႂ်း မေႃႈလိၼ် 3 ဢုမ်သေ သူင်ႇၸူးၽူႈမီးပုၼ်ႈၽွၼ်းၸဝ်ႈၼႃႈတီႈပလိၵ်ႈၶႄႇလႄႈ ၸိူဝ်ႉၶိူဝ်းပီႈၼွင်ႉၵူၼ်း ၸိူဝ်းလူႉ တၢႆ။ မိူဝ်ႈဝၼ်းတီႈ 13 သမ်ႉ ၽူႈမီးပုၼ်ႈၽွၼ်းၶဝ် လႆႈၽဝ်ၶၢပ်ႈတူဝ် တီႈပႃႇႁဵဝ်ႈၸႄႈဝဵင်းမူႇၸေႊၵႂႃႇ” ဝႃႈၼႆ။ ဢူးဢေးမိၼ်ႉ ၵႅမ်ၽူႈၵွၼ်းပလိၵ်ႈၸႄႈဝဵင်းမူႇၸေႊ လၢတ်ႈတီႈသိုဝ်ႇၶၢဝ်ႇ 7Day ဝႃႈ “ မိူဝ်ႈဝႃး လႆႈဢွၼ်ၵၼ် ၽဝ်ၶၢပ်ႈတူဝ်ၶဝ်သေ ၵဵပ်းတဝ်ႈလုပ်ႇသႂ်ႇၼႂ်းမေႃႈလိၼ် သူင်ႇပၼ်ၵႂႃႇတၢင်းမိူင်းၶႄႇယဝ်ႉ။ ၵူၼ်းဢၼ်တၢႆၼႆႉ ယူႇတၢင်းမိူင်းၶႄႇသေ ၶဝ်ႈမႃးႁဵတ်းၵၢၼ်တၢင်း ၼႆႉ”ဝႃႈၼႆ။ ၵူၼ်းၸၢဝ်းၶႄႇ 3 ၵေႃႉ ဢၼ်လႆႈလူႉတၢႆ ၼႂ်းပၢင်တိုၵ်းၼၼ်ႉ ပဵၼ်ၽူႈၸၢႆးဢႃယု 28 ပီ ၵေႃႉၼိုင်ႈ၊ ၽူႈၸၢႆးဢႃယု 29 ပီ ၵေႃႉၼိုင်ႈလႄႈ ၽူႈယိင်းဢႃယု 19 ပီ ၵေႃႉၼိုင်ႈ။ ၶဝ် 3 ၵေႃႉၼႆႉ ပဵၼ်ၵူၼ်းမိူင်းမၢဝ်း ၼႃႈ လိၼ်ၽွင်းငမ်း တူဝ်ၵဝ်ႇ တႆးတႂ်ႈၶူင်း မိူင်းၶႄႇ ဝႃႈၼႆ။ မိူဝ်ႈဝၼ်းတီႈ 12/05/2018 ယၢမ်းၵၢင်ၼႂ် မွၵ်ႈ 5 မူင်း ၼၼ်ႉ သိုၵ်းတဢၢင်း TNLA ၶဝ်ႈယိုဝ်း သိုၵ်းလူင်ပွင် ၸိုင်ႈမၢၼ်ႈ ၊ ပလိၵ်ႈမၢၼ်ႈလႄႈ ၸုမ်းပျီႇတူႉၸိတ်ႉ တီႈၶူဝ်ၼမ်ႉပေႃႈ၊ တႃႈႁိူဝ်းၼွင်ယၢင်း၊ ၸႄႈလၢၼ်ႉလႄႈ ၼႂ်းၸႄႈဝဵင်းမူႇၸေႊ လၢႆတီႈ။ ၼႂ်းဝၼ်းလဵဝ်ၵူၺ်း ၵူၼ်းမိူင်းၺႃးၸၢၵ်ႇလူႉတၢႆ 19 ၵေႃႉ၊ မၢတ်ႇၸဵပ်း 27 ၵေႃႉ။ ထိုင်မႃး ဝၼ်းတီႈ 13 သမ်ႉ ၼႂ်းၵူၼ်းမၢတ်ႇၸဵပ်း 27 ၼၼ်ႉ လႆႈလူႉတၢႆ ထႅင်ႈၵေႃႉၼိုင်ႈ တီႈႁူင်းယႃၵူၼ်းမိူင်း ဝဵင်းလိူဝ်ႇ တေႃႈလဵဝ် ၵူၼ်းဢၼ်လႆႈလူႉတၢႆၵႂႃႇ တင်းမူတ်း မီး 20 ၵေႃႉ မၢတ်ႇၸဵပ်း 26 ၵေႃႉ ဝႃႈၼႆ။

['သုၼ်ႇလႆႈၵူၼ်း']

2018-05-16T05:13:40

https://shannews.org/archives/4972

ပၢင်ၵုမ်ၶူပ်းႁွပ်ႈ 2 ပီ ၸုမ်း TYO တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း

ပၢင်ၵုမ်ၶူပ်းႁွပ်ႈ 2 ပီ ၸုမ်း TYO တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း

['Uncategorized']

2018-05-15T15:23:45

https://shannews.org/archives/4969

ပၢင်သွၼ်ၵဵဝ်ႇလူၺ်ႈလွင်ႈသုၼ်ႇလႆႈသုၼ်ႇပဵၼ်ၵူၼ်း တီႈၼမ်ႉပွင်ႈ

ပၢင်သွၼ်ၵဵဝ်ႇလူၺ်ႈလွင်ႈသုၼ်ႇလႆႈသုၼ်ႇပဵၼ်ၵူၼ်း တီႈၼမ်ႉပွင်ႈ

['Uncategorized']

2018-05-15T11:57:59

https://shannews.org/archives/4966

ၸုမ်းပျီႇတူႉၸိတ်ႉပၢင်ႇလႅင်း လၼ်ႇၵွင်ႈတေႃႇၵူၼ်းမိူင်းလႄႈ ဢဝ်ပဵၼ်ၶၢဝ်ႇယႂ်ႇ

ဢိင်ၼိူဝ်ၵူၼ်းဝၢၼ်ႈၵူၼ်းသူၼ် ၶႂ်ႈလႆႈၶိုၼ်းတီႈလိၼ်သူၼ်သေ မီးပၼ်ႁႃထဵင်မေႃးၵၼ် တင်းၸုမ်းပျီႇတူႉၸိတ်ႉပၢင်ႇလႅင်းသႂ် ထိုင်တီႈပေႃးလႆႈလၼ်ႇၵွင်ႈတေႃႇၵၼ် သေဢဝ်ပဵၼ်ၶၢဝ်ႇယႂ်ႇၼႂ်းသိုဝ်ႇၶၢဝ်ႇမၢၼ်ႈလၢႆတီႈ။ ဝၼ်းတီႈ 14/5/2018 ၸုမ်းပျီႇတူႉၸိတ်ႉပၢင်ႇလႅင်းသႂ် (မၢၵ်ႇၵႅင်း) တင်းၵူၼ်းဝၢၼ်ႈထဵင်မေႃးၵၼ် လွင်ႈတီႈလိၼ် 400 ဢေႊၶိူဝ်ႊ ဢၼ်မီးၼႂ်းၵႄႈဝၢၼ်ႈသၢႆးငိုၼ်းတင်းဝၢၼ်ႈၼမ်ႉပုၼ်း ဢိူင်ႇတွင်ၼဝ်ႈ ၸႄႈဝဵင်းၼမ်ႉ ၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၸၢႆးမိၼ်ႉဢွၼ်ႇ ၵူၼ်းဝၢၼ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ၸုမ်းပျီႇတူႉၸိတ်ႉၶဝ်ၶဝ်ႈမႃးသေ မႃးႁႄႉႁၢမ်ႈလွၵ်ႇငိုတ်ႈႁဝ်းၶႃႈ ႁဝ်းၶႃႈၶႂ်ႈလႆႈတီႈလိၼ်ၸိူဝ်းၼႆလႄႈ တႃႇၽုၵ်ႇၵိၼ်လဵင်ႉတွင်ႉလႄႈ ၸင်ႇဢွၼ်ၵၼ်မႃးတီႇ ” ဝႃႈၼႆ။ တီႈလိၼ်ၸိူဝ်းၼႆႉ ယူႇတီႈၸုမ်းပၢင်ႇလႅင်းသႂ်ႇ ၵႂႃႇတၢင်ႇယွၼ်းၶႂၢင်ႉတီႈၾၢႆႇတႅၵ်ႈၼႃႈလိၼ်ၸႄႈတွၼ်ႈလွႆလႅမ် တႃႇၽုၵ်ႇတူၼ်ႈမႆႉသႅၼ်တူၼ်ႈ ႁႂ်ပႃႇမႆႉလိူင်ႇၼမ်။ ၸၢႆးသၢႆလႅင်း ၵႅမ်ႁူဝ်ပဝ်ႈထုင်ႉပၢင်ႇလႅင်းသႂ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – ” တီႈလိၼ်ၼႆႉတိုၵ်ႉမီးပၼ်ႁႃ ၵၼ် သူယႃႇၽူမ်ႈႁဵတ်းၼႆသေ ၾၢင်ႉသေဢုပ်ႇၶဝ်၊ မိူဝ်ႈဝႃႈၼႆႉ ၶဝ်သမ်ႉဢမ်ႇထွမ်ႇသေ ဢဝ်ၵႃးထုၺ်လိၼ်မႃးထုၺ် ႁဝ်းၶႂ်ႈဢုပ်ႇၶဝ်လီလီ၊ ၶဝ်ၵေႃႈဢမ်ႇၸႂ်ႈၵူၼ်းဝၢၼ်ႈႁိမ်းႁွမ်းၼႆႉ ၶဝ်လုၵ်ႉတၢင်ႇတီႈမႃး တီႈလိၼ်ၼႆႉၵေႃႈ ဢၢၼ်းၽုၵ်ႇတူၼ်ႈမႆႉသႅၼ်တူၼ်ႈ တႃႇၵူၼ်းဝၢၼ်ႈၵူၺ်းၼင်ႇၵဝ်ႇ ” ဝႃႈၼႆ။ ၵဵဝ်ႇလူၺ်ႈလွင်ႈတီႈလိၼ်ၼႆႉသေ မိူဝ်ႈဝၼ်းတီႈ 10/5/2018 ၼၼ်ႉၵေႃႈ ၵူၼ်းဝၢၼ်ႈမွၵ်ႇၽူႈသိုဝ်ႇၶၢဝ်ႇတၢင်းတူၼ်ႈတီးမႃးသေ ႁဵတ်းပၢင်သပ်းၸႅင်ႈၶၢဝ်ႇယဝ်ႉၵမ်းၼိုင်ႈ။ ပၢင်ႇလႅင်းသႂ်တႄႉဝႃႈ ၵူၼ်းဝၢၼ်ႈၸိူဝ်းၼႆႉ ၵူႈပွၵ်ႈ ၶဝ်ၶိုၼ်ႈႁဵတ်းသူၼ်းၼိူဝ်လွႆ၊ ၽိူဝ်ႇၵၢၼ်ၼိူဝ်လွႆဢမ်ႇလီ ထုင်ႉၼႆႉသမ်ႉၵႃႈၶၼ်တီႈလိၼ်ယႂ်ႇမႃးလႄႈ တမ်းဝၢင်း ၽႅၼ်ၵၢၼ်မႃးယွၼ်းၶိုၼ်း။

['ၵူႈလွင်ႈလွင်ႈ']

2018-05-15T09:57:56

https://shannews.org/archives/4963

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/05/15၊ BNI/SHAN TV Program, 201805/15

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/05/15၊ BNI/SHAN TV Program, 201805/15

['Uncategorized']

2018-05-15T09:12:48

https://shannews.org/archives/4959

ပလိၵ်ႈထႆးတီႉလႆႈယႃႈမႃႉ တီႈၵဵင်းႁၢႆး 5 လၢၼ်ႉမဵတ်ႉ

ပလိၵ်ႈထႆး ၵဵင်းႁၢႆး တင်းၵူၼ်းတေႃႉယႃႈ ပိုတ်းယိုဝ်းၵၼ် တီႈၵဵင်းႁၢႆး တီႉလႆႈတူဝ်တၢႆ ၵူၼ်းတေႃႉယႃႈ2ၵေႃႉယိုတ်း လႆႈယႃႈမႃႉ 5 လၢၼ်ႉမဵတ်ႉ ယႃႈၽွင်ၶၢဝ် 70 ၵီႊလူဝ်ႊ။ ဝၼ်းတီႈ 14/5/2018 သိုဝ်ႇၶၢဝ်ႇ မႄႈသၢႆ ပိုၼ်ၽၢဝ်ႇဝႃႈ – တပ်ႉပလိၵ်ႈၼႂ်းငဝ်ႈငုၼ်းမၢႆ 5 ႁူႉၶၢဝ်ႇသေၵႂႃႇပႂ်ႉတၢင်း ၵူၼ်းလၵ်ႉတေႃႉယႃႈၶဝ်ႈမိူင်းထႆး။ ၽွင်းၼၼ်ႉမီးၵႃးလမ်းၼိုင်ႈ မႃးၼိူဝ်သဵၼ်ႈတၢင်း ဝဵင်းပႃႇပဝ်ႈ ၸႄႈတွၼ်ႈၵဵင်း ႁၢႆး။ တပ်ႉပလိၵ်ႈႁွင်ႉၵိုတ်း ဢမ်ႇၵိုတ်းသေဢမ်ႇၵႃး သမ်ႉႁဵတ်းၶဵၼ်တေႃႇထႅင်ႈ။ ၽွင်းၼၼ်ႉမီးၽူႈၸၢႆးပိုတ်ႇၽၵ်းတူ ဢဝ်ၵွင်ႈပွတ်း ယိုဝ်ႈသႂ်ႇပလိၵ်ႈထႆးလႄႈ သွင်ၾၢႆႇလႆႈပဵၼ်ပၢင်တိုၵ်းၵၼ်။ ဝၢႆးသဵင်ၵွင်ႈယဵၼ်ယဝ်ႉ ၸဝ်ႈၼႃႈတီႈလူင်းၵူတ်ႇထတ်း ထူပ်းႁၼ်ၶၢပ်ႈတူဝ်ၽူႈၸၢႆး 2 ၵေႃႉ (ၸၢႆး) ၶူမ်းသၼ် သႄႊသူင်ႊ ဢႃယု 31 လႄႈ သူႇၶျၢတ်ႉ သႄႊလီႊ ဢႃယု27 ။ ၵူတ်ႇထတ်း ၼႂ်းၵႃးႁၼ်ပႃးယႃႈမႃႉ 5 လၢၼ်ႉမဵတ်ႉ ယႃႈၽွင်ၶၢဝ် 199 တႅင်ႈ ၼမ်ႉၼၵ်းမီး 70 ၵီႊလူဝ်ႊ သႂ်ႇၼႂ်းထူင်ၸၢၼ်ႈမႃး။ သိုဝ်ႇၶၢဝ်ႇသိုပ်ႇပိုၼ်ၽၢဝ်ႇထႅင်ႈဝႃႈ – ၵူၼ်းၸၢႆး 2 ၵေႃႉၼႆႉ ပဵၼ်ၵူၼ်းႁပ်ႉၸၢင်ႈတေႃႉယႃႈမႃႉ လုၵ်ႉတၢင်းဝဵင်းတႃႈၶီႈလဵၵ်းသေ ဢၢၼ်းသူင်ႇၶဝ်ႈၼႂ်းမိူင်းထႆး ဝႃႈၼႆ ။

['ယႃႈမဝ်းၵမ်']

2018-05-15T08:01:35

https://shannews.org/archives/4957

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 15/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.08 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.70 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/05/2018 ငိုၼ်းထႆး 1 ဝၢတ်ႇ = 42.18 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.87 ပျႃး။

['ၵၢၼ်မၢၵ်ႈမီး']

2018-05-15T07:49:46

https://shannews.org/archives/4952

ၸုမ်းဢူၺ်းလီ ပွတ်းႁွင်ႇ တင်း သိုၵ်းလူင်ပွင်ၸိုင်ႈမၢၼ်ႈ ၶဵင်ႈၶႅင်ၵၢၼ်သိုၵ်း ၵူၼ်းမိူင်းမႆႈၸႂ် လွင်ႈႁူမ်ႇလူမ်ႈ

သိုၵ်း TNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၵႄႈ မူႇၸေႊ – လႃႈသဵဝ်ႈ ၸိူဝ်းၼၼ်ႉ လူတ်ႉၵႃး/ ၵူၼ်းမိူင်း ႁူပ်ႉတၢင်းယၢပ်ႇတႃႇၵႂႃႇမႃး ႁႃၵိၼ်လဵင်ႉတွင်ႉ။ ဝၼ်းတီႈ 14/05/2018 ယၢမ်းၵၢင်ၼႂ် 10 မူင်း သိုၵ်း TNLA တပ်ႉၵွင် 777 တင်း တပ်ႉသိုၵ်းလူင်ပွင်ၸိုင်ႈ မၢၼ်ႈ တပ်ႉမ 11 ပဵၼ်ပၢင်တိုၵ်းၵၼ် ၼႂ်းၵႄႈ သဵၼ်ႈတၢင်း 105 လၵ်း – ၼမ်ႉၽၵ်းၵႃ ႁိမ်းဝၢၼ်ႈၼမ်ႉဢုမ် ၸႄႈဝဵင်းမူႇ ၸေႊ ၸိုင်ႈတႆးပွတ်းႁွင်ႇ။ သွင်ၾၢႆႇပဵၼ်ပၢင်တိုၵ်းၵၼ် ၶၢဝ်းႁိုင် 40 မိၼိတ်ႊ။ ၵူၼ်းမိူင်းမူႇၸေႊ ၵေႃႉၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၶဝ်ယိုဝ်းၵၼ်၊ လူတ်းၵႃး ၵႂႃႇမႃးၼိူဝ်သဵၼ်ႈ တၢင်းၼၼ်ႉ လႆႈၵိုတ်းယင်ႉပႅတ်ႈ ဢမ်ႇၸၢင်ႈလတ်းၽၢၼ်ႇၵႂႃႇမႃး။ မိူဝ်ႈၽွင်းပဵၼ်ပၢင်တိုၵ်းၵၼ်ယူႇၼၼ်ႉ ၵႃးဢွၼ်ႇ မၢင်လမ်း ဝၢႆႇႁူဝ်သေ ပွၵ်ႈၶိုၼ်းတၢင်းလင်ၵေႃႈမီး။ ၽိူဝ်ႇသဵင်ၵွင်ႈယဵၼ်ၵႂႃႇယဝ်ႉ လူတ်ႉၵႃး ၵႂႃႇမႃးၶိုၼ်းမိူၼ်ၵဝ်ႇ သေ တႃႉ တိုၵ်ႉၵူဝ်ႁႄၵၼ်ယူႇ” ဝႃႈၼႆ။ မိူဝ်ႈဝၼ်းတီႈ 12/05/2018 ၼၼ်ႉၵေႃႈ သိုၵ်း TNLA ၶဝ်ႈယိုဝ်း ၼႂ်းၸႄႈဝဵင်းမူႇၸေႊ လၢႆတီႈ။ ၵူၼ်းမိူင်းလႄႈ ၾၢႆႇပလိၵ်ႈ/ တပ်ႉသိုၵ်းမၢၼ်ႈလႄႈ ပျီႇတူႉၸိတ်ႉ လႆႈလူႉတၢႆ 20 ၵေႃႉ မၢတ်ႇၸဵပ်း ႁိမ်း 30 ၵေႃႉ ဝႃႈၼႆ။

['ၵၢၼ်သိုၵ်း']

2018-05-15T07:35:54

https://shannews.org/archives/4948

ပလိၵ်ႈမၢၼ်ႈၵဵင်းတုင် တီႉလႆႈၵူၼ်းလၵ်ႉၵႃႉယႃႈဢႆႊသ်

ပလိၵ်ႈမၢၼ်ႈၵဵင်းတုင် တီႉလႆႈယႃဢႆႊသ်(ICE) တင်းၼၵ်း 103 ၵီႊလူဝ်ႊ တီႈလၢၼ်ႇ/ၵဵတ်ႉ ၼွင်ၼူၼ်း ၸႄႈဝဵင်း ၵဵင်တုင်း ဝႃႈၼႆ။ ဝၼ်းတီႈ 13/05/2018 ယၢမ်းၵၢင်ဝၼ်း ၵႃးလမ်းၼိုင်ႈ ဢၼ်လုၵ်ႉတၢင်းၸႄႈဝဵင်းမိူင်းယၢင်း တေလူင်းၵႂႃႇတၢင်း ၸႄႈဝဵင်းတႃႈၶီႈလဵၵ်းၼၼ်ႉ ၺႃးပလိၵ်ႈမၢၼ်ႈ ၵူတ်ႇထတ်းတီႉၺွပ်း။ တီႉလႆႈ ယႃဢႆႊသ် ဢၼ်သႂ်ႇမႃးၼႂ်းၵႃးၼၼ်ႉ တင်းမူတ်းၼမ်ႉၼၵ်း မီး 103 ၵီႊလူဝ်ႊ တီႈလၢၼ်ႇ/ၵဵတ်ႉ ၼွင်ၼူၼ်း ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ သိုဝ်ႇၶၢဝ်ႇ The Voice ဢွၵ်ႇဝႆႉဝႃႈ “ ၵႃးၼႆႉ လုၵ်ႉတၢင်းမိူင်းယၢင်းသေမႃး ၼႂ်းၵႃးၼၼ်ႉ ၶီႇမႃးၸွမ်းၵၼ် 3 ၵေႃႉ(ပဵၼ်ၶွပ်ႈၶူဝ်း)။ တီႉလႆႈၼႂ်းၵႃး ဢၼ်သႂ်ႇယႃဢႆႊသ်မႃး တင်းၼၵ်း 103 ၵီႊလူဝ်ႊ။ ယႃဢႆႊသ်ၼႆႉ တေ တေႃႇသူင်ႇၵႂႃႇတၢင်း တႃႈၶီႈလဵၵ်း” ဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းၼႂ်းၵႃး ဢၼ်မႃးၸွမ်းၵၼ် 3 ၵေႃႉၼၼ်ႉ ပဵၼ် ဢၢႆႈၼူၼ်း ဢႃယု 44 ပီ၊ ဢၢႆႈယီႈ 23 ပီလႄႈ ၼၢင်းၼူၼ်းသႅင် ဢႃယု 40 ပီ။ လိူဝ်ၼၼ်ႉ တီႉလႆႈပႃး ငိုၼ်းၶႄႇ 4,400 ယွၼ်၊ ငိုၼ်း 53,800 ဝၢတ်ႇလႄႈ ၾူၼ်း 3 လုၵ်ႈ။

['ယႃႈမဝ်းၵမ်']

2018-05-15T07:32:34

https://shannews.org/archives/4943

ပၢင်ၵုမ်သၽႃးမိူင်းတႆး တေၸတ်းႁဵတ်း ၼႂ်းႁၢင်လိူၼ်မေႊၼႆႉ

တႄႇဢဝ် ဝၼ်းတီႈ 28/05/2018 ပၢင်ၵုမ်သၽႃးမိူင်းတႆး ၵမ်းတီႈ 2 ပွၵ်ႈထူၼ်ႈ 10 တေၸတ်းႁဵတ်း တီႈလုမ်း သၽႃးမိူင်းတႆး ၼႂ်းၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်းၵႂႃႇ ၶၢဝ်းတၢင်း 3 ဝၼ်း ဝႃႈၼႆ။ ၼၢင်းမျႃႉထူၺ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းလွႆလႅမ် လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ၵုမ်သၽႃးမိူင်းတႆး တေတႄႇၼႂ်းဝၼ်းတီႈ 28 လိူၼ်ၼႆႉ တႃႇၶၢဝ်းတၢင်း 3 ဝၼ်း။ ယူႇတီႈၾၢႆႇလုမ်းသၽႃးမိူင်း တႆး လႆႈၵပ်းသိုပ်ႇ၊ သူင်ႇလိၵ်ႈမႃးပၼ်ၶႃႈယဝ်ႉ တႃႇတေၶိုၼ်ႈပၢင်ၵုမ်ၵမ်းၼႆႉ။ လွင်ႈတေဢုပ်ႇဢူဝ်းပွၵ်ႈၼႆႉ တေဢုပ်ႇ သင်လၢႆလၢႆဢၼ်ဝႃႈၼၼ်ႉတႄႉ ပႆႇႁူႉ။ ၶပ်ႉမၢႆ ဢၼ်တေဢုပ်ႇၵၼ်တႄႉ တေဢွၵ်ႇၸွမ်းဝၼ်းလႂ် ဝၼ်းၼၼ်ႉ” ဝႃႈၼႆ။ ၼႂ်းသၽႃးမိူင်းတႆးမီး ၽူႈတႅၼ်းပႃႇတီႇႁူဝ်သိူဝ် 29 ၵေႃႉ(ပႃးမၢၼ်ႈၸေႊၵေႃႉၼိုင်ႈ)၊ ပႃႇတီႇသိူဝ်ၽိူၵ်ႇ 1 ၵေႃႉ၊ တဢၢင်း(ပလွင်ႈ) 7 ၵေႃႉ၊ ပႃႇတီႇပဢူဝ်း 6 ၵေႃႉ၊ ပႃႇတီႇဝႃႉ 2 ၵေႃႉ၊ ပႃႇတီႇလႃးႁူႇ 1 ၵေႃႉ၊ ပႃႇတီႇၼူၵ်ႉယုင်း 21 ၵေႃႉ၊ ပႃႇတီႇသၢင်ႇသီႈ 32 ၵေႃႉလႄႈ ၽွင်းလူင်ၾၢႆႇၸၢဝ်းၶိူဝ်း 7 ၵေႃႉ။ လိူဝ်ၼၼ်ႉ ၽူႈတႅၼ်းတပ်ႉသိုၵ်းမၢၼ်ႈ 34 ၵေႃႉ။ ပၢင်ၵုမ်သၽႃးမိူင်းတႆး ၵမ်းတီႈ 2 ပွၵ်ႈထူၼ်ႈ 9 ၼၼ်ႉ ၸတ်းႁဵတ်းၵႂႃႇ မိူဝ်ႈလိူၼ်မၢတ်ႊၶျ် ဝၼ်းတီႈ 26 တႃႇၶၢဝ်း တၢင်း 3 ဝၼ်း ဝႃႈၼႆ။

['ၵၢၼ်မိူင်း']

2018-05-15T07:29:57

https://shannews.org/archives/4939

ဝဵင်းမူႇၸေႊ သၢႆမၢႆၵူၼ်းၺႃးယိုဝ်းလူႉတၢႆ မီးၵႂႃႇထိုင် 20 ၵေႃႉ

မိူဝ်ႈၸုမ်းဢူၺ်းလီပွတ်းႁွင်ႇၶဝ်ႈယိုဝ်းပၢင်လွင်း ၼႂ်းဝဵင်းမူႇၸေႊၼၼ်ႉ ႁၢၼ်ႉတေႃႇဝၼ်းမိူဝ်ႈၼႆႉ ၵူၼ်းလူႉတၢႆၵႂႃႇ တင်းမူတ်း မီး 20 ၵေႃႉ၊ မၢတ်ႇၸဵပ်းႁိမ်း 30 ၵေႃႉ ဝႃႈၼႆ။ ဝၼ်းတီႈ 12/05/2018 တပ်ႉသိုၵ်း TNLA ၶဝ်ႈလူမ်ႇယိုဝ်း သိုၵ်းလူင်ပွင်ၸိုင်ႈမၢၼ်ႈ၊ ပလိၵ်ႈ လႄႈ တပ်ႉ ပျီႇတူႉ ၸိတ်ႉ တီႈၶူဝ်ၼမ်ႉပေႃႈ၊ တႃႈႁိူဝ်းၼွင်ယၢင်း လႄႈ ဢိၵ်ႇထႅင်ႈလၢႆတီႈ ၼႂ်းၸႄႈဝဵင်းမူႇၸေႊ ၸိုင်ႈတႆး ပွတ်းႁွင်ႇ။ ၼႂ်းဝၼ်းလဵဝ်ၵူၺ်း မီးၵူၼ်းလူႉတၢႆ 19 ၵေႃႉ မၢတ်ႇၸဵပ်း 27 ၵေႃႉ တၢႆထႅင်ႈၵေႃႉၼိုင်ႈလႄႈ ၵူၼ်းတၢႆမီးထိုင် 20 ၵေႃႉယဝ်ႉ ဝႃႈၼႆ။ ၸၢႆးမၢဝ်း ၵူၼ်းပိုၼ်ႉတီႈ ၼႂ်းၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ လႆႈႁူႉဝႃႈ ၵူၼ်းမၢတ်ႇၸဵပ်းၼၼ်ႉ လႆႈလူႉ တၢႆထႅင်ႈၵေႃႉၼိုင်ႈ။ တေႃႈလဵဝ် ၵူၼ်းမိူင်းၸႄႈဝဵင်းမူႇၸေႊႁဝ်းၶႃႈ တိုၵ်ႉဢွၼ်ၵၼ် တိုၼ်ႇသၢၼ်ႈၵၼ်ဝႆႉယူႇ။ ၵမ်ႈ ၽွင်ႈလႆႈငိၼ်းၶၢဝ်ႇၵၢင်လၢႆသေဝႃႈ သိုၵ်းၸုမ်းၼႆႉ ၸုမ်းၼၼ်ႉ ႁွတ်ႈၽႅဝ်ဝႆႉ တၢင်းပွတ်းတွၼ်ႈၼၼ်ႉ တွၼ်ႈၼႆႉ ႁဵတ်းၼႆသေ ၵူၼ်းမိူင်းႁဝ်းၶႃႈ ဢွၼ်ၵၼ်ၵူဝ်။ မွၵ်ႈ 7-8 မူင်း ၵၢင်ၶမ်ႈၵေႃႈ ၵူၼ်းမိူင်း ဢွၼ်ၵၼ် ပိၵ်ႉၾႆးသေ ၼွၼ်းၶႃႈယဝ်ႉ။ ၸွမ်းၵိဝ်ႇၵေႃႈ မီးယေး(ပလိၵ်ႈ/သိုၵ်း) ၶဝ်ၵူၺ်းယဝ်ႉ” ဝႃႈၼႆ။ ၵဵဝ်ႇလူၺ်ႈလွင်ႈပၢင်တိုၵ်းၼႆႉသေ တီႈသိုဝ်ႇၶၢဝ်ႇမိတ်ႊၸီႊမ ဢွၵ်ႇဝႆႉဝႃႈ ယူႇတီႈတၢင်းၾၢႆႇလူင်ပွင်ၸိုင်ႈ ပိုၼ်ၽၢဝ်ႇ ဢွၵ်ႇဝႆႉ လွင်ႈၵူၼ်းလူႉတၢႆလႄႈ မၢတ်ႇၸဵပ်း။ ၵူၼ်းဢၼ်လႆႈလူႉတၢႆ တင်းမူတ်း 19 ၵေႃႉ၊ မၢတ်ႇၸဵပ်း 27 ၵေႃႉ။ ဢူးတွင်းထုၼ်း ၽူႈၸွႆႈထႅမ်ၵူၼ်းထူပ်းၽေးၵိုင်ႉၵၢင်ႉ ၼႂ်းၸႄႈဝဵင်းမူႇၸေႊ လၢတ်ႈတီႈသိုဝ်ႇၶၢဝ်ႇမိတ်ႊၸီႊမဝႃႈ “ မိူဝ်ႈဢွၼ်တၢင်းတႄႉ ၵူၼ်းလူႉတၢႆ တင်းမူတ်းမီး 19 ၵေႃႉ။ ၽိူဝ်ႇသူင်ႇၵူၼ်းပဵၼ်ႁွတ်ႈၽႅဝ်တီႈႁူင်းယႃ ဝဵင်းလိူဝ်ႇၵေႃႈ လႆႈလူႉတၢႆထႅင်ႈၵေႃႉၼိုင်ႈ။ တေႃႈလဵဝ် ၵူၼ်းလႆႈလူႉတၢႆၵႂႃႇ ၽူႈၸၢႆး 18 ၵေႃႉ၊ ၼၢင်းယိင်း 2 ၵေႃႉ ႁူမ်ႈၵၼ်တင်း မူတ်း 20 ၵေႃႉ” ဝႃႈၼႆ။

['ၵၢၼ်သိုၵ်း']

2018-05-14T08:58:55

https://shannews.org/archives/4935

ပၢင်ၶေႉၶဵင်ႇတႅမ်ႈၶႂၢၵ်ႈၼမ်ႉၵႂၢမ်း တီႈဝတ်ႉပိတၵၢတ်ႈ ဝဵင်းပၢင်လူင်

ပၢင်ၶေႉၶဵင်ႇတႅမ်ႈၶႂၢၵ်ႈၼမ်ႉၵႂၢမ်း တီႈဝတ်ႉပိတၵၢတ်ႈ ဝဵင်းပၢင်လူင်

['Uncategorized']

2018-05-14T08:34:05

https://shannews.org/archives/4931

ပလိၵ်ႈထႆး တီႉၺွပ်းလႆႈ ၵူၼ်းဝဵင်းႁႅင် လၵ်ႉတေႃႉယႃႈ တီႈၵဵင်းမႆႇ

ၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈရိမ်း ႁူမ်ႈၵၼ်တီႉၺွပ်းလႆႈ ၽူႈၸၢႆးၵေႃႉၼိုင်ႈပဵၼ်တႆး တေႃႉယႃႈလုၵ်ႉမႄႈ တႅင် တေၶဝ်ႈၵဵင်းမႆႇ။ ဝၼ်းတီႈ 11/5/2018 ၸဝ်ႈၼႃႈတီႈႁူင်းပလိၵ်ႈမႄႈရိမ်း တင်ႈလၢၼ်ႇၵူတ်ႇထတ်း လွင်ႈၼိမ်သဝ်းၼႂ်းပိုၼ်ႉတီႈ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၽွင်းၼၼ်ႉမီးၸၢႆးသၢႆလႅင်း လုင်းလဵၵ်ႉ ဢႃယု 30 ပီ ပဵၼ်ၵူၼ်းပဵင်းလူင် ၸႄႈဝဵင်းဝဵင်းႁႅင်း ၸႄႈတွၼ်ႈၵဵင်းမႆႇ လုၵ်ႉတၢင်းမႄႈတႅင်မႃး တေၵႂႃႇတၢင်းၵဵင်းမႆႇ ၸဝ်ႈၼႃႈတီႈႁွင်ႉၵူတ်ႇထတ်းသေထူပ်းႁၼ်ယႃႈမႃႉ 12,000 မဵတ်ႉ သိုဝ်ႇၶၢဝ်ႇ ၵဵင်းမႆႇ ပိုၼ်ၽၢဝ်ႇ။ မၼ်းၸၢႆးလၢတ်ႈတီႈၸဝ်ႈၼႃႈတီႈပလိၵ်ႈဝႃႈ – “ လႆႈဢဝ်ယႃႈမႃႉၸိူဝ်းၼႆႉ မႃးတီႈၽူႈၸၢႆးၵေႃႉၼိုင်ႈ ဢမ်ႇႁူႉၸိုဝ်ႈတီႈဝၢၼ်ႈႁူၺ်ႈႁႆႈ ၸႄႈဝဵင်းမႄႈတႅင်သေ တေဢဝ်ၵႂႃႇသူင်ႇတီႈၼႂ်းတူဝ်မိူင်းၵဵင်းမႆႇ ” ဝႃႈၼႆ။ ၸဝ်ႈၼႃႈတီႈပလိၵ်ႈ ၸင်ႇတီႉၺွပ်းတူဝ်မၼ်းၸၢႆးလႄႈ ယႃႈမဝ်းၵမ် သူင်ႇႁူင်းပလိၵ်ႈ ပၼ်တူတ်ႈတၢမ်ႇၵႂႃႇၸွမ်း ၼင်ႇပၵ်းပိူင်မၢႆမီႈ ဝၢၼ်ႈမိူင်းမီးၼၼ်ႉ ဝႃႈၼႆ။

['ယႃႈမဝ်းၵမ်']

2018-05-14T07:59:12

https://shannews.org/archives/4926

ၸဝ်ႈၾႃႉဝၢၼ်ႈယဵၼ်ႇ တူၼ်လိုၼ်းသုတ်း ၼွၼ်းၽႄး ၽွင်းဢႃယုၸဝ်ႈလႆႈ 99 ပီ

ၸဝ်ႈၾႃႉဝၢၼ်ႈယဵၼ်ႇ ၸဝ်ႈၾႃႉတူၼ်လိုၼ်းသုတ်း ၸဝ်ႈၸိင်ႇၺုၼ်ႉ ၼွၼ်းၽႄး ၽွင်းဢႃယုၸဝ်ႈလႆႈ 99 ပီ။ ဝၼ်းတီႈ 11/5/2018 ၶၢဝ်းယၢမ်းၵၢင်ၶမ်ႈမွၵ်ႈ 6:30 မူင်း ၸဝ်ႈၸိင်ႇၺုၼ်ႉ ၸဝ်ႈၾႃႉဝၢၼ်ႈယဵၼ်ႇ တူၼ်လိုၼ်းသုတ်းၸၢမ်ႇပူႈ ၼွၼ်းၽႄးၶဝ်ႈသူၼ်မၢၵ်ႇႁၢၵ်ႈၶမ်း ၽွင်းဢႃယုၸဝ်ႈလႆႈ 99 ပီ လူၺ်ႈတၢင်းပဵၼ်သဵၼ်ႈလိူတ်ႈ ဢွၵ်းဢေႃတိပ်ႇလႄႈ တၢင်းပဵၼ်လိူတ်ႈသုင် တီႈႁိူၼ်းမၼ်းၸဝ်ႈ ဝၢၼ်ႈယဵၼ်ႇ ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း ။ သင်ၶၸဝ်ႈလႄႈ ပီႈၼွင်ႉၸိူဝ်ႉၶိူဝ်းႁူမ်ႈၵၼ်တေလုမ်းလႃးၶၢပ်ႈတူဝ်ႁွပ်ႇႁူဝ် ၶဝ်ႈႁဵဝ်ႈ ၼႂ်းဝၼ်းတီႈ 19 /5/2018 တီႈဝၢၼ်ႈယဵၼ်ႇ။ ၸၢႆးသႅၼ်ႁၵ်ႉတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မၼ်းၸဝ်ႈၼႆႉ တႄႇဢဝ်ပွႆးသွၼ်းၼမ်ႉမႃး ဢမ်ႇပေႃးၶႂ်ႈယူႇလီ လုၵ်ႈလၢၼ်ဢဝ်ၵႂႃႇယူတ်းယႃတီႈတူၼ်ႈတီး ဝၢႆးၼၼ်ႉ ၶိုၼ်းဢဝ်မႃးတီႈႁိူၼ်းယူႇလႆႈမွၵ်ႈ 6 ဝၼ်းၵေႃႈ ၼွၼ်းၽႄးၵႂႃႇ။ မၼ်းၸဝ်ႈၼႆႉမိူဝ်ႈလဵၵ်ႉၵေႃႈ လႆႈၶိုၼ်ႈႁူင်းႁဵၼ်းၸဝ်ႈၾႃႉ တီႈတူၼ်းတီး၊ လႆႈၶဝ်ႈႁူမ်ႈဢိင်းၵ လဵတ်ႈသေတိုၵ်းတေႃးၵျပၢၼ်ႇ၊ 1952 ၼၼ်ႉၵေႃႈထုၵ်ႇလိူၵ်ႈပဵၼ်ၽွင်းတႅၼ်းၸၢဝ်းၶိူဝ်းၼႂ်းမိူင်းတႆး လိူဝ်ၼၼ်ႉ မၼ်းၸဝ်ႈလႆႈ တူင်ႉၼိုင်လွင်ႈတူင်ႇဝူင်းၵူၼ်းလၢႆလၢႆၾၢႆႇ ဝႃႈၼႆ။ ၸဝ်ႈၸိင်ႇၺုၼ်ႉၼႆႉ ပဵၼ်ၸဝ်ႈၾႃႉတႆးတူၼ်ႈၼိုင်ႈ ဢၼ်လႆႈၶဝ်ႈႁူမ်ႈ ပဵၼ်သၢၵ်ႈသေႇၸွမ်း ပၢင်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်မိူဝ်ႈပီ 1947 ။ မိူဝ်ႈပၢၼ်ၼေႇဝိၼ်းယိုတ်းဢႃၼႃႇ 1962 ၼေႇဝိၼ်းတီႉၺွပ်းၸဝ်ႈၾႃႉတႆးၼၼ်ႉၵေႃႈ မၼ်းၸဝ်ႈထုၵ်ႇတီႉၺွပ်းၶင်ၶွၵ်ႈလႆႈ 6 ပီ ။ ဝၢႆးပွႆႇတူဝ်ဢွၵ်ႇမႃးယဝ်ႉ မၼ်းၸဝ်ႈယူႇတူဝ်မိူၼ်ၵူၼ်းမိူင်းယူဝ်းယူဝ်း မႃးသေ ပဵၼ်ၵၢင်ႉၵႄႇ ၼႂ်းဢိူင်ႇဝၢၼ်ႈတေႃႇပေႃးၼွၼ်းၽႄးၼႆယဝ်ႉ။ ၸဝ်ႈၸိင်ႇၺုၼ်ႉၼႆႉ ပဵၼ်လုၵ်ႈၸၢႆးၸဝ်ႈၶုၼ်ယူဝ်ႉလႄႈ ၸဝ်ႈၼၢင်းထွၼ်း ၵိူတ်ႇမိူဝ်ႈဝၼ်းတီႈ 10 /5/ 1920 တႄႇၼႃႈႁိူၼ်းႁူမ်ႈၵၼ်တင်းၸဝ်ႈၼၢင်းႁၢၼ်ၼူၺ်း မီးလုၵ်ႈယိင်းႁူမ်ႈၵၼ် 3 ၵေႃႉ။

['ၵူႈလွင်ႈလွင်ႈ']

2018-05-14T07:43:06

https://shannews.org/archives/4924

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 14/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.18 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.87 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 14/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 13/05/2018 ငိုၼ်းထႆး 1 ဝၢတ်ႇ = 42.02 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.37 ပျႃး။

['ၵၢၼ်မၢၵ်ႈမီး']

2018-05-14T08:03:42

https://shannews.org/archives/4922

တပ်ႉသိုၵ်းတဢၢင်း ၶဝ်ႈလူမ်ႇယိုဝ်း ၸႄႈဝဵင်းမူႇၸေႊ လၢႆတီႈ

သိုၵ်း TNLA ၶဝ်ႈလူမ်ႇယိုဝ်း တပ်ႉသိုၵ်းမၢၼ်ႈ၊ ပလိၵ်ႈမၢၼ်ႈ(ယႄး) လႄႈ ပျီႇတူႉၸိတ်ႉ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ မီးၵူၼ်းလူႉတၢႆ ႁိမ်း 20 လႄႈ မၢတ်ႇၸဵပ်းႁိမ်း 30 ၵေႃႉ ဝႃႈၼႆ။ ဝၼ်းတီႈ 12/05/2018 ယၢမ်းၵၢင်ၼႂ် မွၵ်ႈ 5 မူင်းၼၼ်ႉ တပ်ႉသိုၵ်း TNLA ၶဝ်ႈလူမ်ႇယိုဝ်း တပ်ႉသိုၵ်းမၢၼ်ႈ/ ပလိၵ်ႈမၢၼ်ႈ(ယႄး) လႄႈ ပျီႇတူႉၸိတ်ႉ တီႈၶူဝ်ၼမ်ႉပေႃႈ (ပၢင်ႇၶမ်း) ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ။ ၵူၼ်းပိုၼ်ႉတီႈ မူႇၸေႊ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ သိုၵ်းတဢၢင်း TNLA လုၵ်ႉၾၢႆႇၼမ်ႉမၢဝ်း မႃးတၢင်းၾၢႆႇၼႆႉၼမ်ႉသေ ၸင်ႇပဵၼ်ပၢင်တိုၵ်းၵၼ်။ ၶၢဝ်းတၢင်းႁိုင် ယိုဝ်းၵၼ်တႄႉ ၶႂ်ႈဝႃႈ မီး 3 ၸူဝ်ႈမူင်း။ ႁိူၼ်း ၵူၼ်းဝၢၼ်ႈ ပၢင်ႇၶမ်း ဢၼ်ၺႃးမၢၵ်ႇၵွင်ႈ လူႉလႅဝ်ၵေႃႈမီးယူႇၵမ်ႈၽွင်ႈ။ လိူဝ်ၼၼ်ႉ ၼႂ်းပၢင်တိုၵ်းတင်းသွင် ၾၢႆႇတႄႉ မီးလွင်ႈမၢတ်ႇၸဵပ်းလူႉတၢႆ တင်းသွင်ၾၢႆႇယူႇ။ ၵူၼ်းမိူင်းၵေႃႈ လႆႈမၢတ်ႇၸဵပ်းလူႉတၢႆပႃး” ဝႃႈၼႆ။ လိူဝ်ၼၼ်ႉ ၵူၼ်းၼႂ်းပိုၼ်ႉတီႈၵမ်ႈၽွင်ႈဝႃႈ သိုၵ်းဢၼ်ၶဝ်ႈမႃးယိုဝ်းၼႂ်းၸႄႈဝဵင်းမူႇၸေႊၼႆႉ ပဵၼ်တပ်ႉသိုၵ်း တ ဢၢင်း TNLA ဝႃႈၼႆသေတႃႉ ၵူၺ်းၵႃႈ တပ်ႉသိုၵ်းၶၢင် KIA ၵေႃႈ ၶဝ်ႈႁူမ်ႈပႃးယူႇ ဝႃႈၼႆ။ ၵူၼ်းပိုၼ်ႉတီႈ ဝဵင်းမူႇၸေႊ လၢတ်ႈဝႃႈ ပၢင်တိုၵ်းၼႆႉ ပဵၼ်လၢႆၾၢႆႇဝႆႉ ၼႂ်းၸႄႈဝဵင်းမူႇၸေႊ မိူၼ်ၼင်ႇ တီႈၶူဝ်ၼမ်ႉ ပေႃႈ၊ တႃႈႁိူဝ်းၼွင်ယၢင်း၊ ၸႄႈလၢၼ်ႉလႄႈ ၼႂ်းၸႄႈဝဵင်းမူႇၸေႊ ထႅင်ႈလၢႆလၢႆတီႈ ဝႃႈၼႆ။ တေႃႈလဵဝ် ၵူၼ်းဢၼ်လႆႈလူႉတၢႆၼႂ်းပၢင်တိုၵ်း တင်းမူတ်း မီး 19 ၵေႃႉ မၢတ်ႇၸဵပ်း ႁိမ်း 30 ၵေႃႉ ဝႃႈၼႆ။ ပၢင်ႇၶမ်းၼႆႉ မီးၼႂ်းၵႄႈဝဵင်းမူႇၸေႊ – ၼမ်ႉၶမ်း ယၢၼ်ၵႆ ဝဵင်းမူႇၸေႊ မွၵ်ႈ 3 လၵ်း တီႈႁိမ်းႁွမ်းၼၼ်ႉ မီးၸုမ်းယိပ်း ၵွင်ႈၵၢင်ႇလၢႆၸုမ်းတူင်ႉၼိုင်ၵႂႃႇမႃးယူႇ ဝႃႈၼႆ။

['ၵၢၼ်သိုၵ်း']

2018-05-14T07:20:15

https://shannews.org/archives/4919

ၵႃး 10 လေႃႉ လမ်းၼိုင်ႈ ပိၼ်ႈၶႂမ်ႈ ၼႂ်းၵႄႈၵဵင်းတုင် – တႃႈၶီႈလဵၵ်း

ၵႃး 10 လေႃႉ ဢၼ်လုၵ်ႉတၢင်းတႃႈၶီႈလဵၵ်း ၶိုၼ်ႈမႃးတၢင်း ၵဵင်းတုင်ၼၼ်ႉ ပိၼ်ႈၶႂမ်ႈ ယွၼ်ႉၵူၼ်းႁေႃႈၵႃး ႁေႃႈဝႆး သေ ဢမ်ႇၵုမ်းလႆႈႁႅင်းလူတ်ႉ ဝႃႈၼႆ။ ဝၼ်းတီႈ 12/05/2018 ယၢမ်းၵၢင်ၼႂ် မွၵ်ႈ 6 မူင်း ၵႃး 10 လေႃႉ ဢၼ်တၢင်ႇၶူဝ်းၵုၼ်ႇ လုၵ်ႉတၢင်းတႃႈၶီႈလဵၵ်းသေ ၶိုၼ်ႈမႃး တၢင်းၵဵင်းတုင်ၼၼ်ႉ မႃးပိၼ်ႈၶႂမ်ႈ တီႈလွႆပၢင်ၵႂၢႆး ၼႂ်းၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ ဢၼ်မႃး ၸွမ်းၼႂ်းၵႃး ၼၼ်ႉ မီးၵူၼ်းႁေႃႈၵေႃႉလဵဝ်ၵူၺ်း ယွၼ်ႉႁေႃႈဝႆးသေ ဢမ်ႇၵုမ်းလႆႈႁႅင်းလူတ်ႉလႄႈ ၸင်ႇပိၼ်ႈၶႂမ်ႈ ၵႂႃႇ ဝႃႈၼႆ။ ၽူႈၸွႆႈထႅမ်ၵူၼ်းထူပ်းၽေးၵိုင်ႉၵၢင်ႉ ၼႂ်းၸႄႈဝဵင်းၵဵင်းတုင် လၢတ်ႈတီႈသိုဝ်ႇၶၢဝ်ႇတႃႈၶီႈလဵၵ်းဝႃႈ “ ၵႃးတၢင်ႇၵုၼ်ႇၼႆႉ လုၵ်ႉတၢင်းတႃႈၶီႈလဵၵ်းသေမႃး မိူဝ်ႈၽွင်းလူင်းလွႆပၢင်ၵႂၢႆးယူႇၼၼ်ႉ ယွၼ်ႉဢမ်ႇၵုမ်းလႆႈႁႅင်းလူတ်ႉသေ ပိၼ်ႈၵႂႃႇ။ ၼႂ်းၵႃးၼၼ်ႉ မီးၵူၼ်းႁေႃႈၵေႃႉလဵဝ်ၵူၺ်း။ ၵူၼ်းႁေႃႈၵႃးတႄႉ ဢမ်ႇလႆႈမၢတ်ႇၸဵပ်းႁၢဝ်ႈႁႅင်းသင်။ ၵူၺ်းၵႃႈ ၶူဝ်းၵုၼ်ႇ တင်း ၵႃးတႄႉ လႆႈလူႉလႅဝ် တင်းၼမ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ လႆႈပိုတ်ႇဢမူႉၶၻီႊ ဢဝ်လိူင်ႈလၢဝ်းတီႈၵူၼ်းႁေႃႈၵႃးၼၼ်ႉ ဝႆႉတီႈႁူင်း ပလိၵ်ႈ ၸႄႈဝဵင်းၵဵင်းတုင်ယဝ်ႉ ဝႃႈၼႆ။ ဓါတ်ပုံ – နှလုံးလှပိုင်ရှင်များ(အခမဲ့) လူမှူကူညီရေးအသင်း(ကျိုင်းတုံ)

['ၵူႈလွင်ႈလွင်ႈ']

2018-05-14T07:09:57

https://shannews.org/archives/4915

ပီႈၼွင်ႉတႆး ႁွတ်ႈမိူင်းထႆး ႁူမ်ႈၵၼ် ဢွၵ်ႇၶေႃႈပိုၼ်ၽၢဝ်ႇသၢၼ်ၶတ်းလွင်ႈပၢင်တိုၵ်း ၼႂ်းၸႄႈဝဵင်းမူႇၸေႊ

ဢိင်ၼိူဝ် လွင်ႈသိုၵ်း TNLA ၶဝ်ႈယိုဝ်း ၼႂ်းၸႄႈဝဵင်းမူႇၸေႊ လၢႆတီႈသေ ႁဵတ်းႁႂ်ႈၵူၼ်းမိူင်းတိူဝ်ႉမၢတ်ႇၸဵပ်း လႄႈ လူႉတၢႆ ၵဵဝ်ႇလူၺ်ႈလွင်ႈၼႆႉ ပီႈၼွင်ႉတႆး ႁွတ်ႈမိူင်းထႆး ႁူမ်ႈၵၼ် ဢွၵ်ႇၶေႃႈပိုၼ်ၽၢဝ်ႇသၢၼ်ၶတ်းႁၢဝ်ႈႁႅင်း ဝႃႈၼႆ။ ဝၼ်းတီႈ 13/05/2018 မုၵ်ႉၸုမ်းၸၢဝ်းၶိူဝ်းတႆး ၸိုင်ႈထႆး တင်း တႆးႁွတ်ႈမိူင်းထႆး (ပီႈၼွင်ႉႁႅင်းၵၢၼ်ယၢၼ်မိူင်း) ႁူမ်ႈ ၵၼ် ဢွၵ်ႇၶေႃႈပိုၼ်ၽၢဝ်ႇ လွင်ႈသိုၵ်း TNLA ၶဝ်ႈလူမ်ႇတိုၵ်း သိုၵ်းလူင်ပွင်ၸိုင်ႈမၢၼ်ႈတင်း ပျီႇတူႉၸိတ်ႉ ၼႂ်းၸႄႈ ဝဵင်းမူႇၸေႊ ၸိုင်ႈတႆးပွတ်းႁွင်ႇ လၢႆတီႈသေ တိူဝ်ႉၺႃးၵူၼ်းမိူင်း လူႉတၢႆလႄႈ မၢတ်ႇၸဵပ်း။ ၵဵဝ်ႇၵပ်းလွင်ႈၼႆႉ ႁၼ် ဝႃႈ ပဵၼ်ၵၢၼ်ပူၼ်ႉပႅၼ်သုၼ်ႇလႆႈၵူၼ်း ႁၢဝ်ႈႁႅင်းပူၼ်ႉတီႈလႄႈ ပဵၼ်ဢၼ်မွင်ၸႂ် ၸွမ်းယႂ်ႇလူင်သေ ၸင်ႇလႆႈ ဢွၵ်ႇၶေႃႈပိုၼ်ၽၢဝ်ႇသၢၼ်ၶတ်း ဝႃႈၼႆ။ ၼၢင်းမႂ်ႇ ၾၢႆႇၵပ်းသၢၼ် မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ လၢတ်ႈဝႃႈ “ မုၵ်ႉၸုမ်းၸၢဝ်းၶိူဝ်းတႆး ၼႂ်းၸိုင်ႈထႆး တင်း ပီႈၼွင်ႉႁႅင်းၵၢၼ်တႆးႁဝ်း ႁူမ်ႈၵၼ်သေ ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇလူၺ်ႈ ပၢင်တိုၵ်းၼႂ်းၸႄႈဝဵင်းမူႇၸေႊ ယွၼ်ႉ ၵူၼ်းမိူင်းလႆႈလူႉတၢႆ ၸွမ်း 14 ၵေႃႉလႄႈ လႆႈမၢတ်ႇၸဵပ်း 29 ၵေႃႉ။ ႁဝ်းၶႃႈ ႁူမ်ႈၵၼ်သၢၼ်ၶတ်းလႄႈ တုၵ်းယွၼ်း တင်းမူတ်း 4 ၶေႃႈ။ မိူၼ်ၼင်ႇ သၢၼ်ၶတ်းပၢင်တိုၵ်း ဢၼ်ဢဝ်ၵူၼ်းမိူင်း ပဵၼ်ယိူဝ်ႇ တၢႆတၢင်လႄႈ မၢတ်ႇၸဵပ်းတင်း ၼမ်ၼၼ်ႉ ႁၢဝ်ႈႁၢဝ်ႈ ႁႅင်းႁႅင်းယူႇ။ ႁႂ်ႈၸုမ်းသိုၵ်းမၢၼ်ႈလႄႈ တင်းၸုမ်း TNLA (ပလွင်ႈ) ၸိူဝ်းၵဵဝ်ႇၶွင်ႈႁႂ်ႈၵိုတ်း တိုၵ်းၵၼ်ဝႆးဝႆး ၵမ်းလဵဝ်။ ႁႂ်ႈတင်းသွင်ၾၢႆႇ ဝၢႆႇၼႃႈဢုပ်ႇဢူဝ်း ႁဵတ်းလွင်ႈငမ်းယဵၼ်ၵၼ်ဝႆးဝႆး။ ႁႂ်ႈတင်းသွင်ၾၢႆႇဢဝ် ပုၼ်ႈၽွၼ်း ယူတ်းယႃပၼ် ၵူၼ်းမၢတ်ႇၸဵပ်းလႄႈ ၸွႆႈထႅမ် သၢႆႈတႅၼ်းငိုၼ်းတွင်းပၼ်ပေႃႈမႄႈ ၵူၼ်းမိူင်းလူႉသုမ်း ၸိူဝ်းၼၼ်ႉ ႁႂ်ႈပဵၼ်ၸွမ်းၼင်ႇပိူင်ၵူၼ်း ၸဵမ်ၸိူဝ်းၼၼ်ႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ၼႂ်းဝၼ်းတီႈ 13/05/2018 ၼၼ်ႉၵေႃႈ ယူႇတီႈလုမ်းၽွင်းတၢင် မိူင်းၶႄႇၵေႃႈ ဢွၵ်ႇလိၵ်ႈပိုၼ် ၽၢဝ်ႇ ႁႂ်ႈၵိုတ်းပႅတ်ႈပၢင်တိုၵ်းၵမ်းလဵဝ်။ လိူဝ်ၼၼ်ႉ လုမ်းၸၢတ်ႈၸိုင်ႈလုမ်ႈၾႃႉၵေႃႈ ဢွၵ်ႇလိၵ်ႈပိုၼ်ၽၢဝ်ႇ လွင်ႈ မႆႈၸႂ်ၸွမ်းပၢင်တိုၵ်း ဢၼ်ပဵၼ်ယူႇၼႂ်းၸႄႈဝဵင်းမူႇၸေႊၼႆႉမိူၼ်ၵၼ် ဝႃႈၼႆ။ မိူဝ်ႈဝၼ်းတီႈ 12/05/2018 ယၢမ်းၵၢင်ၼႂ် မွၵ်ႈ 5 မူင်းၼၼ်ႉ တပ်ႉသိုၵ်း TNLA ၶဝ်ႈလူမ်ႇတိုၵ်း ၼႂ်းၸႄႈဝဵင်းမူႇ ၸေႊ လၢႆလၢႆတီႈ ႁဵတ်းႁႂ်ႈၵူၼ်းမိူင်း လႆႈလူႉတၢႆ လႄႈ မၢတ်ႇၸဵပ်းၸွမ်း တင်းၼမ် ဝႃႈၼႆ။

['သုၼ်ႇလႆႈၵူၼ်း']

2018-05-13T09:22:11

https://shannews.org/archives/4910

လီႁူမ်ႈၵၼ်ႁႃငိူၼ်ႈတုမ်ႇပူမ် ငဝ်ႈငႃႇပၼ်ႁႃပၢင်သိုၵ်း

တၢင်းၸႄႈဝဵင်းၼမ်ႉတူႈ ႁိမ်းဝၢၼ်ႈဢၢႆႈလႄႈ တင်းၵုင်းမူင်ႈၼၼ်ႉ ပီႈၼွင်ႉလွႆ TNLA တင်း တပ်ႉသိုၵ်းမၢၼ်ႈ လူင်ပွင်ၸိုင်ႈ ပဵၼ်ပၢင်တိုၵ်းသိုၵ်းသိူဝ်ၵၼ်ယူႇယဝ်ႉ ၵူၼ်းဝၢၼ်ႈၵူၼ်းသူၼ်ၼႂ်းပိုၼ်ႉတီႈ မီးႁဵင်ပၢႆၸိူဝ်းၼၼ်ႉ လႆႈ ပၢႆႈမႃးသွၼ်ႈႁူမ်ႈသဝ်းၼႂ်းၸႄႈဝဵင်းၼမ်ႉတူႈၼႆ ႁဝ်းၶႃႈလႆႈငိၼ်းၼင်ႇၼႆ။ ၵမ်းၼႆႉပၢင်တိုၵ်းဢၼ်ၼႆႉ ႁဵတ်းႁိုဝ်ၵိူတ်ႇၶိုၼ်ႈပဵၼ်မႃးၶႃႈလႃႈ ပေႃးႁဝ်းမႃးထတ်းသၢင်တူၺ်းၸွမ်းၼႆ တီႈပဵၼ် ပၢင်တိုၵ်းယူႇၸိူဝ်းၼႆႉ ဢမ်ႇပေႃးၵႆၵၼ်တၢင်းတီႈဢၼ်ပဵၼ်ပၢင်တိုၵ်း မိူဝ်ႈဝၼ်းတီႈ 4-5 ။ ဢၼ်ပီႈ ၼွင်ႉလွႆ TNLA မႃးလေႃႇတိုၵ်း ပီႈၼွင်ႉသိုၵ်း SSPP ။ ယဝ်ႉၵေႃႈ မိူဝ်ႈဝၼ်းတီႈ 8 ပူၼ်ႉမႃးၼႆႉ ယူႇတီႈပီႈၼွင်ႉလွႆ TNLA ဢိၵ်ႇပႃးပီႈ ၼွင်ႉၵူဝ်းၵၢင်ႉ ပီႈၼွင်ႉ AA ရၶႅင်ႇၶဝ် လႆႈဢွၵ်ႇလိၵ်ႈပိုၼ်ၽၢဝ်ႇဝႃႈ ယွၼ်ႉပိူဝ်ႈ တပ်ႉသိုၵ်းမၢၼ်ႈၵႂႃႇလေႃႇတိုၵ်း သိုၵ်းၶၢင် KIA တႄႇဢဝ်လိူၼ်ပူၼ်ႉမႃး ဝၼ်းတီႈ 26 ႁၢၼ်ႉတေႃႇ ဝၼ်း မိူဝ်ႈၼႆႉလႄႈ ယူႇတီႈၸုမ်းဢူၺ်း လီၵၼ်ယဝ်ႉ ၶဝ်တေဢမ်ႇၸၢင်ႈၵွတ်ႇၵႆႇသေတူၺ်း ၵႃႈတၵ်းတေလႆႈၶဝ်ႈတိုၵ်း တေႃးၸွမ်းဢမ်ႇၼၼ်ၵေႃႈ တေလႆႈၸုၵ်းမၼ်ႈၵမ်ႉထႅမ်ၸွမ်းယဝ်ႉ လႆႈႁၼ်ၶေႃႈပိုၼ်ၽၢဝ်ႇဢၼ်ၼၼ်ႉ ဢွၵ်ႇမႃး ဝႆႉၶႃႈၼေႃႈ။ ပေႃးႁဝ်းၶႃႈမႃးထတ်းသၢင်တူၺ်းၸွမ်းၸိူဝ်းၼႆႉၸိုင် ယူႇတီႈပီႈၼွင်ႉ AA ယူႇတီႈပီႈၼွင်ႉၵူဝ်းၵၢင်ႉ ယူႇတီႈပီႈၼွင်ႉလွႆ သၢမ်ၸုမ်းႁူမ်ႈၵၼ် ပိုၼ်ၽၢဝ်ႇသေတႃႉၵေႃႈ ႁဵတ်းသင်လႄႈ သမ်ႉပေႃးလႆႈပဵၼ်ပၢင်တိုၵ်းၵၼ်တင်း တပ်ႉသိုၵ်း မၢၼ်ႈ လႃႇၼႆၸိုင်၊ AA ၼႆႉ ယွၼ်ႉပိူဝ်ႈမၼ်းဢမ်ႇမီးၼႃႈတီႈပၵ်းသဝ်း ၼိမ်မၼ်ႈႁၢင်းမၼ်း ၵူၺ်းတူင်ႉၼိုင် ၵႂႃႇၸွမ်းဢဝ် ၸွမ်းၶိင်ႇၸွမ်းယၢမ်း။ ယဝ်ႉၵေႃႈ မိူၼ်ၸိူဝ်းၼင်ႇ ပီႈၼွင်ႉၵူဝ်းၵၢင်ႉၼႃႈတီႈပၵ်းသဝ်းမၼ်းၼၼ်ႉ ပိၵ်ႉသမ်ႉဝႃႈ မီးယူႇ ၼိမ်ၼႅၼ်ႈၼႆသေတႃႉၵေႃႈ သမ်ႉပဵၼ်ၼိူဝ်လႅၼ်လိၼ်မိူင်းၶႄႇလႄႈ ယူႇတီႈတပ်ႉသိုၵ်းမၢၼ်ႈ ဢမ်ႇၸၢင်ႈၵႂႃႇႁဵတ်း ၶဵၼ်ၸွမ်းၼႆႉၵေႃႈ ပဵၼ်ဝႆႉဢၼ်ၼိုင်ႈၶႃႈၼေႃႈ။ ပေႃးၸိူင်ႉၼၼ်မႃး ယူႇတီႈ TNLA ပီႈၼွင်ႉလွႆၼႆႉ ႁဵတ်းသင်လႄႈ တင်း ပီႈၼွင်ႉ RCSS ၵေႃႈ မၼ်းတိုၵ်းတေႃးမႃး ဢိင်ၼိူဝ် ၶေႃႈၶဝ်ပိုၼ်ၽၢဝ်ႇဝႃႈ သိုၵ်း RCSS/SSA လွႆတႆးလႅင်း လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း NCA သေ ပဵၼ်မႃးယူႇၼႂ်းၶၢဝ်းတၢင်း 3-4 ပီယဝ်ႉ။ မိူဝ်ႈ ပူၼ်ႉမႃး ၼႂ်းလိူၼ်ၼႆႉ ဝၼ်းတီႈ 4-5 သမ်ႉ လေႃႉတိုၵ်းတၢင်း ပီႈၼွင်ႉ သိုၵ်းတႆး SSPP ၼႆႉသမ်ႉယွၼ်ႉပိူဝ်ႈ မိူဝ်ႈ ဝၼ်းတီႈ 1-2 ပူၼ်ႉမႃး ယူႇတီႈၸုမ်း PC ၵေႃၵမ်ၵၢၼ် လွင်ႈငမ်းယဵၼ် ၶွင်လူင်ပွင်ၸိုင်ႈၼၼ်ႉ မိူဝ်ႈဢုပ်ႇၸွမ်း ပီႈၼွင်ႉဝၢၼ်ႈႁႆးလႄႈ ၸင်ႇလႆႈၵိူတ်ႇပဵၼ်ပၢင်တိုၵ်းၼႆႉမႃး။ ၸၢင်ႈဝႃႈလႆႈ ပေႃးၸိူင်ႉၼႆမႃး ယူႇတီႈပီႈၼွင်ႉလွႆၼႆႉ တီႈတၢင်းတပ်ႉသိုၵ်းမၢၼ်ႈၵေႃႈ မၼ်းပိုတ်ႇၼႃႈသိုၵ်း တီႈတင်း RCSS ၵေႃႈမၼ်းပိုတ်ႇၼႃႈသိုၵ်း တီႈတၢင်းၸုမ်း ဢူၺ်းလီမၼ်း မိူၼ်ၸိူင်ႉၼင်ႇ SSPP ၵေႃႈ မၼ်းပိုတ်ႇၼႃႈ သိုၵ်း တေႃႇၸိူင်ႉၼႆၼႆႉ ယွၼ်ႉပိူဝ်ႈၸိူင်ႉႁိုဝ်ၶႃႈလႃႇ၊ ယွၼ်ႉၵွပ်ႈသင်ၶႃႈလႃႇ ပေႃးႁဝ်းၶႃႈ မၼ်းထတ်းသၢင်ႈတူၺ်း။ TNLA ၸႃႉႁႃၵိူတ်ႇမီးမႃးထႅင်ႈ ၼႂ်းပီ 2009 -2010 ၼၼ်ႉၵူၺ်း။ မိူဝ်ႈတႄႇ တေဢုပ်ႇၵၼ်လွင်ႈ NCA ၼႆႉ ယူႇတီႈတပ်ႉလွႆၼႆႉၵေႃႈ ၶဝ်ႈပႃးၼႂ်းၸုမ်းၸိူဝ်းတေဢုပ်ႇၸွမ်းၼႂ်းၵၢၼ် လွင်ႈငမ်းယဵၼ်ၼႆႉယူႇ။ ၵူၺ်းၵႃႈ ၽိူဝ်ႇမႃး ႁဵတ်းသမ်ႉ ယူႇတီႈတပ်ႉသိုၵ်းမၢၼ်ႈလႄႈ ဢူးတဵင်းၸဵင်ႇသမ်ႉၶိုၼ်း ႁၼ်ထိုင်ဝႃႈ AA ဢိၵ်ႇပႃးတၢင်း TNLA လႄႈ သိုၵ်းၵူဝ်းၵၢင်ႉၸိူဝ်းၼႆႉ ၸႃႉႁႃၵိူတ်ႇမႃးမီးဝၢႆးလင်ၼႆႉၵူၺ်း ဢမ်ႇၶဝ်ႈတၢင်းၵၢၼ် ပိူဝ်ႈတႃႇတေဢုပ်ႇဢူဝ်းၵၼ် ၼႆလႄႈ မိူၼ်တင်းဝႃႈ လႆႈပၢႆႇပၢၵ်ႈပႅတ်ႈၶဝ်။ ၼႆၼႆႉ ၶဝ်ၸင်ႇလုၵ်ႉတီႈ UNFC ယဝ်ႉ ၵႂႃႇမီးၸွမ်း FPNCC ၸိူဝ်းၼႆႉ ႁဝ်းၶႃႈလႆႈႁူႉၸွမ်းၵၼ်ယူႇ။ ယူႇတီႈ TNLA လႆႈပိုတ်ႇၼႃႈသိုၵ်းတေႃႇလၢႆၾၢႆႇလၢႆတၢင်း ဢၼ်ဝႃႈၼၼ်ႉ ပေႃးတေမႃးထတ်းသၢင်ငၢႆႈငၢႆႈတႄႉ မၼ်း ၵူၺ်းတႄႇမၼ်းႁဵတ်းပိူဝ်ႈတႃႇ မၼ်းပဵၼ်ၸုမ်းလုၵ်ႉၽိုၼ်ႉ ႁႂ်ႈၾၢႆႇလူင်ပွင်ၸိုင်ႈ ယွၼ်းႁပ်ႉဢုပ်ႇၵၢၼ်မိူင်း ၶႂ်ႈဝႃႈၼၼ် ၵူၺ်း။ ၵူၺ်းၵႃႈ မၼ်းႁဵတ်းၸိူင်ႉၼင်ႇၼႆၼႆႉ ယွၼ်ႉပိူဝ်ႈတၢင်းလူဝ်ႇၵၢင်ၸႂ်မၼ်း ဢၼ်လဵဝ်ႁႃႉ ဢမ်ႇၼၼ်ၵေႃႈ ႁဵတ်းၸွမ်း ၶေႃႈၸီႉသင်ႇ ပေႃႈလဵင်ႉမၼ်းႁႃႉ ဢမ်ႇၼၼ်ၵေႃႈ တၢင်းလင် တေမီးမိုဝ်းထႅင်ႈၶွၼ်ၼိုင်ႈႁိုဝ် ၸိူဝ်းၼႆႉ။ ပေႃး ႁဝ်းၶႃႈ ဢမ်ႇမႃးဝူၼ်ႉလိုၵ်ႉတူၺ်းၼႆတႄႉ ယူႇတီႈတပ်ႉသိုၵ်းတႆးတင်းသွင်ၾၢႆႇ တေၸၢင်ႈယုင်ႈယၢင်ႈၵၼ် ႁဝ်းၶႃႈ လႆႈထတ်းႁၼ်ၸိူင်ႉၼၼ်။ ႁဵတ်းသင်ႁဝ်းသမ်ႉဝႃႈၸိူင်ႉၼၼ်ႉၶႃႈလႃႇ ပဵၼ်ပၢင်တိုၵ်းသိုၵ်းသိူဝ်မႃးၵမ်းလႂ်သေတႃႉၵေႃႈ ဢၼ်မႃးတိူဝ်ႉသင်ႈ ပဵၼ်ၵူၼ်းမိူင်းတႆးၵူၺ်း။ ယူႇတီႈ TNLA လႄႈ RCSS တိုၵ်းၵၼ်ၵေႃႈ ၵူၺ်းပဵၼ်ၼႂ်းၼႃႈလိၼ်တႆး၊ ယူႇတီႈ TNLA မၼ်းတိုၵ်းတေႃးတေႃႇ SSPP ၵေႃႈ မၼ်းပဵၼ်ၼႂ်းၼႃႈလိၼ်တႆး။ သမ်ႉမိူၼ်ၼင်ႇပီႈၼွင်ႉ ၵူဝ်းၵၢင်ႉ တင်း သိုၵ်းမၢၼ်ႈပဵၼ်ပၢင်တိုၵ်းသိုၵ်းသိူဝ်ၵၼ်လႄႈသင် သိုၵ်းမၢၼ်ႈလႄႈ တင်း TNLA ပဵၼ်ပၢင်တိုၵ်း သိုၵ်းသိူဝ်ၵၼ်လႄႈသင်။ ၵူၺ်းပဵၼ်ၼႂ်းၼႃႈမိူင်းတႆးယူႇတင်းသဵင်ႈ ဢၼ်ဝႃႈၼၼ်ႉ ႁဝ်းၶႃႈတိုၼ်း ထဵင်ဢမ်ႇလႆႈ။ ၸိူဝ်းၼႆၼႆႉ မၼ်းႁဵတ်းႁႂ်ႈ ပေႃႈမႄႈၵူၼ်းမိူင်း တိူဝ်ႉသင်ႈသေဢမ်ႇၵႃး ႁဵတ်းႁႂ်ႈလွင်ႈၶွတ်ႇလိူတ်ႈၵူၼ်း မိူင်းတႆးၵေႃႈလူႉပၢင်းၵႂႃႇ ၵူႈမိုဝ်ႉၵူႈယၢမ်း။ ၼႆႉမၼ်းပဵၼ် ၽႅၼ်ၵၢၼ်သုင်သုတ်း ၶွင်ၸုမ်းလႂ်ၽႂ်ဢၼ်ဝႃႈၼၼ်ႉ ႁဝ်းၶႃႈတၵ်းလႆႈ ဝူၼ်ႉၼပ်ႉသွၼ်ႇထိုင် ၼၵ်းၼၵ်းၼႃၼႃယူႇ ႁဝ်းၶႃႈတႄႉ ႁၼ်ထိုင်ၸိူင်ႉၼၼ်။ ၼႂ်းၵႄႈၼင်ႇၼႆ ယူႇတီႈတပ်ႉသိုၵ်းတႆး သွင်ဢၼ်ၵေႃႈ ယွၼ်ႉငဝ်းလၢႆး လၢႆလွင်ႈလၢႆတၢင်း၊ ယွၼ်ႉပိူဝ်ႈမီး ၵၢၼ်ထၢင်ႇထိူမ်ၵၼ်သေယဝ်ႉ ပေႃးလႆႈၶဵင်ႈငႃၵၼ်ဝႆႉ ဢၼ်ဝႃႈၼၼ်ႉ ၵေႃႈႁဝ်းၶႃႈလႆႈႁူႉႁၼ်ၸွမ်း။ ယွၼ်ႉၼၼ် ထိုတီႈ ၵေႃႁူမ်ႈသၢင်ႈၸိုင်ႈတႆး SSJAC ပေႃးလႆႈဢွၵ်ႇလိၵ်ႈ ယိုၼ်ႈယွၼ်းထိုင်တင်းသွင်တပ်ႉ သွင်ၾၢႆႇ မိူဝ်ႈဝၼ်းတီႈ 6 ပူၼ်ႉ မႃးၼၼ်ႉ ဢၼ်တပ်ႉသိုၵ်းၸိုင်ႈတႆး SSPP တင်း တပ်ႉသိုၵ်းၸိုင်ႈတႆး RCSS လႆႈၶဵင်ႈၵၼ်ယူႇ ၼႂ်းၸႄႈဝဵင်းမိူင်းၵိုင် ဢိၵ်ႇလူၺ်းပႃးတင်း ၸႄႈဝဵင်းၵေးသီးၸိူဝ်းၼၼ်ႉၼႆႉ ႁႂ်ႈလႆႈလူတ်းယွၼ်ႇတေႃႇၵၼ်သေယဝ်ႉ ႁႃလၢႆးဢုပ်ႇဢူဝ်းၵႄႈၶႆၵၼ်၊ ႁႂ်ႈလွင်ႈၼႆႉ ပေႃးယဝ်ႉယႃႇၵၼ်သေၵမ်း။ ဢၼ်လႆႈၶဵင်ႈၶႅင်တေႃႇၵၼ်မႃး ၸိူဝ်းၼႆႉ မၼ်းတႄႇမႃးပၼ်ႁႃ ၸဵမ်မိူဝ်ႈ လိူၼ်ၻီႊသႅမ်ႊၿိူဝ်ႊ ၼႂ်းပီ 2017 ပူၼ်ႉမႃး ၶၢဝ်းတၢင်း 5-6 လိူၼ်။ ၽွင်းၼၼ်ႉ ၵိူတ်ႇပဵၼ်ပၢင်တိုၵ်း ၵိုင်ႉၵၢင်ႉ တီႈဝၢၼ်ႈႁိၼ် ဢိူင်ႇမိူင်းၶုၼ် ၼႂ်းၸႄႈ ဝဵင်းမိူင်းၵိုင် ပၼ်ႁႃၼႆႉတႄႇတီႈၼၼ်ႈမႃးၼႆ ႁဝ်းၶႃႈလႆႈႁူႉၸွမ်းယူႇ။ ၵူၺ်းၵႃႈ ပဵၼ်ႁိုဝ် မီးႁိုဝ် ၵေႃႈယဝ်ႉ ယွၼ်ႉပိူဝ်ႈ NCA ဢၼ်ႁွင်ႉဝႃႈ လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉ ဢၼ် လဵဝ်သေယဝ်ႉလႄႈ ၸုမ်းၸၢဝ်းၶိူဝ်းဢၼ် ယိပ်းၵွင်ႈၵၢင်ႇလုၵ်ႉၽိုၼ်ႉ မီးပဵၼ် 20 ၸုမ်းပၢႆၼၼ်ႉ လႆႈတႅၵ်ႇယၢႆႈၵၼ် ပဵၼ်ၵႂႃႇလၢႆၾၢႆႇလၢႆပႃႈ၊ ႁဵတ်းႁႂ်ႈသိုၵ်းတႆး ဢမ်ႇၼၼ်ၵေႃႈ သိုၵ်းလုၵ်ႉၽိုၼ်ႉၼႂ်းမိူင်းတႆးၵေႃႈ ပေႃးလႆႈတႅၵ်ႈငၢၵ်ႈ ၵၼ်ၵႂႃႇဢၼ်ဝႃႈၼၼ်ႉ ပေႃးႁဝ်းၶႃႈမုင်ႈႁၼ် ငဝ်ႈငိူၼ်ႈမၼ်းတႄႉယဝ်ႉၸိုင် ယူႇတီႈၽူႈၵဵဝ်ႇၶွင်ႈၶဝ်တင်းမူတ်း တင်းသဵင်ႈ ၵေႃႈ ၸၢင်ႈတေဝူၼ်ႉႁႃလႆႈ လၢႆးတၢင်းမၼ်းယူႇႁိုဝ်ၼႆ ႁဝ်းၶႃႈ ယွၼ်းမုင်ႈမွင်းၸိူင်ႉၼင်ႇၼႆသေ ယွၼ်းၶွတ်ႇ ယွတ်ႈပၢႆၵႂၢမ်းဝႆႉတီႈၼႆႈၵွၼ်ႇ မႂ်ႇသုင်ၶႃႈ။ ၶူးႁိုၼ်းၵႃယၢင်း (12/05/2018)

['Uncategorized']

2018-05-12T03:22:26

https://shannews.org/archives/4907

ပၢင်တိုၵ်း ၸုမ်းပျီႇတုၸိတ်ႉ လႄႈ တပ်ႉသိုၵ်း TNLA တီႈ ပၢင်ႇၶမ်း

ပၢင်တိုၵ်း ၸုမ်းပျီႇတုၸိတ်ႉ လႄႈ တပ်ႉသိုၵ်း TNLA တီႈ ပၢင်ႇၶမ်း

['Uncategorized']

2018-05-11T10:25:04

https://shannews.org/archives/4901

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 11/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.37 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 11/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 10/05/2018 ငိုၼ်းထႆး 1 ဝၢတ်ႇ = 41.65 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 210.93 ပျႃး။

['ၵၢၼ်မၢၵ်ႈမီး']

2018-05-11T10:21:17

https://shannews.org/archives/4898

ၼႂ်းၸႄႈဝဵင်းလၢႆးၶႃႈ ၵႃးလမ်းၼိုင်ႈ ပိၼ်ႈ ၵူၼ်းတၢႆ 1 ၵေႃႉ မၢတ်ႇ 1 ၵေႃႉ

ၼႂ်းၸႄႈဝဵင်းလၢႆးၶႃႈ ၵႃးလမ်းၼိုင်ႈပိၼ်ႈ တီႈလွႆၵုင်းၸၵ်းတႅၼ် လႄႈၵူၼ်းလူႉတၢႆထင်တီႈ 1 ၵေႃႉ မၢတ်ႇ 1 ၵေႃႉ။ ဝၼ်းတီႈ 10/05/2018 ၵႃးလမ်းၼိုင်ႈ ဢၼ်လုၵ်ႉတၢင်းမိူင်းၼွင်သေ မႃးတၢင်းဝဵင်းလၢႆးၶႃႈၼၼ်ႉ လႆႈမႃး ပဵၼ်ၽေးဢုၿၢတ်ႈ တီႈလွႆၵုင်းၸၵ်းတႅၼ် ႁိမ်းဝၢၼ်ႈထီႇ ၸႄႈဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈ တႆးပွတ်းၸၢၼ်း။ ၼႂ်းၵႃးၼၼ်ႉ ၵူၼ်းႁေႃႈၵႃး လုင်းၸၢႆးယႃႇၸိင်ႇ ပဵၼ်ၵူၼ်းဝၢၼ်ႈၶူဝ်ၸူမ် လႆႈလူႉတၢႆထင်တီႈ လုင်း ၸၢႆးၵျႃႇ ၵူၼ်းဝၢၼ်ႈၼႃးၸၢမ် ဢၼ်မႃးၸွမ်းၼႂ်းၵႃးၼၼ်ႉ လႆႈမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ၵူၼ်းၼုမ်ႇလၢႆးၶႃႈၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၵႃးပိၼ်ႈ။ လႆႈႁူႉဝႃႈ ၶဝ်မႃးၸွမ်းၵၼ်သွင်ၵေႃႉ ၵေႃႉၼိုင်ႈ လႆႈလူႉတၢႆထင်တီႈ ထႅင်ႈၵေႃႉ ၼိုင်ႈသမ်ႉ လႆႈမၢတ်ႇၸဵပ်း မိုဝ်းႁၵ်း။ ၵူၼ်းမၢတ်ႇၸဵပ်းတႄႉ မႃးမီးဝႆႉတီႈ ႁူင်းယႃလၢႆးၶႃႈၼႆႉယဝ်ႉၶႃႈ” ဝႃႈၼႆ။ ၵႃးဢၼ်ပိၼ်ႈလွႆၵုင်းၸၵ်းတႅၼ်းၼၼ်ႉ ပဵၼ်ၵႃးသႅၼ်း VIGO CHAMP 2 ။ ၵမ်ႈၽွင်ႈၵေႃႈလၢတ်ႈ ထူဝ်ႊတင်း ၵႃးဝႄႈၵၼ်သေ ၵႃးလႆႈတူၵ်းတၢင်းပိၼ်ႈၶႂမ်ႈၵႂႃႇ ဝႃႈၼႆ။ တီႈလွႆၵုင်းၸၵ်းတႅၼ်းၼၼ်ႉ ၵႆႉပဵၼ်ၵႃးပိၼ်ႈ ယွၼ်ႉတီႈၼၼ်ႈ မၼ်းပဵၼ်တၢင်းလူင်းလွႆၸၼ်းလႄႈ တၢင်းၵူတ်ႉ။ လွႆၵုင်းၸၵ်းတႅၼ်တင်း ဝဵင်းလၢႆးၶႃးၼၼ်ႉ ယၢၼ်ၵႆၵၼ် မွၵ်ႈ 7 လၵ်း ဝႃႈၼႆ။ လိူဝ်ၼၼ်ႉ ၼႂ်းဝၼ်းတီႈ 10 ယၢမ်းႁူဝ်ၶမ်ႈ 5 မူင်းပၢႆ တီႈၼိူဝ်သဵၼ်ႈတၢင်းလူင် တႃႈၶီႈလဵၵ်း – တႃႈလိူဝ်ႇၵေႃႈ လူတ်ႉ ၶိူင်ႈတင်း ၵႃးၽႃႇၵၼ် ၵူၼ်းႁေႃႈလူတ်ႉၶိူင်ႈ လႆႈလူႉတၢႆထင်တီႈ ဝႃႈၼႆ။

['ၵူႈလွင်ႈလွင်ႈ']

2018-05-11T10:19:29

https://shannews.org/archives/4892

ၼႂ်းၸႄႈဝဵင်းၼမ်ႉၸၢင် လူမ်းၽတ်ႉပဝ်ႇႁႅင်း မီးလွင်ႈလူႉသုမ်းၼမ်

ၼႂ်းၸႄႈဝဵင်းၼမ်ႉၸၢင် ၾူၼ်လူင် လူမ်းလႅင်ႉၽတ်ႉပဝ်ႇ ႁၢဝ်ႈႁႅင်း လင်ၶႃးမုင်း ႁူင်းၵဵပ်းၶူဝ်းၶွင်(ပွဲရုံ) လႄႈ သဝ်ၾႆးၾႃႉႁိမ်းၶၢင်ႈ တၢင်းႁၵ်းလူမ်ႉ၊ မီးလွင်ႈလူႉယႂ်ႇသုမ်းၼမ် ဝႃႈၼႆ။ ဝၼ်းတီႈ 10/05/2018 ယၢမ်းၵၢင်ဝၼ်း မွၵ်ႈ 12:30 မူင်းၼၼ်ႉ လူမ်းၽတ်ႉႁၢဝ်ႈႁႅင်း ၼႂ်းဝဵင်းၼမ်ႉၸၢင်၊ တၢင်းၵႂႃႇမိူင်းၼၢႆးလႄႈ ၼႂ်းၵႄႈၼမ်ႉၸၢင် – ပၢင်ႇလႅင်းသႂ် ၼႂ်းၸႄႈဝဵင်းၼမ်ႉၸၢင်ၸိူဝ်းၼၼ်ႉ။ သဝ်ၾႆးၾႃႉ ၸွမ်းၶၢင်ႈတၢင်း ႁၵ်းလူမ်ႉၵမ်ႈၽွင်ႈ။ ယဝ်ႉၵေႃႈ လင်ၶႃးမုင်းႁူင်းၵဵပ်းၶူဝ်းၶွင်ၵေႃႈ ၵွၵ်းပိဝ်ၸွမ်းလူမ်းၵမ်ႈၽွင်ႈ ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းၼမ်ႉၸၢင် လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈယဝ်ႉ မိူဝ်ႈဝႃး မွၵ်ႈယၢမ်းၵၢင်ဝၼ်းၼၼ်ႉ လူမ်း မႃးႁႅင်းၼႃႇ။ သဝ်ၾႆးၸွမ်းၶၢင်ႈတၢင်းႁၵ်းလူမ်ႉၵေႃႈမီး။ လင်ၶႃးမုင်းႁိူၼ်း၊ မုင်းႁွင်ႈၵဵပ်းၶွင်ၵေႃႈ ၵွၵ်းဢွၵ်ႇပိဝ်ၸွမ်း လူမ်းၵမ်ႈၽွင်ႈ။ လူမ်းၼႆႉ မၼ်းမႃးပဵၼ်သၢႆ ႁဵတ်းၼၼ်ၵူၺ်း။ တၢင်ႇတီႈတႄႉ ဢမ်ႇပေႃးႁၼ်ပဵၼ်သင်တႄႉတႄႉ၊ ၾူၼ်ဢမ်ႇတူၵ်းႁႅင်းတူၵ်းဢိတ်းၼိုင်ႈၵူၺ်း” ဝႃႈၼႆ။ မိူဝ်ႈ ဝၼ်းတီႈ 08/05/2018 ၶၢဝ်းယၢမ်းဝၢႆးဝၼ်း 2 မူင်းပၢႆၼၼ်ႉၵေႃႈ ၾူၼ်လူင်လူမ်းလူင်ၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၼႂ်းၼၼ်ႉ ႁိူၼ်းၵူၼ်း ဢၼ်ၺႃးၾူၼ်လူင် လူမ်းလူင်ၽတ်ႉပဝ်ႇပဵၼ် ပွၵ်ႉလွႆဝႄႈ၊ ပွၵ်ႉၼွင်ၵႅဝ်း၊ပွၵ်ႉပေႃႈမိူင်း ဝဵင်းမိူင်းၼၢႆးလႄႈ ဢိူင်ႇၵုင်းလူင် ၸႄႈဝဵင်း မိူင်းၼၢႆး။ ယွၼ်ႉၾူၼ်လူင်လူမ်းလူင်သေ ႁိူၼ်းၵူၼ်းမိူင်း 16 လင်၊ ဝတ်ႉဝႃးသႃလႃး 2 လင် ၊ ႁူင်းႁဵၼ်း 1 လင်လူႉၵွႆ။ လိူဝ်ၼၼ်ႉ သဝ်ၾႆးၾႃႉၸိူဝ်းၼႆႉၵေႃႈလူမ်ႉ။ ယၢမ်းလဵဝ် ၵူၼ်းဝၢၼ်ႈထူပ်းတၢင်းယၢပ်ႇ။ လူဝ်ႇတၢင်းၸွႆႈထႅမ်။ Photo – Namsang Net

['သိင်ႇဝႅတ်ႉလွမ်ႉ']

2018-05-11T10:15:46

https://shannews.org/archives/4887

ႁိမ်းၶူင်းၵၢၼ်သၢင်ႈၾၢႆမိူင်းတူၼ်(တႃႈသၢင်း) ၵူၼ်းမိူင်းၺႃးယိုဝ်းတၢႆ 1 မၢတ်ႇ 1

ႁိမ်းၶူင်းၵၢၼ်ၵေႃႇသၢင်ႈၾၢႆလူင်မိူင်းတူၼ်(တႃႈသၢင်း) ၼၼ်ႉ ၵူၼ်းမိူင်းၺႃးယိုဝ်းလူႉတၢႆၼိုင်ႈၵေႃႉ မၢတ်ႇၸဵပ်း ၼိုင်ႈၵေႃႉ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းၸိုင်ႈတႆး ASSR တုၵ်းယွၼ်းလူင်ပွင်ၸိုင်ႈၵိုတ်းၵၢၼ်သၢင်ႈ ၾၢႆၼမ်ႉၶူင်း။ ဝၼ်းတီႈ 11/05/2018 ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး လွင်ႈၵူၼ်း မိူင်းၺႃးယိုဝ်းၼႂ်းမႄႈၼမ်ႉၶူင်း တီႈၾင်ႇၶူင်းတၢင်းတူၵ်းတွၼ်ႈတၢင်းၼိူဝ်ဝၢၼ်ႈသႃလႃး ယၢၼ်ဝၢၼ်ႈမွၵ်ႈ 6 လၵ်း ၼႂ်းၸိုင်ႈတႆးပွတ်းဢွၵ်ႇ။ ၼႂ်းႁိူဝ်းၼၼ်ႉ ၽူႈၸၢႆးဢႃယု 42 ပီၺႃးယိုဝ်းသေ လႆႈလူႉတၢႆၵေႃႉၼိုင်ႈ၊ လုၵ်ႈဢွၼ်ႇၸၢႆး ဢႃယု 9 ပီ တိူဝ်ႉၺႃးမၢၵ်ႇၵွင်ႈ ၵူၺ်းၵႃႈ ပဵၼ်ၸုမ်းလႂ် ယိုဝ်းသႂ်ႇ ဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆးလၢတ်ႈတီႈၽူႈတွႆႇႁွၵ်ႈဝႃႈ “ၵၢၼ်ယိုဝ်းၵူၼ်းၶီႇႁိူဝ်းၼႂ်း မႄႈၼမ်ႉၶူင်း ႁိမ်းႁွမ်းဢွင်ႈတေသၢင်ႈၾၢႆမိူင်းတူၼ်ပွၵ်ႈၼႆႉပဵၵ်ႉသမ်ႉဢမ်ႇႁူႉ ဝႃႈပဵၼ်ၽႂ် ၸုမ်းလႂ်ယိုဝ်း ၼႆသေတႃႉ မၼ်းၵဵဝ်ႇၶွင်ႈၸွမ်းလွင်ႈၶိုင်သၢင်ႈၾၢႆ ၵွပ်ႈဝႃႈၵူၼ်းမိူင်းၼႂ်းပိုၼ်ႉ တီႈလႄႈ ၵူၼ်းမိူင်းတႆးဢမ်ႇလႆႈၸႂ် ဢမ်ႇႁၼ်လီ ၸွမ်း ယွၼ်ႉတေမီးၽေးၶဵၼ်ၼမ် ၵူၼ်းမိူင်းတေ လႆႈၶၢႆႉပၢႆႈ၊ ၶူဝ်းၵိုၵ်းပိုၼ်း ပႃးၸဵမ်ဝတ်ႉဝႃး ၶူဝ်းတိုၼ်းသၽႃႇဝႁၢင်ႈ လီၸိူဝ်းၼႆႉ တေလူႉလႅဝ် တူၵ်းၸူမ်တႂ်ႈၼမ်ႉ” ဝႃႈၼႆ။ တီႈဢၼ်ၵူၼ်းမိူင်းၺႃးယိုဝ်းၼၼ်ႉ ပဵၼ်တီႈႁိမ်းႁွမ်း ဢွင်ႈတီႈၸုမ်းၾၢႆႇၵေႃႇသၢင်ႈၶႄႇၶဝ် တိုၵ်ႉလူင်းၵူတ်ႇ ထတ်းပိုၼ်ႉတီႈတႃႇသၢင်ႈ ၾၢႆလူင်မိူင်းတူၼ် ၼႂ်းၸိုင်ႈတႆး ပွတ်းဢွၵ်ႇ ဝႃႈၼႆ။ ပိူင်ပဵၼ်မၼ်းတႄႉ မိူဝ်ႈဝၼ်းတီႈ 09/04/2018 ၼၼ်ႉ ၵူၼ်းဝၢၼ်ႈသႃလႃး ၼႂ်းၸႄႈဝဵင်းမိူင်းတူၼ် ၵဝ်ႈၵေႃႉ ဢွၼ် ၵၼ်ၶီႇႁိူဝ်းၸၢၵ်ႈသေ ၵႂႃႇႁႃဢွင်ႈတီႈတႃႇတႅပ်းမႆႉ ဢၼ်မီးတွၼ်ႈၼိူဝ် ၸွမ်းၾင်ႇမႄႈၼမ်ႉၶူင်းၼၼ်ႉသေ ယင်ႉလိုဝ်ႈၼွၼ်းၶိုၼ်းၼိုင်ႈ။ ထိုင်မႃးဝၼ်းတီႈ 10/04/2018 ယၢမ်းဝၢႆးဝၼ်း 2 မူင်း ၵူၼ်းဝၢၼ်ႈ 9 ၵေႃႉၼၼ်ႉ ၺႃး ၸုမ်းဢမ်ႇႁူႉၾၢႆႇယိုဝ်းသႂ်ႇ တိူဝ်ႉၺႃးၸၢႆးပေႇတိ ဢႃယု 42 ပီ ၵေႃႉၼိုင်ႈ ၺႃးယိုဝ်းတီႈႁူဝ်ၼဝ်ႇ ပွင်ႇၵႂႃႇ တၢင်းလင်၊ ဢွၼ်ႇၸၢႆး ၸိုဝ်ႈႁွင်ႉ ၸၢႆးႁူဝ်လူင် ဢႃယု 9 ၶူပ်ႇ ပဵၼ်လုၵ်ႈၸၢႆး ၸၢႆးထုၼ်းငူၺ်ႇ ၵူၼ်းႁေႃႈ ႁိူဝ်း ၺႃးမၢၵ်ႇၵွင်ႈ တိူဝ်ႉသႂ်ႇတီႈမၢၵ်ႇၵၢဝ်ႈၾၢႆႇၶႂႃ ဝႃႈၼႆ။ ၸၢႆးႁေႃသႅင် သိုပ်ႇလၢတ်ႈဝႃႈ “ ထႅင်ႈပိူင်ၼိုင်ႈၵေႃႈ လွင်ႈမီးလိၵ်ႈလပ်ႉလုၵ်ႉတီႈလုမ်းၸွမ်ၸိုင်ႈ သူင်ႇလူင်းၸူးတၢင်း တႂ်ႈပိူဝ်ႈတႃႇ ႁႂ်ႈသိုၵ်းလူင်ပွင် ၸိုင်ႈၼႂ်းပိုၼ်ႉတီႈႁူမ်ႈမိုဝ်းဢဝ်ႁူမ်ႇလူမ်ႈပၼ်ၵူၼ်းၶႄႇ မႃးႁႃၶိုင်သၢင်ႈၾၢႆၼႆႉ မၼ်း ပွင်ႇဝႃႈ လူင်ပွင်ၸိုင်ႈၼႆႉ ဢမ်ႇ သိုဝ်ႈယူဝ်းလႄႈ ဢမ်ႇမီးလွင်ႈၸႅင်ႈလႅင်း/ပူင်ႇသႂ် (Transparency) တေႃႇၵူၼ်းမိူင်း။ လိၵ်ႈၽိုၼ်ၼႆႉမၼ်း ပဵၼ်လိၵ်ႈ လပ်ႉ ဢၼ်သူင်ႇလူင်းတၢင်းတႂ်ႈ။ လွင်ႈၼႆႉမၼ်း သၢၼ်ၶတ်းၵၼ်တင်းဢၼ်လူင်ပွင် ၸိုင်ႈ ၵႆႉတူၵ်ႇ ၵႆႉလၢတ်ႈဝႃႈ ၶတ်းၸႂ် ၽဵဝ်ႈမူၺ်ႉပႅတ်ႈလွင်ႈ ၵိၼ်သူးၵိၼ်လၢပ်ႈ လွင်ႈဢမ်ႇတြႃးၼႆၸိူဝ်းၼၼ်ႉ။ လူင်ပွင်ၸိုင်ႈ ထုၵ်ႇလႆႈသင်ႇၵိုတ်းပႅတ်ႈၵၢၼ်ႁဵတ်းသၢင်ႈၾၢႆလႄႈလၢႆးႁဵတ်းဢၼ်ဢမ်ႇသိုဝ်ႈသႂ် ၼႆႉယူႇၽွင်းလၢႆ ၾၢႆႇၶိုင်ႁႃ လၢႆးဢုပ်ႇ ဢူဝ်းသၢင်ႈလွင်ႈငမ်းယဵၼ်ၼႂ်းၸိုင်ႈမိူင်းယူႇၼႆႉ” ဝႃႈၼႆ။ ၼႂ်းၽိုၼ်တၢမ်းငဝ်းလၢႆး ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းၸိုင်ႈတႆး ဝႃႈ မိူဝ်ႈဝၼ်းတီႈ 26/01/2018 ၼၼ်ႉ ဢူးၼၢႆႇသူၺ်ႇဢူး ၽူႈၸတ်းၵၢၼ် ၵူႈလွင်ႈလွင်ႈ လုမ်းၸွမ်ၸိုင်ႈ ႁွင်ႈၵၢၼ်ၾၢႆႇပၢႆးမၢၵ်ႈမီး သူင်ႇလိၵ်ႈ (လိၵ်ႈ လပ်ႉ) ၽိုၼ်ၼိုင်ႈ ထိုင်ႁွင်ႈၵၢၼ်ၾၢႆႇႁႅင်းၾႆးၾႃႉ သေလၢတ်ႈ တုၵ်းယွၼ်းႁႂ်ႈသိုၵ်းၸွႆႈဢဝ်ႁူမ်ႇလူမ်ႈပၼ် ၵူၼ်းၶႄႇ 10 ၵေႃႉၸိူဝ်းပဵၼ် ၽူႈလူင်ႉလႅၼ်ႇဢၼ်လုၵ်ႉ တီႈ ၶွမ်ႊပၼီႊၶႄႇ သၢမ်ၾႃ (China Three Gorges Corporation) မႃးသေတေဢွၵ်ႇၶၢဝ်းတၢင်းၵႂႃႇ တႃႇ ၵေႃႇသၢင်ႈ ၾၢႆမိူင်းတူၼ်။ ၽိုၼ်မိူၼ်မၼ်း သူင်ႇၸူးလုမ်းသိုၵ်း သုင်သုတ်း တပ်ႉသိုၵ်းမၢၼ်ႈ၊ ႁွင်ႈ ၵၢၼ် ၾၢႆႇႁူမ်ႇလူမ်ႈ လႄႈႁွင်ႈၵၢၼ်ၾၢႆႇၼႂ်းမိူင်း ၸိူဝ်းဢၼ် ၶဝ်ယွၼ်းတၢင်း ႁူမ်ႈ မိုဝ်းတႃႇ ဢဝ် ႁူမ်ႇလူမ်ႈပၼ် ၸုမ်းၵူၼ်းၶႄႇ ၼၼ်ႉ။ ၼႂ်းလိၵ်ႈၼၼ်ႉယင်းလၢတ်ႈဝႃႈ ၵူၼ်းၶႄႇၸိူဝ်းၼၼ်ႉ တေ လုၵ်ႉ တီႈတႃႈၵုင်ႈသေ ၵႂႃႇတီႈ တႃႈၶီႈ လဵၵ်း ယဝ်ႉတေသိုပ်ႇ ၽၢၼ်ႇတၢင်းမိူင်းတူၼ် ယဝ်ႉၶဝ်ႈၵႂႃႇ တီႈဝၢၼ်ႈသႃလႃး ၼႆယဝ်ႉ။ မိူဝ်ႈၼႂ်းလိူၼ်ၾႅပ်ႊၿိဝ်ႊရီႊ 2018 ပူၼ်ႉမႃးၼၼ်ႉ ၵူၼ်း ဝၢၼ်ႈ သႃလႃး ႁၼ်ၵူၼ်းၶႄႇ ၶဝ်မႃးၵႃး လၢႆလၢႆ လမ်း ဢၼ်ႁေႃႈ လတ်း ၽၢၼ်ႇ ဝၢၼ်ႈၶဝ်သေပူၼ်ႉၵႂႃႇတီႈ မႄႈပႃႉ တၢင်းႁွင်ႇ ဝၢၼ်ႈသႃလႃး ဢၼ်ၵႆ မွၵ်ႈ 12 လၵ်း။ ၶဝ်မႃးၸွမ်းၵႃး SUV လုၵ်ႉတၢင်းတႃႈ ၶီႈလဵၵ်း မႃး။ ၵူၼ်းဝၢၼ်ႈလၢတ်ႈဝႃႈ ၵႃးၸိူဝ်း ၼၼ်ႉ မၢင်လမ်း ပဵၼ်ၵႃး ၶွမ်ႊ ပၼီႊ IGE (International Group of Entrepreneurs Company) ဢၼ်လူင်းတိုၼ်း ၼႂ်းၵၢၼ် ၵေႃႇ သၢင်ႈ ၾၢႆမိူင်းတူၼ်။ ၵူၼ်း ဝၢၼ်ႈ လၢတ်ႈ ၼႄဝႃႈ ႁူမ်ႇလူမ်ႈတႃႇၵူၼ်း ၶႄႇၶဝ်ၵေႃႈ ၼႅၼ်ႈၼႃၼႃႇ ၼႆယဝ်ႉ။ ၵူၼ်းၶႄႇၸိူဝ်း ၼၼ်ႉ ယူႇတီႈႁဵတ်း ၵၢၼ်ၶဝ် ၼၼ်ႉ ၵူၺ်း ၶဝ် ဢမ်ႇလူင်းမႃးၸူးဝၢၼ်ႈသႃလႃး။ သိုၵ်း မၢၼ်ႈ ၶမရ 580 (ပႃႈတႂ်ႈ ငဝ်ႈငုၼ်းၵုမ်းၵမ်ယၼ်ႇသိုၵ်း 14 မိူင်း သၢတ်ႇ) လႄႈပျီႇတုၸိတ်ႉ (ပျီႇတု ၸိတ်ႉမိူင်းၵၢင်တင်းတပ်ႉပႂ်ႉ လႅၼ်လိၼ် 1007) ဢဝ်ႁူမ်ႇလူမ်ႈ ပၼ်ၶဝ်။ ပေႃးတေၵႂႃႇတၢင်းလႂ် ၵေႃႈမီးသိုၵ်းမၢၼ်ႈ ၸွမ်းဢဝ်ႁူမ်ႇ လူမ်ႈပၼ်ၶဝ် ၼိုင်ႈ ၵေႃႉတေႃႇသိုၵ်း မၢၼ်ႈ သွင်ၵေႃႉၼႆယဝ်ႉ။ ၵူၼ်းဝၢၼ်ႈသႃလႃးလၢတ်ႈဝႃႈ ဢမ်ႇလႆႈႁပ်ႉ ၼမ်ႉတွၼ်းၽွၼ်း လီမၼ်းၸွမ်း ၶဝ်သင်။ ၶဝ်ဢမ်ႇ ၸၢင်ႈ ၵူၼ်း ဝၢၼ်ႈ ႁဵတ်းၵၢၼ် လႄႈၵႃးၵူၼ်းဝၢၼ်ႈၵေႃႈ ၶဝ် ဢမ်ႇ ၸၢင်ႈ။ တေႃႈၼင်ႇၶဝ်ႈၼမ်ႉတၢင်း ၵိၼ် ၽၵ်းယိူဝ်ႈ ၼၢင်းၶဵဝ် ၵေႃႈ ယင်းသိုဝ်ႉဢဝ် တီႈ တႃႈၶီႈလဵၵ်းမႃး၊ ၶဝ်တိုၼ်းဢမ်ႇသိုဝ်ႉ တီႈဝၢၼ်ႈသႃလႃး။ ၵူၼ်းဝၢၼ်ႈ ၵေႃႉၼိုင်ႈ လၢတ်ႈဝႃႈ “ဢၼ်ႁဝ်းလႆႈတႄႉမီးၾုၼ်ႇမုၵ်ႉၵူၺ်း”။ (ၵွပ်ႈဝႃႈပေႃးၵႃးၶဝ် ၶဝ်ႈ ၽၢၼ်ႇ ဝၢၼ်ႈၾုၼ်ႇမုၵ်ႉပေႃးၵုမ်ႈလူင်ၵႂႃႇ သဵင်ႈ) ၼႆယဝ်ႉ။ လိူဝ်ၼၼ်ႉၵူၼ်းဝၢၼ်ႈယင်းလွမ်ၵူဝ်တႃႇလၢတ်ႈလွင်ႈၵူၼ်းၶႄႇၸိူဝ်းၼၼ်ႉထႅင်ႈ ၵွပ်ႈဝႃႈ ပေႃးၾၢႆႇတပ်ႉပလိၵ်ႈ ယႄးၶဝ်ႁူႉဝႃႈ ၽႂ်ႁူႉ ၽႂ်လၢတ်ႈလွင်ႈၶႄႇၸိူဝ်းၼၼ်ႉၼႆ ၶဝ်ႁွင်ႉၸႅတ်ႈထၢမ်တိၵ်းတိၵ်း ဝႃႈၼႆ။

['သုၼ်ႇလႆႈၵူၼ်း']

2018-05-11T09:05:58

https://shannews.org/archives/4884

သိုၵ်းလူင်ပွင်ၸိုင်ႈမၢၼ်ႈ ၶိုၼ်ႈလေႃႇတပ်ႉ SSPP/SSA ၼႂ်းၸႄႈဝဵင်းမိူင်းသူႈ

သိုၵ်းလူင်ပွင်ၸိုင်ႈမၢၼ်ႈ ႁႅင်းသိုၵ်းမွၵ်ႈ 100 ၶိုၼ်ႈယိုဝ်းတပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ဢၼ်မီးၼႂ်းၸေႈဝဵင်းမိူင်းသူႈ ၸႄႈတွၼ်ႈလွႆလႅမ် ၸိုင်ႈတႆးပွတ်း ၸၢၼ်း။ ဝၼ်းတီႈ 11/5/2018 သိုၵ်းမၢၼ်ႈတပ်ႉ ၶမယ 525 လင်းၶိူဝ်း၊ တႂ်ႈၵုမ်းၵုမ်ၽႅၼ်ၵၢၼ်ယၼ်ႇသိုၵ်း မိူင်းပၼ်ႇ ဢၼ်ၵႂႃႇတူင်ႉၼိုင်ပွတ်းမိူင်းသူႈၼၼ်ႉ ၶိုၼ်ႈယိုဝ်းတပ်ႉပၢင်သဝ်း SSPP/SSA ဢၼ် မီးၾၢႆႇၸၢၼ်းဝၢၼ်ႈပႃၶီး ဢိူင်ႇၼမ်ႉတွင် ၸဵင်ႇႁွင်ႇ ဝၼ်းဢွၵ်ႇဝဵင်းမိူင်းသူႈ ယၢၼ် မွၵ်ႈ 7 လၵ်း။ ပၢင်တိုၵ်းပဵၼ် တင်ႈတႄႇယၢမ်းၵၢင်ၼႂ် 9 မူင်း ယိုဝ်း ၵၼ်ႁိုင်မွၵ်ႈ 1 ၸူဝ်ႈမူင်းသေ ၾၢႆႇသိုၵ်း လူင်ပွင်ၸိုင်ႈ ထွႆဢွၵ်ႇပိုၼ်ႉတီႈၶိုၼ်းလႄႈ ပၢင်တိုၵ်းၸင်ႇယဵၼ်ၵႂႃႇ။ ၽူႈမီးပုၼ်ႈၽွၼ်း ၾၢႆႇပွင်ႇၶၢဝ်ႇၸဝ်ႈၼိုင်ႈလၢတ်ႈဝႃႈ – သိုၵ်းသၢႆၼႆႉ မႃးတူင်ႉၼိုင် ပွတ်းတွၼ်ႈၼႆႉ ၸဵမ်မိူဝ်ႈပူၼ်ႉမႃးမွၵ်ႈ 10 ဝၼ်းပၢႆ။ ႁဝ်းၶႃႈလၢမ်းႁူႉၵူဝ်လႆႈပိုတ်းယိုဝ်းၵၼ်လႄႈ ၾၢင်ႉဝႆႉ။ ပေႃးၶဝ်မႃးၸူးၵေႃႈသဵင်ၵွင်ႈ တႅၵ်ႇၵမ်းလဵဝ်ယဝ်ႉ – ဝႃႈၼႆ။ ပွတ်းတွၼ်ႈၼႆႉ မိူဝ်ႈပီ 2015-2016 ၼၼ်ႉၵေႃႈ သိုၵ်းလူင်ပွင်ၸိုင်ႈမၢၼ်ႈ ၸီႉသင်ႇ တပ်ႉသိုၵ်းတႆး ထွၼ်တပ်ႉဢွၵ်ႇ၊ ထိုင်တီႈၵႆႉလႆႈပိုတ်းယိုဝ်းၵၼ် လႄႈ ၸေႈဝဵင်းမိူင်းသူႈ၊ ၵေးသီး လႄႈ ဝၢၼ်ႈ /ဢိူင်ၼႂ်း ၸေႈဝဵင်းတၢင်ႉယၢၼ်း ၵမ်ႈၽွင်ႈထိုင်တီႈပေႃး ဢမ်ႇလႆႈၸတ်းႁဵတ်းပၢင်လိူၵ်ႈတင်ႈ။ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၼႆႉ တိုဝ်းၵမ်ဝႆႉဝႃႈ ပေႃးၸုမ်းယိပ်းၵွင်ႈၵၢင် တင်းမူတ်း လူင်းလၢႆးမိုဝ်း NCA ၵွၼ်ႇ ၸင်ႇတေလႆႈလွင်ႈငမ်းယဵၼ်ဢၼ်တႄႉမၼ်းဝႃႈၼႆလႄႈ မိူဝ်ႈၶဵၼ်ႇတႅမ်ႈ တိုတ်ႉၸၼ်ပိူင်ယုၵ်းယၢင်ႇၶေႃႈလႆႈၸႂ် NCA ၼၼ်ႉၶဝ်ႈပႃးမႃး ငဝ်ႈတေႃႇပၢႆ သေတႃႉ ယူႇတီႈ SSPP/SSA တႄႉ ပႆႇလႆႈလူင်းလၢႆးမိုဝ်း NCA ။ ဝၢႆးလင် တပ်ႉသိုၵ်းလူင်ပွင်ၸိုင်ႈမၢၼ်ႈ ဢမ်ႇၽွမ်ႉတႃႇ တဢၢင်း TNLA ၊ ၵူဝ်းၵၢင်ႉ MNDAA ၊ ရၶႅင်ႇ AA ၶဝ် လူင်းလၢႆးမိုဝ်း NCA ၵေႃႈ တပ်ႉသိုၵ်းဝႃႉ ဢွၼ်ႁူဝ်ၶွတ်ႇၽွတ်ႈၸုမ်းဢူၺ်းလီပွတ်းႁွင်ႇ FPNCC ။ တပ်ႉသိုၵ်းၸိုင်ႈတႆး SSPP/SSA ၵေႃႈ ၶဝ်ႈပႃးပဵၼ်လုၵ်ႈၸုမ်းၶဝ် ၸုမ်းၼိုင်ႈ။

['ၵၢၼ်သိုၵ်း']

2018-05-11T06:52:04

https://shannews.org/archives/4880

ၾၢႆႇပွင်ႇၶၢဝ်ႇလူင်ပွင်ၸိုင်ႈမၢၼ်ႈ ဢွၼ်ၼမ်းၸတ်းႁဵတ်း ပၢင်ဢုပ်ႇလၢတ်ႈတၢၼ်ႈၶႆႈလွင်ႈ ၵူၼ်းၼုမ်ႇလႄႈယႃႈမဝ်းၵမ် တီႈဝဵင်းလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ

ၾၢႆႇပွင်ႇၶၢဝ်ႇလူင်ပွင်ၸိုင်ႈမၢၼ်ႈ ဢွၼ်ၼမ်းၸတ်းႁဵတ်း ပၢင်ဢုပ်ႇလၢတ်ႈလွင်ႈ ၵူၼ်းၼုမ်ႇလႄႈယႃႈမဝ်းၵမ် တီႈဝဵင်းလႃႈသဵဝ်ႈ ။ မီးၽူႈၶဝ်ႈႁူမ်ႈ ငိၼ်းထွမ်ႇ 200 ပၢႆ။ ပၢင်ဢုပ်ႇလၢတ်ႈ ၸတ်းႁဵတ်း ဝၼ်းတီႈ 10/5/2018 တီႈႁူင်းႁေႃးလူင် ၵၢင်ဝဵင်းလႃႈသဵဝ်ႈ။ ႁွင်ႈၵၢၼ်ၾၢႆႇပွင်ႇၶၢဝ်ႇလႄႈၵပ်းသိုပ်ႇၵူၼ်းမိူင်း၊ ႁွင်ႈၵၢၼ်ပလိၵ်ႈ ၊ ႁွင်ႈၵၢၼ်ၾၢႆႇပွၵ်းပွင်ၵူၼ်းမိူင်း၊ ၽူႈတႅၼ်းသၽႃးၸိူဝ်ႉၸၢတ်ႈ၊ ၽူႈမီးၸၼ်ႉၾၢႆႇပၵ်းပိူင်မၢႆမီႈ၊ ၾၢႆႇၵူတ်ႇထတ်းသဵၼ်ႈမၢႆ ၽူႈပွင်ၵၢၼ်ငဝ်ႈငုၼ်း၊ ၶူးမေႃယႃလူင်ၶဝ် ဢိၵ်ႇၵူၼ်းမိူင်းၶဝ်ႈႁူမ်ႈ 200 ပၢႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၸေႈတွၼ်ႈလႃႈသဵဝ်ႈလၢတ်ႈဝႃႈ- တႃႇတေတိုၵ်းတေႃး တီႇၽဵဝ်ႈယႃႈမဝ်းၵမ်ၼႆႉ ပေႃႈမႄႈၵူၼ်းမိူင်းတၵ်းလႆႈပၼ်တၢင်းႁူမ်ႈမိုဝ်းၼမ်ၼမ်။ တေလႆႈၵႅတ်ႇၵင်ႈ ယႃႈမဝ်းၵမ် တင်ႈဢဝ်ၼႂ်းၼႃႈႁေႃတေႃႁိူၼ်းၸဝ်ႈၵဝ်ႇၵႂႃႇ။ မၢႆမီႈပၵ်းပိူင်မႂ်ႇ ဢၼ်ၵဵဝ်ႇၵပ်း ယႃႈမဝ်းၵမ်ႈ ၼႆႉ ဢမ်ႇၸႂ်ႈတႃႇတိၺွပ်းၵုမ်းၶင်ၶွၵ်ႈပိူင်လဵဝ်။ ပဵၼ်တႃႇတိုတ်းယိၼ်ႉယႃႈပၼ်ၽူႈတိတ်းယႃႈ ။ ယွၼ်ႉပိူဝ်ႈ မိူဝ်ႈၵူႈပွၵ်ႈ ဢၼ်တိၺွပ်း ၵူၼ်းတိတ်းယႃႈၶဝ်ႈၶွၵ်ႈ ၼၼ်ႉၵေႃႈ ဢမ်ႇႁၼ် တတ်းလႆႈသေဢမ်ႇၵႃး ဢွၵ်ႇၶွၵ်ႈမႃးၵေႃႈၶိုၼ်းတိတ်းၶိုၼ်း – ဝႃႈၼႆ။ တီႈပၢင်ဢုပ်ႇလၢတ်ႈလွင်ႈယႃႈမဝ်းၵမ်ၼၼ်ႉ ၽူႈၵွၼ်းတပ်ႉမုၵ်ႉပလိၵ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် တပ်ႉမၢႆ 24 ပလိၵ်ႈ ယီႇထုၼ်းတၢၼ်း ၵေႃႈဢုပ်ႇလၢတ်ႈၼေလွင်ႈ တူတ်ႈတၢမ်ႇမႂ်ႇဢၼ်ၵူၼ်းတိတ်းယႃႈ ၶဝ်တေလႆႈႁပ်ႉ။ ပေႃးၵူတ်ႇထတ်းတိလႆႈၵူၼ်းတိတ်းယႃႈၸိုင် တေယူတ်းယႃပၼ်၊ တေတတ်းပၼ်ယိၼ်ႉယႃႈမၼ်း။ တေပၼ်တူတ်ႈတၢမ်ႇ ႁႂ်ႇႁဵတ်းၵၢၼ်ပၼ်တႃႇတူင်ႇဝူင်းၵူၼ်း ၊ မိူၼ်ၼင်ႇ ၽုၵ်ႇတူၼ်ႈမႆႉ ၊ ၵေႃႇၶူဝ်၊ မေးတၢင်း တႃႇၶၢဝ်းတၢင်း 6 လိူၼ်ထိုင် 1 ပီ တေႃႇပေႃးယိၼ်ႉယႃႈမၼ်းၶၢတ်ႇ ၸင်ႇတေပွႆႇပၼ်ၶိုၼ်း- ဝႃႈၼႆ။ ၽူႈၵွၼ်းပလိၵ်ႈလၢတ်ႈဝႃႈ ၵူၼ်းတိတ်းယႃႈ ဢၼ်တိလႆႈမႃးၸိူဝ်းၼၼ်ႉ ၵမ်ႉၼမ်ပဵၼ်ၵူၼ်းၼုမ်ႇ လုၵ်ႈဢွၼ်ႇ။ ဢၼ်ဢႃယု 15-16 ပီယင်းမီး။ ၵမ်ႈၼမ်ပဵၼ်လုၵ်ႈဢွၼ်ႇဢၼ်ဢမ်ႇလႆႈယူႇၸွမ်းပေႃႈမႄႈ၊ လုၵ်ႈဢွၼ်ႇဢၼ်ဢမ်ႇလမ်းၶိုတ်းလႆႈလိၵ်ႈတီႈႁူင်းႁဵၼ်း၊ လုၵ်ႈဢွၼ်ႇဢၼ် ဢွၵ်ႇႁူင်းႁဵၼ်းၸဝ်ႉၸိူဝ်းၼႆႉ။ ပိူင်လူင် ဢၼ်ပဵၼ်မူႇ ပဵၼ်ၾုင်သေ ၵႆႉယူၸွမ်းၵိဝ်ႇၸွမ်းငွၼ်ႈ။ ယိူင်ႈၵၼ်ၵိၼ်တူၺ်း၊ သူႇသမ်းတူၺ်းသေလႄႈတိတ်းမႃး ၸိူဝ်းၼႆႉ – ဝႃႈၼႆ။ တႃႇၽဵဝ်ႈမူၺ်ႉယႃႈမဝ်းၵမ်ၼႂ်းဢိူင်ႇၼႂ်းဝၢၼ်ႈႁႂ်ႈႁၢႆၼၼ်ႉ မၼ်းၸၢႆးလၢတ်ႈထႅင်ႈဝႃႈ -တႃႇတေၽဵဝ်ႈမူၺ်ႉလႆႈယႃႈမဝ်းၵမ်ၼႆႉ တၵ်းတေလႆႈမီး မၢႆမီႈသုမ်ႇငမ်းပၼ်လႆႈ။ ပေႃးမၢႆမီႈသုမ်ႇငမ်း၊ ဝၢၼ်ႈမိူင်းတေၵတ်းယဵၼ်။ ပေႃးဝၢၼ်ႈမိူင်းၵတ်းယဵၼ် ဢမ်ႇပဵၼ်ပၢင်တိုၵ်းသိုၵ်းသိူဝ်ၸိုင် ယႃႈမဝ်းၵမ်ၼႂ်းဢိူင်ႇၼႂ်းဝၢၼ်ႈၵေႃႈ တေၵႅတ်ႇၶႄႁႄႉၵင်ႈလႆႈ-ဝႃႈၼႆ။ ၸၢႆးဝၼ်းလႅင်းၶမ်း လၢတ်ႈၼေဝႃႈ – ပိူင်လူင် ၼႂ်းၼႃႈလိၼ်ၸၢဝ်းၶိူဝ်းၼႆႉ မီးၸၢဝ်းၶိူဝ်းလၢႆလၢႆဢၼ် ႁူမ်ႈၵၼ်ယူႇသဝ်းဝႆႉလႄႈ ပၢင်ပၼ်ပိုၼ်ႉႁူႉယႃႈမဝ်းၵမ်ၼၼ်ႉ လၢတ်ႈၵႂၢမ်းၽႃႇသႃႇဢၼ်လဵဝ်ၵူၺ်းၼႆႉတေၼၢၼ်းထိုင်တီႈလႆႈ – ဝႃႈၼႆ။ ယၢမ်းလဵဝ် ယူႇတီႈလူင်ပွင်ၸိုင်ႈမိူင်းတႆးသေ မၵ်းမၼ်ႈဝႆႉပၢင်သဝ်းမူၼ်ႉမေးတူဝ်ၸႂ်ပၼ်ၸဵတ်းတီႈ- တီႈဝဵင်းၾၢႆၶုၼ်၊ ႁူဝ်ပူင်း၊ ၼမ်ႉၶမ်း၊ ၵူတ်ႉၶၢႆ၊ ၵဵင်းတုင်၊ တႃႈၶီႈလဵၵ်း၊ လႃႈသဵဝ်ႈ ၸဵမ်ၸိူဝ်းၼႆႉဝႃႈၼႆ။ ပၢင်ႇဢုပ်ႇၵုမ်လွင်ႈယႃႈမဝ်းၵမ် တီႈဝဵင်းလႃႈသဵဝ်ႈ ဢၼ်လူင်ပွင်ၸိုင်ႈၾၢႆႇပွင်ႇၶၢဝ်ႇဢွၼ်ၼမ်းၸတ်းႁဵတ်းၼႆႉပဵၼ်ပွၵ်ႈႁႅၵ်ႈ ဝႃႈၼႆၶႃႈဢေႃႈ။

['ယႃႈမဝ်းၵမ်']

2018-05-10T17:12:27

https://shannews.org/archives/4873

ဝၢၼ်ႈဢွၼ်ႇႁဝ်း ၺႃးဢၢႆယၢမ်းႁုပ်ႇ

ၽွင်းႁဝ်းၶႃႈ လုၵ်ႉတၢင်းဝဵင်းလႃႈသဵဝ်ႈသေ ၽႅဝ်ၵႂႃႇတၢင်းၸႄႈဝဵင်းၼမ်ႉတူႈ၊ မၢၵ်ႇလေႃႉ ၵႃးႁဝ်းၶႃႈၵိင်ႈၶဝ်ႈ ၵႂႃႇၼႂ်းဝၢင်းဝိႁၢရ်လူင်မိူင်းယဵၼ်ၼၼ်ႉ ႁၼ်ၵူၼ်းၵိုၼ်းၶွၼ်ႈဝႆႉ။ ဢိင်ၼိူဝ်ၸႂ်တႆးႁဝ်း ၵႆႉၶဝ်ႈပွႆးသေ မိူၼ်ႁၢင်ႈ လႆႈၵႂႃႇၶဝ်ႈပွႆးဝႆႉလူဝ်လူဝ် — ႁၼ်လုၵ်ႈဢွၼ်ႇ လႅၼ်ႈမူၼ်ႈ ဢမ်ႇမီးလွင်ႈ ၶီလွင်ႈမႆႈသင်သေတႃႉ၊ တီႈတႄႉ ဢမ်ႇၸႂ်ႈပွႆးၵျေႃႇပွႆးမူၼ်ႈ။ ၸိူဝ်းၶဝ် လႆႈပၢႆႈ ယွၼ်ႉ သဵင်မၢၵ်ႇ သဵင်ယၢမ်းတႅၵ်ႇၼၼ်းႁူၼ် ၼၼ်ႉယဝ်ႉ။ ၽိူဝ်ႇႁူႉတူဝ် ၸႂ်ပေႃးဢိုမ်တိုမ်းၵႂႃႇ ၸႂ်ၶႃႈႁဝ်း ဢမ်ႇသိူဝ်းလႆႈ။ မုင်ႈတူၺ်းၵႂႃႇ တၢင်းလႅၼ်ဝတ်ႉၼၼ်ႉ လႆႈႁၼ် ထဝ်ႈယိင်းဢွၼ်ႇ ၼင်ႈငဝ်ဝႆႉယူႇ ၵေႃႉလဵဝ်- —– ယိင်း! ဝၢၼ်ႈပႃႈၶဝ် မီးတၢင်းပုၼ်ႉဢိူဝ်ႈ ။ မိူဝ်ႈပႃႈၶဝ်ပႃးၵၼ်လႅၼ်ႈပၢႆႈၼၼ်ႉ မၢၵ်ႇလူင်တူၵ်းသႂ်ႇ၊ မၢင်တီႈၵေႃႈပဵဝ်ၾႆးလုၵ်ႉၶိုၼ်ႈ၊ ႁိူၼ်းဢၼ်ၺႃးမၢၵ်ႇၵေႃႈ ႁၼ်သိုဝ်ႈၼႃႈတၼ်းတႃႇ၊ ဢၼ်လုၵွႆၵေႃႈၼမ်၊ မုင်ႈၶိုၼ်းတင်းလင် ၸႂ်ပေႃးတိပ်ႇယဝ်ႉ — ၼႆ တင်းလၢတ်ႈတင်းငဝ် ၼႃႈသဝ်ႈလူင်ၵႂႃႇ။ “ဢမ်ႇထၢင်ႇသေ သဵင်ၵွင်ႈ ၵိုင်ႉၵၢင်ႉတႅၵ်ႇ လႄႈ ပႃႈဢမ်ႇတၼ်းလႆႈၶူဝ်းသင်မႃး” – ၼႆ သေ ၼမ်ႉတႃ ၵိင်ႈလူင်းပဵၼ်မဵတ်ႉပဵၼ်မဵတ်ႉ။ ၶႃႈတေလႆႈႁဵတ်းႁိုဝ် ဢမ်ႇႁူႉလႄႈ “ ပီႈၼွင်ႉ တၢင်း လႃႈသဵဝ်ႈ မႃးႁႃ ၶႃႈဝႃႇ မီးတၢင်းပုၼ်ႉၶႃႈၼေႈ” ၼႅတ်ႈဢဝ်ၵႂၢမ်းႁၢႆသေ လၢတ်ႈဝႃႈ “မႃးၶႃႈ ႁဝ်းၵႂႃႇတူၺ်း”။ တီႈတႄႉ ၶႃႈဢၢၼ်းမႃးထၢမ်ၶၢဝ်ႇ ၼမ်ႉတႃ ၶႂ်ႈတူၵ်းၸွမ်းယဝ်ႉလႄႈ လႆႈလိင်ႉၵႂၢမ်းပႅတ်ႈ။ ထုင်ႉမိူင်းယဵၼ် ၼႆႉၵႂၢင်ႈယႂ်ႇ၊ မီးတူင်ႈႁႆႈ တူင်ႈၼႃး ဢွၵ်ႇမၢၵ်ႇၶဝ်ႈတဝ်ႈၼမ်ႉၼမ် ၵုမ်ႇၵိၼ်ၵုမ်ႇယမ်ႉ တွၼ်ႈ တႃႇ ၵူၼ်းယူႇပိုၼ်ႉတီႈၼႆႉ။ ၵွပ်ႈၼၼ် ၸုမ်းယိပ်းၵွင်ႈၵၢင်ႇ ၸုမ်းလႂ်မႃးၵေႃႈ ယူႇငၢႆႈၵိၼ်လူမ်။ ၼႂ်းထုင်ႉၼႆႉ ၼွၵ်ႈသေ သိုၵ်းတႆး သွင်ၸုမ်းၵႆႉၵႂႃႇမႃး သိုၵ်းတဢၢင်းပလွင်ႈၵေႃႈ ၶႂ်ႈယူႇ။ သိုၵ်းလူင်ပွင် ၸိုင်ႈမၢၼ်ႈ ၵေႃႈ ၽိုတ်ႉၸိမ်။ လၢႆၾၢႆႇ ၵႆႉၵႆႉမႃးပိုတ်းယိုဝ်းၵၼ် ႁိမ်းဝၢၼ်ႈ။ ဝၼ်းတီႈ 4-5/5/2018 ၼႆႉ သိုၵ်းတဢၢင်း TNLA ၶိုၼ်ႈလေႃႇ တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး၊ မၢၵ်ႇလူင်ၵေႃႈတူၵ်းသႂ်ႇၼႂ်းဝၢၼ်ႈ၊ ႁိူၼ်းလုင်းၸၢႆး လူႉၵွႆ တူဝ်လုင်းၸၢႆးၵေႃႈ ၺႃးမၢၵ်ႇ လႆႈသူင်ႇယႃ တူဝ်တီႈႁူင်းယႃ ဝဵင်းလႃႈသဵဝ်ႈ။ ပၢင်တိုၵ်းပဵၼ် ၼႂ်းၵႄႈ ဝၢၼ်ႈသႃႇဢွၼ်ႇ တင်း ဝၢၼ်ႈသႃႇလူင်။ လုင်းထုၼ်းလႅင်း ၽူႈၵွၼ်းဢိူင်ႇမိူင်းယဵၼ် လၢတ်ႈဝႃႈ – ၶၢဝ်းတၢင်း 2-3 ပီ မႃးၼႆႉ ၵုမ်ႇထူင်ႈယၢင်ႈ ထူင်ႈယၢင်ႈ ယူႇႁဵတ်းၼႆ။ ႁဵတ်းသင်ၵေႃႈဢမ်ႇပဵၼ်သင်၊ ဢမ်ႇၸၢင်ႈႁဵတ်းတႄႉတႄႉ။ ႁဝ်းႁဵတ်းသင်ၵေႃႈ ဢမ်ႇမီးလွင်ႈလွတ်ႈလႅဝ်း၊ လွင်ႈၽုၵ်ႇသွမ်ႈ၊ ၵႃႉၶၢႆ ၊ ၵႂႃႇမႃး ယၢပ်ႇၽိုတ်ႇၵူႈလွင်ႈလွင်ႈ။ သိုၵ်းၵေႃႈ မီးလၢႆမူႇလၢႆၸုမ်း၊ လႆႈႁဵတ်းၵေႃႉလၢႆမူႇလၢႆၸုမ်း။ ဢမ်ႇမီးလွင်ႈႁူမ်ႇလူမ်ႈသင် – ဝႃႈၼႆ။ ၵူၼ်းဝၢၼ်ႈဢၼ်ၺႃးၽေးသိုၵ်းတႄႉ၊ ဝၢၼ်ႈသႃႇဢွၼ်ႇ၊ ဝၢၼ်ႈသႃႇလူင်၊ ဝၢၼ်ႈဢၢႆႇ၊ ဝၢၼ်ႈလွၵ်းလူင်၊ ဝၢၼ်ႈၼႃးပဵင်း၊ ၼႃးသၢင်းၸိူဝ်းၼႆႉ။ လႆႈႁူႉဝႃႈ ၵူၼ်းဝၢၼ်ႈၼႃးသၢင်းလွၵ်းလူင် ပၢႆႈ မႃးယူႇတီႈ ဝိႁၢရ်(ၵျွင်း)ပၢင်ႇၶမ်း၊ ၵူၼ်းဝၢၼ်ႈၼႃးပဵင်းသမ်ႉပၢႆႈမႃးယူႇတီႈ ဝိႁၢရ်ဝဵင်းၼၼ်ႈ၊ တၢင်ႇဝၢၼ်ႈ ၸိူဝ်းၼၼ်ႉ တႄႉမႃးမီးယူႇတီႈ ဝိႁၢရ်လူင်မိူင်းယဵၼ်။ ဢၼ်ပိုင်ႈႁူမ်ႈပိုင်ႈၽူၺ်း ယူႇၸွမ်းႁိူၼ်းပီႈႁိူၼ်းၼွင်ႉၵေႃႈမီး။ ၵူၼ်းဝၢၼ်ႈၸိူဝ်းၼႆႉ ၵမ်ႈၼမ် ႁဵတ်းႁႆႈ ႁဵတ်းသူၼ်သေ လဵင်ႉပၢၵ်ႇတွင်ႉႁွင်ႈသႆႈ ၊ ယွၼ်ႉပၢင်တိုၵ်း ၵိုင်ႉၵၢင်ႉ ပဵၼ်လႄႈ လႆႈပႃးၵၼ်ပၢႆႈ မၢင်ၵေႃႉ လႆႈသိၼ်ႈတူင်ႇၵူင်လဵဝ် မႃးၵူၺ်းၵေႃႈမီး။ ၸိူဝ်းယူႇၼႂ်းႁႆႈ ၼႂ်းၼႃးသေ ပၢႆႈၵေႃႈမီး လႄႈ ယၢပ်ႇၽိုတ်ႇတႃႇယူႇတႃႇၵိၼ် ။ ၾၢႆႇၼိုင်ႈၶၢဝ်းၼႆႉ သမ်ႉပဵၼ် ၶၢဝ်း ၽိုၼ်ႉၼႃႈၼႃး ၶူႈၼႃႈႁႆႈ၊ ပေႃးၶၢဝ်းၼႆႉ ဢမ်ႇလႆႈၽုၵ်ႇ ၶဝ်ႈၵၢပ်ႇ၊ ၶဝ်ႈႁႆႈ၊ ၶဝ်ႈၼႃး ပီၼႃႈၾႃႉပၢင်ႇသမ်ႉတေ ဢဝ်သင်ၵိၼ်။ ယိင်ႈဝူၼ်ႉ ယိင်ႈမႆႈၸႂ် ယူႇႁင်းၽႂ် ႁင်းမၼ်း။ လုင်းသၢင်ႇသုၼ်ႇ ၵူၼ်းဝၢၼ်ႈသႃႇဢွၼ်ႇ ၼႃႈတႃၶီၶီမွင်မွင်၊ ၼမ်ႉတႃယိုင်ႈႁူၺ်ႇသေ လၢတ်ႈဝႃႈ – “တႃႇႁဝ်းၶႃႈတေလႆႈႁဵတ်းၵၢၼ်ၼႆႉ ဢမ်ႇထၢင်ႇတေလႆႈႁဵတ်းယဝ်ႉၶႃႈယူဝ်ႉ။ ၶူဝ်းၶွင်ၶဝ်ႈပိူၵ်ႇႁဝ်းၶႃႈၵေႃႈ ဢမ်ႇလႆႈဢဝ်မႃးသေမဵဝ်း။ ပႃးၸဵမ်ၽၼ်းၶဝ်ႈဝၢၼ်ႇ။ ဝူဝ်းၵႂၢႆး ႁဝ်းၶႃႈၵေႃႈ တေၺႃး မၢၵ်ႇၵွင်ႈ ႁိုဝ် တၢႆႁိုဝ် ဢမ်ႇႁူႉ။ ႁၼ်ၵူၼ်းဝၢၼ်ႈႁဝ်းၶႃႈ သွင်ၵေႃႉ ၺႃးမၢၵ်ႇသေ လႆႈဢဝ်ၵႂႃႇ ႁူင်းယႃၼႆႉ ႁဝ်းၶႃႈၵေႃႈ ၵူဝ်ၶႃႈဢေႃႈ ”- ဝႃႈၼႆ။ ၵူၼ်းပၢႆႈၽေးသိုၵ်းၵမ်ႈၼမ် ပဵၼ် ၼၢင်းယိင်းလႄႈလုၵ်ႈဢွၼ်ႇ၊ ၵူၼ်းထဝ်ႈ သႅၼ်းဢႃႇယု 70 ပၢႆၵေႃႈမီး။ ထဝ်ႈၸၢႆးဢႃႇယု သႅၼ်း 70 ပၢႆ တီႈဝၢၼ်ႈသႃႇလူင်ၵေႃႉၼိုင်ႈတႄႉ ထဝ်ႈႁႅင်းၼႃႇ ဢမ်ႇၸၢင်ႈပၢႆႈၵႂႃႇၵႆ လႆႈငိူင်ႉယူႇ ၼႂ်းသူၼ်သေ လုၵ်ႈလၢၼ်ၵမ်ႈၽွင်ႈတူၺ်းလူဝႆႉ။ တႃႇၵေႃႉ ၼိုင်ႈသမ်ႉ တႃၵေႃႈဢမ်ႇႁၼ်၊ ပႆၵေႃႈဢမ်ႇလႆႈ ပၢႆႈၵေႃႈယၢပ်ႇ လႄႈ ယွမ်းတၢႆ သေ မူၵ်းယူႇ ဝႆႉ ၵိုၵ်းႁိူၼ်း၊ တၢႆႁိုဝ် လိပ်းႁိုဝ် ယင်းဢမ်ႇ ႁူႉ – ဝႃႈၼႆ။ မႄႈထဝ်ႈၼၢႆးၸိုၼ်ႈဢူႉ ဢၼ်ပၢႆႈမႃးထိုင်တီႈ ၵျွင်းမိူင်းယဵၼ် လၢတ်ႈဝႃႈ – “ ပိူၼ်ႈႁဵတ်းတီႈၵၼ်မႃးၵေႃႈ ႁဝ်းဢမ်ႇၸၢင်ႈႁဵတ်းႁိုဝ်။ ႁဝ်းၵေႃႈၵူဝ်ယူႇလၢၼ်ဝႃႈ၊ ယၢပ်ႇၽိုတ်ႇၶၢၼ်ၸႂ်ၼႃႇ ဢီႈသင်ၵေႃႈဢမ်ႇ တၼ်း လႆႈ။ ပီႈၼွင်ႉဢဝ်ၵႃး မႃးႁပ်ႉ လႄႈ ထူထီထူထႃၶိုၼ်ႈၵႃး။ သဵင်ၵွင်ႈၵေႃႈ ပေႃးယႆးယူၵ်ႉယူၵ်ႉ ”- ဝႃႈၼႆ။ ႁူႉၼႂ်းၸႂ်ယူႇ လွင်ႈတၢင်းယၢပ်ႇၽိုတ်ႇလူင်ၼႆႉ၊ ငိၼ်းၼႂ်းႁူယူႇ သဵင်ႁွင်ႉသဵင်ႁႆႈ ၸိူဝ်းၶဝ်၊ ႁၼ်ၼႂ်းတႃ ယူႇ ဢၼ်ၸိူဝ်းၶဝ် လႆႈပၢႆႈဢွၵ်ႇယၢၼ်ႁိူၼ်းယေး တီႈယူႇ။ ဢေႃး—- —- မိူဝ်ႈလ်ႂလႃႇ ၸၢတ်ႈပၢၼ်ၸိူဝ်းၶဝ်ၸင်ႇတေမီးလွင်ႈႁူမ်ႇလူမ်ႈ၊ ၽႂ်လႃႇ တေပဵၼ်ၵေႃႉ ဢၼ်မႃးႁူတ်းပၼ် မုၵ်ႉၾႆးလူင်ဢၼ်မႆႈႁုပ်ႇၶဝ်ၼၼ်ႉႁႂ်ႈပေႃးယဵၼ်၊ ၽႂ်လႃႇတေမႃးၵႄႈလိတ်ႈပၼ် ပၼ်ႁႃလွင်ႈယၢပ်ႇ လွင်ႈၽိုတ်ႇလူင်ၸိူဝ်းၼႆႉ — ႁႂ်ႈၸဵဝ်းမီးမူႇၸုမ်း ဢၼ်ဢဝ်ႁူမ်ႇလူမ်ႈၵႅတ်ႇၵင်ႈလႆႈ သဵင်ၵွင်ႈ သဵင်ၵၢင်ႇ ဢၢႆမိုဝ်ႉဢၢႆယၢမ်းသေ ႁႂ်ႈၵူၼ်းဝၢၼ်ႈလႆႈယူႇငၢႆႈလူမ်ၸႂ်သေၵမ်း —– သႅင်ႁွမ်(ထုင်ႉမွၵ်ႇသဵဝ်ႈ)

['Uncategorized']

2018-05-10T08:53:17

https://shannews.org/archives/4869

ၵူၼ်းၵျွၵ်ႉမႄး သၢမ်ၵေႃႉ ၽႅၼ်ၶေႃးတၢႆ ၼႂ်းဝၼ်းလဵဝ်ၵၼ်

ၵူၼ်းဝၢၼ်ႈ 3 ၵေႃႉ ၼႂ်းၸႄႈဝဵင်းၵျွၵ်ႉမႄး ၽႅၼ်ၶေႃးတၢႆ ၼႂ်းဝၼ်းလဵဝ်ၵၼ်လႄႈ ၵူၼ်းမိူင်းဢွၼ်ၵၼ်တူၵ်းၸႂ်။ ဝၼ်းတီႈ 9/5/2018 ၼၢင်းမူဝ်ၶမ်း ဢႃယု 47 ပီ ပဵၼ်ၽူႈမၢႆလုမ်းၾၢႆႇၽွင်းငမ်း ပဵၼ်လုၵ်ႈယိင်း လုင်းဢွင်ႇၶမ်း ၊ ၸၢႆးၸၢမ်ႇဢူး ဢႃယု 17 ပီ လုၵ်ႈၸၢႆးလုင်းဢၢႆႈလိုၼ်း ၵူၼ်းဝၢၼ်ႈၶျွင်း ဢိူင်ႇႁွင်ႈႁိူင်း ၊ ၸၢႆးဝိၸၼ်ႇတႃႇ ဢႃယု 44 ပီ လုၵ်ႈၸၢႆး လုင်းဢွင်ႇ ၵူၼ်းဝၢၼ်ႈၼွင်ပိင် ၼႂ်းၸႄႈဝဵင်းၵျွၵ်ႉမႄး ၶဝ်ၸိူဝ်းၼႆႉ ၽႅၼ်ၶေႃးတၢႆၼႂ်းဝၼ်းလဵဝ် ၵၼ်။ ၼၢင်းၶေႇမႃႇဢေး ၽူႈၼမ်းၼႂ်းၵေႃလိၵ်ႈလၢႆး ဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၸႂ်ႈၶႃႈဢေႃႈ ၼႂ်းၶၢဝ်းတၢင်းဝၼ်းလဵဝ်ၵူၺ်း ၸိူဝ်းၶဝ်ၽႅၼ်ၶေႃးတၢႆ 3 ၵေႃႉၼႆႉ ပဵၼ်ဢၼ်လီဢၢမ်း လူင်လၢင်ၶႃႈဢေႃႈ။ ႁဝ်းၶႃႈတူၺ်းၶဝ်လႅပ်ႈတေမီးပၼ်ႁႃလၢႆလၢႆလွင်ႈသေ ႁႃတၢင်းၵႄႈလိတ်ႈဢမ်ႇလႆႈ လႅပ်ႈပဵၼ်ၼၼ်ဢေႃႈ” ဝႃႈၼႆ။ ၼၢင်းမူဝ်ၶမ်းၼႆႉ ပူၼ်ႉၶၢပ်ႈတူဝ်ႁွပ်ႇႁူဝ်ၶဝ်ႈႁဵဝ်ႈၼႂ်းဝၼ်းတီႈ 10/5/2018 ၶၢဝ်းယၢမ်းဝၢႆးဝၼ်း 2 မူင်း ။ၸၢႆးၸၢမ်ႇ ဢူးလႄႈ ၸၢႆးဝိၸၼ်ႇတႃႇၵေႃႈ တေပူၼ်ႉၶၢပ်ႈ တူဝ်ၼႂ်းဝၼ်းတီႈ 10/5/2018 ၼႆႉၼင်ႇၵဝ်ႇၼႆ ၵူၼ်းမိူင်းၵျွၵ်ႉမႄးလၢတ်ႈ။

['ၵူႈလွင်ႈလွင်ႈ']

2018-05-10T08:22:34

https://shannews.org/archives/4866

သိုၵ်းၶၢင် တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်းမူႇၸေႊ

သိုၵ်းလူင်ပွင်ၸိုင်ႈ မၢၼ်ႈႁွၼ်ႈထဝ်ႇတူင်ႉၼိုင်ႁၢဝ်ႈႁႅင်း ၼႂ်းၸႄႈဝဵင်းမူႇၸေႊ ႁူပ်ႉၸုၼ်ၽႃႇၺႃးသိုၵ်း KIA သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း။ ဝၼ်းတီႈ 09/05/2018 ယၢမ်းႁူဝ်ၶမ်ႈ 5 မူင်း ထိုင် 7 မူင်းၵၢင်ၶမ်ႈ တပ်ႉသိုၵ်းၶၢင် KIA တပ်ႉၵွင် 9 တင်း တပ်ႉသိုၵ်း လူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ် ႁၢဝ်ႈႁႅင်း ႁိမ်းဝၢၼ်ႈတီးမႃႉ ၸဵင်ႇၸၢၼ်းဝၼ်းတူၵ်း ဝဵင်းမူႇၸေႊ ယၢၼ်ၵႆ ဝဵင်းမူႇၸေႊ 20 လၵ်းပၢႆ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၵူၼ်းပိုၼ်ႉတီႈ မူႇၸေႊ ၵေႃႉၼိုင်ႈလၢတ်ႈဝႃႈ “ ပၢင်တိုၵ်းတႄႉ ပဵၼ်မိူဝ်ႈၶမ်ႈဝႃး၊ ၵူၼ်းၼႂ်းဝၢၼ်ႈတီးမႃႉတႄႉ ဢမ်ႇ ပၢႆႈၶႃႈ။ ၵူၼ်းယူႇသဝ်းၼႂ်းဝၢၼ်ႈတီႈမႃႉၼၼ်ႉ ၵမ်းၼမ် ပဵၼ်ၸၢဝ်းတႆး၊ လွႆ၊ ၶၢင်လႄႈ ၶႄႇ ၸိူဝ်း ၼၼ်ႉ” ဝႃႈၼႆ။ သိုဝ်ႇၶၢဝ်ႇၶၢင် ဢွၵ်ႇဝႆႉဝႃႈ “ မၢၵ်ႇလူင်တူၵ်းသႂ်ႇၼႂ်းဝၢၼ်ႈတီးမႃႉၵမ်ႈၽွင်ႈ ၵူၺ်းၵႃႈ ဢမ်ႇတုမ်ႉတိူဝ်ႉၵူၼ်းဝၢၼ်ႈသင်။ မိူဝ်ႈၽွင်းပဵၼ်ပၢင်တိုၵ်းၼၼ်ႉ ၵူၼ်းဝၢၼ်ႈဢွၼ်ၵၼ်ပၢႆႈၵႂႃႇယူႇသဝ်ႈဝႆႉတီႈဝတ်ႉမုၼ်ၸဝ်ႈ၊ မၢင်ၵေႃႉၵေႃႈ ဢွၼ်ၵၼ် ပၢႆႈၶဝ်ႈဝဵင်းမူႇၸေႊၵေႃႈမီး” ဝႃႈၼႆ။ ယၢမ်းလဵဝ် ၼႂ်းၸႄႈမိူင်းၶၢင်ၵေႃႈ သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်းသိုၵ်းၶၢင် KIA ႁၢဝ်ႈႁႅင်း။ ၼႂ်းၸိုင်ႈတႆးပွတ်းႁွင်ႇၵေႃႈ ႁႅၼ်းသိုၵ်းလေႃႇတိုၵ်းလၢႆၾၢႆႇဢမ်ႇထၢတ်ႇလႄႈ ၵူၼ်းမိူင်းၼပ်ႉမိုၼ်ႇႁူပ်ႉၺႃးၽေးသိုၵ်း ပၢႆးယူႇၸွမ်းလႅၼ်လိၼ်။ တၢင်းထုင်ႉလွႆႁူးၵွင် ၵူၼ်းမိူင်းၼပ်ႉႁဵင် ၶမ်ယူႇၼႂ်းၵႄႈပၢင်တိုၵ်း။

['ၵၢၼ်သိုၵ်း']

2018-05-10T08:20:36

https://shannews.org/archives/4862

ပၢင်ၵုမ်လူင် JMC ပွၵ်ႈၵမ်း 2 ၸတ်းႁဵတ်းတီႈတႃႈၵုင်ႈ

ၶွမ်ႊမတီႊပႂ်ႉတူၺ်းလွင်ႈငမ်းယဵၼ် Joint Monitoring Committee ၸတ်းႁဵတ်းပၢင်ၵုမ်လူင် ပွၵ်ႈၵမ်း 2 တီႈ တႃႈၵုင်ႈ မီးလုၵ်ႈၸုမ်းၶဝ်ႈႁူမ်ႈ ႁိမ်း 100 ဝႃႈၼႆ။ ဝၼ်းတီႈ 08-09/05/2018 ၶွမ်ႊမတီႊပႂ်ႉတူၺ်းလွင်ႈငမ်းယဵၼ် JMC ၸတ်းႁဵတ်းပၢင်ၵုမ်လူင် တီႈႁူင်းႁႅမ်း Lotte Hotel ဝဵင်းတႃႈၵုင်ႈ။ ၼႂ်းပၢင်ၵုမ်ၼၼ်ႉ ထတ်းသၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်ႁဵတ်းသၢင်ႈမႃး၊ ႁူမ်ႈဝၢင်း ၽႅၼ်ၵၢၼ်ငၢၼ်းၵႂႃႇထႅင်ႈတၢင်းၼႃႈ ၸိူဝ်းၼၼ်ႉ ဝႃႈၼႆ။ ၽူႈမီးပုၼ်ႈၽွၼ်း ၵေႃႉၼိုင်ႈ ဢၼ်ၶဝ်ႈႁူမ်ႈပၢင်ၵုမ်လူင် JMC လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ၵုမ်ၼႆႉ ၸတ်းႁဵတ်း 2 ဝၼ်း။ ပဵၼ်လုၵ်ႈၸုမ်း JMC မူတ်းမူတ်းၶႃႈယဝ်ႉ ဢၼ်မႃးၶိုၼ်ႈပၢင်ၵုမ်ၼႆႉ။လႆႈဢုပ်ႇဢူဝ်းၵၼ် လွင်ႈၼႃႈၵၢၼ် ဢၼ်ႁဝ်းႁဵတ်းယဝ်ႉၵႂႃႇ မိူဝ်ႈပီပူၼ်ႉမႃးၼၼ်ႉ မီးလွင်ႈယူပ်ႈယွမ်းၸိူင်ႉႁိုဝ်၊ မီးလွင်ႈယၢပ်ႇၽိုတ်ႇၸိူင်ႉႁိုဝ်။ ၼင်ႇႁိုဝ် တေၶၢမ်ႈပူၼ်ႉလႆႈ တင်းယၢပ်ႇၽိုတ်ႇၼၼ်ႉ ႁဝ်းတေလႆႈၶိုင်ၸိူင်ႉႁိုဝ်။ ယဝ်ႉၵေႃႈ လွင်ႈဝၢင်းၽႅၼ်ၵၢၼ်ၵႂႃႇထႅင်ႈတၢင်း ၼႃႈ ႁဝ်းၶႃႈတေလႆႈႁဵတ်းၸိူင်ႉႁိုဝ်။ လိူဝ်ၼၼ်ႉ ယူႇတီႈၼႃႈၵၢၼ် JMC ႁဝ်းၶႃႈသေ ထုၵ်ႇလီလူင်းႁူပ်ႉထူပ်းၵူၼ်း မိူင်းထႅင်ႈတင်းၼမ်” ဝႃႈၼႆ။ ၶွမ်ႊမတီႊပႂ်ႉတူၺ်းလွင်ႈငမ်းယဵၼ် JMC ၼႆႉ လႆႈၶွတ်ႇၽွတ်ႈၶိုၼ်ႈမႃးမိူဝ်ႈဝၼ်းတီႈ 7 လိူၼ်ဢွၵ်ႊထူဝ်ႊၿိူဝ်ႊပီ 2015 ယူႇတီႈ ပၢင်ဢုပ်ႇဢူဝ်းငူပ်ႉငီႉ ၵဵဝ်ႇလူၺ်းလွင်ႈၼႄၼမ်ႉၼႄတူဝ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်းပတ်းပိုၼ်ႉ JICM တီႈၼေႇပျီႇတေႃႇသေ ယူႇတီႈၸုမ်းလူင်ပွင်ၸိုင်ႈမၢၼ်ႈတင်း ၸုမ်းၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA ၼၼ်ႉ ႁူမ်ႈၵၼ်သေ ၶွတ်ႇၽွတ်ႈ JMC ပဵၼ်တၢင်းၵၢၼ်မႃး ဝႃႈၼႆ။ ၼႂ်းၶွမ်ႊမတီႊ JMC ၵေႃၵမ်ၵၢၼ် ထႅင်ႈ 3 ၸၼ်ႉ၊ ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉမိူင်းႁူမ်ႈတုမ် JMC-U၊ ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S လႄႈ ၶွမ်ႊမတီႊပႂ်ႉတူၺ်း လွင်ႈငမ်းယဵၼ် ၸၼ်ႉပိုၼ်ႉတီႈ JMC-L ၸိူဝ်းၼႆႉ ဝႃႈၼႆ။ ၼႂ်းမိူင်းတႆးသမ်ႉ ဢၼ်ပၵ်းဝႆႉလုမ်းၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S ပဵၼ်တီႈၶူဝ်လမ်၊ JMC-L သမ်ႉ ပၵ်းဝႆႉတီႈလၢင်းၶိူဝ်း ဝႃႈၼႆ။

['ၵၢၼ်သိုၵ်း']

2018-05-10T08:19:04

https://shannews.org/archives/4859

ပႃႇတီႇႁူဝ်သိူဝ် ပူၵ်းပၢႆႉလၢႆတီႈ ၼႂ်းၸႄႈဝဵင်းမိူင်းၵုတ်ႈ

ပႃႇတီႈႁူဝ်သိူဝ် SNLD ႁူမ်ႈၵၼ်လူင်းပိုၼ်ႉတီႈ ပူၵ်းပၢႆႉၼႂ်းဝၢၼ်ႈလၢႆတီႈ ၼႂ်းၸႄႈဝဵင်းမိူင်းၵုတ်ႈ တိူင်းတႃႈလိူဝ်ႇ (မၼ်းတလေး)။ ဝၼ်းတီႈ 7 – 8 /5/2018 ၽူႈတႅၼ်းပႃႇတီႇႁူဝ်သိူဝ် မိူၼ်ၼင်ႇ ၼၢင်းၶမ်းဢေး၊ ၸၢႆးဢူင်းၵျေႃႇ၊ ႁူဝ်ပဝ်ႈပႃႇတီႇႁူဝ်သိူဝ်မိူင်းမိတ်ႈ၊ ဝဵင်းလိူဝ်ႇ လုၵ်ႈၸုမ်းပႃႇတီႇႁူဝ်သိူဝ်ဢိၵ်ႇ ၵူၼ်းဝၢၼ်ႈ ၵူၼ်းမိူင်းၼႂ်းပိုၼ်ႉတီႈ ၶဝ်ႈႁူမ်ႈၼပ်ႉႁူဝ်ပၢၵ်ႇသေ ၸတ်းပၢင်ပူၵ်းတင်ႈပၢႆႉၵႂႃႇ။ ဢၼ်လႆႈပူၵ်းပၢႆႉပႃႇတီႇႁူဝ်သိူဝ်ၸွမ်းသၢပ်ႇဝဵင်းမိူင်းၵုတ်ႈၼႆႉ မီး ဝၢၼ်ႈၵုင်းမၢၵ်ႇသႅင်၊ ဝၢၼ်ႈလူင်သၢင်၊ ဝၢၼ်ႈၼႃး၊ ဝၢၼ်ႈၵုင်းၸၢမ်၊ ဝၢၼ်ႈၵုင်းၵႅင်း၊ ဝၢၼ်ႈၼႃးယၢဝ်းၸိူဝ်းၼႆႉ ။ ၼႂ်းပၢင်ၼႆႉ မီးလွင်ႈတူင်ႉၼိုင်သိုပ်ႇမိုတ်ႈပၼ် တႅၼ်းၽွင်း၊ တၵ်ႉယမ်တုင်းၸိူဝ်ႉၸၢတ်ႈလႄႈ တုင်းပႃႇတီႇ ၊ ႁွင်ႉၵႂၢမ်းတုင်း၊ ၵႂၢမ်းပႃႇတီႇ ၸိူဝ်းၼႆႉ။ Dr. ၸၢႆးၼေႃႇၶိူဝ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းလိူဝ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ -“ယိူင်းဢၢၼ်ႁႂ်ႈမီးလွင်ႈ ၸမ်ၸႂ်တင်းၵူၼ်းမိူင်း တႃႇဢွၼ်ႁူဝ်ၵူၼ်းဝၢၼ်ႈ ၶတ်းသၢင်ႈႁၢင်ႈပွင် ႁႂ်ႈသုၼ်ႇလႆႈသုၼ်ႇပဵၼ်တႆး ပေႃးတေလႆႈ တဵမ်ထူၼ်ႈၵႂႃႇမိူဝ်းၼႃႈၸိူဝ်းၼႆႉ” ဝႃႈၼႆ။ ပႃႇတီႇႁူဝ်သိူဝ် SNLD ၼႆႉဢွင်ႇပေႉပၢင်လိူၵ်ႈတင်ႈမိူဝ်ႈဝၼ်းတီႈ 8/11/2015 ၼၼ်ႉလႆႈတီႈၼင်ႈ 40 တီႈ ၽူႈတႅၼ်းသၽႃးၸိူဝ်ႉၸၢတ်ႈ 3 ၵေႃႉ၊ ၽူႈတႅၼ်းသၽႃးၵူၼ်းမိူင်း 12 ၵေႃႉ။ ၽူႈတႅၼ်းသၽႃး ၸႄႈမိူင်း 25ၵေႃႉ၊မိူဝ်ႈပၢင်လိူၵ်ႈတင်ႈသွမ်ႈ 1/4/2017 ၼၼ်ႉၵေႃႈ ပႃႇတီႇႁူဝ်သိူဝ်ပေႉပၢင်လိူၵ်ႈတင်ႈ ၼႂ်းသၽႃး ၵူၼ်းမိူင်း 2 ၵေႃႉၸႄႈမိူင်း 4 ၵေႃႉဝႃႈၼႆ။

['ၵၢၼ်မိူင်း']

2018-05-10T08:02:23

https://shannews.org/archives/4853

ၵူၼ်းမိူင်းသီႇပေႃႉ ၵေႃႉၼိုင်ႈ ၺႃးယိုဝ်း

ၵူၼ်းဝၢၼ်ႈၵုင်းသႃႇ ၸႄႈဝဵင်းသီႇပေႃႉ ၺႃးယိုဝ်း ပဵၼ်ၸုမ်းလႂ်ယိုဝ်းသႂ်ႇ ဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ဝၼ်းတီႈ 09/05/2018 ယၢမ်းၵၢင်ၼႂ် 4 မူင်းပၢႆၼၼ်ႉ ၵူၼ်းဝၢၼ်ႈ ၵေႃႉၼိုင်ႈ ၸိုဝ်ႈႁွင်ႉ ၸၢႆးၵျေႃႇဢူး ဢႃယု 30 ပီ ၺႃးယိုဝ်းတီႈႁိူၼ်းမၼ်းၸၢႆး တီႈဝၢၼ်ႈၵုင်းသႃႇ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ မၼ်းၸၢႆးၺႃးယိုဝ်းသႂ်ႇတီႈၶႃ ၵူၺ်းၵႃႈ ပဵၼ်ၸုမ်းလႂ်ယိုဝ်းသႂ်ႇဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ၵူဝ်ႇမဵဝ်း ၸုမ်း (နယ်စည်းမခြားပရဟိတ အဖွဲ့) ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းၶၢဝ်းတၢင်းသွင် ဝၼ်းထပ်းၵၼ်မႃးၼႆႉ ၵူၼ်းမိူင်းထုၵ်ႇၺႃးယိုဝ်း။ ၵူၺ်းၵႃႈ ပဵၼ်ၸုမ်းလႂ်ယိုဝ်းဢၼ်ဝႃႈၼၼ်ႉ ဢမ်ႇလႆႈႁူႉ။ ယွၼ်ႉဝႃႈ ၵပ်းသိုပ်ႇယွၼ်းတၢင်းၸွႆႈထႅမ်မႃးၼႆသေလႄႈ ႁဝ်းၶႃႈ လႆႈၵႂႃႇၸွႆႈဢဝ်ၵူၼ်းမၢတ်ႇၸဵပ်းၼၼ်ႉ မႃးတီႈႁူင်းယႃသီႇ ပေႃႉ ။ မိူဝ်ႈဝၼ်းတီႈ 8 ၼၼ်ႉၵေႃႈ ၵူၼ်းႁေႃႈၵႃးၵေႃႉၼိုင်ႈ ၺႃးယိုဝ်းလူႉတၢႆထင်တီႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈၸႄႈဝဵင်းသီႇပေႃႉ လႆႈၵႂႃႇၵူတ်ႇထတ်းတူၺ်းဢွင်ႈတီႈဢၼ်ပဵၼ်ၼၼ်ႉသေ မၢႆတွင်း ဝႆႉလွင်ႈပဵၼ်ၸိူဝ်းၼၼ်ႉ။ တေႃႈလဵဝ် တူဝ်ၸၢႆးၵျေႃႇဢူး လႆႈယူတ်းယႃတူဝ်ဝႆႉတီႈႁူင်းယႃၵူၼ်းမိူင်း ၸႄႈဝဵင်းသီႇပေႃႉဝႆႉယူႇ။ ၼႂ်းၸႄႈဝဵင်းသီႇပေႃႉၼႆႉ သိုၵ်းဢၼ်တူင်ႉၼိုင်ၵႂႃႇမႃး မီးသိုၵ်းလူင်ပွင်ၸိုင်ႈမၢၼ်ႈ၊ ၸုမ်းပျီႇတူႉၸိတ်ႉ တပ်ႉပလိၵ်ႈ၊ သိုၵ်း TNLA ၊ သိုၵ်း SSPP/SSA လႄႈ သိုၵ်း RCSS/SSA ၸိူဝ်းၼႆႉ ဝႃႈၼႆ။ မိူဝ်ႈလိူၼ်ၵျႅၼ်ႊၼိဝ်ႊရီႊၼၼ်ႉၵေႃႈ ၼႂ်းၸႄႈဝဵင်းသီႇပေႃႉၵူၺ်းၼင်ႇၵဝ်ႇ ၵႃးတၢင်ႇဝူဝ်းလမ်းၼိုင်ႈ ၺႃးယိုဝ်း ႁဵတ်းႁႂ်ႈၵူၼ်းမိူင်းတူၵ်းၸႂ်ဢမ်ႇပေႃးႁတ်းၵႂႃႇမႃးထၢင်ႇႁၢင်ႈလွတ်ႈလႅဝ်း မိူၼ်ၵူႈပွၵ်ႈယဝ်ႉ ဝႃႈၼႆ။

['ၵူႈလွင်ႈလွင်ႈ']

2018-05-10T07:57:14

https://shannews.org/archives/4849

ၽူႈပွင်ၵၢၼ် ပႃႇတီႇႁူဝ်သိူဝ် သီႇပေႃႉ ႁူပ်ႉထူပ်းၵူၼ်းမိူင်းထႅင်ႈ

ၽူႈတႅၼ်းသၽႃးၸႄႈမိူင်းတင်း ၽူႈပွင်ၵၢၼ် ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လူင်းပိုၼ်ႉတီႈတွင်ႈထၢမ် လွင်ႈယၢပ်ႇၽိုတ်ႇၵူၼ်းမိူင်း ၼႂ်းၸႄႈဝဵင်းသီႇပေႃႉ ဝႃႈၼႆ။ ဝၼ်းတီႈ 09/05/2018 ယၢမ်းၵၢင်ၼႂ် 9 မူင်း ထိုင် 4 မူင်း ဝၢႆးဝၼ်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းသီႇပေႃႉ ၼၢင်းသၢၼ်းသၢၼ်းဢေး တင်း ၽူႈပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လူင်း ပိုၼ်ႉတီႈႁူပ်ႉထူပ်း တွင်ႈထၢမ် လွင်ႈယၢပ်ႇၽိုတ်ႇၵူၼ်းမိူင်း ၼႂ်းဢိူင်ႇၼမ်ႉယၢင်းတင်း ဢိူင်ႇၼႃးမၢၵ်ႇၶေႃ ၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းၼၼ်ႉ ၵူၼ်းမိူင်းတုၵ်းယွၼ်းတၢင်ႇလၢတ်ႈလွင်ႈယၢပ်ႇၽိုတ်ႇ ၶိုၼ်ႈမႃးလၢႆလၢႆလွင်ႈ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းၼႂ်းဢိူင်ႇၼမ်ႉ ယၢင်းတင်း ဢိူင်ႇၼႃးမၢၵ်ႇၶေႃ သွင်ဢိူင်ႇၼႆႉ တၢင်ႇလၢတ်ႈတုၵ်းယွၼ်းထိုင်မႃး လွင်ႈယၢပ်ႇၽိုတ်ႇ မိူၼ်ၼင်ႇ သဵၼ်ႈ တႃႈသၢႆတၢင်း၊ ၶူဝ်၊ ၼမ်ႉလႄႈ လွင်ႈၵဵပ်းသိုၵ်း ၸိူဝ်းၼႆႉ။ လွင်ႈၵဵပ်းသိုၵ်းၼႆႉ ႁဝ်းၵေႃႈ ဢမ်ႇႁူႉဝႃႈ ပိူၼ်ႈမီး ပေႃႇလသီႇၸိူင်ႉႁိုဝ်။ မိူၼ်ဝႃႈ ႁိူၼ်းၼိုင်ႈလင် မီးၽူႈၸၢႆးသွင်ၵေႃႉ ၵေႃႉၼိုင်ႈတိုၼ်းတေလႆႈႁၢပ်ႇထၢမ်းၵၢၼ်ၶႃႈယဝ်ႉ။ မၢင်ၵေႃႉ ပႃးၸႂ်ပွင်ႇၸႂ်သေ ၵႂႃႇႁဵတ်းႁင်းၵူၺ်းၵေႃႈမီး။ ဢၼ်ပိူၼ်ႈမႃးၵဵပ်းသေ ဢမ်ႇၶႂ်ႈၵႂႃႇႁဵတ်းၵေႃႈမီး” ဝႃႈၼႆ။ ၵဵဝ်ႇၵပ်းလွင်ႈသဵၼ်ႈတႃႈသၢႆတၢင်း လွင်ႈၼမ်ႉ လွင်ႈၶူဝ်ၼၼ်ႉတႄႉ ယူတီႈၽူႈတႅၼ်းသၽႃး ၽူႈပွင်ၵၢၼ် ပႃႇတီႇ ႁူဝ်သိူဝ် လႄႈ ၽူႈမီးပုၼ်ႈၽွၼ်း ၼႂ်းၸႄႈဝဵင်းသီႇပေႃႉ တေဢွၼ်ၵၼ် ၶပ်းၶိုင်ႁဵတ်းသၢင်ႈၵႂႃႇ ၼင်ႇဢၼ်ပွင် ပဵၼ်လႆႈ ယိုၼ်းထိုင်လႆႈ ၸိူဝ်းၼၼ်ႉ ဝႃႈၼႆ။ ၸၢႆးလၢဝ်သႅင် သိုပ်ႇလၢတ်ႈဝႃႈ ၶႃႈႁဝ်းလႆႈသပ်းလႅင်းၼႄ လွင်ႈပၵ်းပိူင်မၢႆမီႈ ၵၢၼ်ႁေႃႈလူတ်ႉၵႃး/ လူတ်ႉၶိူင်ႈ ယွၼ်ႉ ၼႂ်းၸႄႈဝဵင်းသီႇပေႃႉႁဝ်းၶႃႈၼႆႉ ၵႆႉလႆႈပဵၼ်ၽေးဢုၿၢတ်ႈယူႇတႃႇသေႇ။ လိူဝ်ၼၼ်ႉ လၢတ်ႈၼႄ လွၵ်းလၢႆးႁႄႉၵၢင် ၽေးၾႆး ယွၼ်ႉဝႃႈ ၶၢဝ်းမႆႈၼႆႉ ၵႆႉလႆႈႁၼ်ၾႆးမႆႈႁိူၼ်း ၾႆးမႆႈဝတ်ႉ ၸိူဝ်းၼႆႉ ၼင်ႇႁိုဝ် တေဢမ်ႇၸင်ႈပဵၼ် ၽေးၾႆးမႆႈၼၼ်ႉ လႆႈပၼ်တၢင်းႁူႉလွင်ႈႁႄႉၽေးၾႆးၵႂႃႇ” ဝႃႈၼႆ။ ဝၼ်းတီႈ 10/05/2018 ၼႆႉၵေႃႈ ၸုမ်းပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉ သိုပ်ႇၵႂႃႇႁူပ်ႉၵူၼ်းမိူင်း တၢင်းပွတ်း ဢိူင်ႇ သွင်ၵႄးလႄႈ ဢိူင်ႇၵုင်းသႃႇ ၸိူဝ်းၼႆႉထႅင်ႈ ဝႃႈၼႆ။

['ၵူႈလွင်ႈလွင်ႈ']

2018-05-10T07:53:28

https://shannews.org/archives/4846

50 မူႇဝၢၼ်ႈ ၼႂ်းၸိုင်ႈတႆးပွတ်းၸၢၼ်း ၶၢတ်ႇၼမ်ႉၵိၼ်ၼမ်ႉၸႂ်ႉ

ၼႂ်းၸိုင်ႈတႆးပွတ်းၸၢၼ်း ဝၢၼ်ႈၵူၼ်း 50 ပၢႆ ၶၢတ်ႇၼမ်ႉၵိၼ် လူဝ်ႇတၢင်းၸွႆႈထႅမ် တင်းၼမ် ဝႃႈၼႆ။ ဝၢၼ်ႈၵူၼ်း ဢၼ်ၶၢတ်ႇၼမ်ႉၵိၼ်ၽွင်းၶၢဝ်းမႆႈ မႃးၵူႈပီၼႆႉ မိူၼ်ၼင်ႇ ၸႄႈဝဵင်းၵၢတ်ႇလေႃႉ၊ ၸႄႈဝဵင်းပၢင်လွင်း၊ ၸႄႈဝဵင်း ပၢင်းတရႃႉလႄႈ ၸႄႈဝဵင်းယွင်ႁူၺ်ႈ ၸဵမ်ၸိူဝ်းၼႆႉ ဝႃႈၼႆ။ ၵူဝ်ႇဢွင်ႇသၢၼ်း ၽူႈဢွၼ်ႁူဝ် ၸုမ်းၵူၼ်းၼုမ်ႇလႄႈ ၵေႃလိၵ်ႈလၢႆးလႄႈၾိင်ႈငႄႈ တွင်ႇလိူဝ်း လၢတ်ႈတီႈသိုဝ်ႇၶၢဝ်ႇ ဢေႊရႃႇဝတီႇဝႃႈ “ တေႃႈလဵဝ် ၵူၼ်းဝၢၼ်ႈလူဝ်ႇၼမ်ႉၼႃႇၶႃႈယဝ်ႉ။ ဢၼ်ပဵၼ်လိူဝ်ႁႅင်းတႄႉ ၸႄႈဝဵင်းပၢင်းတရႃႉ ၵူႈဝၼ်းၼႆ့ ႁဝ်းၶႃႈ လႆႈတေႃႇသူင်ႇၼမ်ႉပၼ်။ ၵဵဝ်ႇၵပ်းလွင်ႈၼႆႉ လႆႈတၢင်ႇယွၼ်းတၢင်းၸွႆႈထႅမ်တၢင်းၼိူဝ်ဝႆႉယူႇ။ ၸွမ်းၼင်ႇဢၼ်ႁဝ်းၶႃႈ ပွင်ပဵၼ်လႆႈၼႆႉ ႁဝ်းၶႃႈၵေႃႈ ၸွႆႈတေႃႉသူင်ႇပၼ်ၼမ်ႉၵူႈဝၼ်းယူႇ” ဝႃႈၼႆ။ တေႃႈလဵဝ် တေလႆႈဝႃႈ ပေႃးထိုင်မႃး ၶၢဝ်းမႆႈၸိုင် ၼမ်ႉၵိၼ်ၼႆႉ ၶႂ်ႈဝႃႈၶၢတ်ႇၵူႈပီယဝ်ႉ။ ၾူၼ်ၵေႃႈ တူၵ်းဢေႇ။ မိူဝ်ႈၶၢဝ်းမႆႈပီပူၼ်ႉ ၼႂ်းမိူင်းႁူမ်ႈတုမ်ပတ်းပိုၼ်ႉ ဝၢၼ်ႈၵူၼ်းဢၼ်ၶၢတ်ႇၼမ်ႉၵိၼ်/ၼမ်ႉၸႂ်ႉ တင်းမူတ်း မီး 2 ႁဵင် ဝၢၼ်ႈပၢႆ လႆႈႁပ်ႉႁူႉတီႈႁွင်ႈၵၢၼ်ၾၢႆႇၾိင်ႈၾႃႉ ဝဵင်းလိူဝ်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ပေႃးထိုင်မႃးၶၢဝ်းမႆႈၸိုင် ၼမ်ႉတႃႇတေၵိၼ်ၼၼ်ႉ ၶၢတ်ႇမႃးၵူႈပီ ယူႇတီႈၵူၼ်းပိုၼ်ႉတီႈ ဝၢၼ်ႈ ၵူၼ်းဢၼ်ၶၢတ်ႇၼမ်ႉၵိၼ်ၼၼ်ႉ ဢွၼ်ၵၼ်တႅမ်ႈတၢင်ႇလိၵ်ႈၸူးထိုင် ႁွင်ႈၵၢၼ်ၾၢႆႇတူင်ႇဝူင်းၵူၼ်းတင်း ၾၢႆႇ ၸွႆႈထႅမ်လႄႈ တမ်းဝၢင်းတီႈယူႇ ၵႂႃႇၶၢဝ်းတၢင်းပီပၢႆယဝ်ႉ တေႃႇထိုင်ယၢမ်းလဵဝ် တိုၵ်ႉလူဝ်ႇတၢင်းၸွႆႈထႅမ် လွင်ႈ ၼမ်ႉၵိၼ် တင်းၼမ်ယူႇ ဝႃႈၼႆ။

['သိင်ႇဝႅတ်ႉလွမ်ႉ']

2018-05-10T06:52:46

https://shannews.org/archives/4844

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 10/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.65 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 210.93 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 10/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 09/05/2018 ငိုၼ်းထႆး 1 ဝၢတ်ႇ = 41.95 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 210.34 ပျႃး။

['ၵၢၼ်မၢၵ်ႈမီး']

2018-05-09T08:39:40

https://shannews.org/archives/4840

လူမ်းလူင်ၽတ်ႉပဝ်ႇၼႂ်းၸႄႊဝဵင်းမိူင်းၼၢႆး ဝတ်ႉဝႃးႁူင်းႁဵၼ်းႁိူၼ်း လူႉၵွႆၼမ်

လူမ်းလူင်ၽတ်ႉပဝ်ႇၼႂ်းၸႄႊဝဵင်းမိူင်းၼၢႆး ဝတ်ႉဝႃးႁူင်းႁဵၼ်းႁိူၼ်း လူႉၵွႆၼမ်

['Uncategorized']

2018-05-09T08:36:05

https://shannews.org/archives/4837

ၸုမ်းၵူၼ်းၼုမ်ႇ TYO လႃႈသဵဝ်ႈ ႁူမ်ႈလၢႆၸုမ်း ၵႂႃႇၸွႆႈထႅမ်ၵူၼ်းပၢႆႈၽေးတီႉၼမ်ႉတူႈ

ၸုမ်းၵူၼ်းၼုမ်ႇတႆး ဝဵင်းလႃႈသဵဝ်ႈ ႁူမ်ႈတင်းလၢႆၸုမ်းၼႂ်းပိုၼ်ႉတီႈ ဢွၼ်ၵၼ်ၵႂႃႇၸွႆႈထႅမ် ၶဝ်ႈၼမ်ႉတၢင်းၵိၼ် ၵူၼ်းထူပ်းၽေး ၼႂ်းဝဵင်းၼမ်ႉတူႈ။ ဝၼ်းတီႈ 8/5/2018 ၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ၊ ၸုမ်း NRC ၊ မဵတ်ႉတႃႇ ၽွင်ႊၻေႊသျိၼ်ႊ ၸိူဝ်းၼႆႉႁူမ်ႈၵၼ် ဢဵၼ်ႁႅင်း 20 ပၢႆ ဢွၼ်ၵၼ်ၵႂႃႇၸွႆႈထႅမ်ၶဝ်ႈၼမ်ႉတၢင်းၵိၼ်ၵူၼ်းပၢႆႈၽေး ဢၼ်မႃးမီးဝႆႉယူႇတီႈဝတ်ႉမိူင်းၼၼ်ႈ၊ ပၢင်ႇၶမ်းလႄႈ မိူင်းယဵၼ် ဢၼ်မီးၼႂ်းၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး။ ၸၢႆးႁၢၼ် ႁူဝ်ၼႃႈၸုမ်းၵူၼ်းၼုမ်ႇတႆး TYO လႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ႁဝ်းၶႃႈလႆႈ ၵႂႃႇၸွႆႈပၼ်ၼႆႉ တေမီးမိူၼ်ၼင်ႇ ၼမ်ႉမၼ်း ၊ ၵိူဝ်၊ ၽွင်ဝၢၼ်၊ ၽၵ်းယိူဝ်ႈၼၢင်းၶဵဝ် ဢိၵ်ႇၶွင်ၸႂ်ႉၼၢင်းယိင်းၸိူဝ်း ၼႆႉ ၊ ပေႃးမီးပၢင်တိုၵ်းမိူဝ်ႈလႂ်ၵေႃႈ ၵူၼ်းမိူင်းလႆႈၶၢမ်ႇၸၢၵ်ႇမၼ်းယူႇတႃႇသေႇ ၶဝ်ႈၼမ်ႉသမ်ႉယွၼ်းၵိၼ်ၵူၼ်းမိူင်း ၸိူဝ်းၶဝ်ထုၵ်ႇလီ ႁူႉၵုင်ႇၵူၼ်းမိူင်းသေ ၶတ်းသၢင်ႈႁၢင်ႈပွင် ပူၵ်းပွင်ပိုၼ်ႉတီႈ ၶိုၼ်ႈယႂ်ႇၶႃႈဢေႃႈ ဢမ်ႇၸႂ်ႈႁဵတ်း ႁႂ်ႈၵူၼ်းမိူင်းယၢပ်ႇၸႂ် ၸိူင်ႉၼႆယူႇတိၵ်းတိၵ်း ” ဝႃႈၼႆ ဝၢႆးသိုၵ်း TNLA ႁႅၼ်း သိုၵ်းၶိုၼ်ႈတိုၵ်း တပ်ႉၸူဝ်ႈၶၢဝ်းၶွင် SSPP ယဝ်ႉ ၶၢဝ်းတၢင်း 3-4 ဝၼ်းၼႆႉ သွင်ၾၢႆႇပဵၼ် ပၢင်တိုၵ်းၵၼ်လၢႆၵမ်း ၵူၼ်းဝၢၼ်ႈသႃႇဢွၼ်ႇ၊ ဝၢၼ်ႈသႃႇလူင်၊ ဝၢၼ်ႈၵုင်းမူင်ႈ၊ ဝၢၼ်ႈဢၢႆႇ – ၵူၼ်းမိူင်း 700 ပၢႆ လႆႈပၢႆႈၽၢတ်ႇယၢၼ်ႁိူၼ်းယေးတီႈယူႇ မႃးသွၼ်ႈတူဝ်ယူႇဝႆႉတီႈ ၵျွင်းမိူင်းယဵၼ်၊ ပၢင်ႇၶမ်း၊ မိူင်းၼၼ်ႈ ၸိူဝ်းၼႆႉ ။ ယွၼ်ႉပၢင်တိုၵ်းသေ မၢၵ်ႇလူင်တူၵ်းသႂ်ႇႁိူၼ်းၵူၼ်းဝၢၼ်ႈသႃႇဢွၼ်ႇ ႁိူၼ်းလုင်းၸၢႆးလူႉၵွႆၼမ်၊ တူဝ်လုင်းၸၢႆးၵေႃႈတိူဝ်ႉၸၢၵ်ႇမၢၵ်ႇ လႆႈသူင်ႇယႃတူဝ် ဝဵင်းလႃႈသဵဝ်ႈ။ လိူဝ်ၼၼ်ႉ ၵူၼ်းဝၢၼ်ႈ ၽူႈယိင်းၵေႃႉၼိုင်ႈၵေႃႈ တိူဝ်ႉမၢတ်ႇလႄႈလႆႈသူင်ႇယူတ်းယႃတီႈ ႁူင်းယႃၼမ်ႉတူႈဝႆႉ ဝႃႈၼႆ။ သိုၵ်း TNLA တင်း SSPP ၼႆႉပဵၼ်ဢူၺ်းလီၵၼ်မႃးၸဵမ်လ်ႂသေဢမ်ႇၵႃး ၶဝ်ႈပႃးပဵၼ်လုၵ်ႈၸုမ်း FPNCC ဢၼ် UWSA ဢွၼ်ႁူဝ်ဝႆႉၼၼ်ႉ တင်းသွင်ၸုမ်း။

['သုၼ်ႇလႆႈၵူၼ်း']

2018-05-09T07:48:53

https://shannews.org/archives/4833

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 09/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.95 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 210.34 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 09/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 08/05/2018 ငိုၼ်းထႆး 1 ဝၢတ်ႇ = 42.11 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 210.47 ပျႃး။

['ၵၢၼ်မၢၵ်ႈမီး']

2018-05-09T07:42:52

https://shannews.org/archives/4827

လုၵ်ႈဢွၼ်ႇ 3 ၵေႃႉ ၵဵပ်းလဵၼ်ႈမၢၵ်ႇၵွင်ႈလူင် ၺႃးမၢၵ်ႇတႅၵ်ႇၽူင်ႉသႂ်ႇ လႆႈလူႉတၢႆ 1 မၢတ်ႇ 2

လုၵ်ႈဢွၼ်ႇဝၢၼ်ႈၼႃးသၢႆး ၸႄႈဝဵင်းၼမ်ႉတူႈ ၵဵပ်းလဵၼ်ႈမၢၵ်ႇၵွင်ႈလူင် ဢၼ်တူၵ်းဝႆႉၼႂ်းဝၢင်းႁိူၼ်းၼၼ်ႉ ၺႃးမၢၵ်ႇတႅၵ်ႇၽူင်ႉသႂ်ႇ လႆႈလူႉတၢႆ 1 ၵေႃႉ မၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 07/05/2018 ယၢမ်းဝၢႆးဝၼ်း 4 မူင်းပၢႆၼၼ်ႉ လုၵ်ႈဢွၼ်ႇ 3 ၵေႃႉ ယူႇဝၢၼ်ႈၼႃးသၢႆး ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ လုၵ်ႈဢွၼ်ႇၼႆႉ ဢွၼ်ၵၼ်ၵႂႃႇဢွႆႇၶဝ်ႈမူၼႆသေ ၵဵပ်းလႆႈမၢၵ်ႇၵွင်ႈလူင် ဢၼ်တူၵ်းဝႆႉၼႂ်းဝၢင်းႁိူၼ်းၼၼ်ႉ ဢဝ်မႃးၵဵပ်းလဵၼ်းၵၼ် ၺႃးမၢၵ်ႇၼၼ်ႉ တႅၵ်ႇၽူင်ႉသႂ်ႇၶဝ် တင်း 3 ၵေႃႉ ဝႃႈၼႆ။ ၵူၼ်းပိုၼ်ႉတီႈ ဝၢၼ်ႈၼႃးသၢႆး ဢၼ်ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ မၢၵ်ႇၼႆႉ မၼ်းမီးဝႆႉၼႂ်းၵူမ်ႇ၊ မူၵ်း ၵူမ်ႇဝႆႉ လုၵ်ႈဢွၼ်ႇဢမ်ႇႁူႉဝႃႈ မၼ်းပဵၼ်သင် သမ်ႉၵဵပ်းဢဝ်မႃးလဵၼ်ႈ ႁဵတ်းၼၼ်သေ မၢၵ်ႇၼၼ်ႉ တႅၵ်ႇၽူင်ႉ သဵၼ်သႂ်ႇၶဝ် တင်း 3 ၵေႃႉ။ လုၵ်ႈဢွၼ်ႇသၢမ်ၵေႃႉၼၼ်ႉတႄႉ ၵေႃႉၼိုင်ႈလႆႈမၢတ်ႇၸဵပ်းႁၢဝ်ႈႁႅင်းသေ လႆႈလူႉတၢႆ ၸွမ်းတၢင်း။ ထႅင်ႈသွင်ၵေႃႉတႄႉ တၼ်းႁွတ်ႈထိုင်ႁူင်းယႃ လႃႈသဵဝ်ႈယူႇ” ဝႃႈၼႆ။ သိုပ်ႇလၢတ်ႈဝႃႈ တၢင်းပွတ်းတွၼ်ႈႁဝ်းၶႃႈယူႇၼႆႉ ၵႆႉပဵၼ်ပၢင်တိုၵ်းၵၼ် မၢၵ်ႇဢၼ်တႅၵ်ႇၽူင်ႉသႂ်ႇလုၵ်ႈဢွၼ်ႇ ၼၼ်ႉ ပဵၼ်မၢၵ်ႇၸုမ်းလႂ် မႃးတူၵ်းဝႆႉဢၼ်ဝႃႈၼၼ်ႉ ႁဝ်းၶႃႈဢမ်ႇလႆႈႁူႉ။ ထႅင်ႈလွင်ႈၼိုင်ႈၵေႃႈ ၵၢၼ်ႁူမ်ႇလူမ်ႈ ၵူၼ်းဝၢၼ်ႈ ၵူၼ်းၶူင်ႇႁဝ်းၶႃႈၵေႃႈဢမ်ႇမီး။ လိူဝ်သေဝႃႈ ပၼ်ၾၢင်ႉထိုင်ၵၼ် ႁႂ်ႈမေႃၵႂႃႇမေႃပႆ ၵၼ်ၵူၺ်းယဝ်ႉ ဝႃႈၼႆ။ လုၵ်ႈဢွၼ်ႇ 3 ၵေႃႉၼၼ်ႉ ပဵၼ် ဢွၼ်ႇၸၢႆး 2 ၵေႃႉလႄႈ ဢွၼ်ႇယိင်း 1 ၵေႃႉ ဝႃႈၼႆ။ တေႃႈလဵဝ် လုၵ်ႈဢွၼ်ႇ 2 ၵေႃႉၼၼ်ႉ လႆႈယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်းၸႄႈဝဵင်းလႃႈသဵဝ်ႈ။ ထႅင်ႈၵေႃႉၼိုင်ႈ ဢၼ်လူႉတၢႆၼၼ်ႉတႄႉ ယူႇတီႈပေႃႈမႄႈပီႈၼွင်ႉမၼ်းၸၢႆး လႆႈလုမ်းလႃးပူၼ်ႉၶၢပ်ႈတူဝ်ၵႂႃႇယဝ်ႉ ဝႃႈၼႆ။ တီႈႁိမ်းဝၢၼ်ႈၼႃးသၢႆးၼႆႉ မိူဝ်ႈလိူၼ်ဢေႊပရိူဝ်ႊပူၼ်ႉမႃးၼႆႉ တပ်ႉသိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်း ၵၼ်ႁၢဝ်ႈႁႅင်း ၵူၼ်းၼပ်ႉပၢၵ်ႇ လႆႈဢွၼ်ၵၼ်ပၢႆႈႁွတ်ႈၽႅဝ် တၢင်းပွတ်းမိူင်းမူႉ တင်း မၢၼ်ႈၸၢမ် ၸႄႈဝဵင်းၼမ်ႉတူႈ ဝႃႈၼႆ။

['သုၼ်ႇလႆႈၵူၼ်း']

2018-05-09T07:26:56

https://shannews.org/archives/4819

ပၢင်ဢုပ်ႇၶႆႈ/တၢၼ်ႈၶႆႈ ပိုၼ်ႉႁူႉပၢႆးႁၼ် တီႈမိူင်းၽျၢၵ်ႈ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ

ၸုမ်းသၢႆငဝ်းလႅင်းပုတ်ႉထ ၸႄႈဝဵင်းမိူင်းၽျၢၵ်ႈ ဢွၼ်ႁူဝ်သေ ၸတ်းႁဵတ်းပၢင်တၢၼ်ႈၶႆႈ လွင်ႈပိုၼ်ႉႁူႉပၢႆးႁၼ် မီး ၵူၼ်းမိူင်းၶဝ်ႈႁူမ်ႈထွမ်ႇငိၼ်း 200 ပၢႆ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 07/05/2018 ယၢမ်းဝၢႆးဝၼ်း 1 မူင်း ၸုမ်းသၢႆငဝ်းလႅင်းပုတ်ႉထ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင် တၢၼ်ႈၶႆႈ ပၼ်ပိုၼ်ႉႁူႉပၢႆးႁၼ် ၵဵဝ်ႇၵပ်းၵၢၼ်ထမ်မ၊ ပိုၼ်း၊ ၾိင်ႈငႄႈႁိတ်ႈႁွႆး၊ လိၵ်ႈလၢႆးပၢႆပေႇ၊ ၽေးယႃႈမဝ်းၵမ် ဢိၵ်ႇထႅင်ႈလၢႆလၢႆလွင်ႈ။ ပၢင်တၢၼ်ႈၶႆႈၼႆႉ ၸတ်းႁဵတ်းတီႈ ဝတ်ႉဝိႁၢရ်ဝၢၼ်ႈပုင်ႇ ၸႄႈဝဵင်းမိူင်းၽျၢၵ်ႈ ၸႄႈတွၼ်ႈ တႃႈၶီႈလဵၵ်း ၸိုင်ႈတႆးပွတ်းဢွၵ်ႇ ဝႃႈၼႆ။ ၸဝ်ႈၸၢင်းပၺ်ၺႃလေႃးၵ(ႁွင်ႉ) ၸဝ်ႈၸၢင်းယီႈ ၵမ်မၵၢၼ် ၸုမ်းသၢႆငဝ်းလႅင်းပုတ်ႉထ လၢတ်ႈတီႈၽူႈတွႆႇႁွၵ်ႈဝႃႈ “ ယိူင်းဢၢၼ်းၸုမ်းသၢႆငဝ်းလႅင်းပုတ်ႉထ ၵေႃႇတင်ႈမႃး ပိူဝ်ႈတႃႇ ပိုၼ်ၽႄႈပၼ်ပိုၼ်ႉႁူႉ ပၢႆးႁၼ် လွင်ႈထမ်မ လွင်ႈ လေႃးၵ တႃႇၵူၼ်းၶိူဝ်းမိူင်းတႆး တႃႇပႂ်ႉပႃးၾိင်ႈငႄႈၾိင်ႈထုင်း လိၵ်ႈလၢႆးပၢႆပေႇတႆး တႃႇၵမ်ႉထႅမ်ၸွႆႈထႅမ်ပၼ် ၵပ်းၵၢႆႇ လူၺ်ႈပၢႆးပၺ်ၺႃ ႁႂ်ႈၵူၼ်းမိူင်း ပိူင်လူင်မၼ်တႄႉ တႃႇၼေႃႇတႅၼ်းၶိူဝ်း။ လိူဝ်ၼၼ်ႉ တႃႇၸွႆႈထႅမ်ၵူၼ်းတုၵ်ႉၶ ယၢၵ်ႈ ၽၢၼ် ဢၼ်ၵပ်းၵၢႆႇလူၺ်ႈ ၵၢၼ်ပၢႆးပၺ်ၺႃ ပၢႆးယူႇလီ လွင်ႈႁႃၵိၼ်လဵင်ႉတွင်ႉ ၸိူဝ်းၼႆႉ။ ၵမ်းၼႆႉ ၽူႈယႂ်ႇၵူၼ်းလူင် လႄႈ ၽူႈၶဝ်ႈၸုမ်းတင်းမူတ်း ၸင်ႇလႆႈၸႂ်ၵၼ်ဝႃႈ ၼႂ်းဢိူင်ႇဝဵင်းမိူင်းၽျၢၵ်ႈၼႆႉ တေၶိုင်ႁဵတ်းပၢင်တၢၼ်ႈၶႆႈႁႂ်ႈ ၸေးၸွတ်ႇၵူႈဝၢၼ်ႈၼႆသေ ၸင်ႇပွင်ၵၢၼ်ၶိုင်ပဵၼ်မႃး ပၢင်တၢၼ်ႈၶႆႈပွၵ်ႈၵမ်းႁႅၵ်ႈ တီႈဝၢၼ်ႈပုင်ႇၼႆႉ” ဝႃႈၼႆ။ ၼႂ်းပၢင်တၢၼ်ႈၶႆႈၼႆႉ မီးၸဝ်ႈတူၼ်ၶူး ႁႃႈတူၼ် ပၼ်ႇပုတ်ႈၵၼ်သေ တၢၼ်ႈၶႆႈၵႂႃႇ မိူၼ်ၼင်ႇ ၸဝ်ႈၶူးၸၢႆးၼွင်ႉ လူဢၢၼ်ႇၼႄပိုၼ်းၵႅပ်ႈ လွင်ႈပဵၼ်မႃး ပၢင်တၢၼ်ႈၶႆႈပွၵ်ႈၵမ်းၼႆႉ ။ ႁူဝ်ပဝ်ႈလူင် ၸုမ်းသၢႆငဝ်းလႅင်းပုတ်ႉထ ၸဝ်ႈ သြႃႇၸၢႆးၵၢႆ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်တၢၼ်ႈၶႆႈ ။ ၸဝ်ႈၶူးသၢမ်သႅင် ၵျွင်းဝတ်ႉၼမ်ႉလမ်ႉ မိူင်းၽျၢၵ်ႈ တၢၼ်ႈၶႆႈ လွင်ႈၵုင်ႇမုၼ်ပေႃႈမႄႈ လႄႈ လွင်ႈၽေးၶဵၼ်ႁၢႆႉလူင်ယႃႈမဝ်းၵမ် ။ ၸဝ်ႈၶူးတၢၼ်း ၵျွင်းဝတ်ႉ ၼၵႃး ၶမ်း ဝၢၼ်ႈႁူၺ်ႈ မိူင်းၽျၢၵ်ႈ တၢၼ်ႈၶႆႈလွင်ႈ ႁူဝ်ၸႂ်သထေးၵူၼ်းမီး တင်း လွင်ႈယူႇသၢင်ႈၵိၼ်သဝ်း ၼႂ်းၸၢတ်ႈပၢၼ် ၽွင်းပၢၼ် မိူဝ်ႈ လဵဝ် ဝႃႈၼႆ။ သိုပ်ႇသေၼၼ်ႉ ၸဝ်ႈၶူးၸၼ်သႅင် ဝတ်ႉၵျွင်းဢႃးရၢမ်း မိူင်းၽျၢၵ်ႈ တၢၼ်ႈၶႆႈလူၺ်ႈလွင်ႈ ႁႂ်ႈမေႃႁၵ်ႉပႂ်ႉပႃး ၸိူဝ်ႉၶိူဝ်း ၽႃႇသႃႇ သႃသၼႃ ၾိင်ႈငႄႈႁိတ်ႈႁွႆး။ ၸဝ်ႈၸၢင်းမုင်ႉ ၵႅမ်ၽူႈ ၼင်ႈၵျွင်း ဝၢၼ်ႈပုင်ႇမိူင်းၽျၢၵ်ႈ မွၵ်ႈလၢတ်ႈၶေႃႈၵႂၢမ်း လွင်ႈၶွပ်ႈၸႂ် လႄႈ ပၼ်ႁႅင်းၸႂ် ၸုမ်းပွင်ၵၢၼ်လႄႈ ၽူႈၶိုၼ်ႈႁွတ်ႈထွမ်ႇငိၼ်း။ ႁူဝ်ပဝ်ႈလူင် မွၵ်ႇလၢတ်ႈၶေႃႈၵႂၢမ်း ဢိုတ်းယင်ႉပၢင်တၢၼ်ႈၶႆႈ။ ၸဝ်ႈၶူးၼွႆႉ ဝၢၼ်ႈလႄး မိူင်းယွင်း ႁေႃးတြႃး ဝႃႈၼႆ။

['ပၢႆးပိင်ႇၺႃႇ']

2018-05-09T07:14:50

https://shannews.org/archives/4814

ၵႃးတၢင်ႇဝူဝ်း လမ်းၼိုင်ႈ ၺႃးယိုဝ်း တီႈသီႇပေႃႉ

ၵႃးတၢင်ႇဝူဝ်းဢၼ်လုၵ်ႉတၢင်း ၵျွၵ်ႉမႄးသေ ၶိုၼ်ႈမႃးတၢင်းသီႇပေႃႉၼၼ်ႉ ၺႃးၸုမ်းဢမ်ႇႁူႉၾၢႆႇ ယိုဝ်းသႂ်ႇ တိူဝ်ႉ ၺႃးၵူၼ်းမၢတ်ႇၸဵပ်းႁၢဝ်ႈႁႅင်း 2 ၵေႃႉလႄႈ လူႉတၢႆထင်တီႈ 1 ၵေႃႉ ဝႃႈၼႆ။ ဝၼ်းတီႈ 08/05/2018 ယၢမ်းၵၢင်ဝၼ်း မွၵ်ႈ 12:40 မူင်းပၢႆၼၼ်ႉ ၵႃးတၢင်ႇဝူဝ်း ဢၼ်လုၵ်ႉတၢင်းၵျွၵ်ႉမႄးသေ ၶိုၼ်ႈမႃးတၢင်းသီႇပေႃႉၼၼ်ႉ ၺႃးၸုမ်းဢမ်ႇႁူႉၾၢႆႇယိုဝ်းသႂ်ႇ တီႈတၢင်းလူင်းလွႆမွင်ႇပူင်း ႁိမ်းဝၢၼ်ႈၸၼ်ႇၶိၼ်း ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ၼႂ်းၵႃးၼၼ်ႉ ၵူၼ်းႁေႃႈၵႃး လႆႈတိူဝ်ႉၺႃးမၢၵ်ႇၵွင်ႈသေ လႆႈတၢႆထင်တီႈ။ လိူဝ်ၼၼ်ႉ ၵူၼ်းၸွမ်းၵႃး ထႅင်ႈ 2 ၵေႃႉ လႆႈမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ၸၢႆးလၢဝ် ၽူႈတူင်ႉၼိုင်ၼႂ်းတူင်ႇဝူင်းတႆး ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၶွမ်ႊပၼီႊသုၼ်ႉ မဵတ်ႉဢူးယေႇၵျေႃႇ လႆႈၶႂၢင်ႉတေႃႉဝူဝ်းဢွၵ်ႇၶၢႆၼွၵ်ႈမိူင်း(ပႃႊမိတ်ႊ) တႃႇဝူဝ်း 100 တူဝ်။ ၵႃးတၢင်ႇဝူဝ်းၼႆႉ ၶဝ်မႃး ၸွမ်းၵၼ် 5 လမ်း၊ ၼိုင်ႈလမ်းလႂ် တၢင်ႇဝူဝ်းမႃး 20 တူဝ်။ ၵႃးဢၼ်ၺႃးယိုဝ်းသမ်ႉ မီးၵူၼ်းၼႂ်းမၼ်း 3 ၵေႃႉ ပႃးၵူၼ်းႁေႃႈ၊ ထႅင်ႈသွင်ၵေႃႉ ၵေႃႉၼိုင်ႈ ပဵၼ်ၵူၼ်းၸွမ်းၵႃး၊ ထႅင်ႈၵေႃႉၼိုင်ႈသမ်ႉ ပဵၼ်ၵူၼ်းတူၺ်းဝူဝ်း။ ၵႃးဢၼ်ၺႃးယိုဝ်းသမ်ႉ ပဵၼ်ၵႃးမႃးဢွၼ်တၢင်း/ ၼမ်းၼႃႈမႃး။ ၵူၼ်းႁေႃႈၵႃး ၺႃးယိုဝ်းသႂ်ႇ တိူဝ်ႉတီႈဢူၵ်းသေ ဢမ်ႇတၢႆၵမ်းလဵဝ် ႁေႃႈလႅၼ်ႈထႅင်ႈ ႁဵတ်းၼၼ် ၵူၼ်းႁေႃႈၼၼ်ႉ ဢမ်ႇၵုမ်းလႆႈႁႅင်းလူတ်ႉသေ ႁေႃႈတမ်သႂ်ႇ တူၼ်ႈမႆႉႁိမ်းၶၢင်ႈတၢင်း လႆႈလူႉတၢႆထင်တီႈ။ ထႅင်ႈၵူၼ်းသွင်ၵေႃႉၼႂ်းၵႃးသမ်ႉ လႆႈတိူဝ်ႉမၢတ်ႇၸဵပ်းႁၢဝ်ႈႁႅင်း” ဝႃႈၼႆ။ သိုပ်ႇလၢတ်ႈဝႃႈ ၸုမ်းဢၼ်ယိုဝ်းသႂ်ႇ ၵႃးတၢင်ႇဝူဝ်းၼၼ်ႉ ပဵၼ်ၸုမ်းလႂ် ၼမ်ႉမိုဝ်းၽႂ် ဢၼ်ဝႃႈၼၼ်ႉ ဢမ်ႇပႆႇႁူႉ။ ၵူၼ်းႁေႃႈၵႃး ဢၼ်ၺႃးၼၼ်ႉ ၸိုဝ်ႈႁွင်ႉဝႃႈ သတဵတ်ႉ(ၶ) မိၼ်ႉၼၢႆႇ၊ ၵူၼ်းၸွမ်းၵႃး(သႃႈပယႃႇ)သမ်ႉ ၼေႇမဵဝ်း ထုၼ်းလႄႈ ၵူၼ်းတူၺ်းဝူဝ်းသမ်ႉ ဢွင်ႇၼၢႆႇထေး ဝႃႈၼႆ။ တေႃႈလဵဝ် ၵူၼ်းၸွမ်းၵႃး 2 ၵေႃႉ ဢၼ်လႆႈမၢတ်ႇၸဵပ်းၼၼ်ႉ ယူႇတီႈၸုမ်းၸွႆႈထႅမ်ၵူၼ်းထူပ်းၽေး သီႇပေႃႉ လႆႈၼမ်းဢဝ်တူဝ် သူင်ႇယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်း ၸႄႈဝဵင်းသီႇပေႃႉဝႆႉယဝ်ႉ ဝႃႈၼႆ။ Photo – နယ်စည်းမခြားပရဟိတအသင်း

['သုၼ်ႇလႆႈၵူၼ်း']

2018-05-09T07:08:52

https://shannews.org/archives/4811

ပၢင်လိူၵ်ႈတင်ႈသွမ်ႈ မိူင်းႁူမ်ႈတုမ် တေၸတ်းႁဵတ်း ၼႂ်းႁူဝ်လိူၼ်ၼူဝ်ႊဝႅမ်ႊၿိူဝ်ႊ

ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ပိုၼ်ၽၢဝ်ႇပဵၼ်တၢင်းၵၢၼ် မိူဝ်ႈဝၼ်းတီႈ 08/05/2018 ဝႃႈ ဢွင်ႈတီႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇဝႆႉၸိူဝ်းၼၼ်ႉ ပေႃးထိုင်မႃး ဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊၸိုင် တေၸတ်းႁဵတ်း ပၢင်လိူၵ်ႈတင်ႈသွမ်ႈၵႂႃႇ ဝႃႈၼႆ။ ဢွင်ႈတီႈသၽႃးဢၼ်လုတ်ႈႁၢမ်းပဝ်ႇဝႆႉၸိူဝ်းၼၼ်ႉသမ်ႉ မိူၼ်ၼင်ႇ ၽူႈတႅၼ်းသၽႃးၵူၼ်းမိူင်း 4 တီႈၼင်ႈ၊ ၽူႈ တႅၼ်းသၽႃးၸိူဝ်ႉၸၢတ်ႈ 1 တီႈၼင်ႈ၊ ၽူႈတႅၼ်းသၽႃးၸႄႈမိူင်းလႄႈတိူင်း 8 တီႈၼင်ႈ တင်းမူတ်းႁူမ်ႈၵၼ် မီး 13 တီႈၼင်ႈ။ တွၼ်ႈတႃႇပၢင်လိူၵ်ႈတင်ႈသွမ်ႈပွၵ်ႈၵမ်းၼႆႉ တေမီးပႃႇတီႇလႂ် ၶဝ်ႈၶႄႉၶႅင်ႇဢၼ်ဝႃႈၼၼ်ႉ ယင်းပႆႇႁူႉ ဝႃႈၼႆ။ ဢွင်ႈတီႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇၸိူဝ်းၼၼ်ႉ ယွၼ်ႉၽူႈတႅၼ်းသၽႃးမၢင်ၵေႃႉ လူႉသဵင်ႈ/တၢႆ၊ မၢင် ၵေႃႉထွၼ်တူဝ်ဢွၵ်ႇ၊ မၢင်ၵေႃႉ ၶၢႆႉတီႈ ၸိူဝ်းၼႆႉသေ ၸွမ်းၼင်ႇပၵ်းပိူင်မီးၼၼ်ႉ ၸင်ႇလႆႈၸတ်းႁဵတ်း ပၢင်လိူၵ်ႈ တင်ႈသွမ်ႈ လိူၵ်ႈၽူႈတႅၼ်းတႃႇၶဝ်ႈမႃးတႅၼ်းတီႈယူႇၸိူဝ်းဢၼ်လုတ်ႈႁၢမ်းပဝ်ႇဝႆႉ 13 တီႈၼင်ႈၼၼ်ႉ ဝႃႈၼႆ။ ဢွင်ႇတီႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇဝႆႉ တင်းမူတ်း 13 တီႈၼင်ႈၼၼ်ႉ ၼႂ်းမိူင်းတႆး ပႃးၼိုင်ႈတီႈၼင်ႈ ပဵၼ်ဢွင်ႈတီႈၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢႆးၶႃႈ။ လိူဝ်ၼၼ်ႉ မိူၼ်ၼင်ႇ တိူင်းတႃႈၵုင်ႈ၊ ၸႄႈမိူင်းၶျၢင်း၊ ၸႄႈမိူင်းတႆး၊ တိူင်းတႃႈလိူဝ်ႇ၊ ၸႄႈမိူင်းၶၢင်၊ တိူင်းပႃႇၵိူဝ်၊ တိူင်းၸႄႈၵႅင်း၊ တိူင်းမၵူၺ်း၊ ၸႄႈမိူင်းရၶႅင်ႇ ၸိူဝ်းၼႆႉ ဝႃႈၼႆ။ မိူဝ်ႈပီ 2017 လိူၼ်ဢေႊပရိူဝ်ႊ ဝၼ်းတီႈ 1 ၼၼ်ႉၵေႃႈ ၸတ်းႁဵတ်းမႃးၵမ်းၼိုင်ႈ ပၢင်လိူၵ်ႈတင်ႈသွမ်ႈ ဝႃႈၼႆ။ ၶေႃႈမုလ်း – VOA

['ၵူႈလွင်ႈလွင်ႈ']

2018-05-09T07:04:27

https://shannews.org/archives/4802

ၸုမ်းပွင်ၵၢၼ် SNLD သီႇပေႃႉ လူင်းပိုၼ်ႉတီႈ ႁူပ်ႉထူပ်းၵူၼ်းမိူင်း

ၽူႈတႅၼ်းသၽႃး တင်း ၸုမ်းပွင်ၵၢၼ် ပႃႇတီႇႁူဝ်သိူဝ် လူင်းပိုၼ်ႉတီႈ သူႇၸႂ်းႁူပ်ႉထူပ်း ၵူၼ်းမိူင်းၼႂ်းပိုၼ်ႉတီႈ တၢင်းပွတ်းဢိူင်ႇမိူင်းလင်း ၸႄႈဝဵင်းသီႇပေႃႉ။ ဝၼ်းတီႈ 08/05/2018 ယၢမ်းဝၢႆးဝၼ်း 2:00 မူင်း – 3:30 မူင်း ၽူႈတႅၼ်းသၽႃး ၼၢင်းသၢၼ်းသၢၼ်းဢေး တင်း ၸုမ်းပွင်ၵၢၼ်ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လူင်းပိုၼ်ႉတီႈသူႇၸႂ်း ၸုမ်းပွင်ၵၢၼ်ၸွမ်းဢိူင်ႇလႄႈ ၵူၼ်း ပိုၼ်ႉတီႈလူင်းတွင်ႈထၢမ် လွင်ႈယၢပ်ႇၽိုတ်ႇၵူၼ်းမိူင်း တီႈဝတ်ႉဝိႁၢရ်လူင်မိူင်းလင်း ဢိူင်ႇမိူင်းလင်း ၸႄႈဝဵင်းသီႇ ပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ လူင်းႁူပ်ႉထူပ်း သူႇၸႂ်း ၸုမ်းပွင်ၵၢၼ်ပႃႇတီႇႁဝ်း ၸွမ်းဢိူင်ႇ/ၸွမ်းဝၢၼ်ႈ။ ယူႇတီႈၵူၼ်းမိူင်း ၼႂ်းပိုၼ်ႉတီႈသေ တုၵ်းယွၼ်းတၢင်ႇၶိုၼ်ႈ မႃးသမ်ႉ ၵဵဝ်ႇလူၺ်ႈ လွင်ႈသဵၼ်ႈတႃႈ သၢႆတၢင်း၊ လွင်ႈၼမ်ႉ၊ ၾႆးၾႃႉလႄႈ လွင်ႈၶူဝ်း ၸိူဝ်းၼႆႉ။ ၵဵဝ်ႇၵပ်းလွင်ႈ ၼႆႉ ၽူႈတႅၼ်းႁဝ်းၶႃႈ ၼၢင်းသၢၼ်းသၢၼ်းဢေး လႆႈသပ်းလႅင်းလၢတ်ႈဝႃႈ ပေႃးငိုၼ်းၿတ်ႊၵျႅတ်ႊ(Budget) ငိုၼ်းၵွင် တိုၼ်းၸႂ်ႉၸၢႆႇ လူင်ပွင်ၸိုင်ႈလူင်းမႃး ထႅင်ႈပီၼႃႈၸိုင် တေမႃး ႁဵတ်းသၢင်ႈပၼ်ၵႂႃႇ ဝႃႈၼႆ။ သိုပ်ႇလၢတ်ႈဝႃႈ “ယူႇတီႈပႃႇတီႇသေ ဢၼ်လႆႈႁဵတ်းသၢင်ႈတူင်ႉၼိုင်မႃး လွင်ႈၵူၼ်းပၢႆႈၽေးသိုၵ်း ဢၼ်လႆႈတေႃႉ သူင်ႇပွၵ်ႈႁိူၼ်းယေးၶဝ်ၸိူဝ်းၼၼ်ႉ။ လွင်ႈဝႆႉသတိၾႆး ယွၼ်ႉဝႃႈ တေႃႈလဵဝ်ၼႆႉ ပဵၼ်ၶၢဝ်းမႆႈ လူဝ်ႇလႆႈၾၢင်ႉ သတိ ၵၼ်ၸိူင်ႉႁိုဝ် ၼင်ႇႁိုဝ် ၾႆးပေႃးတေဢမ်ႇၸၢင်ႈမႆႈ ႁိူၼ်းယေး။ လိူဝ်ၼၼ်ႉ သပ်းလႅင်းၼႄ လွင်ႈပၵ်းပိူင်မၢႆမီႈ ၵၢၼ် ႁေႃႈလူတ်ႉၶိူင်ႈ/ၵႃး ႁႂ်ႈဢွၼ်ၵၼ်သႂ်ႇမၢၵ်ႇႁူဝ်ႁႄႉၽေး။ ထႅင်ႈဢၼ်ၼိုင်ႈၵေႃႈ ဢၼ်ပိူၼ်ႈသိုပ်ႇၾူၼ်းမႃးသေ လႅၼ်ၵိၼ်ၵၼ်ၼၼ်ႉၵေႃႈ ယႃႇပေၵိုင်ႉၵၢင်ႉၼႅတ်ႈယုမ်ႇ ၸဵမ်ၸိူဝ်းၼႆႉ” ဝႃႈၼႆ။ လိူဝ်ၼၼ်ႉ ၽူႈတႅၼ်းသၽႃးၸႄႈမိူင်း ၶဵတ်ႈလိူၵ်ႈတင်ႈမၢႆ(1) ၸႄႈဝဵင်းသီႇပေႃႉ ၼၢင်းသၢၼ်းသၢၼ်းဢေး တင်း ႁူဝ်ပဝ်ႈပႃႇတီႇႁူဝ်သိူဝ် ၸႄႈ ဝဵင်းသီႇပေႃႉ လုင်းဢွင်ႇတဵင်း မွၵ်ႇလၢတ်ႈၶေႃႈၵႂၢမ်းၵႂႃႇ ဝႃႈၼႆ။ ဝၼ်းတီႈ 09/05/2018 ယၢမ်းၵၢင်ၼႂ် 9 မူင်း 11 မူင်း ၵၢင်ဝၼ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ သိုပ်ႇလူင်းပိုၼ်ႉ တီႈႁူပ်ႉထူပ်း ၽူႈပွင်ၵၢၼ်ပႃႇတီႇ ၼႂ်းဢိူင်ႇလႄႈ ၵူၼ်းမိူင်း တီႈဢိူင်ႇၼမ်ႉယၢင်း၊ ဝၢႆးဝၼ်းသမ်ႉ တီႈဢိူင်ႇၼႃးမၢၵ်ႇ ၶေႃ။ မိူဝ်ႈၽုၵ်ႈ ဝၼ်းတီႈ 10 သမ်ႉ သိုပ်ႇႁူပ်ႉထူပ်းထႅင်ႈ တီႈဢိူင်ႇပၢင်မႅင်း တင်း ဢိူင်ႇၵုင်းသႃႇ ဝႃႈၼႆ။

['ၵူႈလွင်ႈလွင်ႈ']

2018-05-09T07:00:57

https://shannews.org/archives/4798

ပလိၵ်ႈထႆး တီႉၺွပ်းလႆႈၵူၼ်းလၵ်ႉတေႃႉၵူၼ်းလႄႈ တႆး10 ၵေႃႉတီႈလမ်းပုၼ်း

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းလၵ်ႉတေႃႉတၢင်ႇၵူၼ်းဢမ်ႇမီးဝတ်းဝႂ် သူင်ႇလမ်းပၢင်း တီႉလႆႈပႃးတႆးဢမ်ႇမီးဝႂ် 10 ၵေႃႉ။ ဝၼ်းတီႈ 7/5/2018 ၶၢဝ်းယၢမ်းၵၢင်ၶမ်ႈ 9:30 မူင်းၸဝ်ႈၼႃႈတီႈ ႁူင်းပလိၵ်ႈလီႉ ဝဵင်းလမ်းပုၼ်း တင်ႈလၢၼ်ႇၵူတ်ႇ ထတ်းၸွမ်းတၢင်း ပိူဝ်ႈတႃႇၵူတ်ႇထတ်းလွင်ႈၽိတ်းပၵ်းပိူင်မၢႆမီႈသေ ၽွင်းၼၼ်ႉ မီးၵႃးလမ်းၼိုင်ႈ လုၵ်ႉၵဵင်းမႆႇ တေၵႂႃႇလမ်းပၢင်း ၸဝ်ႈၼႃႈတီႈၸင်ႇႁွင်ႉၵူတ်ႇထတ်း။ သိုဝ်ႇၶၢဝ်ႇ ChiangMai ပိုၼ်ၽၢဝ်ႇဝႃႈ ၼႂ်းၵႃးၼၼ်ႉ ၸၢႆးပၢၼ်းဢႃယု 54 ပီပဵၼ်ၵူၼ်းႁေႃႈ တၢင်ႇပႃးၵူၼ်း 10 ၵေႃႉ ပဵၼ်တႆး ၸၢႆး 4 ၵေႃႉ ယိင်း 6 ၵေႃႉ။ ၸၢႆးပၢၼ်း လၢတ်ႈၼႄတီႈ ၸဝ်ႈၼႃႈတီႈပလိၵ်ႈဝႃႈ – “ လႆႈႁပ်ႉဢဝ်ႁႅင်းၵၢၼ်ၸိူဝ်းၼႆႉ လုၵ်ႉတီႈ တႃႈရူတ်ႉၸၢင်ႉ ၽိူၵ်ႇ ၵဵင်းမႆႇ တေၵႂႃႇသူင်ႇတီႈ ၸႄႈဝဵင်းထိူၼ် ၸႄႈတွၼ်ႈလမ်းပၢင်း ဢဝ်ၵႃႈမၼ်းၼိုင်ႈၵေႃႉလႂ် 3,000 ၿၢတ်ႇ ၊ ႁဵတ်းၸိူင်ႉၼႆမႃးလၢႆပွၵ်ႈယဝ်ႉ ယွၼ်ႉဝႃႈလႆႈငိုၼ်းလီ တႃႇႁႃၵိၼ်လဵင်ႉတွင်ႉဢေႃႈ ” ဝႃႈၼႆ။ ယၢမ်းလဵဝ်ၸဝ်ႈၼႃႈတီႈပလိၵ်ႈ ၸင်ႇတီႈၺွပ်းတူဝ်မၼ်းၸၢႆးလႄႈ တင်းႁႅင်းၵၢၼ် 10 ၵေႃႉသူင်ႇ ႁူင်းပလိၵ်ႈလီႉ ပိူဝ်ႈပၼ်တူတ်ႈတၢမ်ႇၵႂႃႇ ၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉဝႃႈၼႆ။ Photo : CM News

['ၵူႈလွင်ႈလွင်ႈ']

2018-05-09T06:43:25

https://shannews.org/archives/4794

လူမ်းလူင်ၽတ်ႉပဝ်ႇၼႂ်းၸႄႈဝဵင်းမိူင်းၼၢႆးဝတ်ႉဝႃးႁူင်းႁဵၼ်းႁိူၼ်းလူႉၵွႆၼမ်

ၽူၼ်လူင်လူမ်းလူင် ၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းမိူင်းၼၢႆး ႁိူၼ်းယေး၊ ဝတ်ႉဝႃး၊ ႁူင်းႁဵၼ်း လူႉၵွႆၼမ် ၵူၼ်းဝၢၼ်ႈထူပ်းတၢင်းယၢပ်ႇ လူဝ်ႇတၢင်းၸွႆႈထႅမ်။ ဝၼ်းတီႈ 8/5/2018 ၶၢဝ်းယၢမ်းဝၢႆးဝၼ်း 2 မူင်းပၢႆ ၽူၼ်လူင်လူမ်းလူင်ၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ဢၼ်ၺႃးၽူၼ်လူင်လူမ်းလူင်ၽတ်ႉပဝ်ႇတႄႉပဵၼ် ပွၵ်ႉလွႆဝႄႈ၊ ပွၵ်ႉၼွင်ၵႅဝ်း၊ပွၵ်ႉပေႃႈမိူင်း ဝဵင်းမိူင်းၼၢႆးလႄႈ ဢိူင်ႇၵုင်းလူင် ၸႄႈဝဵင်းမိူင်းၼၢႆး။ ယွၼ်ႉၽူၼ်လူင်လူမ်းလူင်လႄႈ ႁိူၼ်းၵူၼ်း 16 လင်၊ ဝတ်ႉဝႃးသႃလႃး 2 လင် ၊ ႁူင်းႁဵၼ်း 1 လင်လုၵွႆ။ လိူဝ်ၼၼ်ႉ သဝ်ၾႆးၾႃႉၸိူဝ်းၼႆႉၵေႃႈလူမ်ႉ။ ယၢမ်းလဵဝ် ၵူၼ်းဝၢၼ်ႈထူပ်းတၢင်းယၢပ်ႇ။ လူဝ်ႇတၢင်းၸွႆႈထႅမ်။ သၢင်ႇငူဝ်ႉ ၵူၼ်းမိူင်းၼၢႆး လၢတ်ႈဝႃႈ- “ ၽူၼ်လူင်လူမ်းလူင်ပွၵ်ႈၼႆႉလီၵူဝ်တႄႉတႄႉ။ မိူဝ်ႈဢွၼ်တၢင်းၼႆႉဢမ်ႇ ႁၢဝ်ႈႁႅင်းတၢၼ်ႇၼႆႉ။ ယၢမ်ႈလဵဝ်ပႃႇမႆႉပႃႇထိူၼ်ႇတူၼ်ႈမႆႉ ဢမ်ႇမီးၼမ်ယဝ်ႉလႄႈ ၾူၼ်ၾႃႉရႃႇသီႇၵေႃႈလႅၵ်ႈလၢႆႈ။ ၸင်ႇပဵၼ်ၸိူင်ႉၼႆၶႃႈယဝ်ႉ” ဝႃႈၼႆ။ ယၢမ်းလဵဝ် ယူႇတီႈၽူႈတႅၼ်းသၽႃးပႃႇတီႇႁူဝ်သိူဝ်လႄႈ ၽူႈမီးပုၼ်ႈၽွၼ်းၼႂ်းပိုၼ်ႉတီႈ ၵဵပ်းသဵၼ်ႈမၢႆလွင်ႈလူႉ သုမ်းၼႂ်းပိုၼ်ႉတီႈသေ တေတၢင်ႇယွၼ်းတၢင်းၸွႆႈထႅမ်တီႈၼႂ်းသၽႃးၵႂႃႇ ဝႃႈၼႆၶႃႈဢေႃႈ။

['သိင်ႇဝႅတ်ႉလွမ်ႉ']

2018-05-09T05:05:42

https://shannews.org/archives/4791

ၽူႈႁၵ်ႉပၢႆးမွၼ်းၽဵင်းၵႂၢမ်းတႆးၼႂ်းထုင်ႉမၢဝ်း ၸတ်းပၢင်ယွင်ႈယေႃးမေႃႁွင်ႉၵႂၢမ်းၸၢႆးသၢႆမၢဝ်း

ၽူႈႁၵ်ႉပၢႆးမွၼ်းၽဵင်းၵႂၢမ်းတႆးၼႂ်းထုင်ႉမၢဝ်း ၸတ်းပၢင်ယွင်ႈယေႃးမေႃႁွင်ႉၵႂၢမ်းၸၢႆးသၢႆမၢဝ်း

['Uncategorized']

2018-05-08T10:41:53

https://shannews.org/archives/4787

SSPP တင်း TNLA တိုၵ်ႉၶဵင်ႈၶႅင်တေႃႇၵၼ် ၵူၼ်းမိူင်းၼမ်ႉတူႈ ဢမ်ႇယွမ်း 700 လႆႈပၢႆႈ

SSPP တင်း TNLA တိုၵ်ႉၶဵင်ႈၶႅင်တေႃႇၵၼ် ၵူၼ်းမိူင်းၼမ်ႉတူႈ ဢမ်ႇယွမ်း 700 လႆႈပၢႆႈ

['Uncategorized']

2018-05-08T08:59:14

https://shannews.org/archives/4784

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 08/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.11 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 210.47 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 08/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 07/05/2018 ငိုၼ်းထႆး 1 ဝၢတ်ႇ = 42.39 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 211.07 ပျႃး။

['ၵၢၼ်မၢၵ်ႈမီး']

2018-05-08T08:57:01

https://shannews.org/archives/4778

ၽူႈႁၵ်ႉပၢႆးမွၼ်းၽဵင်းၵႂၢမ်း ၼႂ်းထုင်ႉမၢဝ်း ၸတ်းပၢင်ယွင်ႈယေႃးၸၢႆးသၢႆမၢဝ်း

ၸုမ်းၽူႈႁၵ်ႉပၢႆးမွၼ်းၽဵင်းၵႂၢမ်းတႆး ၼႂ်းထုင်ႉမၢဝ်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၸတ်းႁဵတ်းပၢင်ယွင်ႈယေႃႈၽူႈႁွင်ႉၵႂၢမ်းတႆး ၸၢႆးသၢႆမၢဝ်း။ ဝၼ်းတီႈ 7 – 8 /5/2018 ၶၢဝ်းယၢမ်းၵၢင်ၶမ်ႈ 5:00 – 8:00 မူင်း ၸုမ်းၽူႈႁၵ်ႉပၢႆးမွၼ်း ၽဵင်းၵႂၢမ်း ၼႂ်းထုင်ႉမၢဝ်း ႁူမ်ႈၵၼ်ၸတ်းႁဵတ်းပၢင်ယုၵ်ႉယွင်ႈ မေႃႁွင်ႉၵႂၢမ်းၸၢႆးသၢႆမၢဝ်းလႄႈ ႁွင်ႉၽဵင်းၵႂၢမ်းၸၢႆးသၢႆမၢဝ်း တီႈႁိမ်းဝတ်ႉၽြႃးလူင်ၸဝ်ႈၵေႃႇမိူင်း ၵၢင်ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၸၢႆးလိူၼ်ၶိူဝ်းၶမ်း ၽူႈၶဝ်ႈပႃးၸုမ်းပွင်ပဵၼ်ပၢင်ယုၵ်ႉယွင်ႈ လၢတ်ႈဝႃႈ – “ ဢၼ်ႁဝ်းၶႃႈၸတ်းႁဵတ်းၼႆႉ ယွၼ်ႉဝႃႈမၼ်းၸၢႆးၼႆႉ မီးၵုင်ႇမုၼ်ၼိူဝ်ပၢႆးမွၼ်းလႄႈ ၸိူဝ်ႉၸၢတ်ႈႁဝ်းမႃးပီယၢဝ်းၶၢဝ်းႁိုင် ၶႂ်ႈႁႂ်ႈမေႃႁွင်ႉၵႂၢမ်းၸၢႆးသၢႆမၢဝ်း မီးႁႅင်းၸႂ် မီးပၢႆးယူႇလီၵႅၼ်ႇၶႅင် ၊ ႁႂ်ႈႁူႉဝႃႈၽူႈႁၵ်ႉၽဵင်းၵႂၢမ်း ထုင်ႉမၢဝ်းႁဝ်းတိုၵ်ႉပၼ်ႁႅင်းၸၢႆးသၢႆမၢဝ်းယူႇ။ ၼႂ်းပၢင် ၼႆႉ ႁဝ်းၶႃႈၵေႃႈလႆႈတုင်းၶၢမ်ႇငိုၼ်းပႃး ပိူဝ်ႈၵမ်ႉထႅမ်ၵႃႈယူတ်းယႃၸၢႆးသၢႆမၢဝ်း၊ ယူႇတီႈတၢင်တူဝ်ၸုမ်းပၢႆးမွၼ်းတႆးသေ ယိၼ်းၸူမ်းထိုင်ၵူႈၾၢႆႇ ဢၼ်ၸွႆႈၶပ်းၶိုင်ပၢင်ပွႆးလႄႈ ပီႈၼွင်ႉၽူႈမႃးပၼ်ႁႅင်းယႂ်ႇၼမ်ဢေႃႈ ” ဝႃႈၼႆ။ ၼႂ်းပၢင်ၼႆႉ မီးၽူႈႁွင်ႉၽဵင်းၵႂၢမ်း ၸိုဝ်ႈသဵင်ယႂ်ႇမိူၼ်ၼင်ႇၸၢႆးသႅင်ၸွမ်ၾႃႉ၊ ၸၢႆးသႅင်ၸွမ်မၢဝ်းၸိူဝ်းၼႆႉ ဢိၵ်ႇၵူၼ်းမိူင်းၼမ်ႉၶမ်း မူၼ်ႈၸႂ်ႁွင်ႉၽဵင်းၵႂၢမ်း ဢၼ်ၸၢႆးသၢႆမၢဝ်းတႅမ်ႈႁွင်ႉဢွၵ်ႇ ၸိူဝ်းၼႆႉ။ ပၢင်ပွႆးယုၵ်ႉယွင်ႈမေႃႁွင်ႉၽဵင်းၵႂၢမ်း ၸၢႆးသၢႆမၢဝ်းၼႆႉ ပေႃးထိုင်မႃးဝၼ်းတီႈ 12 – 13/5/2018 ၶၢဝ်းယၢမ်းၵၢင်ၶမ်ႈ 8:30 – 11:30 ၼႆႉၵေႃႈ တေၸတ်းႁဵတ်းထႅင်ႈတီႈဝဵင်းမူႇၸေႊ ၼႆယဝ်ႉ။

['ၵူႈလွင်ႈလွင်ႈ']

2018-05-08T08:00:57

https://shannews.org/archives/4770

ပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ တီႈဢိူင်ႇမိူင်းၵူဝ်း မီးၽူႈယႂ်ႇၵူၼ်းလူင် လုၵ်ႈႁဵၼ်းၶဝ်ႈႁူမ်ႈ တင်းၼမ်

ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်း ဢွၼ်ႁူဝ်သေ ၸတ်းႁဵတ်းပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ တီႈ ဢိူင်ႇမိူင်းၵူဝ်း မီးၽူႈယႂ်ႇၵူၼ်းမိူင်းလႄႈ လုၵ်ႈႁဵၼ်းၶဝ်ႈႁူမ်ႈတင်းၼမ်လၢႆ ဝႃႈၼႆ။ ဝၼ်းတီႈ 07/05/2018 ယၢမ်းၵၢင်ၼႂ် 9 မူင်း ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတႃႈၶီႈလဵၵ်း ဢွၼ်ႁူဝ်သေ ၸတ်းႁဵတ်းပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ တီႈဝတ်ႉဝိႁၢရ်သၼ်သၢႆး ဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း ၸိုင်ႈ တႆးပွတ်းဢွၵ်ႇ။ ၸၢႆးဝၼ်း ၽူႈသူၼ်းတုမ် ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းၶၢဝ်းတၢင်း 2-3 ပီ မႃးၼႆႉ ၼႂ်းၸိုင်ႈတႆးပွတ်းဢွၵ်ႇႁဝ်း မိူၼ်ၼင်ႇ ၵၢၼ်တူင်ႉၼိုင်တူင်ႇဝူင်းလႄႈသင်၊ ပၢင်သွၼ်လိၵ်ႈလၢႆးတႆး ႁဝ်းလႄႈသင် တေလႆႈဝႃႈ ပဵၼ်ဢၼ်ၶိုပ်ႈၼႃႈမႃးတႄႉတႄႉ။ တႃႇတေပဵၼ်မႃးပၢင်သွၼ်လိၵ်ႈတႆး ၶၢဝ်းမႆႈ ႁဝ်းပီၼႆႉ ၵေႃႈ ယူႇတီႈၵေႃလိၵ်ႈလၢႆး တႃႈၶီႈလဵၵ်းႁဝ်း ဢွၼ်ႁူဝ်ၼမ်းၼႃႈသေ ၸတ်းႁဵတ်းမႃး” ဝႃႈၼႆ။ သိုပ်ႇဝႃႈ “လိူဝ်ၼၼ်ႉ ယူႇတီႈၸုမ်း ၵူၼ်း ၼုမ်ႇတႆးႁဝ်း၊ ပူႇသႅၼ်၊ ပူႇၵၢင်ႉလႄႈ ၽူႈယႂ်ႇၵူၼ်းလူင် ၼႂ်းမူႇၼႂ်းဝၢၼ်ႈ လႄႈ ဢိၵ်ႇထႅင်ႈလၢႆမူႇၸုမ်း ႁူမ်ႈၵၼ်သေ ၸွႆႈၶပ်းၶိုင်ႁၢင်ႈႁႅၼ်းၸွႆႈ ၸဵမ်ၸိူဝ်းၼႆႉ။ မိူဝ်ႈဝႃး ဢၼ်လႆႈမွပ်ႈယိုၼ်ႈ ပၼ်လုၵ်ႈႁဵၼ်းလႄႈ မေႃသွၼ်သမ်ႉ ယိုၼ်ႈ ပၼ် ဝႂ်ယွင်ႈယေႃးလႄႈ သူးၼမ်ႉၸႂ်ၶူဝ်းတွၼ်ႈ ၸိူဝ်းၼႆႉ ” ဝႃႈၼႆ။ ပွႆးသွၼ်လိၵ်ႈတႆး ၼႂ်းဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်းၼႆႉ တင်းမူတ်း ပၢင်သွၼ်မီး 12 ပၢင်။ လုၵ်ႈႁဵၼ်း ဢၼ်မႃး ၶိုၼ်ႈသွၼ်သမ်ႉ 600 ပၢႆ။ ဢၼ်မႃးတႅမ်ႈတွပ်ႇၶူၼ်ႉၶႆႈ(တွပ်ႇသူပ်း) 400 ပၢႆ ဝႃႈၼႆ။ ပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ ၼႂ်းၸႄႈဝဵင်းတႃႈၶီႈလဵၵ်း ဢၼ်ၸတ်းႁဵတ်းယဝ်ႉၵႂႃႇသမ်ႉ မိူၼ်ၼင်ႇ ၵိင်ႇၽႄ ၸႄႈဝဵင်းတႃႈလိူဝ်ႇ၊ ဢိူင်ႇႁူၺ်ႈလိၼ်လမ်၊ ပွၵ်ႉတူၼ်ၵေႃႉ(တေႃႇၵေႃႉ) လႄႈ ဢိူင်ႇမိူင်းၵူဝ်း။ လိူဝ်ၼၼ်ႉ ပေႃး ထိုင်မႃး ဝၼ်းတီႈ 9/5/2018 ၼႆႉ တေၸတ်းႁဵတ်းတီႈ ပွၵ်ႉသၼ်သၢႆး ဝၢၼ်ႈမႂ်ႇ ဝႃႈၼႆ။

['ပၢႆးပိင်ႇၺႃႇ']

2018-05-08T07:55:35

https://shannews.org/archives/4767

ၾႆးမႆႈႁိူၼ်းလင်ၼိုင်ႈ ၼႂ်းဝဵင်းၵဵင်းတုင် လုၵ်ႈဢွၼ်ႇဢႃယု 5 ပီ လူင်းတႂ်ႈ လႆႈလူႉတၢႆ 2 ၵေႃႉ

ၾႆးမႆႈႁိူၼ်း ၵူၼ်းဝၢၼ်ႈလင်ၼိုင်ႈ ၼႂ်းၸႄႈဝဵင်းၵဵင်းတုင် လုၵ်ႈဢွၼ်ႇဢႃယု 5 ပီ လူင်းတႂ်ႈ ဢမ်ႇတၼ်းပၢႆႈလွတ်ႈ၊ လႆႈလူႉထင်တီႈၼႂ်းႁိူၼ်း 2 ၵေႃႉ ဝႃႈၼႆ။ ဝၼ်းတီႈ 05/05/2018 ယၢမ်းၵၢင်ၶိုၼ်း မွၵ်ႈ 10:30 မူင်း ၾႆးမႆႈႁိူၼ်း ၵူၼ်းဝၢၼ်ႈ လင်ၼိုင်ႈ တီႈပွၵ်ႉ 1 ၸႄႈဝဵင်း ၵဵင်းတုင် ၸိုင်ႈတႆးပွတ်းဢွၵ်ႇ။ ယွၼ်ႉတႆႈၾႆးတဵၼ်းၽြႃးဝႆႉ ဢမ်ႇမီးၽူႈယႂ်ႇၵူၼ်းလူင် ယူႇႁိူၼ်းသေ ၾႆးလႆႈမႆႈ ဝႃႈၼႆ။ ၽူႈၸွႆႈထႅမ် ၵူၼ်းထူပ်းၽေးၵိုင်ႉၵၢင်ႉ ၵေႃႉၼိုင်ႈ ၸႄႈဝဵင်းၵဵင်းတုင် လၢတ်ႈတီႈသိုဝ်ႇၶၢဝ်ႇတႃႇၶီႈလဵၵ်းဝႃႈ“ လႆႈႁူႉဝႃႈ ၾႆး တႄႇမႆႈ မႃးတီႈ ၾႆးတဵၼ်းၶဵင်ႇၽြႃး ဢၼ်တႆႈဝႆႉၼၼ်ႉ။ မိူဝ်ႈၽွင်းၾႆးမႆႈၼၼ်ႉ မီးလုၵ်ႈဢွၼ်ႇ 2 ၵေႃႉ ဢၼ်ယူႇႁိူၼ်းဝႆႉ။ ပေႃႈလုၵ်ႈဢွၼ်ႇသမ်ႉ ဢွၵ်ႇတၢင်းဝႆႉ။ မိူဝ်ႈၽွင်းၾႆးမႆႈၼၼ်ႉ မႄႈလုၵ်ႈဢွၼ်ႇဢမ်ႇမီးတီႈ ႁိူၼ်း ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈၼႃႈတီႈပလိၵ်ႈ လႆႈပိုတ်ႇဢမူႉ(ၶၻီႊ) တီႈၵေႃႉပဵၼ်ပေႃႈမႄႈလုၵ်ႈဢွၼ်ႇၼၼ်ႉ ဝႆႉ တီႈႁူင်းပလိၵ်ႈၸႄႈဝဵင်းၵဵင်းတုင် ဝႃႈၼႆ။ Photo – နှလုံးလှပိုင်ရှင်များအသင်း

['ၵူႈလွင်ႈလွင်ႈ']

2018-05-08T07:52:15

https://shannews.org/archives/4763

ၵႃးတင်းလူတ်ႉၶိူင်ႈ ၽႃႇတမ်ၵၼ် ၼႂ်းဝဵင်းသီႇပေႃႉ မီးၵူၼ်းလူႉတၢႆထင်တီႈ ၼိုင်ႈၵေႃႉ

ၼိူဝ်သဵၼ်ႈတၢင်းလူင် လႃႈသဵဝ်ႈ – ဝဵင်းလိူဝ် ၵႃးတင်းလူတ်ႉၶိူင်ႈ ၽႃႇတမ်ၵၼ် ၼႂ်းၸႄႈဝဵင်းသီႇပေႃႉ ၵူၼ်းႁေႃႉ လူတ်ႉၶိူင်ႈ ၵေႃႉၼိုင်ႈ လႆႈလူႉတၢႆထင်တီႈ ဝႃႈၼႆ။ ဝၼ်းတီႈ 06/05/2018 ယၢမ်းၵၢင်ဝၼ်း မွၵ်ႈ 11 မူင်း ၵႃးတင်း လူတ်ႉၶိူင်ႈ ၽႃႇတမ်ၵၼ် ၼႂ်းၵႄႈဝၢၼ်ႈ ၸၢမ် လဝ်း တင်း ဝၢၼ်ႈၵုင်းမူင်ႈ ၼိူဝ်သဵၼ်ႈတၢင်းလူင် လႃႈသဵဝ်ႈ – ဝဵင်းလိူဝ်ႇ ၼႂ်းၸႄႈဝဵင်းသီႇပေႃႉ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ။ ၵူၼ်းႁေႃႈလူတ်ႉၶိူင်ႈ ပဵၼ်ၽူႈၸၢႆး ဢႃယု 30 ပီပၢႆ လႆႈလူႉတၢႆ ထင်တီႈ ဝႃႈၼႆ။ လုင်းၸၢႆးၶမ်းဢွင်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) လၢတ်ႈတီႈၽူႈတွႆႇႁွၵ်ႈဝႃႈ “ မၢင်ၵေႃႉႁေႃႈ လူတ်ႉ ဢမ်ႇမီးသတိ ဝိရိယ၊ မၢင်တီႈတၢင်းၵႅပ်ႈ၊ မၢင်တီႈတၢင်းၶႅမ်ႉၼႅၼ်ႇ သမ်ႉႁေႃႈဝႆးၼႃႇၽႅဝ်၊ မၢင်ၵေႃႉသမ်ႉ ဢမ်ႇ သႂ်ႇမၢၵ်ႇႁူဝ်ႁႄႉၽေးၸိူဝ်းၼႆႉ ၵႆႉပဵၼ်ၼႃႇ” ဝႃႈၼႆ။ လိူဝ်ၼၼ်ႉ ယူႇတီႈၸဝ်ႈၼႃႈတီႈပလိၵ်ႈၸႄႈဝဵင်းသီႇပေႃႉ ၵႂႃႇၵူတ်ႇထတ်းတူၺ်း ဢွင်ႈတီႈဢၼ်ပဵၼ်ၼၼ်ႉ လူတ်ႉ ၶိူင်ႈသမ်ႉ လုၵ်ႉတၢင်း လႃႈသဵဝ်ႈမႃး။ ၵႃးသမ်ႉ လူတ်ႉတၢင်း ဝဵင်းလိူဝ်ႇသေမႃး ယွၼ်ႉႁေႃႈဝႆးသေ ဢမ်ႇၵုမ်းလႆႈႁႅင်း လူတ်ႉလႄႈ လေႃႇတမ်ၽႃႇၵၼ် ဝႃႈၼႆ။ ပလိၵ်ႈမၢၼ်ႈ ၸႄႈဝဵင်းသီႇပေႃႉ လၢတ်ႈတီႈသိုဝ်ႇၶၢဝ်ႇ ၵၢမ်ႇပေႃးၸတၢႆးဝႃႈ “ ၾၢင်ႁၢင်ႈ ဢၼ်လူတ်ႉတမ်ၽႃႇ ၵၼ်ၼၼ်ႉ မၼ်းပဵၼ်တၢင်းၵူတ်ႉ ၵႃးသမ်ႉတေႁေႃႈဝႆးသေ လႅပ်ႈဢမ်ႇၵုမ်းလႆႈႁႅင်းလူတ်ႉသေ လေႃႈတမ်သႂ်ႇ လူတ်ႉၶိူင်ႈ ဢၼ်လုၵ်ႉတၢင်းလႃႈသဵဝ်ႈမႃး” ဝႃႈၼႆ။ ၼႂ်းၵႃးၼၼ်ႉ မီးၵူၼ်းၶီႇမႃးၸွမ်းၵၼ် 4 ၵေႃႉ။ ၵူၺ်းၵႃႈ ၵူၼ်းၼႂ်းၵႃႉတႄႉ ဢမ်ႇလႆႈမၢတ်ႇၸဵပ်းသင်သေၵေႃႉ။ ၵူၼ်းၵေႃႉဢၼ်ႁေႃႈလူတ်ႉၶိူင်ႈမႃးၼၼ်ႉ လႆႈလူႉတၢႆထင်တီႈၼၼ်ႉသေ ယူႇတီႈၸုမ်းၸွႆႈထႅမ် ၸႄႈဝဵင်းသီႇပေႃႉ လႆႈၼမ်းဢဝ်တူဝ် သူင်ႇၵႂႃႇတီႈႁူင်းယႃသီႇပေႃႉ ဝႃႈၼႆ။ Photo – နယ်စည်းမခြားပရဟိတအသင်း

['ၵူႈလွင်ႈလွင်ႈ']

2018-05-08T07:47:09

https://shannews.org/archives/4759

မေႃၵႂၢမ်းတႆး ၸိုဝ်ႈသဵင်ယႂ်ႇ ၸၢႆးသၢႆမၢဝ်း ယူႇလီၵိၼ်ဝၢၼ် ပၢႆးယူႇလီၶႅမ်ႉလႅပ်ႈလီငၢမ်း

ၼႂ်းၶၢဝ်းတၢင်း 1-2 ဝၼ်းၼႆႉမႃး ၼိူဝ်တူင်ႇဝူင်းၾဵတ်ႉၿုၵ်ႉ ဢွၵ်ႇမႃးတင်းၼမ်ဝႃႈ မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈလူႉသဵင်ႈ/တၢႆၵႂႃႇယဝ်ႉ ၵဵဝ်ႇၵပ်းလွင်ႈၼႆႉ ပဵၼ်ၶၢဝ်ႇၽၢင်း ဢမ်ႇၸႂ်ႈပဵၼ်ၶၢဝ်ႇတႄႉ ဝႃႈၼႆ။ ဝၼ်းတီႈ 07/05/2018 ယၢမ်းၵၢင်ၶမ်ႈ မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်း ဢွၵ်ႇမႃးထၢႆႇLive သပ်းလႅင်းၼႄ ၵူၼ်းမိူင်းတင်းၼမ်ဝႃႈ ၶၢဝ်ႇဢၼ်ဢွၵ်ႇၵႂႃႇၼၼ်ႉ မၼ်းဢမ်ႇၸႂ်ႈပဵၼ်ၶၢဝ်ႇလွင်ႈတႄႉ။ ၶႃႈႁဝ်း ၼပ်ႉယမ် ၽူႈပၼ် ႁႅင်းၶႃႈသေ တေသိုပ်ႇၶတ်းၸႂ်ႁွင်ႉၽဵင်းၵႂၢမ်းၵႂႃႇထႅင်ႈယူႇ ဝႃႈၼႆ။ ယူႇတီႈၸုမ်းၶၢဝ်ႇၽူႈတွႆႇႁွၵ်ႈလႆႈတွင်ႈထၢမ်ထိုင် ပီႈၸၢႆးသၢႆမၢဝ်း မိူဝ်ႈၶမ်ႈဝႃး ၶၢဝ်းယၢမ်း မွၵ်ႈ 10:30 မူင်း ၵၢင်ၶိုၼ်းၼၼ်ႉ ယူႇတီႈၸၢႆးသၢႆမၢဝ်း တွပ်ႇလၢတ်ႈဝႃႈ “ တေႃႈလဵဝ် ၶႃႈႁဝ်းယူႇဝႆႉတီႈတႃႈၵုင်ႈ(ယၼ်ႇၵုင်ႇ)။ ပၢႆးယူႇလီၶႃႈႁဝ်း ၶႅမ်ႉလႅပ်ႈယူႇလီၶိုၼ်ႈမႃးတင်းၼမ်ၶႃႈ တင်ႈတႄႇလႆႈၵႂႃႇယူတ်းယႃတူဝ်တီႈၵုင်းထဵပ်ႈပွၵ်ႈမႃး။ ၶႃႈႁဝ်းၸၢႆးသၢႆမၢဝ်း ဢမ်ႇပဵၼ်သင်ၶႃႈ” ဝႃႈၼႆ။ ၸၢႆးသိူဝ်တႆး ၽူႈၸွႆႈထႅမ်တူၺ်းထိုင် မေႃၵႂၢမ်း ၸၢႆးသၢႆမၢဝ်း လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈၶမ်ႈဝႃး ၶႃႈႁဝ်းတိုၵ်ႉ လၢတ်ႈတေႃႇတင်းပီႈသၢႆမၢဝ်းယူႇ။ ၵႃႈၸူဝ်ႈပီႈသၢႆမၢဝ်း မႃးယူတ်းယႃတူဝ် တီႈၵုင်းထဵပ်ႈသေ ပွၵ်ႈမိူဝ်းၼႆႉ ပီႈသၢႆမၢဝ်း ယူႇလီၵိၼ်ဝၢၼ်မႃးတင်းၼမ်ယဝ်ႉ။ လိူဝ်ၼၼ်ႉ ၼႂ်းၶၢဝ်းတၢင်း 2-3 လိူၼ်တၢင်းၼႃႈၼႆႉ ပီႈသၢႆမၢဝ်း ပေႃးတေၶဝ်ႈမႃး ၵူတ်ႇထတ်းပၢႆးယူႇလီ တီႈၵုင်းထဵပ်ႈထႅင်ႈၵမ်းၼိုင်ႈယဝ်ႉ” ဝႃႈၼႆ။ မိူဝ်ႈလိူၼ်ဢေႊပရိူဝ်ႊ(April) ပူၼ်ႉမႃးၼႆႉ ၸၢႆးသၢႆမၢဝ်း လႆႈၵႂႃႇယူတ်းယႃတူဝ် တီႈႁူင်းယႃသူႇၶုမ်ဝိတ်ႉ ဝဵင်းလူင်ၵုင်း ထဵပ်ႈ(မိူင်းၵွၵ်ႇ) ၸိုင်ႈထႆး။ လႆႈၽႃႇတတ်းတၢင်းပဵၼ်တီႈတႂ်သေ သိုပ်ႇယူတ်းယႃတူဝ်လုမ်းလႃးတီႈ ႁူင်းယႃၼၼ်ႉၵႂႃႇ၊ ယွၼ်ႉပၢႆးယူႇလီ ၶႅမ်ႉလႅပ်ႈယူႇလီၶိုၼ်ႈမႃးယဝ်ႉလႄႈ ထိုင်မႃး ႁၢင်လိူၼ်ဢေႊပရိူဝ်ႊ ၸင်ႇလူင်းႁူင်းယႃသေ ပွၵ်ႈၶိုၼ်းတႃႈၵုင်ႈ ဝႃႈၼႆ။

['ပၢႆးပိင်ႇၺႃႇ']

2018-05-08T07:22:36

https://shannews.org/archives/4754

ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ်လွင်ႈသိုဝ်ႇ တီႈဝဵင်းမျိတ်ႉၵျီးၼႃး

ၽူႈႁၢပ်ႇၵၢၼ်ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ် လွင်ႈလၢႆးတိုဝ်းၵမ်သိုဝ်ႇလႄႈ လၢႆးႁဵတ်းၵၢၼ် သိုဝ်ႇၶၢဝ်ႇ တီႈဝဵင်းမျိတ်ႉၵျီးၼႃး။ ဝၼ်းတီႈ 6 – 8 /5/2018 ၽူႈႁၢပ်ႇၵၢၼ်ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ် လွင်ႈၵၢၼ်သိုဝ်ႇ တီႈဝတ်ႉတီႇတလရံတီႇ ဝၢၼ်ႈဝႃႇသျွင်ႇ ဝဵင်းမေႃႇ ၸႄႈဝဵင်းမျိတ်ႉၵျီးၼႃး မီးၵူၼ်းၼုမ်ႇ ၽူႈသူၼ်ၸႂ်ၶိုၼ်ႈႁဵၼ်းဢဝ် 60 ပၢႆ။ ၼႂ်းပၢင်ၼႆႉပူင်သွၼ်ပၼ် လၢႆးႁႃၶၢဝ်ႇ၊ လၢႆးတႅမ်ႈၶၢဝ်ႇ၊ လွင်ႈတိုဝ်းၵမ်ၵူၼ်းတႅမ်ႈၶၢဝ်ႇ၊ လွင်ႈတိုဝ်းၵမ်ၸုမ်းၶၢဝ်ႇ ၊ လၢႆးထၢႆႇၶႅပ်းႁၢင်ႈ၊ ဝီႊၻီႊဢူဝ်ႊ၊ လၢႆးတွင်ႈထၢမ် Interview ၊ ၽူႈဢဝ်ၶၢဝ်ႇ ထုၵ်ႇလီမီးၼမ်ႉၵတ်ႉၸိူင်ႉႁိုဝ်ၸိူဝ်း ၼႆႉ။ ၸၢႆးမဵဝ်းဢူး ၸုမ်းၶၢဝ်ႇၽူႈတွႆႇႁွၵ်ႈ ဢၼ်ၵႂႃႇပၼ်ပၢင်သွၼ် လၢတ်ႈဝႃႈ – “ ဢၼ်ႁဝ်းၶႃႈလႆႈႁၼ်တႄႉ ပီႈၼွင်ႉတႆးတၢင်းပွတ်းတွၼ်ႈၼႆႉ ၶဝ်မီးတၢင်းၶတ်းၸႂ် ၶႂ်ႈၵပ်းသိုပ်ႇတၢင်းၵူၼ်းၼႂ်းမိူင်းတႆးတႄႉတႄႉ ယွၼ်ႉဝႃႈၸိူဝ်းၶဝ်ယူႇၼႂ်းၵႄႈၵၢင်မၢၼ်ႈတင်းၶၢင်လႄႈ လႆႈၸႂ်ႉၵႂၢမ်းမၢၼ်ႈလၢတ်ႈတေႃႇၵၼ်သေတႃႉ ၸႂ်ႁၵ်ႉၼိူဝ်ၸိူဝ်ႉၶိူဝ်းၾိင်ႈႁိတ်ႈ ႁွႆးတႆးဢမ်ႇယွမ်းၵူၼ်းမိူင်းတႆး ” ဝႃႈၼႆ။ ပၢင်သွၼ်ယုၵ်ႉမုၼ်းၼမ်ႉၵတ်ႉမေႃသွၼ်လႄႈ ၵူၼ်းၼုမ်ႇၼႆႉ ယူႇတီႈၸဝ်ႈၵွၼ်းဝတ်ႉ ဝတ်ႉတီႇတလရံတီႇ ဢိၵ်ႇၵူၼ်းဝၢၼ်ႈၼႂ်းပိုၼ်ႉတီႈႁူမ်ႈၵၼ်သေ ၸတ်းႁဵတ်း ၸဵမ်မိူဝ်ႈဝၼ်းတီႈ 24/4/2018 မႃး မီးမေႃသွၼ်လၢႆတီႈမႃးပူင်သွၼ်ပၼ်လၢႆလွင်ႈ မိူၼ်ၼင်ႇလၢႆးပူၵ်းပွင်လုၵ်ႈဢွၼ်ႇ၊ လွင်ႈဢႃႇၼႃႇၼႂ်းဝၢၼ်ႈမိူင်း ၊ လွင်ႈတူင်ႇဝူင်းၵူၼ်း ၸိူဝ်းၼႆႉ ။ ယိူင်းဢၢၼ်ပိူဝ်ႈ ႁႂ်ႈၵူၼ်းၼုမ်ႇမီးၼမ်ႉ ၵတ်ႉၶိုတ်းတၼ်းလႄႈ ႁူႉလွင်ႈပိုၼ်းတူဝ်ၸဝ်ႈၵဝ်ႇသေ သိုပ်ႇႁဵတ်းၵၢၼ်ပူၵ်းပွင်တူင်ႇ ဝူင်းၵႂႃႇမိူဝ်း ၼႃႈဝႃႈၼႆ။

['ပၢႆးပိင်ႇၺႃႇ']

2018-05-08T03:18:56

https://shannews.org/archives/4749

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/05/08၊ BNI/SHAN TV Program, 2018/05/08

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/05/08၊ BNI/SHAN TV Program, 2018/05/08

['Uncategorized']

2018-05-08T03:13:49

https://shannews.org/archives/4746

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/05/08၊ BNI/SHAN TV Program, 2018/05/08

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/05/08၊ BNI/SHAN TV Program, 2018/05/08

['Uncategorized']

2018-05-07T11:34:43

https://shannews.org/archives/4739

ၼမ်ႉထူမ်ႈဝၢၼ်ႈၼႃးႁႆးလူင် ႁၢဝ်ႈႁႅင်း ၵူၼ်းဝၢၼ်ႈတင်းၼမ် ထူပ်းတၢင်းယၢပ်ႇ

ၾူၼ်ယႂ်ႇလူမ်းလူင် တူၵ်းႁၢဝ်ႈႁႅင်း ထပ်းၵၼ် လၢႆဝၼ်းသေ ၼမ်ႉလုပ်ႇထူမ်ႈၼႂ်းဝၢၼ်ႈၼႃးႁႆးလူင် ၼႂ်းၵိင်ႇၸႄႈ ဝဵင်း တႃႈလိူဝ်ႇ ႁဵတ်းႁႂ်ႈၵူၼ်းဝၢၼ်ႈထူပ်းတၢင်းယၢပ်ႇၽိုတ်ႇလိူဝ်ႁႅင်း ဝႃႈၼႆ။ ဝၼ်းတီႈ 04/05/2018 ယၢမ်းၵၢင်ၼႂ်ၸဝ်ႉ မွၵ်ႈ 1 မူင်း 2 မူင်းၼၼ်ႉ မႄႈၼမ်ႉၶမ်း လုပ်ႇၼွင်းထူမ်ႈ ၼႂ်းဝၢၼ်ႈ ၼႃးႁႆးလူင် ၼႂ်းၵိင်ႇၸႄႈဝဵင်းတႃႈလိူဝ်ႇ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ လင်ႁိူၼ်းၵူၼ်းဝၢၼ်ႈ 5 လင် ၺႃးၼမ်ႉလုပ်ႇၼွင်းထူမ်ႈႁၢဝ်ႈႁႅင်းသေ ၶူၺ်လိၼ် ၵူမ်ႇသၢႆး ထူမ်ႈၶဝ်ႈထိုင်ၼႂ်းႁိူၼ်း ဝႃႈၼႆ။ ၸၢႆးၼုမ်ႇ ၽူႈတူင်ႉၼိုင် ၼႂ်းၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆးပွတ်းဢွၵ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၾူၼ် တူၵ်းႁႅင်း မႄႈၼမ်ႉၶမ်းၼွင်းလုပ်ႇထူမ်ႈၶိုၼ်ႈမႃးႁၢဝ်ႈႁႅင်းသေ ၵူၼ်းဝၢၼ်ႈ ၼႅတ်ႈဢွၼ်ၵၼ်ၶၢႆႉ ၶူဝ်းႁိူၼ်းယေး ၵႂႃႇဝႆႉ တီႈသုင်။ လင်ႁိူၼ်းဢၼ်ၺႃးၼမ်လိူဝ်ပိူၼ်ႈတႄႉ တင်း မူတ်း မီး 4 လင်။ ၼမ်ႉထူမ်ႈထိုင်ဢႅဝ်ဢေႃႈ။ ၶီႈဢုင် ၶီႈငႂ်ႈ ဢၼ်လႆမႃးၸွမ်းၼၼ်ႉတႄႉ ၵိုတ်းၶၢင်ႉဝႆႉ ၼႂ်းႁိူၼ်းယေးၼႃၼႃႇၶႃႈ။ ၼႂ်းၵိဝ်ႇဝၢၼ်ႈၵေႃႈၼမ်ဢေႃႈ” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈၶွမ်ႊပၼီႊၶဝ်ဢမ်ႇပႆႇမႃးၶုတ်းၶမ်းတႄႉ ၼမ်ႉဢမ်ႇသူႈထူမ်ႈၶႃႈ။ ပႃ ပူ ဢၼ်မီး ၼႂ်းမႄႈၼမ်ႉၶမ်းၼၼ်ႉ ႁဝ်းၶႃႈ ၵူၼ်းဝၢၼ်ႈ ဢွၼ်ၵၼ်ႁႃၵိၼ် တေလႆႈဝႃႈ ပဵၼ်မႄႈၼမ်ႉ ဢၼ်ၵူၼ်းမိူင်း လႆႈပိုင်ႈဢိင်ၵိၼ်တႄႉတႄႉ။ ဝၢႆးၶွမ်ႊပၼီႊၸိူဝ်းၼႆႉ မႃးၶုတ်းၶမ်း၊ ပူ၊ ပႃ တူဝ်သတ်းၼႂ်းၼမ်ႉၵေႃႈ ဢမ်ႇမီးယဝ်ႉ။ လိူဝ်ၼၼ်ႉ ႁဝ်းၶႃႈ ၵူၼ်းမိူင်း လႆႈဢွၼ်ၵၼ်သိုဝ်ႉၵိၼ်ၼမ်ႉထႅင်ႈလူးၵွၼ်ႇ။ ပေႃးၾူၼ်တူၵ်း မႃးႁၢဝ်ႈႁႅင်းၵေႃႈ ႁဝ်းၶႃႈ လႆႈဢွၼ်ၵၼ်ဝႆႉသတိတႄႉတႄႉ ၵူဝ်ၼမ်ႉလုပ်ႇထူမ်ႈမႃးႁၢဝ်ႈႁႅင်း လွင်ႈၼႆႉ ၵူၼ်းဝၢၼ်ႈႁဝ်း လႆႈထူပ်းတၢင်းယၢပ်ႇၽိုတ်ႇတႄႉ” ဝႃႈၼႆ။ ဝၢၼ်ႈၼႃးႁႆးလူင်ၼႆႉ ပေႃးၾူၼ်တူၵ်းႁၢဝ်ႈႁႅင်းၸိုင် ၼမ်ႉၵႆႉၵႆႉလုပ်ႇထူမ်ႈၶဝ်ႈဝၢၼ်ႈတႃႇသေႇ။ ပွၵ်ႈၼႆႉ တေလႆႈဝႃႈ လုပ်ႉထူမ်ႈၶဝ်ႈၼႂ်းဝၢၼ်ႈ ၼႂ်းႁိူၼ်းၵူၼ်းဝၢၼ်ႈႁၢဝ်ႈႁႅင်း။ ၵႆႇဢၼ်ၵူၼ်းဝၢၼ်ႈလဵင်ႉၵေႃႈတၢႆ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၵူၼ်းဝၢၼ်ႈၼႃးႁႆးလူင် တင်း ၸုမ်းတူင်ႉၼိုင်တူင်ႇဝူင်းၵူၼ်း ႁူမ်ႈၵၼ်သေ တုၵ်းယွၼ်း ႁႂ်ႈၵိုတ်းယင်ႉ ၵၢၼ်ၶုတ်းၶမ်းမႃးလၢႆပွၵ်ႈၵေႃႈ ဢမ်ႇလႆႈ၊ သိုပ်ႇၶုတ်းၶမ်းယူႇၵူႈမိုဝ်ႉၵူႈဝၼ်း၊ ဢၼ်ၶဝ်ၶုတ်းၶမ်း မႃး ၵေႃႈမီးႁိမ်း 10 ပီယဝ်ႉ ဝႃႈၼႆ။

['သိင်ႇဝႅတ်ႉလွမ်ႉ']

2018-05-07T11:29:23

https://shannews.org/archives/4733

ၾႆးၾႃႉဝဵင်းၼမ်ႉတူႈၶၢတ်ႇမႃး 5 ဝၼ်းပၢႆ ၵူၼ်းမိူင်းႁူပ်ႉထူပ်းတၢင်းယၢပ်ႇ

တင်ႈတႄႇဢဝ် ဝၼ်းတီႈ 03/05/2018 ၼႆႉမႃး တီႈဝဵင်းၼမ်ႉတူႈ – ပၢင်ႁႆးၾႆးမွတ်ႇႁဵတ်းႁႂ်ႈၵူၼ်းမိူင်းႁူပ်ႉတၢင်းယၢပ်ႇ။ ၵူၼ်းမိူင်း ဢွၼ်ၵၼ်မႆႈၸႂ် လွင်ႈႁူမ်ႇလူမ်ႈ ယွၼ်ႉၾႆးၾႃႉမွတ်ႇ။ ၾႆးၾႃႉဢၼ်ပၼ်ၵူၼ်းမိူင်းၸႂ်ႉသေမွတ်ႇၼၼ်ႉ ပဵၼ်ၾႆး ၾႃႉသူၺ်ႇလီ ၶွင်လူင်ပွင်ၸိုင်ႈမၢၼ်ႈ၊ ၸူဝ်ႈၾႆးၾႃႉမွတ်ႇမႃးၼႆႉ တၢင်းထုင်ႉမိူင်းယဵၼ်သမ်ႉ TNLA တင်း SSPP ပဵၼ်ပၢင်တိုၵ်းၵၼ်လႄႈ ႁဵတ်းႁႂ်ႈၵူၼ်းမိူင်းမႆႈၸႂ်လွင်ႈႁူမ်ႇလူမ်ႈ။ ႁူင်းၸၢၵ်ႈပၼ်ၾႆးၾႃႉ တီႈမၢၼ်ႈၸၢမ် ဝဵင်းၼမ်ႉတူႈ ၵူၼ်းမိူင်းၼမ်ႉတူႈ ၵေႃႉၼိုင်ႈ လၢတ်ႈဝႃႈ “ မိူဝ်ႈပူၼ်ႉမႃးတႄႉ ပေႃးၾႆးမွတ်ႇၼႆ တေမွတ်ႇႁိုင် 1 ၸူဝ်ႈမူင်းထိုင် 2 ၸူဝ်ႈမူင်းၵူၺ်း။ ၵူၺ်းၵႃႈ ပွၵ်ႈၼႆႉသမ်ႉ ၾႆးၾႃႉမွတ်ႇႁိုင်ဝႆႉ တေမႃးၶိုၼ်းမိူဝ်ႈလႂ်ဢၼ်ဝႃႈၼၼ်ႉ ပႆႇႁူႉ။ ယွၼ်ႉ သင်လႄႈမွတ်ႇၼႆၵေႃႈ ၽူႈမီးပုၼ်ႈၽွၼ်းၶဝ် ဢမ်ႇပွင်ႇၶၢဝ်ႇပၼ်ၵူၼ်းမိူင်း။ ယွၼ်ႉၾႆးဢမ်ႇမႃးလႄႈ မႆႈၸႂ်လွင်ႈ ႁူမ်ႇလူမ်ႈ။ ၾူၼ်းၵေႃႈဢမ်ႇၸၢင်ႈၸႂ်ႉ” ဝႃႈၼႆ။ ၽူႈမီးပုၼ်ႈၽွၼ်း ၼႂ်း EPC ၵေႃႉၼိုင်ႈတႄႉ လၢတ်ႈဝႃႈ “ Transformer ႁူင်းၾႆးၾႃႉၵိင်ႇၽႄတီႈမၢၼ်ႈၸၢမ် လုၵ်ႈၼိုင်ႈလူႉၵွႆဝႆႉ။ တႃႇတေသိုဝ်ႉမႂ်ႉသမ်ႉ တေႃႈလဵဝ် တိုၵ်ႉတၢင်ႇဝႆႉတၢင်းၼိူဝ်ယူႇ။ ၵူၺ်းၵႃႈ တၢင်းၼိူဝ်သမ်ႉ ပႆႇပၼ်ၵႂၢမ်းတွပ်ႇသင်မႃး” ဝႃႈၼႆ။ ဝဵင်းၼမ်ႉတူႈၼႆႉ တင်းမူတ်းမီး 10 ပွၵ်ႉ ၸႂ်ႉႁႅင်းၾႆးၾႃႉၼမ်ႉမၢဝ်းလႄႈ ႁႅင်းၾႆးၾႃႉတၢတ်ႇမၢၼ်ႈၸၢမ်(ၼမ်ႉမၢဝ်း) ဢၼ်ပဵၼ်ၾႆးၾႃႉဢၼ်ၶၢတ်ႇၼႆႉ ပဵၼ်ႁႅင်းၾႆးၼမ်ႉမၢဝ်း၊ ၾႆးၾႃႉတၢတ်ႇမၢၼ်ႈၸၢမ်တႄႉ ၵမ်ႈၼမ်ဢဝ်ၸႂ်ႉ ၼႂ်းမေႃႇ ငိုၼ်း “ မေႃႇပၢင်ႁႆး” ဝႃႈၼႆ။

['ၵူႈလွင်ႈလွင်ႈ']

2018-05-07T11:16:22

https://shannews.org/archives/4728

ၵႃးပိၼ်ႈဝူင်ႈၵၢင်ၵဵင်းတုင် – မိူင်းၽျၢၵ်ႈ သင်ၶၸဝ်ႈတူၼ်ၼိုင်ႈလူႉလွၼ်ႇ

ၵႃးလမ်းၼိုင်ႈ ဢၼ်လုၵ်ႉတၢင်းတႃႈၶီႈလဵၵ်းသေ ၶိုၼ်ႈမႃး တၢင်းၵဵင်းတုင်ၼၼ်ႉ ပိၼ်ႈၶႂမ်ႈတူၵ်းတၢင်းၵႂႃႇ တီႈႁိမ်း ၶူဝ်တႃႈၸႅဝ်ႇ ဝူင်ႈၵၢင်ၵဵင်းတုင်- မိူင်းၽျၢၵ်ႈ သင်ၶၸဝ်ႈတူၼ်ၼိုင်ႈ ႁူပ်ႉထူပ်းၽေးဢုၿၢတ်ႈ လူႉလွၼ်ႇၵႂႃႇ ဝႃႈၼႆ။ ဝၼ်းတီႈ 03/05/2018 ယၢမ်းၵၢင်ၼႂ် မွၵ်ႈ 10:30 မူင်း ၵႃးလမ်းၼိုင်ႈ ဢၼ်လုၵ်ႉတၢင်းတႃႈၶီႈလဵၵ်းသေ ၶိုၼ်ႈမႃး တၢင်းၵဵင်းတုင်ၼၼ်ႉ မႃးပိၼ်ႈတူၵ်းတၢင်း တီႈႁိမ်းၶူဝ်တႃႈၸႅဝ်ႇ ၼႂ်းၵႄႈၵဵင်းတုင် – မိူင်းၽျၢၵ်ႈ ၼႂ်းၸိုင်ႈတႆး ပွတ်း ဢွၵ်ႇ။ ၸဝ်ႈတူၼ်ၶူး ဝိၸေယ ဢၼ်မႃးၸွမ်းၼႂ်းၵႃးၼၼ်ႉ လႆႈလူႉသဵင်ႈသုတ်းမုၼ် ထင်တီႈ ဝႃႈၼႆ။ ၸဝ်ႈၸၢင်းၵဵင်းတုင် တူၼ်ၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၶဝ်ၸဝ်ႈလုၵ်ႉတၢင်း တႃႈၶီႈ လဵၵ်းသေ ၶိုၼ်ႈမႃး လႅပ်ႈ တေႁေႃႈဝႆး တီႈဢၼ်ၵႃးၶဝ်ၸဝ်ႈတူၵ်းၵႂႃႇၼႂ်းမႄႈၼမ်ႉ ပဵၼ်တီႈႁိမ်းၶူဝ်တႃႈၸႅဝ်ႇ။ တီႈ ၼၼ်ႈသမ်ႉ ပဵၼ်တၢင်း ၵူတ်ႉဝႆႉ။ ၼႂ်းသွင်သၢမ်ဝၼ်းမႃးၼႆႉ ၾူၼ်သမ်ႉတူၵ်း သဵၼ်ႈတၢင်းလႅပ်ႈတေမိုၼ်ႈၵေႃႈပႃး။ ၵူၼ်းႁေႃႈၵႃး လႅပ်ႈ တေႁေႃႈဝႆးသေ ဢမ်ႇၵုမ်းလႆႈႁႅင်းလူတ်ႉ” ဝႃႈၼႆ။ ၼႂ်းၵႃးၼၼ်ႉ တင်းမူတ်းၵူၼ်းမႃးၸွမ်း ပဵၼ် ၸဝ်ႈတူၼ်ၶူးဝိၸေယ တူၼ်ၼိုင်ႈ၊ ၸဝ်ႈသၢင်ႇ တူၼ်ၼိုင်ႈ ၵူၼ်းႁိူၼ်း 3 ၵေႃႉ ႁူမ်ႈၵၼ် 5 ၵေႃႉ။ ၵူၺ်းၵႃႈ တူဝ်ၵူၼ်းႁေႃႈၵႃးလႄႈ ၸဝ်ႈသၢင်ႇ၊ ၵူၼ်းႁိူၼ်း ၼၼ်ႉတႄႉ လႆႈႁပ်ႉမၢတ်ႇၸဵပ်း သေ လႆႈသူင်ႇယူတ်းယႃတူဝ်ဝႆႉ တီႈႁူင်းယႃၵဵင်းတုင်။ တူဝ်ၸဝ်ႈၶူးဝိၸေယတႄႉ လႆႈလူႉသဵင်ႈသုတ်းမုၼ် တီႈၼၼ်ႈ ၵမ်းလဵဝ် ဝႃႈၼႆ။ ၼႂ်းဝၼ်းတီႈ 03/05/2018 ယၢမ်းဝၢႆးဝၼ်း 4 မူင်း သင်ၶၸဝ်ႈ ၼႂ်းၸႄႈဝဵင်းမိူင်းပဵင်း လႆႈမႃးပၢင်းဢဝ် ၶၢပ်ႈတူဝ် ၸဝ်ႈ ၶူးလူင် ဝိၸေယ တီႈႁူင်းယႃၵဵင်းတုင်သေ မိူဝ်းလုမ်းလႃး တီႈဝတ်ႉယၢင်းမႆႇ ၸႄႈဝဵင်းမိူင်းပဵင်း ။ လိူဝ်ၼၼ်ႉ ပေႃးထိုင် မႃး ဝၼ်းတီႈ 17/05/2018 လုၵ်ႈၼွင်ႉပွင်ႈပၢႆလႄႈ ၸိူဝ်ႉၶိူဝ်းပီႈၼွင်ႉ ၸဝ်ႈၶူးလူင် ဝိၸေယ တေဢွၼ် ၵၼ် လုမ်း လႃးသၢင်းၵျူဝ်ႇပူၼ်ႉၶၢပ်ႈတူဝ်ၵႂႃႇ ဝႃႈၼႆ။ ၸဝ်ႈၶူးဝိၸေယၼႆႉ ပဵၼ်ႈၽူႈၼင်ႈဝတ်ႉဝိႁၢရ်ယၢင်းမႆႇ ၸႄႈဝဵင်းမိူင်းပဵင်း ၸႄႈတွၼ်ႈၵဵင်းတုင်။ ဢႃယုၸဝ်ႈ လႆႈ 67 ပီ ဝႃသႃၸဝ်ႈ 47 ဝႃသႃ ဝႃႈၼႆ။

['ၵူႈလွင်ႈလွင်ႈ']

2018-05-07T11:11:18

https://shannews.org/archives/4723

ၸဝ်ႈသိလ်ထမ်းဝုၼ်းၸုမ်ႉ ယေႃးၶိင်းၶဝ်ႈတိုဝ်းၵမ်/ ၼႂ်းထမ်ႈ မိူင်းပူးလူင် ထႅင်ႈ

ၸဝ်ႈသိလ်ထမ်းဝုၼ်းၸုမ်ႉ ဢွၵ်ႇၶၢဝ်းတၢင်းမႃးၶဝ်ႈတိုဝ်းၵမ်သိလ် တီႈထမ်ႈတႃၼွႆႉ ဢိူင်ႇမိူင်းပူးလူင် ၸႄႈဝဵင်း မိူင်းပဵင်း ပဵၼ်ပွၵ်ႈၵမ်း 2 မီးတၵ်ႉၵႃႇသတ်ႉထႃး ႁူမ်ၸူမ်းႁပ်ႉတွၼ်ႈ တင်းၼမ်လၢႆ။ တႄႇဢဝ်ဝၼ်းတီႈ 26/04/2018 – 02/05/2018 ၶၢဝ်းတၢင်း 7 ဝၼ်း ၸဝ်ႈသိလ်ထမ်းဝုၼ်းၸုမ်ႉ ယေႃးၶိင်း မႃး ၶဝ်ႈထမ်ႈ တိုဝ်းၵမ်/ၵျၢင်ႉၵမ်သိလ် တီႈထမ်ႈတႃၼွႆႉ ႁိမ်းဝၢၼ်ႈပဵင်းသၢင်း ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈ တွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။ လိူဝ်ၼၼ်ႉ မဵတ်ႉတႃႇတြႃးပၼ် တၵ်ႉၵႃႇသတ်ႉထႃး ၵူၼ်းမိူင်း ၼႂ်းမိူင်းပူးလူင် ဝႃႈၼႆ။ ၵူၼ်းပိုၼ်ႉတီႈ ၵေႃႉၼိုင်ႈ ၼႂ်းဢိူင်ႇမိူင်းပူးလူင် လၢတ်ႈတီႈၽူႈတွႆႇႁွၵ်ႈဝႃႈ “ ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉႁဝ်း လႆႈယေႃးၶိင်း မႃးၶဝ်ႈထမ်ႈ တိုဝ်းၵမ်သိလ် တီႈထမ်ႈတႃၼွႆႉ ၼႂ်းဢိူင်ႇမိူင်းပူးလူင်ႁဝ်းၶႃႈ။ ပွၵ်ႈၼႆႉ တေလႆႈဝႃႈ ပဵၼ် ပွၵ်ႈၵမ်း 2 ယဝ်ႉ။ တႄႇဢဝ် လိူၼ် 6 မႂ်ႇ 12 ၶမ်ႈ တေႃႇထိုင် လိူၼ် 6 လွင်ႈ 3 ၶမ်ႈ ၶၢဝ်းတၢင်း 7 ဝၼ်း။ ထိုင်မႃး ဝၼ်းတီႈ 2 လိူၼ်ၼႆႉ ၸဝ်ႈပေႃႈသိလ်ထမ်းဢွၵ်ႇထမ်ႈမႃးသေ မႃးမဵတ်ႉတႃႇတြႃးပၼ် တၵ်ႉၵႃႇသတ်ႉထႃး တီႈသူၼ် မႆႉႁွမ် ႁိမ်းဝၢၼ်ႈပဵင်းသၢင်း တီႈပၢင်တြႃးၼၼ်ႉ မီးပီႈၼွင်ႉ ၸၢဝ်းလႃးႁူႇ၊ တဢၢင်းလႄႈ တႆး ၶဝ်ႈႁူမ်ႈၵိုၼ်းၶွၼ်ႈ လိူဝ်ပီပူၼ်ႉ” ဝႃႈၼႆ။ သိုပ်ႇလၢတ်ႈဝႃႈ “ ဝၼ်းလိူၼ်ႁူၵ်းမူၼ်းၼၼ်ႉ ၸဝ်ႈသိလ်ထမ်းပေႃႈ လႆႈၼိမိတ်ႈဢွၵ်ႇမႃးဝႃႈ ႁႂ်ႈၵူၼ်း မိူင်းဢွၼ်ၵၼ် လၢင်ႉၼမ်ႉမေႃႇၵႅဝ်ႈ၊ ယဝ်ႉၵေႃႈ ႁႂ်ႈဢွၼ်ၵၼ်ႁဵတ်းထၢတ်ႈ တီႈၾၢႆႇၼိူဝ်သူၼ်မႆႉႁွမ်။ လိူဝ်ၼၼ်ႉ ၸဝ်ႈၶူးဝႃးပေႃႈ တၵ်ႉမႃး ႁၼ်ၼမ်ႉမေႃႇတိပ်ႉတီႈတိၼ်ထၢတ်ႈ ဢၼ်တေၵေႃႇမႂ်ႇၼၼ်ႉ” ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းမိူင်းဢွၼ်ၵၼ် လုမ်းလႃးၼမ်ႉမေႃႇတိပ်ႉလႄႈ ႁူမ်ႈၵၼ်ၵေႃႇသၢင်ႈထၢတ်ႈ။ ထိုင်မႃး ဝၼ်း တီႈ 2/5/2018 တွၼ်ႈဝၢႆးဝၼ်း ၸဝ်ႈသိလ်ထမ်းဝုၼ်းၸုမ်ႉ ၸင်ႇယေႃးၶိင်း ဢွၵ်ႇၶၢဝ်းတၢင်းၵႂႃႇတၢင်းဢိူင်ႇမိူင်းပူး ဢွၼ်ႇ ၸႄႈဝဵင်းမိူင်းပဵင်း ဝႃႈၼႆ။

['ၾိင်ႈငႄႈၾိင်ႈထုင်း']

2018-05-07T11:06:08

https://shannews.org/archives/4719

ၸဝ်ႈယွတ်ႈသိုၵ်း လႆႈႁပ်ႉသူးရၢင်းဝလ်းၽူႈဢွၼ်ႁူဝ်လွင်ႈတိုဝ်းၵမ်ႁဵတ်းသၢင်ႈလီ

ၸဝ်ႈယွတ်ႈသိုၵ်း လႆႈႁပ်ႉသူးရၢင်းဝလ်းၽူႈဢွၼ်ႁူဝ်လွင်ႈတိုဝ်းၵမ်ႁဵတ်းသၢင်ႈလီ

['Uncategorized']

2018-05-07T11:16:37

https://shannews.org/archives/4718

SSPP တင်း TNLA တိုၵ်ႉၶဵင်ႈၶႅင်တေႃႇၵၼ်လႄႈၵူၼ်းမိူင်းၼမ်ႉတူႈ 500 ပၢႆလႆႈပၢႆႈ

ၸိုင်ႈတႆး ပွတ်းႁွင်ႇ ၼႂ်းၸႄႈဝဵင်းၼမ်ႉတူႈ တၢင်းဢိူင်ႇမိူင်းယဵၼ်ၼၼ်ႉ ဝၢႆးသိုၵ်း TNLA ႁႅၼ်း သိုၵ်းၶိုၼ်ႈတိုၵ်း တပ်ႉၸူဝ်ႈၶၢဝ်းၶွင် SSPP ယဝ်ႉ ၶၢဝ်းတၢင်း 3-4 ဝၼ်းၼႆႉ သွင်ၾၢႆႇပဵၼ် ပၢင်တိုၵ်းၵၼ်လၢႆၵမ်း – ၵူၼ်းမိူင်း 500 ပၢႆ လႆႈပၢႆႈယၢၼ်ႁိူၼ်းယေးတီႈယူႇ။ ၵူၼ်းဝၢၼ်ႈပၢႆႈၽေးသိုၵ်း မႃးယူႇတီႈ ၵျွင်းမုၼ်ၸဝ်ႈၼႂ်းဝၢၼ်ႈမိူင်းယဵၼ် ယၢမ်းလဵဝ် ၵူၼ်းဝၢၼ်ႈသႃႇဢွၼ်ႇ၊ ဝၢၼ်ႈသႃႇလူင်၊ ဝၢၼ်ႈၵုင်းမူင်ႈ၊ ဝၢၼ်ႈဢၢႆႇ ၸႄႈဝဵင်းၼမ်ႉတူႈ ႁူဝ်ၵူၼ်း 300 ပၢႆ ပၢႆႈၽေးသိုၵ်းႁွတ်ႈမိူင်းယဵၼ်၊ တႃႇ 200 ပၢႆမီးဝႆႉယူႇတီႈၵျွင်းမိူင်းယဵၼ်၊ 100 သမ်ႉ ယွၼ်းပိုင်ႈႁူမ်ႈပိုင်ႈၽူၺ်း ယူႇၸွမ်းပီႈၼွင်ႉ ၼႂ်းဝၢၼ်ႈမိူင်းယဵၼ်။ ၵူၼ်းဝၢၼ်ႈ ၼႃးသၢင်း လင်ႁိူၼ်း 80 ပၢႆ ၊ ႁူဝ်ၵူၼ်း 184 ပၢႆ၊ ၵူၼ်းဝၢၼ်ႈလွၵ်းလူင် 15 လင်ႁိူၼ်း ႁူဝ်ၵူၼ်း 71 ၵေႃႉ ဢွၼ်ၵၼ်ပၢႆႈမႃးယူႇတီႈ ၵျွင်းပၢင်ႇၶမ်း ၾၢႆႇဢွၵ်ႇမိူင်းယဵၼ် မွၵ်ႈ 2 လၵ်း၊ ၵူၼ်းဝၢၼ်ႈၼႃးပႅင်း 17 လင်ႁိူၼ်း ႁူဝ်ၵူၼ်း 60 ၵေႃႉသမ်ႉပၢႆႈမႃးယူႇတီႈ ၵျွင်းဝဵင်းၼၼ်ႈ – ဝႃႈၼႆ။ တင်ႈတႄႇဝၼ်းတီႈ 4/5/2018 TNLA ႁႅၼ်းသိုၵ်း ၶိုၼ်ႈလေႃႇတပ်ႉ SSPP ၼႂ်းထုင်ႉမိူင်းယဵၼ်ယဝ်ႉ၊ သွင်ၾၢႆႇ သိုပ်ႇပဵၼ်ပၢင်တိုၵ်းၵၼ်လၢႆၵမ်း။ သိုၵ်း TNLA သိုပ်ႇထႅမ်ႁႅင်းသိုၵ်းသၢမ်ငႃး – မၢႆးသႅင်ငိုၼ်း ၼမ်းငႃးသိုၵ်း ထႅမ်တၢင်းၼႃးလိၼ်း၊ မၢႆးပူဝ်ႇပေႉ ထႅမ်တၢင်းဝၢၼ်ႈဢၢႆႇ၊ မၢႆးၼမ်ႉၶၢႆ ထႅမ်တၢင်းဝၢၼ်ႈသႃႇလူင် – တင်းမူတ်း ႁႅင်းသိုၵ်း 500 ပၢႆ ။ မိူဝ်ႈဝၼ်းတီႈ 4/5/2018 ၽွင်း TNLA ၶိုၼ်ႈယိုဝ်း SSPP တီႈဝၢၼ်ႈသႃႇဢွၼ်ႇၼၼ်ႉ မီးႁႅင်းသိုၵ်း 100 ပၢႆ ၵူၺ်းသေ တႃႉ ယၢမ်းလဵဝ် သိုပ်ႇထႅမ်ႁႅင်းသိုၵ်းထုင်ႉၼၼ်ႉ ထႅင်ႈ 500 ပၢႆ ။ မိူဝ်ႈပၢင်တိုၵ်း ဝၼ်းတီႈ 4-5/5/208 ၼၼ်ႉ သိုၵ်းၾၢႆႇ SSPP တိူဝ်ႉမၢတ်ႇ တူၵ်းသုမ်းၼႂ်းပၢင်တိုၵ်း ၵေႃႉၼိုင်ႈ၊ မၢတ်ႇၸဵပ်း 2 ၵေႃႉ၊ ၾၢႆႇသိုၵ်း TNLA တၢႆ 6 ၵေႃႉမၢတ်ႇ 4 ၵေႃႉ ။ လႆႈႁူႉၶၢဝ်ႇၼင်ႇၼႆသေတႃႉ ဢၼ်ပိုတ်ႇလၢတ်ႈ ပဵၼ်တၢင်းၵၢၼ် တႄႉဢမ်ႇမီး။ ယွၼ်ႉပၢင်တိုၵ်းသေ မၢၵ်ႇလူင်တူၵ်းသႂ်ႇႁိူၼ်းၵူၼ်းဝၢၼ်ႈသႃႇဢွၼ်ႇ ႁိူၼ်းလုင်းၸၢႆးလုၵွႆၼမ်၊ တူဝ်လုင်းၸၢႆးၵေႃႈတိူဝ်ႉၸၢၵ်ႇမၢၵ်ႇ လႆႈသူင်ႇယႃတူဝ် ဝဵင်းလႃႈသဵဝ်ႈ။ လိူဝ်ၼၼ်ႉ ၵူၼ်းဝၢၼ်ႈ ၽူႈယိင်းၵေႃႉၼိုင်ႈၵေႃႈ တိူဝ်ႉမၢတ်ႇလႄႈလႆႈသူင်ႇယူတ်းယႃတီႈ ႁူင်းယႃၼမ်ႉတူႈဝႆႉ ဝႃႈၼႆ။ သိုၵ်း TNLA တင်း SSPP ၼႆႉပဵၼ်ဢူၺ်းလီၵၼ်မႃးၸဵမ်လ်ႂသေဢမ်ႇၵႃး ၶဝ်ႈပႃးပဵၼ်လုၵ်ႈၸုမ်း FPNCC ဢၼ် UWSA ဢွၼ်ႁူဝ်ဝႆႉၼၼ်ႉ တင်းသွင်ၸုမ်း။

['ၵၢၼ်သိုၵ်း']

2018-05-07T10:55:09

https://shannews.org/archives/4715

ၽူႈၼမ်းၼႂ်းၵဝ်ႇ UN တိုၵ်းသူၼ်းFacebook ႁႂ်ႈထတ်းၵူၼ်းသၢင်ႈလိူင်ႈ – ပႃးမိူင်းႁူမ်ႈတုမ်မၢၼ်ႈ

ၽူႈၼမ်းၼႂ်းၵဝ်ႇ ၸုမ်းၸၢတ်ႈၸိုင်ႈလုမ်ႈၾႃႉ UN တူၵ်ႇတၵ်ႉဝႃႈ ၽူႈမီးပုၼ်ႈၽွၼ်းထုၵ်ႇလီ ၽွတ်ႈၸုမ်းသေဝႆႉၼၵ်းထတ်းထွင် Facebook တႃႇၵႄႈလိတ်ႈပၼ်ႁႃ ၸိူဝ်းၸႂ်ႉ Facebook သေလွၵ်ႇငိုတ်ႈ ၊ ၽိတ်းမေႃးၵၼ် ႁၢဝ်ႈႁႅင်းမႃးၵူႈဝၼ်း၊ ပႃးၵူၼ်းၸႂ်ႉ Facebook – ၼႂ်းမိူင်းႁူမ်ႈတုမ်မၢၼ်ႈ- ဝႃႈၼႆ။ ၶွပ်ႊၾီႊဢၼၼ်ႊ ၽူႈၼမ်းၼႂ်းၵဝ်ႇ ၸုမ်းၸၢတ်ႈၸိုင်ႈလုမ်ႈၾႃႉ UN တူၵ်ႇလၢတ်ႈဝႃႈ ဢၼ်ၸႂ်ႉ Facebook သေ ႁဵတ်းၶၢဝ်ႇပွမ်၊ လၢတ်ႈၵႂၢမ်းပႅင်းၸင်းၵၼ်၊ သႄႇယူင်းပူင်းၸႃႉ ႁႂ်ႈၵူၼ်းၶိူဝ်းၼိုင်ႈ လႄႈၶိူဝ်းၼိုင်ႈ၊ ၵူၼ်းၸုမ်းၼိုင်ႈလႄႈၸုမ်းၼိုင်ႈ ပီးပၼ်ႁႃၵၼ် သၢင်ႈႁႂ်ႈပဵၼ်ပၼ်ႁႃထိုင် ၸၼ်ႉ ၸိုင်ႈမိူင်း၊ ၸႂ်ယႂ်ႇ ၶေႃႈမုလ်းလူင်ပွင်ၸိုင်ႈၾၢႆႇလဵဝ်သေ ပိုၼ်ၽၢဝ်ႇၶၢဝ်ႇငၢဝ်းႁူၺ်းသူၼ်း ၸိူဝ်းၼႆႉ ႁၢဝ်ႇႁႅင်းမႃး ၵူႈမိုဝ်ႉ ၵူႈဝၼ်း။ ၼႂ်းၼၼ်ႉပႃးမိူင်းမၢၼ်ႈ ဢၼ်ၼိုင်ႈ။ ၵွပ်ႈၼၼ်လႄႈထုၵ်ႇလီၶိုင် ၶွတ်ႇ ၽွတ်ႈၸုမ်းသေ ပႂ်ႉထတ်းထွင်၊ တွၼ်ႈတႃႇပႂ်ႉတူၺ်းၵူၼ်း မိူင်းမၢၼ်ႈၵေႃႈ တိုၵ်းသူၼ်းႁႂ်ႈၽိူမ်ႉထႅမ် ႁႅင်းၵူၼ်းထႅင်ႈဝႃႈၼႆ။ ၶွပ်ႊၾီႊဢၼၼ်ႊ လၢတ်ႈတီႈ ၶရိတ်ႉသ်ၵွတ်ႇသ် ၸဝ်ႈၼႃႈတီႈၾၢႆႇႁဵတ်းဢွၵ်ႇ Facebook ဝႃႈ – ထုၵ်ႇလီပႂ်ႉတူၺ်း ၽူႈလႂ် ဢမ်ႇၼၼ် ၸုမ်းလႂ် တႅမ်ႈ၊ လၢတ်ႈၶေႃႈၵႂၢမ်းႁၢႆႉၸႃႉ ၊ ၶၢဝ်ႇပွမ် ဢၼ်တေ ၸၢင်ႈႁဵတ်းႁႂ်ႈ ဝၢၼ်ႈမိူင်းသုၵ်ႉယုင်ႈဢူၼ်ၵဝ်း၊ ၶၢဝ်ႇပွမ်ဢၼ်ၸၢင်ႈႁဵတ်းႁႂ်ႈမီးပၼ်ႁႃၶိူဝ်းၵူၼ်း၊ ဢၼ်ၸၢင်ႈႁဵတ်းႁႂ်ႈမီးၽေးတေႃႇသၢႆၸႂ်ၵူၼ်းၸိူဝ်းၼႆႉ ထုၵ်ႇလီတင်ႈၸုမ်းဢၼ်ႁူႉၽႃသႃၵႂၢမ်းလၢတ်ႈ ၶၢဝ်ႇလႄႈၶေႃႈၵႂၢမ်းဢၼ်လၢတ်ႈမႃးၸိူဝ်းၼၼ်ႉ၊ ထုၵ်ႇလီတုမ်ႉတွပ်ႇ၊ ဢဝ်လိူင်ႈ ၊ ၵႄႈၶႆဝႆးဝႆး- ဝႃႈၼႆ။ ၾၢႆႇႁွင်ႈၵၢၼ် Facebook တႄႉလၢတ်ႈဝႃႈ – တႃႇပႂ်ႉတူၺ်း Facebook ၼၼ်ႉ မီးႁႅင်းၵူၼ်း 7500 ။ ၵူၺ်းၵႃႈ တွၼ်ႈတႃႇမိူင်းမၢၼ်ႈတႄႉ တႃႇပႂ်ႉတူၺ်းFacebook ၼၼ်ႉ တေလႆႈထႅမ်ႁႅင်းၵူၼ်းထႅင်ႈ ဝႃႈၼႆ။ မိူဝ်ႈဝၼ်းထိ 1 လိူၼ်မေႊ ၼၼ်ႉၵေႃႈ ႁွင်ႈၵၢၼ် Facebook ၸတ်းႁဵတ်းပၢင်ၵုမ်လူင် F8 2018 Developer ။ ပိုၼ်ၽၢဝ်ႇဝႃႈ တေလႅၵ်ႈလၢႆႈ ၶပ်ႉမၢႆဢၼ်လၢၵ်ႇလၢႆးၽွင်ႈ။ ၼႂ်းၵၢၼ်လႅၵ်ႈလၢႆႈၼၼ်ႉ တေပႃးဢၼ်လၢင်ႉ ပိုၼ်းတူဝ်ၸဝ်ႈၵဝ်ႇ ဢၼ်ထႅမ်ဝႆႉၼႂ်း ၶေႃႈမုလ်း မိူဝ်ႈသၢင်ႈ Facebook ၼၼ်ႉ ဝႃႈၼႆ။ Facebook ၼႆႉၵေႃႇတင်ႈမီးမႃး မိူဝ်ႈပီ 2004 ၽူႈၵေႃႇသၢင်ႈပဵၼ် Mark Zuckerberg။ ၽႄႈတိူၼ်းၶဝ်ႈ ၼႂ်းၵုၼ်ဢေႊသျိူဝ်ႊ မိူဝ်ႈပီ 2008 – 2009 ၸိူဝ်းၼႆႉ။ ၽူႈၶဝ်ႈၸႂ်ႉFacebook ၼႂ်းလုမ်ႈၾႃႉၼိုင်ႈဝၼ်း ၽတ်ႉ ၽဵင်ႇမီး 2 ႁဵင်လၢၼ်ႉၵေႃႉ ။ ၽူႈယိင်းၸႂ်ႉ Facebook ၼမ်လိူဝ်ၽူႈၸၢႆး လႆႈႁူႉၸွမ်းၶေႃႈမုလ်ႊ Facebook Company – ပိုၼ်ၽၢဝ်ႇဝႆႉ။

['ၵူႈလွင်ႈလွင်ႈ']

2018-05-07T08:22:50

https://shannews.org/archives/4713

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 07/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.33 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 211.07 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 07/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 06/05/2018 ငိုၼ်းထႆး 1 ဝၢတ်ႇ = 42.46 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 211.37 ပျႃး။

['ၵၢၼ်မၢၵ်ႈမီး']

2018-05-06T10:45:07

https://shannews.org/archives/4710

ပၢင်ၽိူမ်ႉထႅမ်ၼမ်ႉၵတ်ႉ မေႃသွၼ် လႄႈ ၵူၼ်းၼုမ်ႇ ဝဵင်းဝႃႇသျွင်ႇ ၸႄႈဝဵင်းမျိတ်ႉၵျီးၼႃး

ပၢင်ၽိူမ်ႉထႅမ်ၼမ်ႉၵတ်ႉ မေႃသွၼ် လႄႈ ၵူၼ်းၼုမ်ႇ ဝဵင်းဝႃႇသျွင်ႇ ၸႄႈဝဵင်းမျိတ်ႉၵျီးၼႃး

['Uncategorized']

2018-05-05T22:35:22

https://shannews.org/archives/4707

ပၢင်ၾိုၵ်းလပ်ႉၼမ်ႉၵတ်ႉ ၽူႈၸတ်းလၢႆးၵၢၼ် ႁူင်းပွႆႇသဵင် MAP RADIO

ပၢင်ၾိုၵ်းလပ်ႉၼမ်ႉၵတ်ႉ ၽူႈၸတ်းလၢႆးၵၢၼ် ႁူင်းပွႆႇသဵင် MAP RADIO

['Uncategorized']

2018-05-04T13:23:08

https://shannews.org/archives/4704

တွင်ႈထၢမ် ၸၢႆးသႅင်မိူင်း မင်းၵွၼ်း ၵဵဝ်ႇၵပ်းလွင်ႈမူတ်းသႂ်တႃႇဝၼ်းၶိုၼ်ႈလွႆသူးထဵပ်ႈ

တွင်ႈထၢမ် ၸၢႆးသႅင်မိူင်း မင်းၵွၼ်း ၵဵဝ်ႇၵပ်းလွင်ႈမူတ်းသႂ်တႃႇဝၼ်းၶိုၼ်ႈလွႆသူးထဵပ်ႈ

['Uncategorized']

2018-05-04T10:55:04

https://shannews.org/archives/4694

ၵူၼ်းမိူင်းလႃႈသဵဝ်ႈ 200 ပၢႆ ႁူပ်ႉၽူႈတႅၼ်းလႄႈ ၽူႈမီးပုၼ်ႈၽွၼ်းႁွင်ႈၵၢၼ် လူင်ပွင်ၸိုင်ႈ

ႁွင်ႈၵၢၼ်လူင်ပွင်ၸိုင်ႈ ႁူပ်ႉထူပ်းၵူၼ်းမိူင်း ၸႄႈဝဵင်းလႃႈသဵဝ်ႈ 200 ပၢႆ ဢုပ်ႇဢူဝ်းပိူဝ်ႈႁႃတၢင်းၵႄႈပၼ်ႁႃ ဢၼ်ၵူၼ်းမိူင်း ႁူပ်ႉထူပ်းယူႇဝၼ်းမိူဝ်ႈၼႆႉ ဝႃႈၼႆ။ ဝၼ်းတီႈ 03/05/2018 ယၢမ်းဝၢႆးဝၼ်း 1 မူင်း ထိုင် 5 မူင်း ႁူဝ်ၶမ်ႈ ႁွင်ႈၵၢၼ်လူင်ပွင်ၸိုင်ႈ တင်း ၵူၼ်းမိူင်း ၸႄႈ ဝဵင်း လႃႈ သဵဝ်ႈ ႁူပ်ႉထူပ်းဢုပ်ႇဢူဝ်းၵၼ် တႃႇၵႄႈလိတ်ႈပၼ်ႁႃ လွင်ႈယၢပ်ႇၽိုတ်ႇၵူၼ်းမိူင်းလႄႈ လွင်ႈၶိုင် သၢင်ႈႁၢင်ႈပွင်တႃႇမုၼ်းလႅင်းၶိုၼ်ႈယႂ်ႇ ၼႂ်းပိုၼ်ႉတီႈ ၸိူဝ်းၼႆႉ။ ပၢင်ႁူပ်ႉထူပ်းၼႆႉ ၸတ်းႁဵတ်းတီႈ ႁူင်းႁေႃၵၢင်ဝဵင်း ၸႄႈဝဵင်း လႃႈသဵဝ်ႈ ၸိုင်ႈ တႆးပွတ်းႁွင်ႇ ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈ မၢႆ(3) ၸႄႈတွၼ်ႈလႃႈသဵဝ်ႈ လၢတ်ႈတီႈ ၽူႈတွႆႇႁွၵ်ႈဝႃႈ “ ၶႃႈႁဝ်း လႆႈမႃးသပ်းလႅင်းၼႄ လွင်ႈၽူႈတႅၼ်း ဢၼ်ႁဝ်းၶႃႈၵႂႃႇႁဵတ်းသင်ၼႂ်းလုမ်းသၽႃးၽူႈတႅၼ်း ၼၼ်ႉ။ ဢၼ်လႆႈဢုပ်ႇလၢတ်ႈသေ ပဵၼ်မၢႆမီႈၵႂႃႇယဝ်ႉလၢႆၶေႃႈ။ လိူဝ်ၼၼ်ႉ ႁဝ်းၶႃႈ မီးၶွမ်ႊမတီႊၸၢဝ်ႈႁႆႈ/ၼႃး၊ လုၵ်ႈ ဢွၼ်ႇလႄႈၼၢင်းယိင်း၊ ပၢႆးယူႇ လီလႄႈ လွင်ႈငမ်းယဵၼ်ၸၢဝ်းၶိူဝ်း ၸိူဝ်းၼႆႉ လႆႈတၢင်ႇလၢတ်ႈၼႄၵႂႃႇ” ဝႃႈၼႆ။ သိုပ်ႇလၢတ်ႈဝႃႈ ပၢင်ႁူပ်ႉထူပ်းၸိူင်ႉၼႆ ၶႂ်ႈတိုၵ်းသူၼ်းထိုင် ၵူၼ်းမိူင်းႁဝ်း ဢွၼ်ၵၼ်မႃးၶိုၼ်ႈႁွတ်ႈၼမ်ၼမ်၊ သင် ၼႂ်းပိုၼ်ႉတီႈႁဝ်း မီးပၼ်ႁႃသင်၊ လူဝ်ႇႁဵတ်းလူဝ်ႇပွင်သင် မီးပၼ်ႁႃတၢင်းယၢပ်ႇၽိုတ်ႇသင် တေၸၢင်ႈလၢတ်ႈ ထိုင်တီႈၽူႈမီးပုၼ်ႈၽွၼ်းၶဝ်ၵမ်းသိုဝ်ႇ။ ယွၼ်ႉဝႃႈ ပၢင်ႁူပ်ႉထူပ်းၼႆႉ သွင်လိူၼ်လႂ် ႁဵတ်းၼိုင်ႈပွၵ်ႈ” ဝႃႈၼႆ။ ပၢင်ႁူပ်ႉထူပ်းၼႆႉ ၵူၼ်းပိုၼ်ႉတီႈ ၼႂ်းဝဵင်းလႃႈသဵဝ်ႈမႃးၶိုၼ်ႈႁွတ်ႈ။ ပၢင်ၸိူင်ႉၼႆၸတ်းႁဵတ်းမႃး မီး 4 ၵမ်းယဝ်ႉ ဝႃႈၼႆ။ လုင်းသၢင်ႇၸၢႆး ၵူၼ်းဝၢၼ်ႈၶၢႆးသိမ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၵၢင်ၸႂ်ႁဝ်းၶႃႈ တုၵ်းယွၼ်းတႄႉ ၶႂ်ႈႁႂ်ႈသႂ်ႇပၼ် ၾႆးၾႃႉ လႅင်းလႅတ်ႇ ၸဵမ်မိူဝ်ႈပူၼ်ႉမႃး 2 ပီ၊ ႁဝ်းၶႃႈ ယၢမ်ႈတုၵ်းယွၼ်းမႃးၵမ်းၼိုင်ႈ။ ၵူၺ်းၵႃႈ ဢမ်ႇ တူၵ်းမႃးသေ ပွၵ်ႈ။ ပီၼႆႉၵေႃႈ ၶိုၼ်းတုၵ်းယွၼ်းထႅင်ႈၵမ်းၼိုင်ႈ။ လုၵ်ႉတီႈၼမ်ႉပွင်ႈ ၵႂႃႇထိုင်ဢိူင်ႇႁဝ်းမီး 15 လၵ်း။ ဝၢၼ်ႈ ၵေႃႈမီး 15 ဝၢၼ်ႈဢေႃႈ။ တႃႇလႆႈၾႆးၼၼ်ႉ ႁႂ်ႈၶဝ်ၸဝ်ႈ တုၵ်းယွၼ်းပၼ်ၼႆၶႃႈၼေႃႈ” ဝႃႈၼႆ။ တီႈဢၼ်မႃးပၢင်ႁူပ်ႉၵူၼ်းမိူင်း မီးႁွင်ႈၵၢၼ်ၾၢႆႇပလိၵ်ႈ၊ ႁွင်ႈၵၢၼ်ၾၢႆႇလိူမ်ႈလၢႆႇ ဢိၵ်ႇထႅင်ႈလၢႆလၢႆႁွင်ႈၵၢၼ် ၶဝ်ႈႁူမ်ႈသပ်းလႅင်းပၼ်တၢင်းႁူႉၵူၼ်းမိူင်းလႄႈ လိူဝ်ၼၼ်ႉ ၽူႈတႅၼ်းသၽႃး ၸဵမ်ၸိူဝ်းၼႆႉၵေႃႈ မႃးဢုပ်ႇတၢင်ႇလၢတ်ႈၼႄ လွင်ႈႁဵတ်းသၢင်ႈၼႃႈၵၢၼ်တႃႇငၢၼ်း ၼႂ်းသၽႃး ၸဵမ်ၸိူဝ်းၼႆႉ ဝႃႈၼႆ။ ယူႇတီႈႁွင်ႈၵၢၼ်ၾၢႆႇပလိၵ်ႈသေ သပ်းလႅင်းလၢတ်ႈၼႄ ၵဵဝ်ႇၵပ်းလူၺ်ႈ ယႃႈမဝ်းၵမ်၊ ပၵ်းပိူင်မၢႆမီႈဝၢၼ်ႈမိူင်း၊ ပၵ်းပိူင်ၵၢၼ်ႁေႃႈလူတ်ႉၵႃး/ၶိူင်ႈ။ ယဝ်ႉၵေႃႈ လၢႆးငၢၼ်းလၢတ်ႈၼႄၵႂႃႇ လွင်ႈၼႃႈၵၢၼ်တႃငၢၼ်း ဢၼ်လႆႈ တူင်ႉၼိုင် ႁဵတ်းသၢင်ႈမႃးၸိူဝ်းၼၼ်ႉ။ လိူဝ်ၼၼ်ႉ ႁွင်ႈၵၢၼ်ၾၢႆႇလိူမ်ႈလၢႆႇၵေႃႈ လၢတ်ႈၼႄ လွင်ႈၼႂ်းဝဵင်းလႃႈသဵဝ်ႈ ၵဵဝ်ႇၵပ်းလူၺ်ႈၼမ်ႉ၊ ယုၵ်းယၢၵ်ႇလႄႈ ၽႅၼ်ၵၢၼ်တၢင်းၼႃႈမီးၸိူင်ႉႁိုဝ် ၸိူဝ်းၼႆႉ။

['ၵူႈလွင်ႈလွင်ႈ']

2018-05-04T10:52:29

https://shannews.org/archives/4689

ၸုမ်းတူင်ႇဝူင်းဢၼ်ၼိုင်ႈ မွပ်ႈယိုၼ်ႈသူးရၢင်းဝလ်း လွင်ႈတိုဝ်းၵမ်လီ ထိုင်ၸွမ်သိုၵ်းလူင်ယွတ်ႈသိုၵ်း

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS/SSA လႆႈႁပ်ႉသူး ရၢင်းဝလ်း “တူၼ်ႈထမ်း” လွင်ႈတိုဝ်းၵမ် ႁဵတ်းသၢင်ႈလီ ။ ဝၼ်းတီႈ 04/05/2018 မူႇလၼိထိ ၸိတ်ႇတသူဝ်ၾူၼ်ႊၽႃဝၼႃးလႄႈ ၽူႈၵဵဝ်ႇၶွင်ႈၼႂ်းၸိုင်ႈထႆး မွပ်ႈယိုၼ်ႈသူးရၢင်းဝလ်း “တူၼ်ႈထမ်း” သိၼ်သီႇလလၢႆးႁဵတ်းသၢင်ႈလီ ထိုင်ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် RCSS/SSA တီႈၸၼ်ႉၸွမ်ရၢတ်ႊၶျၽတ်ႊၽရႃႊၼၶွၼ်ႊ ဢိူင်ႇဢၼုသႃဝရီႊ ပၢင်ႊၶဵၼ်ႊ မိူင်းၵွၵ်ႇ ၸိုင်ႈထႆး ။ ၸဝ်ႈသိုၵ်းလူင် ၸၢႆးငိုၼ်း ၽူႈၼမ်းၼႂ်း3 RCSS/SSA လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ၸဝ်ႈႁူဝ်ပဝ်ႈ ႁဝ်းလႆႈႁပ်ႉသူးၼႆႉ ပဵၼ်ဢၼ်ယိၼ်းလီႁူမ်ၸူမ်းၸွမ်းတႄႉၶႃႈဢေႃႈ ၊ မၼ်းၸဝ်ႈၼႆႉ ပဵၼ်တူဝ်ယၢင်ႇလီတွၼ်ႈတႃႇၵူၼ်းၼုမ်ႇသႅၼ်းႁုၼ်ႈမႂ်ႇတႄႉတႄႉ၊ မၼ်းၸဝ်ႈမီး တၢင်းၶတ်းၸႂ်ၵူႈပၢႆး ႁႃလွၵ်းလၢႆးပူၵ်းပွင် လုၵ်ႈၼွင်ႉပွင်ႈပၢႆ ၵူၼ်းဝၢၼ်ႈၵူၼ်းမိူင်း၊ ဝၢၼ်ႈမိူင်းႁႂ်ႈၶိုၼ်ႈယႂ်ႇ မႂ်ႇသုင်မႃးတႃႇသေႇ ” ဝႃႈၼႆ။ တႃႇတေလႆႈမႃးႁပ်ႉသူးရၢင်းဝလ်းပွၵ်ႈၼႆႉ ၸွမ်သိုၵ်းလူင်ယွတ်ႈသိုၵ်း လႆႈႁပ်ႉၽိုၼ်လိၵ်ႈၽိတ်ႈမွၵ်ႇဝႆႉ ၸဵမ်မိူဝ်ႈလိူၼ်ဢေႊၿိူဝ်လ် 2018 ၼႆယဝ်ႉ။ သူးရၢင်းဝလ်းဢၼ်ၼႆႉ မွပ်ႈယိုၼ်ႈပၼ်ၽူႈဢၼ်မီးလွင်ႈတိုဝ်းၵမ်လီ၊ မီးသိၼ်ထမ်းတြႃး၊ ပဵၼ်တူဝ် ယၢင်ႇလီ၊ မီးလၢႆးႁဵတ်းလၢႆးသၢင်ႈလီ ပူၵ်းပွင်တူင်ႇဝူင်းၵူၼ်းဝၢၼ်ႈ ၊ မိူင်းၶိုၼ်ႈယႂ်ႇၼႆ ၶၢဝ်ႇတႆးလွတ်ႈလႅဝ်းၶွင် RCSS ဢွၵ်ႇဝႆႉ။ ၼႂ်းပၢင်ၼႆႉမီးၽူႈယႂ်ႇၵူၼ်းလူင်ၼႂ်းမိူင်းလၢဝ်း၊ ၵမ်ႇပူးၶျႃး ဢိၵ်ႇၸၢႆးငဝ်းၼၢင်းငဝ်း ၸိုဝ်ႈသဵင်ယႂ်ႇ ၸိူဝ်းၼႆႉၵေႃႈလႆႈႁပ်ႉ ဝႃႈၼႆ။ Photo by Sang Sai

['ၵူႈလွင်ႈလွင်ႈ']

2018-05-04T10:40:37

https://shannews.org/archives/4686

သိုၵ်းလူင်ပွင်ၸိုင်ႈမၢၼ်ႈ ပႂ်ႉတူၺ်းသိုၵ်း TNLA ၶိုၼ်ႈယိုဝ်းသိုၵ်း SSPP ၼႂ်းထုင်ႉမိူင်းယဵၼ်

ဝၼ်းတီႈ 4/5/2018 ၼႆႉ သိုၵ်းလွႆ TNLA ၶိုၼ်ႈယိုဝ်းသိုၵ်း SSPP တီႈ ဝၢၼ်ႈသႃႇဢွၼ်ႇ ထုင်ႉမိူင်း ယဵၼ် ၸႄႈဝဵင်းၼမ်ႉတူႈ ၵူၼ်းမိူင်း မၢတ်ႇၸဵပ်း 2 ၵေႃႉ၊ ၽွင်းၼၼ်ႉသိုၵ်းလူင်ပွင်ၸိုင်ႈမၢၼ်ႈ ယူႇတီႈ ဢမ်ႇၵႆ ဢမ်ႇၸမ်သေ ႁႅၼ်းသိုၵ်းတူဝ်ႈတၼ်းပႂ်ႉတူၺ်းဝႆႉယူႇဝႃႈၼႆ။ လုင်းၸၢႆး ဢၼ်တိူဝ်ႉၸၢၵ်ႇမၢၵ်ႇလူင် တူၵ်းသႂ်ႇႁိူၼ်း မိူဝ်ႈၼႆႉ ယၢမ်းၵၢင်ၼႂ် 9 မူင်းၶိုင်ႈသိုၵ်းလွႆ ၸႅၵ်ႇႁဵတ်းသၢမ်ၸုမ်းႁႅင်းသိုၵ်း 300 ပၢႆ ၶိုၼ်ႈယိုဝ်း တပ်ႉ ပၢင်သဝ်း ပႃႇတီႇမႂ်ႇသုင်ၸိုင်ႈတႆး SSPP/SSA ဢၼ်မီး ႁႅင်းသိုၵ်း မွၵ်ႈပၢၵ်ႇ ဢၼ်ပၵ်းယူႇ ၸူဝ်ႈၶၢဝ်းတီႈ ဝၢၼ်ႈသႃႇ။ သွင်ၾၢႆႇ ပဵၼ်ပၢင်တိုၵ်းၵၼ် တေႃႇထိုင် ဝၢႆးဝၼ်း 2 မူင်းပၢႆ။ ၽွင်းၼၼ်ႉ သိုၵ်းမၢၼ်ႈ ယူႇတီႈ ဝၢၼ်ႈၵုင်းမူင်ႈ ဢၼ်ၶႅၼ်ႈတူင်ႈၼႃး သေ ပႂ်ႉတူၺ်း။ ႁိူၼ်းလုင်းၸၢႆး ဢၼ်လုၵွႆဢၼ်ၺႃးၸၢၵ်ႇမၢၵ်ႇလူင်တူၵ်းသႂ်ႇ “ႁဝ်းၶႃႈမီးဝႆႉတီႈ ဝၢၼ်ႈသႃႇဢွၼ်ႇ။ လွႆသမ်ႉမီးတီႈဝၢၼ်ႈသႃႇလူင်။ သိုၵ်းမၢၼ်ႈ သမ်ႉမီးတီႈဝၢၼ်ႈၵုင်း မူင်ႈ။ မိူဝ်ႈတႄႇၶဝ်မႃးၵၢၼ်းယိုဝ်းႁဝ်း ပဵၼ်ပၢင်တိုၵ်းလဵၵ်ႉလဵၵ်ႉဢွၼ်ႇၵူၺ်း။ ၵမ်းၼႆႉ ထႅမ်မႃး ႁႅင်းသိုၵ်း သၢမ်ငႃး – ႁႅင်းၶဝ်မီးၵႂႃႇ 300 ပၢႆ ၊ ႁႅင်းသိုၵ်းၾၢႆႇႁဝ်းမီး 100 ပၢႆ ။ ပၼ်ႁႃ သင်ၵေႃႈ ယဝ်ႉ ႁဝ်းဢဝ် လၢႆးလီၵႄႈလိတ်ႈမႃး။ ၶဝ်ၶိုၼ်ႈမႃးယိုဝ်းလႄႈ ပဵၼ်ပၢင်တိုၵ်းၵူၺ်း။ တေႃႈလဵဝ် တႄႉ သွင်ၾၢႆႇထႅမ်ႁႅင်း သိုၵ်းထႅင်ႈလႄႈ ပဵၼ်ၵႂႃႇ ပၢင်တိုၵ်းလူင်” – ၽူႈၼမ်းၼႂ်း 2 ၸဝ်ႈသိုၵ်းၸၢႆးသုလၢတ်ႈ။ ၵဵဝ်ႇၵပ်းလွင်ႈပၢင်တိုၵ်းသေ ၽူႈၵွၼ်းဢိူင်ႇ မိူင်းယဵၼ်လုင်းထုၼ်းလႅင်းလၢတ်ႈဝႃႈ – ယွၼ်ႉပၢင်တိုၵ်း သေ မၢၵ်ႇလူင်တူၵ်းသႂ်ႇႁိူၼ်းၵူၼ်းဝၢၼ်ႈ၊ ႁိူၼ်းလုင်းၸၢႆး – လု ၵွႆၼမ်ဝႆႉ တူဝ်လုင်းၸၢႆး ၵေႃႈ ၺႃး ၸၢၵ်ႇ မၢၵ်ႇ လူင်တီႈဢူၵ်း ၾၢႆႇသၢႆႉ။ သူင်ႇႁူင်းယႃလႃႈသဵဝ်ႈဝႆႉယဝ်ႉ။ ထႅင်ႈၵေႃႉၼိုင်ႈသမ်ႉ ပဵၼ်ၽူႈယိင်း သူင်ႇ ယႃ တူဝ်ဝႆႉ တီႈ ႁူင်းယႃၼမ်ႉတူႈ ၊ ၵူၼ်းဝၢၼ်ႈသႃႇဢွၼ်ႇ ၵေႃႈ ဢွၼ်ၵၼ်ပၢႆႈသိုၵ်းမႃးမီးယူႇတီႈ မိူင်း ယဵၼ် ၶူဝ်းၵေႃႈဢမ်ႇလႆႈသင်မႃး – ဝႃႈၼႆ။ ၽွင်းသွင်ၾၢႆႇပဵၼ်ပၢင်တိုၵ်းၵၼ်ယူႇၼၼ်ႉ သိုၵ်းလူင်ပွင်ၸိုင်ႈမၢၼ်ႈ ႁိူဝ်းဝိၼ်သိုၵ်းလုၵ်ႉလႃႈသဵဝ်ႈ သေ ဢွၵ်ႇမိၼ် လဵပ်ႈၵႂႃႇ လဵပ်ႈမႃး ထုင်ႉၼၼ်ႉယူႇ။ ႁႅင်းသိုၵ်းမၢၼ်ႈ မွၵ်ႈပၢၵ်ႇပၢႆ တႄႉမီးယူႇတီႈ ၵုင်းမူင်ႈ။ ဢိူင်ႇမိူင်းယဵၼ်ၼႆႉ မီးၾၢႆႇႁွင်ႇ ဝဵင်းၼမ်ႉတူႈ ယၢၼ် မွၵ်ႈ 15 လၵ်း။ ၸုမ်းသိုၵ်း တဢၢင်း (လွႆ) TNLA ၼႆႉ မိူဝ်ႈလိူၼ် ၻီႊသႅမ်ႊပိူဝ်ႊဝၼ်းတီႈ 5 (ပီ 2017) ပူၼ်ႉမႃးၼႆႉ ၵေႃႈ ယၢမ်ႈၶိုၼ်ႈယိုဝ်း ပၢင်သဝ်းပႃႇတီႇမႂ်ႇသုင်ၸိုင်ႈတႆး ဢၼ်ယူႇထုင်ႉၼႆႉမႃးယဝ်ႉၵမ်းၼိုင်ႈ။ ၵမ်းၼၼ်ႉၵေႃႈ ယိုဝ်းသႂ်ႇၼႂ်းဝၢၼ်ႈ လႄႈ ႁိူၼ်းပႃႈဢႆႇ ဝၢၼ်ႈဝဵင်းၼၼ် လုၵွႆ ၵႂႃႇဝႃႈၼႆ။ သိုၵ်း SSPP/SSA တင်း ၸုမ်းသိုၵ်း တဢၢင်း (လွႆ) TNLA ၼႆႉ ပဵၼ်လုၵ်ႈၸုမ်း FPNCC ၸုမ်းဢူၺ်း လီ ပွတ်းႁွင်ႇ ဢၼ်ဝႃႉ ဢွၼ်ႁူဝ် ဝႆႉတင်းသွင်ၸုမ်း။

['ၵၢၼ်သိုၵ်း']

2018-05-04T09:19:34

https://shannews.org/archives/4683

ၵၢၼ်လီၵူႉသူဝ်ႇလႄႈ လွင်ႈမူတ်းသႂ် ၽွင်းပၢင်ပွႆးပႆၶိုၼ်ႈလွႆ

ပေႃးထိုင်မႃးလိူၼ်ႁူၵ်းမူၼ်း ဢမ်ႇၼၼ်လိူၼ်ၸဵတ်းမူၼ်း ဢၼ်ထႆးႁွင်ႉဝႃႈ ( วิสาขบูชา)ၸိုင် ပီႈၼွင်ႉတႆးၸိူဝ်း ႁွတ်ႈၽႅဝ်ႇၼႂ်းဝဵင်းၵဵင်းမႆႇလႄႈ ႁိမ်းႁွမ်း ဢွၼ်ၵၼ်ပႆၶိုၼ်ႈလွႆသူးထဵပ်ႈ ၸွမ်းပီႈၼွင်ႉၵဵင်းမႆႇ မၢင်ၸိူဝ်းၵေႃႈ ဢွၼ်ၵၼ်ၵႂႃႇ လဵင်ႉလူၶဝ်ႈၼမ်ႉတၢင်းၵိၼ်ၵေႃႈမီးၵူႈပီ။ ၼႂ်းၼိုင်ႈပီႈၼိုင်ႈပီၼႆႉ မီးၵူၼ်းပႆၶိုၼ်လွႆ 5 ထိုင် 7 မိုၼ်ႇၵေႃႉ မီးယုၵ်းယၢၵ်းပႅတ်ႈမၢၵ်ႇမိူဝ် ၸွမ်းတၢင်းဢမ်ႇယွမ်း 25- 30 တၼ်ႊ ၼႆယဝ်ႉ။ ၼႂ်းပီၼႆႉပၢင်ပွႆးပွႆၶိုၼ်ႈလွႆပဵၼ်ဝၼ်းတီႈ 28/05/2018 လိူၼ်မူၼ်းပဵၼ်ဝၼ်းတီႈ 29/05/2018 ။ ၼင်ႇႁိုဝ်တေလူတ်းယွမ်းလႆႈ ပၼ်ႁႃယုၵ်းယၢၵ်းၼႆႉသေ ၽူႈယႂ်ႇၵူၼ်းလူင် ၽူႈမီးပုၼ်ႈၽွၼ်း ၼႂ်းဝဵင်းၵဵင်းမႆႇၸတ်း ႁဵတ်းပၢင်ဢုပ်ႇၵုမ် တႃႇတေႁူမ်ႈၵၼ် ၵႄႈလိတ်ႈပၼ်ႁႃယုၵ်းယၢၵ်းလိူင်ႇၼမ် ၼႂ်းၼၼ်ၽူႈယႂ်ႇၵူၼ်းလူင်တႆး ဢၼ်ပဵၼ် ၸၢႆးသႅင်မိူင်း မင်းၵွၼ်း ဢိၵ်ႇပီႈၼွင်ႉတႆးလၢႆၵေႃႉၶဝ်ႈႁူမ်ႈ ဢုပ်ႇဢူဝ်း မိူဝ်ႈဝၼ်းတီႈ 30/04/2018 ။ ၸၢႆးသႅင်မိူင်း မင်းၵွၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးလၢတ်ႈထိုင်လွႆသူးထဵပ်ႈၼႆၵေႃႈ ၶုၵ်းထူပ်းဝူၼ်ႉထိုင်ပူႇမွၼ်ႇၼၢႆးယႃႈႁဝ်း ဢၼ်ပဵၼ်ၸဝ်ႈၶုၼ်ၵၼ်း မၼ်းၸဝ်ႈယၢမ်ႈႁူမ်ႈၵေႃႇသၢင်ႈတၢင်းၶိုၼ်ႈလွႆလႄႈ ၵေႃႇသၢင်ႈပိုၼ်ႉတီႈလမ်ႇလွင်ႇလၢႆတီႈၼႂ်းၵဵင်းမႆႇ ၵွပ်ႈၼၼ်လႄႈ ၼင်ႇႁိုဝ်တေႁၵ်ႉသႃဝႆႉၾိင်ႈတႆးႁၢင်ႈလီၵိုၵ်း ပိုၼ်းလွႆသူးထဵပ်ႈၼၼ်ႉ ပေႃးထိုင်မႃးၶၢဝ်းၶိုၼ်ႈလွႆၼႆ ယွၼ်းႁႂ်ႈပီႈၼွင်ႉႁဝ်းၶႃႈ ၼုင်ႈပၼ်သိူဝ်ႈၶူဝ်းတႆး၊ယႃႇဢုပ်ႇ ဢူဝ်းႁွင်ႉသႅၼ်ႇသဵင်လင်၊ ယႃႇပႃးလဝ်ႈ Beer ၶိုၼ်ႈၵႂႃႇ၊ ပေႃးၵိၼ်တၢင်းၵိၼ်ယဝ်ႉ ႁႂ်ႈမေႃပႅတ်ႈယုၵ်းယၢၵ်းပဵၼ်တီႈပဵၼ်တၢင်းသေၵမ်း ”ဝႃႈၼႆ။ ပၢင်ပွႆးပႆၶိုၼ်ႈလွႆသူးထဵပ်ႈၼႆႉ လိူဝ်သေဢွၼ်ၵၼ်ပႆၶိုၼ်ႈလူႇတၢၼ်းယဝ်ႉ ပီႈၼွင်ႉတႆး-ထႆးလႄႈ တၢင်ႇၸၢဝ်းၶိူဝ်း ၸိူဝ်းဢၼ်ဝႃႈလႆႈပွင်ပဵၼ်ၼၼ်ႉ ဢွၼ်ၵၼ်ၵႂႃႇလဵင်ႉလူမိူၼ်ၼင်ႇၼမ်ႉ၊ ၶဝ်ႈသဵၼ်ႈၶဝ်ႈသွႆး၊ ၶဝ်ႈမုၼ်း Ice –cream ၸိူဝ်းၼႆႉ။ ၸၢႆးသႅင်မိူင်းသိုပ်ႇလၢတ်ႈထႅင်ႈဝႃႈ – “ ၼႂ်းပီၼႆႉတႃႇတေၶိုၼ်ႈလဵင်ႉလူၼၼ်ႉ ႁႄႉႁၢမ်ႈတေ ဢမ်ႇလႆႈၸႅၵ်ႇတၢင်း ၵိၼ်ဢၼ်မီးၼမ်ႉၽၵ်း၊ တေဢမ်ႇလႆႈၸႂ်ႉၾူမ်း (Foam) ၊ တေဢမ်ႇလႆႈၸႂ်ႉထုင်၊ ၵွၵ်း ၽလၢတ်ႉသတိၵ်ႊလိူဝ်သေတဝ်ႈၼမ်ႉ ပေႃးပဵၼ်လႆႈႁႂ်ႈၸႂ်ႉတွင်ၵူၺ်ႈႁေႃႇ” ဝႃႈၼႆ။ ၵွင်းမူးၶမ်းၼိူဝ် လွႆသူးထဵပ်ႈၼႆႉ ၵေႃႇသၢင်ႈမႃးမိူဝ်ႈပီ ပုတ်ႉထ 1929 ၼီႈ သုင်ၼိူဝ်ၼႃႈၼမ်ႉပၢင်ႇလၢႆ မီး 3,051 ၾုတ်ႉ၊ မီးၼႂ်းဝၢၼ်ႈလွႆသူးထဵပ်ႈ ဢိူင်ႇသူးထဵပ်ႈ ၸႄႈဝဵင်းမိူင်း ၸႄႈတွၼ်ႈၵဵင်းမႆႇ ။ လုၵ်ႉတီႈတိၼ်လွႆၶိုၼ်ႈၸူးၼိူဝ်လွႆမီး မွၵ်ႈ 11 ၵီႊလူဝ်ႊ ၊ ၸဝ်ႈတူၼ်ၶူးလူင် ၶူးၿႃးၸဝ်ႈသီဝိၶျႆး ပဵၼ်ၽူႈဢွၼ်ႁူဝ် ၵူၼ်းဝၢၼ်ႈ ၵူၼ်းမိူင်း ပႃးပီႈၼွင်ႉတႆး ႁူမ်ႈသၢင်ႈတၢင်းၶိုၼ်ႈလွႆ တေႃပေႃးထိုင်ၵွင်းမူးၶမ်း။

['Featured', 'ၾိင်ႈငႄႈၾိင်ႈထုင်း']

2018-05-04T08:45:16

https://shannews.org/archives/4681

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 04/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.36 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 211.11 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 04/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 03/05/2018 ငိုၼ်းထႆး 1 ဝၢတ်ႇ = 42.31 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 211.08 ပျႃး။

['ၵၢၼ်မၢၵ်ႈမီး']

2018-05-04T08:36:04

https://shannews.org/archives/4678

ပလိၵ်ႈမၢၼ်ႈ တီႉမႆႉ 35 တၼ်ႊ ၼႂ်းၸႄႈတွၼ်ႈမူႇၸေႊ

ႁွင်ႈၵၢၼ်ၾၢႆႇပႃႇမႆႉ ပိုၼ်ၽၢဝ်ႇဝႃႈ ပလိၵ်ႈလႄႈ ၾၢႆႇပႃႇမႆႉ မူႇၸေႊ တီႉမႆႉ 35 တၼ်ႊ တီႉပႃးၵႃး 6 လေႃႉ 3 လမ်း ဝႃႈၼႆ။ ဝၼ်းတီႈ 29/04/2018 ပလိၵ်ႈမၢၼ်ႈၾၢႆႇပႃႇမႆႉ ႁူမ်ႈတင်း ပလိၵ်ႈမၢၼ်ႈလၢႆၾၢႆႇသေ လူင်းၵူတ်ႇထတ်းၼႂ်းပိုၼ်ႉတီႈ၊ တီႈဝၢၼ်ႈၵုၼ်လူင် ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ တီႉလႆႈမႆႉသၵ်းလႄႈ မႆႉၵႄႇတွၵ်ႈ တႃႇ 205 တုမ်၊ တင်းၼၵ်း 35.0044 တၼ်ႊ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ လႆႈတီႉၺွပ်းႁုပ်ႈဢဝ်မႆႉဝႆႉၼၼ်ႉသေ ယဝ်ႉၵေႃႈ တေသိုပ်ႇသွၵ်ႈႁႃ တူဝ်ၸဝ်ႈၶွင်မႆႉၼၼ်ႉ မႃးပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈဝၢၼ်းမိူင်းမီးၼၼ်ႉ ၸုမ်းၶၢဝ်ႇသျိၼ်ႊႁေႃႊ ဢွၵ်ႇဝႆႉ ၼင်ႇၼႆ။ ၾၢႆႇၼိုင်ႈတုမ်မႆႉယႂ်ႇမႆႉလူင် မႆႉသၵ်း မႆႉတိုင်း ဢၼ်သူင်ႇၶၢႆပဵၼ်တၢင်းၵၢၼ် သူင်ႇၶၢႆတၢင်းၵၢတ်ႇမိုတ်ႈတၢင်းၼမ်ႉ၊ တၢင်းလိၼ် တင်းၼမ် ဝႃႈၼႆ။ ၸၢႆးပီးလူင် မူႇၸေႊ လၢတ်ႈဝႃႈ ၸိူဝ်းယဵတ်ႈမွၼ်ငိုၼ်းၼမ်တႄႉ ဢမ်ႇတီႉ ၸိူဝ်းၺႃးတီႉၼၼ်ႉ ၵမ်ႉဢေႇၵူၺ်း”ဝႃႈၼႆ။ Photo – Forest Department

['ၵူႈလွင်ႈလွင်ႈ']

2018-05-04T08:29:00

https://shannews.org/archives/4675

ပၢင်သွၼ် လၢႆးဢၢၼ်ႇလိၵ်ႈလူင် ၸတ်းႁဵတ်းတီႈလႃႈသဵဝ်ႈ မီးၽူႈၶဝ်ႈႁူမ်ႈလဵပ်ႈႁဵၼ်း 60 ပၢႆ

ၵူၼ်းမိူင်း 60 ပၢႆ ႁူမ်ႈၵၼ် ၾိုၵ်ႉၽွၼ်ႉ လၢႆးဢၢၼ်ႇလိၵ်ႈလူင် တီႈဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ပဵၼ် ပွၵ်ႈၵမ်း 2 ဝႃႈၼႆ။ တႄႇဢဝ် ဝၼ်းတီႈ 01-05/05/2018 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း သင်ၶၸဝ်ႈ ၼႂ်းပိုၼ်ႉတီႈ ဢိူင်ႇ ၼမ်ႉပွင်ႈ ဢွၼ်ႁူဝ်သေ ၸတ်းႁဵတ်းပၢင်သွၼ် လၢႆးႁေႃးလိၵ်ႈလူင် တီႈဝတ်ႉဝိႁၢရ်လူင်ဝေႇလုဝၼ်ႇ ဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ၸိုင်ႈတႆး။ ၸၢႆးလႃႉထူၺ်း ၽူႈပွင်ၵၢၼ် ၸုမ်းၵူၼ်းၼုမ်ႇတႆး ၼႂ်းဢိူင်ႇၼမ်ႉပွင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်သွၼ် လိၵ်ႈ လူင်ၼႆႉ မီးၽူႈလူင်ႉလႅၼ်ႇၶဝ် မႃးသပ်းလႅင်းၼႄ လၢႆးတင်ႈသဵင်၊ လၢႆးႁုပ်ႈသဵင်၊ လၢႆးသဵင်ၵႂႃႇမၼ်း တေလႆႈ ၵွင်ႉၵၼ်ၸိူင်ႉႁိုဝ်၊ တေလႆႈဝၢင်းသဵင်/ ၵိုတ်းသဵင် ၸိူင်ႉႁိုဝ်။ လိူဝ်ၼၼ်ႉ သပ်းလႅင်းထႅင်ႈ ၵၢၼ်လူမၼ်း၊ ၵၢၼ်ဢၢၼ်ႇ/ ၵၢၼ်ႁေႃးမၼ်း ၸဵမ်ႁူဝ်ယွႆႈမၼ်းၶႃႈယဝ်ႉ။ တေလႆႈဝႃႈ ၶႅမ်ႉတႄႉၶႃႈ သင်ႁဝ်းၶႃႈ ဢမ်ႇၾိုၵ်းၵၼ် ဢမ်ႇလူ ဢမ်ႇႁေႃး ၵၼ်ၸိုင် မိူဝ်းၼႃႈမႃး ၵူဝ်မၼ်းမွတ်ႈဝၢႆးႁၢႆၵႂႃႇ။ ယွၼ်ႉၼၼ်ႉ ႁဝ်းၶႃႈ ၸဵမ်ၵူၼ်းၼုမ်ႇ။ ၵူၼ်းသႅၼ်းႁၢတ်ႈလႄႈ ၵူၼ်း ထဝ်ႈ ဢိၵ်ႈလူၺ်ႈ ပၢၼ်းတၵ်ႉတႃႇ ၼႂ်းဢိူင်ႇၼမ်ႉပွင်ႈႁဝ်း ႁူမ်ႈၵၼ်သေ မႃးၶိုၼ်ႈၾိုၵ်ႉၽွၼ်ႉၵၼ်” ဝႃႈၼႆ။ ပၢင်သွၼ်လိၵ်ႈလူင်ၼႆႉ မီးၽူႈလူင်ႉလႅၼ်ႇလိၵ်ႈလူင် မိူၼ်ၼင်ႇ ၸရေးၵေႃႇမိူင်း ဝဵင်းသႅၼ်ဝီ၊ ၸရေးမွၼ်းသႅင် ၸၢမ်ႇၺုၼ်ႉ ဝဵင်းၼမ်ႈတူႈလႄႈ ဢိၵ်ႇထႅင်ႈလၢႆလၢႆၵေႃႉ ႁူမ်ႈၵၼ် မႃးပူင်သွၼ်သပ်းလႅင်းၼႄၵႂႃႇ။ လိူဝ်ၼၼ်ႉ ပေႃးထိုင်မႃး ယၢမ်းၵၢင်ၶမ်ႈ 7 မူင်း ထိုင် 9 မူင်း ၵၢင်ၶိုၼ်းၸိုင် ၸတ်းႁဵတ်းပႃး ပၢင်တၢၼ်ႈၶႆႈ/ ပၢင်ဢုပ်ႇၶႆႈ ဝႃႈ ၼႆ။ မိူဝ်ႈပူၼ်ႉမႃး 10 ပီပၢႆၼၼ်ႉၵေႃႈ သင်ၶၸဝ်ႈ ၼႂ်းဢိူင်ႇၼမ်ႉပွင်ႈ လႆႈၸတ်းႁဵတ်းမႃးယဝ်ႉ ပွၵ်ႈၼိုင်ႈ တီႈဝတ်ႉမိူင်း တိူၼ်း ဢိူင်ႇၼမ်ႉပွင်ႈၵူၺ်းၼင်ႇၵဝ်ႇ။ ပွၵ်ႈၼႆႉသမ်ႉ ၸတ်းႁဵတ်းတီႈဝတ်ႉဝိႁၢရ်လူင်ဝေႇလုဝၼ်ႇ ဢိူင်ႇၼမ်ႉပွင်ႈ တေလႆႈဝႃႈ ပဵၼ်ပွၵ်ႈၵမ်း 2 ယဝ်ႉ ဝႃႈၼႆ။

['ၾိင်ႈငႄႈၾိင်ႈထုင်း']

2018-05-03T13:58:19

https://shannews.org/archives/4671

ၵေႃလိၵ်ႈလၢႆးသႅၼ်ဝီတင်း SYO ႁူမ်ႈၵၼ်ၸတ်းပၢင်ၾိုၵ်းၽွၼ်ႉလၢႆးၵႃႈၾိင်ႈႁိတ်ႈႁွႆးတႆး

ၵေႃလိၵ်ႈလၢႆးသႅၼ်ဝီတင်း SYO ႁူမ်ႈၵၼ်ၸတ်းပၢင်ၾိုၵ်းၽွၼ်ႉလၢႆးၵႃႈၾိင်ႈႁိတ်ႈႁွႆးတႆး

['Uncategorized']

2018-05-03T10:26:20

https://shannews.org/archives/4664

တူၼ်ႈမႆႉႁုင်းလူင် ၵူၼ်ႇတဵင် ဝိႁၢရ်ၽြႃးၵိင်း ဝဵင်းမိူင်းၼၢႆး

ၾူၼ်ယႂ်ႇလူမ်းလူင် ၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းမိူင်းၼၢႆး ႁဵတ်းႁႂ်ႈတူၼ်ႈမႆႉယႂ်ႇ/မႆႉလူင် ႁၵ်းတဵင်ဝိႁၢရ် ၽြႃးၵိင်း ၼႂ်းၸႄႈဝဵင်းမိူင်းၼၢႆး၊ ဝိႁၢရ်လႄႈႁုၼ်ႇႁၢင်ႈၽြႃး လူႉၵွႆၼမ်။ ဝၼ်းတီႈ 01/05/2018 ယၢမ်းၵၢင်ၶမ်ႈ 7 မူင်းပၢႆၼၼ်ႉ ၾူၼ်ယႂ်ႇလူမ်းလူင် ၽတ်ႉပဝ်ႇႁၢဝ်ႈႁႅင်းသေ တူၼ်ႉမႆႉႁုင်း လူင် ႁၵ်းလူမ်ႉတဵင်သႂ်ႇဝိႁၢရ်ၽြႃးၵိင်း ဝၢၼ်ႈၵၢတ်ႇၼွၵ်ႈ ဢိူင်ႇၼမ်ႉမေႃႇသူမ်ႈ ၸႄႈဝဵင်းမိူင်းၼၢႆး ၸႄႈတွၼ်ႈလၢင်း ၶိူဝ်း ၸိုင်ႈတႆးပွတ်းၸၢၼ်း။ ၸၢႆးမွင်ႇၵျီႇ ၽူႈပွင်ၵၢၼ် ၸုမ်းႁၵ်ႉပႅင်းပႂ်ႉပႃး သၽႃဝ ၾိင်ႈတိုၼ်းပဵၼ် ၸႄႈဝဵင်းမိူင်းၼၢႆး လၢတ်ႈတီႈၽူႈတွႆႇႁွၵ်ႈ ဝႃႈ “ တူၼ်ႈမႆႉ ဢၼ်ႁၵ်းလူမ်ႉတဵင်သႂ်ႇဝိႁၢရ်ၽြႃးၵိင်းၼၼ်ႉ တေလႆႈဝႃႈ ပဵၼ်တူၼ်ႈမႆႉ ဢၼ်မီးမႃးပီယၢဝ်းၶၢဝ်းႁိုင်။ တူၼ်ႈမႆႉႁုင်းၼၼ်ႉ မႆႉႁၢႆး တင်းတူၼ်ႈၽၵ်းႁီႉ ဢွၵ်ႇၵိုၵ်းၵၼ်ဝႆႉ။ လွင်ႈဢၼ်တူၼ်ႈမႆႉႁၵ်းလူမ်ႉသႂ်ႇ ဝိႁၢရ်ၽြႃးၵိင်း ၼႆႉႁုၼ်ႈႁၢင်ႈၽြႃၵိင်း ႁုၼ်ႁၢင်ႈရႁၢၼ်းတႃႇ လူႉၵွႆၵႂႃႇလၢႆလၢႆသူႇဢေႃႈ” ဝႃႈၼႆ။ သိုပ်ႇလၢတ်ႈဝႃႈ ၵႃႈၶၼ်ဢၼ်လႆႈလူႉသုမ်းၵႃႈႁိုဝ် ဢၼ်ဝႃႈၼၼ်ႉ ႁဝ်းၶႃႈ ဢမ်ႇလၢမ်းလႆႈ ၵူၺ်းၵႃႈ လီသေလၢႆ မၼ်း ပဵၼ်ႁွႆးမိုဝ်းၵဝ်ႇၵႄႇတႆးႁဝ်း ႁဵတ်းသၢင်ႈမႃး ပီယၢဝ်းၶၢဝ်းႁိုင်။ ပေႃးတူၺ်းၼႂ်းမိူင်းၼၢႆးႁဝ်းၸိုင် ဝတ်ႉႁူဝ်ၶူဝ် တင်းလွႆ ၸၢင်ႉၼႆႉ မၼ်းမီးမႃးႁိုင် ႁူဝ်ပၢၵ်ႇပီ ၵိုၵ်းဝဵင်းမိူင်းၼၢႆးႁဝ်းၶႃႈမႃး တေႃႇယၢမ်းလဵဝ်” ဝႃႈၼႆ။ ၵဵဝ်ႇၵပ်းလွင်ႈၼႆႉ လွင်ႈတုမ်ႉတိူဝ်ႉၵူၼ်းမိူင်းမၢတ်ႇၸဵပ်းလူႉတၢႆ ဢမ်ႇမီး ယူႇတီႈၵူၼ်းဝၢၼ်ႈ ၽူႈမီးပုၼ်ႈၽွၼ်း ၼႂ်း ဝၢၼ်ႈ ၼႂ်းဢိူင်ႇ ႁူမ်ႈၵၼ်သေ တႅပ်းပႅတ်ႈ ၽဵဝ်ႈပႅတ်ႈတူၼ်ႈမႆႉ ဢၼ်ႁၵ်းလူမ်ႉတဵင်ၸိူဝ်းၼၼ်ႉ ဝႃႈၼႆ။ ဝတ်ႉဝိႁၢရ်လူင်ႁူဝ်ၶူဝ်ၼႆႉ ႁိမ်းတၢင်းၶဝ်ႈဢွၵ်ႇဝဵင်းမိူင်းၼၢႆး ၼႂ်းဢိူင်ႇၼမ်ႉမေႃႇသူမ်ႈ ၼိူဝ်တၢင်းလူင်လုၵ်ႉၼမ်ႉၸၢင်၊ ႁၢႆးၽၵ်း ၶဝ်ႈၸူး ဝဵင်းမိူင်းၼၢႆး ဝႃႈၼႆ။ ၶႅပ်းႁၢင်ႈ FB – Sai Sunloi

['သိင်ႇဝႅတ်ႉလွမ်ႉ']

2018-05-03T09:55:30

https://shannews.org/archives/4658

လူင်ပွင်ၸိုင်ႈထႆး ပိုၼ်ႇၽၢဝ်ႇလူတ်းယွမ်း လွင်ႈၶဵင်ႈမၢႆမီႈတေႃႇႁႅင်းၵၢၼ်

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ဢွၵ်ႇၶေႃႈပိုၼ်ၽၢဝ်ႇ လူတ်းယွမ်းမၢႆမီႈ ဢၼ်ဝႆႉတေႃႇႁႅင်းၵၢၼ်လႄႈ တူတ်ႈတၢမ်ႇတၢင်းၽိတ်းဢၼ်ဝႆႉၼိူဝ်ႁႅင်းၵၢၼ်။ ဝၼ်းတီႈ 02-05-2018 ၸွမ်ၽွင်းလူင်မိူင်းထႆး ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊ လူင်းလၢႆးမိုဝ်း ဢွၵ်ႇ ၶေႃႈပိုၼ်ၽၢဝ်ႇ လူတ်းယွမ်းလွင်ႈၶဵင်ႈၶႅင် ၵၢၼ်ပၼ်တူတ်ႈတၢမ်ႇႁႅင်းၵၢၼ်လႄႈ မၢႆမီႈသုၼ်ႇလႆႈႁႅင်းၵၢၼ် ႁႂ်ႈႁႅင်း ၵၢၼ်မီးသုၼ်ႇယူႇသဝ်းၵႂႃႇမႃးလႆႈ ။ ၼႂ်းၽိုၼ်လိၵ်ႈၼၼ်ႉတႅမ်ႈဝႆႉဝႃႈ- ႁႅင်းၵၢၼ်ႁဵတ်းၵၢၼ်လႆႈၵူႈတီႈ ၸွမ်းပေႃႈလဵင်ႉၼၢႆးၸၢင်ႈတူဝ်ၵဝ်ႇ လႄႈလိုဝ်ႈ သဝ်းၸွမ်းႁွင်ႈၶၢတ်ႈလႆႈၵူႈတီႈ ၊ ပေႃႈလဵင်ႉမႄႈလဵင်ႉတေလႆႈႁဵတ်းၸွမ်းပၵ်းပိူင် တေဢမ်ႇလႆႈၵဵပ်းငိုၼ်းတီႈႁႅင်း ၵၢၼ်ပူၼ်ႉလိူဝ် ၊၊ လူတ်ႉယွမ်းတၢမ်ႇဢၼ်ဝႃႈၼၼ်ႉ ပေႃးဢမ်ႇ မီးဝတ်းဝႂ်တေၺႃး တူၵ်းၶွၵ်ႈ 5 ပီ ၊ မႂ်ငိုၼ်း 20,000 ၿၢတ်ႇထိုင် 100,000 ၿၢတ်ႇၼၼ်ႉၵေႃႈ လၢႆႈပဵၼ် မႂ်ငိုၼ်း 5,000 ထိုင် 10,000 ၿၢတ်ႇ။ ပေႃႈလဵင်ႉ ၊မႄႈလဵင်ႉဢၼ်ၸၢင်ႈႁႅင်းၵၢၼ်ၽိတ်းမၢႆမီႈ ဢၼ်ယၢမ်ႈမီးတၢမ်ႇမႂ်ငိုၼ်း 400,000 ထိုင် 800,000 တေႃႇႁႅင်းၵၢၼ် ၼိုင်ႈၵေႃႉၼၼ်ႉ ယွမ်းလူင်လိူဝ် 10,000 တေႃႇ 100,000 ၿၢတ်ႇ။ ၸၢႆးပိူင်းၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈဝႃႈ – “ တႃႇတေ မီးပၵ်းပိူင်ၼႆႉဢွၵ်ႇမႃး ၸုမ်းပေႃႈလဵင်ႉၼၢႆးၸၢင်ႈလႄႈ ၽူႈၵဵဝ်ႇၶွင်ႈ ဢွၼ်ၵၼ်တုၵ်းယွၼ်းမႃးႁိုင်ယဝ်ႉ၊ ဢၼ်မီးပၵ်းပိူင်ၼႆႉဢွၵ်ႇမႃးၵေႃႈတေလႆႈဝႃႈ ပဵၼ်လွင်ႈလီၶႃႈဢေႃႈ။ ယွၼ်းႁႂ်ႈႁႅင်းၵၢၼ် ႁဵတ်းၸွမ်း ၼင်ႇပၵ်းပိူင် ဝၢၼ်ႈမိူင်းပိူၼ်ႈမီးၼၼ်ႉသေ ပေႃးမီးလွင်ႈဢမ်ႇၸိုဝ်ႈ ဢမ်ႇၸႂ်ႈၼိူဝ်ႁဝ်းၼႆ ႁဝ်းၵေႃႈလူဝ်ႇႁတ်းႁတ်းႁၢၼ် ႁၢၼ်သေ တွပ်ႇလၢတ်ႈယႃပေဝႆႉၸႂ်ၵူဝ်ႁႅင်းၼႃႇ ” ဝႃႈၼႆ။ ၼင်ႇႁိုဝ်ႁႅင်းၵၢၼ်ပေႃးတေလႆႈႁပ်ႉသုၼ်ႇလႆႈၸွမ်းၼင်ႇမၢႆမီႈၼၼ်ႉ တႄႇဢဝ်မိူဝ်ႈဝၼ်းတီႈ 01/04/2018 ၼႆႉမႃး လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ပိုၼ်ၽၢဝ်ႇတူဝ်ႈၸိုင်ႈထႆး ၶိုၼ်ႈၵႃႈၸၢင်ႈပၼ်ႁႅင်းၵၢၼ်ၼိုင်ႈဝၼ်းလႂ်တီႈဢေႇသုတ်း 308 ၿၢတ်ႇၼမ်သုတ်းပဵၼ် 330 ၿၢတ်ႈ။

['ႁႅင်းငၢၼ်းၶၢမ်ႈမိူင်း']

2018-05-03T09:41:20

https://shannews.org/archives/4651

ၵေႃလိၵ်ႈလၢႆးသႅၼ်ဝီတင်းၸုမ်း SYO ႁူမ်ႈၵၼ်ၸတ်းပၢင် ၾိုၵ်းၽွၼ်ႉလၢႆးၵႃႈတႆး

ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းသႅၼ်ဝီ ႁူမ်ႈတင်းၸုမ်း SYO ၸတ်းႁဵတ်းပၢင်ၾိုၵ်းၽွၼ်ႉ တၢင်းၵႃႈ ၾိင်ႈႁိတ်ႈႁွႆးတႆး ၵူၼ်းၼုမ်ႇၽူႈသူၼ်ၸႂ်ၶဝ်ႈႁူမ်ႈ 200 ၵေႃႉပၢႆ။ ဝၼ်းတီႈ 01- 05/05/2018 ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းသႅၼ်ဝီ ၸတ်းႁဵတ်းပၢင်သွၼ်လၢႆးၵႃႈ ၾိင်ႈႁိတ်ႈႁွႆးတႆး မိူၼ်ၼင်ႇတၢင်းၵႃႈၼူၵ်ႉ၊တူဝ်း၊လၢႆးႁႆႇၵွင်မွင်း၊ လၢႆးမိုဝ်းတႆး၊ လၢႆးလႅဝ်း၊ လၢႆးတႅၼ်းၸိူဝ်းၼႆႉ ၸတ်းႁဵတ်းတီႈဝတ်ႉၵျွင်းသႅင်၊ ဝၢင်းႁေႃၶုၼ်သၢင်ႇတူၼ်ႈႁုင်း ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆး ပွတ်းႁွင်ႇ ။ ၼႂ်းပၢင်ၼႆႉ ၶူးသွၼ်ၸၢႆးၶိူဝ်းလဵဝ် ပူင်သွၼ်ပၼ်လၢႆးၵႃႈၼူၵ်ႉ၊တူဝ်း၊ ၶူးလူင်လၢႆးၶႅၼ်ႉ ၸၢႆးၵျေႃႇထေး ပူင်သွၼ်ပၼ် လၢႆးမိုဝ်းတႆး၊ လၢႆးလႅဝ်းလၢႆးတႅၼ်းၸိူဝ်းၼႆႉ ပၢင်သွၼ်တႄႇၶၢဝ်းယၢမ်းၵၢင်ၼႂ် 05:30 တေႃႇထိုင် ၵၢင်ၶမ်ႈ 9:00 မူင်း မီးလုၵ်ႈႁဵၼ်းမႃးၶိုၼ်ႈႁဵၼ်းဢဝ် 235 ၵေႃႉ။ ၸၢႆးမိၼ်ႉထုၼ်း ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆးလၢတ်ႈဝႃႈ – “ တႃႇတေၸတ်းႁဵတ်းပၢင်ၼႆႉ ႁဝ်းၶႃႈထၢမ် ၵၢင်ၸႂ်ၵူၼ်းၼုမ်ႇၵူၼ်းဝၢၼ်ႈသေ ၵူႈၵေႃႉႁၼ်ထိုင်ဝႃႈ ထုၵ်ႇလီၸတ်းႁဵတ်းၼႆသေ ႁဝ်းၶႃႈၸင်ႇႁူမ်ႈၵၼ်ၸတ်း ႁဵတ်း ယိူင်းဢၢၼ်းပိူဝ်ႈႁႂ်ႈၵူၼ်းၼုမ်ႇမီးၾိင်ႈယၢမ်ႈလီ ၊ ႁၵ်ႉႁွမ်ၵၼ်၊ ၽွမ်ႉသဵင်ပဵင်းပၢၵ်ႇၵၼ် ဢမ်ႇလိုမ်းၾိင်ႈႁိတ်ႈႁွႆးတူဝ်ၸဝ်ႈၵဝ်ႇသေ သိုပ်ႇပိုၼ်ၽႄႈၵႂႃႇမိူဝ်း ၼႃယၢဝ်းယိုၼ်းလႄႈ ႁႂ်ႈၵူၼ်းၼုမ်ႇၵႆယၢၼ်ယႃႈမဝ်းၵမ် ” ဝႃႈၼႆ။ မိူဝ်ႈဝၼ်းတီႈ 08/11/2017 ၼၼ်ႉၵေႃႈ ၸုမ်းၵူၼ်းၼုမ်ႇတႆး SYO တင်း ၵေႃလိၵ်ႈလၢႆးလႄႈ ၾိင်ႈငႄႈတႆးၸႄႈ ဝဵင်းသႅၼ်ဝီ ဢုပ်ႇဢူဝ်းလႅၵ်ႈလၢႆႈၵၼ် လွင်ႈတေပူင်သွၼ်ပၼ် တၢင်းၵႃႈ ၾိင်ႈႁိတ်ႈႁွႆးတႆးပၼ် ၵူၼ်းၼုမ်ႇ ၼႂ်းၸႄႈဝဵင်းသႅၼ်ဝီ၊ လွင်ႈတေလုမ်းလႃးၵေႃႇသၢင်ႈႁဵတ်းႁူဝ်ႉဝၢင်းၵေႃလိၵ်ႈလၢႆးလႄႈ ႁူဝ်ႉဝၢင်းၶုမ်ၵုတ်း ၸဝ်ႈၾႃႉ ၸဵမ်ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-05-03T09:34:12

https://shannews.org/archives/4650

ပွႆးၽြႃးၸဝ်ႈတိပ်ႉဢိၼ်းသၢၼ် ဝဵင်းမိူင်းၶၢၵ်ႇ ၶွပ်ႈထူၼ်ႈ 680 ပီ/ ၵူၼ်းၶဝ်ႈႁူမ်ႈၵိုၼ်းၶွၼ်ႈ

ပၢင်ပွႆး ၽြႃးၸဝ်ႈတိပ်ႉဢိၼ်းသၢၼ် ၶွပ်ႈတဵမ် 680 ပီ တီႈဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ မီးပီႈၼွင်ႉတၵ်ႉၵႃႇ သတ်ႉထႃး ၶဝ်ႈႁူမ်ႈလူႇတၼ်းၼမ်လၢႆ။ ဝၼ်းတီႈ 24-29/04/2018 သင်ၶၸဝ်ႈ တင်း တၵ်ႉၵႃႇသတ်ႉထႃး ၼႂ်းဢိူင်ႇမိူင်းၼုင်း ႁူမ်ႈၵၼ် ၸတ်းႁဵတ်း ပၢင်ပွႆး ၽြႃးၸဝ်ႈတိပ်ႉဢိၼ်းသၢၼ် ပီလႂ်ၼိုင်ႈပွၵ်ႈ တီႈဝတ်ႉဝိႁၢရ်လူင်ပႃႇၵၢင် ဢိူင်ႇမိူင်းၼုင် ၸႄႈဝဵင်းမိူင်းၶၢၵ်ႇ ၸႄႈတွၼ်ႈ ၵဵင်းတုင် ၸိုင်ႈတႆးပွတ်းဢွၵ်ႇ။ သင်ၶၸဝ်ႈ/တူႉပီႈ တူၼ်ၼိုင်ႈ ၼႂ်းဢိူင်ႇမိူင်းၼုင်း လၢတ်ႈတီႈၽူႈတွႆႇႁွၵ်ႈဝႃႈ “ ပေႃးထိုင်မႃး လိူၼ် 7 မႂ်ႇ 10 ၶမ်ႈ ထိုင် 15 ၶမ်ႈ(လိူၼ်ၾၢႆႇမိူင်း)ၸိုင် သင်ၶၸဝ်ႈ တင်း ၵူၼ်းမိူင်း ၼႂ်းဢိူင်ႇမိူင်းၼုင်းႁဝ်း ႁူမ်ႈၵၼ်သေ ၸတ်းႁဵတ်း ပၢင်ပွႆးၽြႃးဢိၼ်းသၢၼ်မႃးၵူႈပီ။ ပေႃးလိူၼ် 7 မႂ်ႇ 14 ၶမ်ႈၸိုင် သင်ၶၸဝ်ႈ ႁူမ်ႈၵၼ်သေ လွတ်ႈဢၢၼ်ႇထမ်း၊ ပေႃးထိုင်မႃး ၼႂ်းဝၼ်းလိူၼ် 7 မူၼ်း 15 ၶမ်ႈသမ်ႉ ႁူမ်ႈၵၼ် တၢင်ႇဢၼေၵၸႃႇၽြႃးပဵၼ်ၸဝ်ႈသေ လူႇတၢၼ်း ယၢတ်ႇၼမ်ႉ” ဝႃႈၼႆ။ ပွႆးၽြႃးတိပ်ႉဢိၼ်းသၢၼ် မိူင်းၼုင်းၼႆႉ မီးတၵ်ႉၵႃႇသတ်ႉထႃး တၢင်းပွတ်း မိူင်းပဵင်း၊ မိူင်းငႅၼ်း၊ မိူင်းသၢတ်ႇ၊ မိူင်းတူၼ်၊ တႃႈၶီႈလဵၵ်း၊ မိူင်းယွင်း၊ မိူင်းၽျၢၵ်ႈ၊ ၵဵင်းတုင်၊ မိူင်းယၢင်း၊ မိူင်းလႃး၊ သိုဝ်လိုဝ်း၊ မိူင်းပွၵ်ႉ၊ ပၢင်သၢင်း၊ တင်းပွတ်းသိပ်းသွင် ပၼ်းၼႃး၊ ၵဵင်းႁုင်း ၸိူဝ်းၼႆႉ မႃးၶဝ်ႈႁူမ်ႈ ဝႃႈၼႆ။ ၽြႃးၸဝ်ႈတိပ်ႉဢိၼ်းသၢၼ် တီႈဢိူင်ႇမိူင်းၼုင်းၼႆႉ ၵေႃႇသၢင်ႈမႃး မိူဝ်ႈပီၵေႃးၸႃ 700 ပီတဵမ် တူၵ်းမႅၼ်ႈ လိူၼ်သၢမ်ၶိုၼ်ႈ 8 ၶမ်ႈ တေႃႇထိုင် လိူၼ်သၢမ်မႂ်ႇ 3 ၶမ်ႈ။ ၽြႃးၸဝ်ႈတိပ်ႉဢိၼ်းသၢၼ်ၼႆႉ တၢင်းသုင်မီး 9 သွၵ်ႇ၊ တိၼ်တႅၼ်ႈ ၵႅဝ်ႈ (ပလၢင်ႇ)သမ်ႉ မီး 6 သွၵ်ႇ ဝႃႈၼႆ။ ၽြႃးၸဝ်ႈတိပ်ႉဢိၼ်းသၢၼ် တီႈဢိူင်ႇမိူင်းၼုင်းၼႆႉ လႆႈႁွင်ႉ မၢဝ်ႇသၢဝ် (သူၺ်ႇပီႇ) 55 ၵေႃႉသေ ႁပ်ႉၶၢမ်ႇဢဝ် သိၼ်ႁႃႈသဵၼ်ႈသေ ၸင်ႇၵႂႃႇၽၼ်းမႆႉ။ မႆႉဢၼ် တေဢဝ်မႃးသၢၼ်ၽြႃးၸဝ်ႈတိပ်ႉဢိၼ်းသၢၼ်ၼႆႉ ႁႂ်ႈလႆႈပဵၼ် မႆႉၽႆႇႁၢင်ႈလဝ်း၊ တၢင်းယၢဝ်းမႆႉ ႁႂ်ႈယၢဝ်း 3 ဝႃးၶိုင်ႈ။ တေ ဢမ်ႇႁႂ်ႈမီးႁွႆးမူင်ႈမႅင်းၸီး၊ ပွင်ႈမႆႉၵေႃႈ ႁႂ်ႈပဵၼ်ပွင်ႈမႆႉ ဢၼ်ယၢဝ်း။ မိူဝ်ႈၽွင်း သၢၼ်ၽြႃးၸဝ်ႈတိပ်ႉဢိၼ်းသၢၼ် ၼၼ်ႉ ၸဵမ်ၶုၼ်ၽီ ၶုၼ်ဢိၼ်းလႄႈ ၵူၼ်းမိူင်း ႁူမ်ႈၵၼ် သၢၼ်ၶိုၼ်ႈမႃးၵူၼ်းမိူင်းၶၢၵ်ႇ ယုမ်ႇယမ်ၼင်ႇၼႆ။ ၽြႃးၸဝ်ႈတိပ်ႉဢိၼ်းသၢၼ်ၼႆႉ မီးယူႇၼႂ်းဝၢၼ်ႈပႃႇၵၢင် ဢိူင်ႇမိူင်းၼုင်း ၸႄႈဝဵင်း မိူင်းၶၢၵ်ႇ။ သင်လုၵ်ႉၵဵင်းတုင် ၵႂႃႇၸိုင် မီး 51 လၵ်း၊ မိူင်းၶၢၵ်ႇ – မိူင်းၼုင်းတႄႉၵႆၵၼ် 7 လၵ်း ဝႃႈၼႆ။

['ၾိင်ႈငႄႈၾိင်ႈထုင်း']

2018-05-03T09:21:00

https://shannews.org/archives/4644

ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း/ ၸႄႈတွၼ်ႈ လူင်းပိုၼ်ႉတီႈႁူပ်ႉထူပ်းၵူၼ်းမိူင်းပၼ်ႇ

ၶွမ်ႊမတီႊငမ်းယဵၼ် – ၸႄႈမိူင်း JMC-S တင်းၶွမ်ႊမတီႊငမ်းယဵၼ် – ၸႄႈတွၼ်ႈ JMC-L ႁူမ်ႈၵၼ်သေ လူင်းပိုၼ်ႉတီႈ ႁူပ်ႉထူပ်းၵူၼ်းမိူင်း ၼႂ်းၸႄႈဝဵင်းမိူင်းပၼ်ႇ သပ်းလႅင်းၼႄ လွင်ႈၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ဝႃႈၼႆ။ ဝၼ်းတီႈ 27/04/2018 ၶွမ်ႊမတီႊပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S တင်း JMC-L ၊ ၽူႈတႅၼ်း သၽႃးလႄႈၶႃႈႁၢပ်ႇၵၢၼ်လူင်ပွင်ၸိုင်ႈ ႁူမ်ႈၵၼ် လူင်းပိုၼ်ႉတီႈႁူပ်ႉထူပ်းၵူၼ်းမိူင်း တီႈ ဝၢၼ်ႈၼွင်ပႃမူၼ်ႇ ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၵူၼ်းမိူင်းၶဝ်ႈႁူမ်ႈထွမ်ႇငိၼ်း 300 ပၢႆ။ ၸၢႆးၼွင်ႉ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းမိူင်းပၼ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၸုမ်း JMC ၶဝ် မႃးလၢတ်ႈၼႄလွင်ႈဝႃႈ JMC ၼႆႉႁဵတ်းသင်ဝႆႉယူႇ။ ယဝ်ႉၵေႃႈ ႁႂ်ႈၵူၼ်းမိူင်းပႂ်ႉပႃးပၼ်ၸိူင်ႉႁိုဝ်။ ပၵ်းပိူင် JMC သမ်ႉမီးၸိူင်ႉႁိုဝ်။ ယဝ်ႉၵေႃႈ သပ်းလႅင်း လွင်ႈတူင်ႉၼိုင်ႁဵတ်းသၢင်ႈ ၸိူဝ်းၼၼ်ႉ။ လိူဝ်ၼၼ်ႉ သပ်းလႅင်း ၼႄလွင်ႈ ဝၢႆးလူင်း NCA ၵႂႃႇယဝ်ႉၼၼ်ႉ ၶေႃႈယိူင်းဢၢၼ်း NCA မီးသင် ၸဵမ်ၸိူဝ်းၼႆႉ” ဝႃႈၼႆ။ ၵဵဝ်ႇၵပ်းလွင်ႈႁူပ်ႉထူပ်းၵူၼ်းမိူင်းၼႆႉ သပ်းလႅင်းၼႄ ၵူၼ်းမိူင်း လွင်ႈ NCA ၵမ်ႈၽွင်ႈ၊ ပၵ်းပိူင်မၢႆမီႈၵၢၼ်ၵိုတ်းသိုၵ်း ဢၼ်သိုၵ်းလူဝ်ႇလႆႈတိုဝ်းၵမ်၊ ၵဵဝ်ႇလူၺ်ႈလွင်ႈ တႃႇၵႅတ်ႇၶႄႁႄႉၵၢင်ႈ ၵူၼ်းမိူင်းလႄႈ သပ်းလႅင်းပႃး သင်ဝႃႈ ၽႂ်/ ၸုမ်းလႂ် ပူၼ်ႉပႅၼ်ပၵ်းပိူင်မၢႆမီႈၸိုင် ႁႂ်ႈၵူၼ်းမိူင်းတၢင်ႇထိုင် JMC ၸဵမ်ၸိူဝ်းၼႆႉ။ ၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ် – ၸၼ်ႉၸႄႈမိူင်း JMC-S ၼႆႉ ႁူဝ်ပဝ်ႈ ပဵၼ်ၸွမ်ႁၢၼ်တၢၼ်းလၢႆႇ ၽူႈ ၵွၼ်းငဝ်ႈငုၼ်းတိူင်းသိုၵ်းယလၶၶူဝ်လမ်။ ၵေႃႉဢွၼ်ႁူဝ်လူင်းႁူပ်ႉၵူၼ်းမိူင်း။ ၼႂ်းၸုမ်းၸိူဝ်းလူင်းႁူပ်ႉ ၵူၼ်းမိူင်း ၼၼ်ႉ မီးတူဝ်တႅၼ်း RCSS/SSA ၊ PNLO တင်း တူဝ်တႅၼ်းၵူၼ်းမိူင်း၊ တူဝ်တႅၼ်း တပ်ႉသိုၵ်းလူင်ပွင်ၸိုင်ႈမၢၼ်ႈ ၶဝ်ႈပႃးၸွမ်း ဝႃႈၼႆ။ ဓါတ်ပုံ – JMC-S (Shan )

['ၵၢၼ်သိုၵ်း']

2018-05-03T08:01:42

https://shannews.org/archives/4639

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 03/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.41 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1332 ပျႃး၊ ငိုၼ်းၶႄႇ 1 ယႅၼ်ႉ = 211.33 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 03/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 02/05/2018 ငိုၼ်းထႆး 1 ဝၢတ်ႇ = 42.2 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-05-03T07:51:10

https://shannews.org/archives/4636

ပႃႇတီႇမႂ်ႇသုင်ၸိုင်ႈတႆး တုၵ်းယွၼ်းႁႂ်ႈၵူႈမူႇၵူႈၸုမ်းလႆႈၶဝ်ႈပႃး ၼႂ်းၶၵ်ႉၵၢၼ်လွင်ႈငမ်းယဵၼ်

ပႃႇတီႇမႂ်ႇသုင်ၸိုင်ႈတႆး တုၵ်းယွၼ်းႁႂ်ႈၵူႈမူႇၵူႈၸုမ်းလႆႈၶဝ်ႈပႃး ၼႂ်းၶၵ်ႉၵၢၼ်လွင်ႈငမ်းယဵၼ်

['Uncategorized']

2018-05-03T08:07:49

https://shannews.org/archives/4634

ၽွင်းၶွမ်ႊမသျိၼ်ႊငမ်းယဵၼ်ၵႂႃႇဝၢၼ်ႈႁႆး သိုၵ်းလူင်ပွင်ၸိုင်ႈလေႃႇတိုၵ်းတပ်ႉ SSPP/SSA ၼႂ်းၵျွၵ်ႉမႄး

ၽွင်းၶွမ်ႊမသျိၼ်ႊငမ်းယဵၼ်ၵႂႃႇ ႁူပ်ႉၽူႈယႂ်ႇၵူၼ်းလူင်ဝၢၼ်ႈႁႆးၼၼ်ႉ သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇ တိုၵ်းတပ်ႉ SSPP/SSA ၼႂ်းၵျွၵ်ႉမႄး သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း။ ဝၼ်းတီႈ 02/05/2018 ၶၢဝ်းယၢမ်းၵၢင်ၼႂ် တင်ႈတႄႇ 11:00 မူင်း သိုၵ်းလူင်ပွင်ၸိုင်ႈမၢၼ်ႈ တပ်ႉမ 77 ႁႅင်းၵူၼ်းႁိမ်း 300 ၶိုၼ်ႈလေႃႇတိုၵ်း ပၢင်သဝ်းၸူဝ်ႈၶၢဝ်း ၶွင် ပႃႇတီႇမႂ်ႇသုင် ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA တီႈ လွႆယဵၼ် သွင်ၾၢႆႇပဵၼ်ပၢင်တိုၵ်းၵၼ် ႁိမ်းသွင်ၸူဝ်ႈမူင်း။ ၽွင်းၶၢဝ်းသိုၵ်းလူင်ပွင်ၸိုင်ႈမၢၼ်ႈလေႃႇတိုၵ်း တပ်ႉသိုၵ်းၸိုင်ႈတႆး SSPP ၼၼ်ႉ ၶွမ်ႊမသျိၼ်ႊငမ်းယဵၼ် (မၢၼ်ႈ) ဢၼ်ဢူးတဵင်းၸေႃႇတင်း ၸွမ်သိုၵ်းၶိၼ်ႇၸေႃႇဢူး ဢွၼ်ႁူဝ် ၵႂႃႇမီးဝႆႉယူႇတီႇဝဵင်းမႂ်ႇဝၢၼ်ႈႁႆးသေ ဢုပ်ႇ ဢူဝ်း ၽူႈယႂ်ႇၵူၼ်းလူင် SSPP ဝႆႉ ၊ လွင်ႈၼႆႉ ႁဵတ်းႁႂ်ႈၽူႈယႂ်ႇၵူၼ်းလူင်ၵမ်ႈၽွင်ႈၸၢင်ၸႂ် ၼိူဝ်ၵၢၼ်သၢင်ႈလွင်ႈယုမ်ႇယမ်ၵၼ် ။ လွႆယဵၼ်ၼႆႉ မီးၾၢႆႇႁွင်ႇဝၢၼ်ႈတေႃႉသၢင်ႇ ယၢၼ်ၵႆတေႃႉသၢင်ႇမွၵ်ႈ 3 လၵ်း။ သိုၵ်းမၢၼ်ႈဢဝ်ၶိူင်ႈလူင် မိူၼ်ၼင်ႇ 79mm – 60mm – 81 mm ယိုဝ်းသႂ်ႇတပ်ႉပၢင်သဝ်း သိုၵ်း SSPP/SSA – ၼႆ ၽူႈမီးၸၼ်ႉ ဢၼ်တူင်ႉၼိုင် ၼႂ်းၸႄႈဝဵင်းၵျွၵ်ႉမႄး ၸဝ်ႈၼိုင်ႈလၢတ်ႈ ။ “ၵူၼ်းတၢႆ ဢၼ်မႃးၾင်ႁိမ်းတေႃႉသၢင်ႇမီး 2 ၶုမ် ၊ ၵူၼ်းမၢတ်ႇၵေႃႇမီးဢေႃႈ၊ လၢႆၵေႃႉတႄႉဢမ်ႇႁူႉ၊ ပဵၼ်ပၢင်တိုၵ်းၵၼ် ယဝ်ႉ ယၢမ်းဝၢႆးဝၼ်း သိုၵ်းလူင်ပွင်ၸိုင်ႈမၢၼ်ႈထွႆၶဝ်ႈမႃးၼႂ်းတေႃႉသၢင်ႇၶိုၼ်းလႄႈ လႆႈႁူႉဢေႃႈ” – ၵူၼ်း တေႃႉသၢင်ႇ လၢတ်ႈ။ သိုၵ်းလူင်ပွင်ၸိုင်ႈ တပ်ႉမ 77 ၸႅၵ်ႇႁဵတ်း 2 ၸုမ်း၊ ငႃးသိုၵ်းဢၼ်ၼိုင်ႈ ၶိုၼ်ႈလေႃႇ တပ်ႉပႃႇတီႇမႂ်ႇသုင်ၸိုင်ႈတႆး၊ ထႅင်ႈ ငႃးၼိုင်ႈသမ်ႉ ၶိုၼ်ႈလေႃႇ တပ်ႉလွႆ TNLA – ဝႃႈၼႆ။ ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA ၼႆႉ ပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး CSSU ဢၼ်မီးပႃႇတီႇ တပ်ႉသိုၵ်း တူင်ႇဝူင်းတႆး ၶဝ်ႈႁူမ်ႈဝႆႉ 10 ၸုမ်းပၢႆ။ ၾၢႆႇၼိုင်ႈသမ်ႉ ပဵၼ်ဢူၺ်းလီၸုမ်းသိုၵ်းပွတ်းႁွင်ႇ FPNCC ဢၼ်ဝႃႉ UWSA ဢွၼ်ႁူဝ်။ FPNCC ၼႆႉ ဢမ်ႇႁပ်ႉသဵၼ်ႈတၢင်းၵိုတ်းတိုၵ်းတူဝ်ႈမိူင်း NCA ၊ မီးၵၢင်ၸႂ်ႁႃသဵၼ်ႈ တၢင်းမႂ်ႇ တႃႇဢုပ်ႇဢူဝ်းၵၢၼ်မိူင်း ၵမ်းသိုဝ်ႈ ဢၼ်ၽူႈထုၵ်ႇၶဝ်ႈႁူမ်ႈလႆႈၶဝ်ႈပႃးၵူႈမူႇၵူႈၸုမ်း။

['ၵၢၼ်သိုၵ်း']

2018-05-02T10:25:58

https://shannews.org/archives/4624

ၸုမ်းတူင်ႉၼိုင်ႈသုၼ်ႇလႆႈႁႅင်းၵၢၼ် တုၵ်းယွၼ်းလူင်ပွင်ၸိုင်ႈထႆး/မၢၼ်ႈ တူၺ်းလွမ်သုၼ်ႇလႆႈႁႅင်းၵၢၼ်

ၸုမ်းတူင်ႉၼိုင်ႁႅင်းၵၢၼ်လၢႆလၢႆၸုမ်း ၼႂ်းၵဵင်းမႆႇ ၸိုင်ႈထႆး ႁူမ်ႈၵၼ်ၸတ်းႁဵတ်း ဝၼ်းႁႅင်းၵၢၼ် လုမ်ႈၾႃႉ (May Day) တုၵ်းယွၼ်းသုၼ်ႇလႆႈ ႁႅင်းၵၢၼ် ႁႂ်ႈလူင်ပွင်ၸိုင်ႈမၢၼ်ႈတင်းထႆးသၢၼ်မိုဝ်းၵၼ် တူၺ်းလွမ် သုၼ်ႇလႆႈသုၼ်ႇပဵၼ်ႁႅင်းၵၢၼ်ၼႂ်းမိူင်းထႆး။ ဝၼ်းတီႈ 01/05/2018 ဝၼ်းႁႅင်းၵၢၼ်လုမ်ႈၾႃႉ ၸုမ်းတူင်ႉၼိုင်လွင်ႈႁႅင်းၵၢၼ် ၸိုင်ႈထႆးပွတ်း ႁွင်ႇ 15 ၸုမ်း မိူၼ်ၼင်ႇၶူင်းၵၢၼ်ပၢႆးယူႇလီလႄႈ ပၼ်တၢင်းႁူႉႁႅင်းၵၢၼ်ၸၢဝ်းၶိူဝ်း MAP ၊ ၵဝ်ႉငဝ်ႈပူၵ်း ပွင်သုၼ်ႇလႆႈၵူၼ်း HRDF၊ ၸုမ်းႁႅင်းၵၢၼ်ၽွမ်ႉႁူမ်ႈ WSA ၊ ၸုမ်းၵပ်းသၢၼ်လွင်ႈ ၼၢင်းယိင်းတႆး SWAN ၊ သိုဝ်ႇႁႅင်းၼုမ်ႇ SYP ၊ ၸုမ်းၵပ်းသၢၼ်ႁႅင်းၵၢၼ်ယၢၼ်မိူင်းသၢပ်ႇၼမ်ႉၶူင် (ၼမ်ႉၶွင်) MMN ၊ ၸုမ်းႁႅင်းၵၢၼ်ယၢၼ်မိူင်း MWF ၸဵမ်ၸိူဝ်း ၼႆႉ ႁူမ်ႈၵၼ်သေ ၸတ်းႁဵတ်းဝၼ်းႁႅင်းၵၢၼ်လုမ်ႈၾႃႉ (May Day) တီႈ ႁူင်းႁေႃးၸၼ်ႉၸွမ် ၵဵင်းမႆႇ ၸိုင်ႈထႆး ။ မီးပီႈၼွင်ႉႁႅင်းၵၢၼ်ၸိူဝ်း ႁဵတ်းၵၢၼ်ၸႂ်ႉဢဵၼ်ႁႅင်း မိူၼ်ၼင်ႇ ၵၢၼ်ၵေႃႇသၢင်ႈ၊ ၵၢၼ်ၽုၵ်ႇသွမ်ႈ ၊ ၵၢၼ်ႁိူၼ်း (မႄႈဝၢၼ်ႈ) ၵၢၼ်ၶၢႆၶူဝ်း ပႃးၸဵမ်ၸဝ်ႈၼႃႈတီႈထႆးၶဝ်ႈႁူမ်ႈမွၵ်ႈ 200 ပၢႆ။ ၼႂ်းပီ 2018 ၼႆႉ ယူႇတီႈၸုမ်းတူင်ႉၼိုင်ၾၢႆႇႁႅင်းၵၢၼ်လႄႈ ႁႅင်းၵၢၼ်ႁူမ်ႈၵၼ်သေ တႅမ်ႈလိၵ်ႈ တၢင်ႇထိုင်လူင်ပွင် ၸိုင်ႈထႆးလႄႈ လူင်ပွင်ၸိုင်ႈမၢၼ်ႈ ႁႂ်ႈပၼ်ၶႂၢင်ႉႁႅင်းၵၢၼ်ႁဵတ်းၵၢၼ်လႆႈထိုင် ဢႃယု 60 ပီ၊ ႁႂ်ႈၶဵင်ႈၶႅင်ႁႂ်ႈပေႃႈလဵင်ႉ ၼၢႆးၸၢင်ႈႁဵတ်းၸွမ်းၼင်ႇပၵ်းပိူင်မၢႆမီႈ မိူၼ်ၼင်ႇလွင်ႈၵႃႈ ႁႅင်းၸၼ်ႉတႅမ်ႇ၊ ႁႂ်ႈလူင်ပွင်ၸိုင်ႈမၢၼ်ႈ ႁဵတ်းပၼ်ဝႂ် ၵပ်းတူဝ် (မၢတ်ႈပူင်ႇတိၼ်ႇ) ပၼ်တီႈၼႂ်းမိူင်းထႆး ႁႂ်ႈတူၺ်းလွမ်သုၼ်ႇလႆႈသုၼ်ႇပဵၼ်ႁႅင်းၵၢၼ်ၼႂ်းမိူင်းထႆးၸိူဝ်း ၼႆႉ။ ၸၢႆးသူႇၶျၢတ်ႉ ႁူဝ်ပဝ်ႈၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်ယၢၼ် မိူင်းၵူႈၵေႃႉ ထုၵ်ႇလီႁူႉသုၼ်ႇလႆႈတူဝ်ၵဝ်ႇ လူဝ်ႇလႆႈဢွၼ်ၵၼ်ႁတ်းႁတ်း ႁၢၼ်ႁၢၼ်သေ တုၵ်းယွၼ်းသုၼ်လႆႈ တူဝ်ၵဝ်ႇၵႂႃႇ၊ ၼႂ်းဝၼ်းမိူဝ်ႈၼႆႉႁဝ်းၶႃႈပီႈၼွင်ႉတႆးဢမ်ႇဝႃႈယူႇတီႈလႂ်ၵေႃႈ ႁႂ်ႈမေႃႁၵ်ႉၵၼ် ဢွမ်ႇလွမ်ႈၽွမ်ႉႁူမ်ႈ ၵၼ်သေၵမ်း ” ဝႃႈၼႆ။ ဝၼ်းႁႅင်းၵၢၼ် (May Day) ၼႆႉတႄႇပဵၼ်မႃးတီႈမိူင်းဢမေႊရိၶိူဝ်ႊ မိူဝ်ႈပီ 1886 ၼီႈလိူၼ်မေႊ 1 ဝၼ်း ။ မိူဝ်ႈပီ 1857 ၼၼ်ႉ ပဵၼ်ၽွင်းပၢႆးမၢၵ်ႈမီးမိူင်းဢမေႊရိၶိူဝ်ႊၶဝ်လူႉပင်းသေထိုင် မႃးပီ 1861 သမ်ႉ ပဵၼ်သိုၵ်းၼႂ်းမိူင်း ထႅင်ႈလႄႈ ဢဝ်ၵူၼ်းႁၢမ်းၵၢၼ်ၼမ် တူဝ်ႈမိူင်း ။ ပီ 1863 ၵွပ်ႈမီးႁူင်းငၢၼ်း 28 ႁူင်းပေႉၵိၼ်ၵူၼ်း ႁႅင်းၵၢၼ်လႄႈ ၵူၼ်းမိူင်းဢမႄႊရိၶိူဝ်ႊၶဝ် လႆႈၵေႃႇတင်ႈ ၸုမ်းႁႅင်း ၵၢၼ် 79 ၸုမ်းပိူဝ်ႈသၢၼ်ၶတ်း မႃး။ 1884/10/07 တေႃႇ 1885 ၸုမ်းႁႅင်းၵၢၼ်တင်းသဵင်ႈလႆႈႁူမ်ႈၵၼ် တုၵ်းယွၼ်း 1 ဝၼ်းလႂ် 8 ၸူဝ်ႈမူင်းမႃး။ ထိုင်မႃးၼႂ်းပီ 1886 လိူၼ်မေႊ 1 ဝၼ်း ၵူၼ်းႁႅင်းၵၢၼ်ၼိုင်ႈသႅၼ်ၵဝ်ႈမိုၼ်ႇၵေႃႉ ၽွမ်ႉၸႂ် ၵၼ်ၶႂမ်ႈ ၶတ်းဢမ်ႇယွမ်း မႃးႁဵတ်းၵၢၼ် ၼႂ်းႁူင်းၵၢၼ်။ ဝၢႆးၼၼ်ႉသၢမ်ဝၼ်း ၸုမ်းပလိၵ်ႊၸႂ်ႉလၢႆးႁၢႆႉ တေႃႇၸုမ်းႁႅင်းၵၢၼ်ႁၢဝ်ႈႁၢဝ်ႈ ႁႅင်းႁႅင်းလႄႈ ၵူၼ်းႁႅင်းၵၢၼ် ၶဝ်လႆႈတၢႆလႆႈၸဵပ်း တင်ႊၼမ် ။ ဝၢႆးၼၼ်ႉထႅင်ႈ 3 ပီ (1889) ယဝ်ႉ ၸုမ်းႁႅင်း ၵၢၼ်မိူင်းၾရင်ႇသဵတ်ႊ ၸင်ႇႁွင်ႉ ႁဵတ်းပၢင်ၵုမ်ၵူၼ်းႁႅင်းၵၢၼ်လႄႈ မၵ်းမၼ်ႈဢဝ်ဝၼ်း တီႈ 1 လိူၼ်မေႊ ႁႂ်ႈပဵၼ်ဝၼ်းၵူၼ်းႁဵတ်းၵၢၼ်ၼႆသေ ပိုၼ်ၽၢဝ်ႇတႅၵ်ႇတႅၵ်ႇလႅင်းလႅင်း ။ ယွၼ်ႉၼၼ်လႄႈ တင်ႈဢဝ်ပီ 1890 ၼၼ်ႉမႃး ၸင်ႇဢွၼ်ၵၼ်ႁဵတ်းပွႆးဝၼ်းႁႅင်းၵၢၼ် ဢၼ်ႁွင်ႉဝႃႈ မေႊၻေႊ (May Day) မႃးၵူႈပီပီ ပိူဝ်ႈဢဝ်ၵုၼ်းမုၼ်ၼိူဝ်ၵူၼ်းႁႅင်း ၵၢၼ်မိူင်းဢမေႊရိၶိူဝ်ႊၶဝ်လႄႈ ႁႂ်ႈၵူၼ်းႁုၼ်ႈလင်ၸၢင်ႈလႆႈႁူႉၸၵ်းလႄႈ မၵ်းမၼ်ႈ ၵုၼ်းမုၼ်ၶဝ်ၼၼ်ႉ – ၼႆယူႇ ။

['ႁႅင်းငၢၼ်းၶၢမ်ႈမိူင်း']

2018-05-02T10:42:31

https://shannews.org/archives/4623

ဝၼ်း May Day တႆးႁွတ်ႈ မိူင်းၵွၵ်ႇ ၸတ်းပၢင်ဢုပ်ႇဢူဝ်း သုၼ်ႇလႆႈႁႅင်းငၢၼ်းလႄႈ ၵၢၼ်ယူႇသဝ်း

မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ဢွၼ်ႁူဝ်သေ ၸတ်းႁဵတ်း ပၢင်ပၼ်ပိုၼ်ႉႁူႉ လႅၵ်ႈလၢႆႈ ၵဵဝ်ႇၵပ်းလွင်ႈဝၼ်းႁႅင်း ၵၢၼ်၊ သုၼ်ႇလႆႈႁႅင်းၵၢၼ် ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 01/05/2018 ယၢမ်းၵၢင်ဝၼ်း 12:30 မူင်း ထိုင် 16:30 မူင်းဝၢႆးဝၼ်း မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ဢွၼ်ႁူဝ်သေ ၸတ်းႁဵတ်းပၢင်ဢုပ်ႇဢူဝ်း လႅၵ်ႈလၢႆႈ တၢင်းႁူႉ ၵဵဝ်ႇၵပ်းလူၺ်ႈ ဝၼ်းႁႅင်းၵၢၼ်၊ ပေႃႇလသီႇ မုၵ်ႉၸုမ်း ၸၢဝ်းၶိူဝ်းတႆးလႄႈ တိုၵ်းသူၼ်းပီႈၼွင်ႉႁႅင်းၵၢၼ် ႁႂ်ႈမေႃယူႇမေႃၵိၼ် ၸွမ်းၼင်ႇ မၢႆမီႈၼႂ်းမိူင်းထႆး၊ ႁႂ်ႈမေႃလဵပ်ႈ ႁဵၼ်းငဝ်းလၢႆးၵၢၼ်ၸိူဝ်ႉၸၢတ်ႈ ဝၢၼ်ႈမိူင်းလႄႈ ႁႂ်ႈမေႃထတ်းသၢင်ၶၢဝ်ႇ ၸဵမ်ၸိူဝ်းၼႆႉ။ ပၢင်ဢုပ်ႇဢူဝ်း လႅၵ်ႈလၢႆႈ တၢင်းႁူႉၼႆႉ ၸတ်းႁဵတ်းတီႈ လုမ်းမုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ၸိုင်ႈထႆး ဝႃႈၼႆ။ ၼႂ်းပၢင်ဢုပ်ႇဢူဝ်းလႅၵ်ႈလၢႆႈ တၢင်းႁူႉၼၼ်ႉ မီးၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၸၢႆးမင်းၵွၼ်း ၽူႈၵိူဝ်းၵုမ် မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ၶဝ်လၢတ်ႈၶေႃႈၵႂၢမ်းပိုတ်ႇပၢင်ဢုပ်ႇဢူဝ်း၊ ၸၢႆးလတ်း တိုၼ်းၶိူဝ်းလွႆ ၽူႈၵိူဝ်းၵုမ်၊ ၸၢႆးၼၼ်ႇတေႃး သၼ်လွႆတွၼ်း ၶိုၼ်ႈႁွတ်ႈဢွၼ်ၼၢမ်းဢုပ်ႇဢူဝ်းၵၼ်ၵႂႃႇ။ ၸၢႆးလႅင်းပၢင်ႇ ၶမ်းသႅင် ႁူဝ်ပဝ်ႈ မုၵ်ႉၸုမ်းၸၢဝ်းၶိူဝ်းတႆး ဝဵင်းရယွင်း သပ်းလႅင်းၼႄ လွင်ႈဝႂ်ႁႅင်းၵၢၼ် မိူၼ်ၼင်ႇ ဝႂ် MOU ႁႅင်းၵၢၼ်ၼမ်းၶဝ်ႈ၊ လွင်ႈၸႂ်ႉတိုဝ်းပၢတ်ႉသပွတ်ႇ၊ လွင်ႈဝႂ်ၶႂၢင်ႉႁဵတ်းၵၢၼ် Work Permit ၊ လွင်ႈပၢတ်ႉသ ပွတ်ႇ(CI) ယူႇလႆႈမိူင်းထႆး ၸူဝ်ႈၶၢဝ်း။ လွင်ႈပၢတ်ႉသပွတ်ႇ (PJ) ယူႇၼွၵ်ႈမိူင်း၊ လွင်ႈပၢတ်ႉသပွတ်ႇ(PV) တႃႇဢႅဝ်ႇ မိူင်း။ လွင်ႈႁဵတ်းဝႂ်ၶပ်းၶီႇလူတ်ႉၵႃး/ လူတ်ႉၶိူင်ႈလႄႈ လွင်ႈႁဵတ်းၵၢၼ် ဢမ်ႇမႅၼ်ႈတီႈ ၸဵမ်ၸိူဝ်းၼႆႉ” ဝႃႈၼႆ။ ၸၢႆးသႅင်ဝၼ်း သပ်းလႅင်းၼႄ လွင်ႈငိုၼ်းလိူၼ်ဢမ်ႇလႆႈႁပ်ႉတဵမ်ထူၼ်ႈ၊ ပေႃႈလဵင်ႉမႄႈလဵင်ႉပေႉၵိၼ်လုၵ်ႈလဵင်ႉ လွင်ႈႁူပ်ႉၽေး တီႈႁဵတ်းၵၢၼ်လႄႈ တၢင်းၼွၵ်ႈ၊ လွင်ႈသုၼ်ႇလႆႈသုၼ်ႇပဵၼ်ႁႅင်းၵၢၼ် ၸိူဝ်းၼႆႉ ဝႃႈၼႆ။ လိူဝ်ၼၼ်ႉ သိုပ်ႇဢုပ်ႇဢူဝ်းလႅၵ်ႈလၢႆႈ တၢင်းႁူႉၵၼ် လွင်ႈယူႇသဝ်းၵိၼ်သၢင်ႈ ယႃႇယူႇမဝ်ၵိၼ်မၢင်၊ လွင်ႈၽိတ်း ၽႅၵ်ႇၵၼ် ၼႂ်းမိူင်းပိူၼ်ႈ၊ လွင်ႈဢဝ်တၢင်းႁူႉမေႃၼႂ်းမိူင်းပိူၼ်ႈသေ ႁႂ်ႈမိူဝ်းႁဵတ်းသၢင်ႈၼႃႈ ၵၢၼ်တႃငၢၼ်းၶိုၼ်း ၼႂ်းမိူင်းတႆး။ လိူဝ်ၼၼ်ႉထႅင်ႈ ယႃႇပေႉၵိၼ်ၵၼ် ယႃႇထၢင်ႇလဵၵ်ႉသႄႉသွမ်းၵၼ် လႄႈ ႁႂ်ႈမေႃတိုတ်ႉတၢႆးၵၼ်ၸုင် ၸၼ်ၵၼ် ၸဵမ်ၵႂႃႇၸိူဝ်းၼႆႉ ဝႃႈၼႆ။ ၵဵဝ်ႇၵပ်းၼႂ်းဝၼ်းႁႅင်းၵၢၼ်လုမ်ႈၾႃႉ ပီ 2018 ၼႆႉသေ သင်ဝႃႈ မိူဝ်းၼႃႈမႃး တေႁဵတ်းပၢင်ဢုပ်ႇဢူဝ်းၵၼ်ထႅင်ႈ ၼႆၸိုင် ႁႂ်ႈပၼ်ဝႆႉႁူဝ်ၶေႃႈ မိူၼ်ၼင်ႇ ၾၢႆႇၵၢၼ်မိူင်း၊ ၾၢႆႇႁူမ်ႇလူမ်ႈ၊ ၾၢႆႇပၢႆးမၢၵ်ႈမီးလႄႈ ၾၢႆႇတူင်ႇဝူင်းၵူၼ်း ၼင်ႇႁိုဝ် တေၸၢင်ႈမွၵ်ႇ ၽူႈလူင်ႉလႅၼ်ႇၶဝ် မႃးသပ်းလႅင်းၼႄပၼ် ဝႃႈၼႆ။

['ႁႅင်းငၢၼ်းၶၢမ်ႈမိူင်း']